
IŽANGA 


Šią knygą reikia skaityti, o ne studijuoti. Tai ne 
vadovėlis ar bandymas sukurti teorinę sistemą. Tai kvieti- 
mas į intelekto pasaulį, kuris, aš manau, išties labai reikš- 
mingas ir jaudinantis. Pateikiant tokį siūlymą, būtina nors 
trumpai apibūdinti pasaulį, į kurį kviečiame skaitytoją. Ta- 
čiau tuoj paaiškės, kad jam teks ieškoti papildomų šaltinių, 
jei apsispres rimtai priimti šį kvietimą. 

Kitaip sakant, knyga skiriama tiems, kurie dėl vienokių ar 
kitokių priežasčių susidomėjo sociologija. Manau, tarp jų 
bus studentų, dar tik koketuojančių su idėja rimtai atsidėti 
sociologijos studijoms, taip pat ir labiau subrendusių tos 
mitologinės grupės, vadinamos “išsilavinusia publika", na- 
rių. Tikiuosi, kad galbūt ši knyga sudomins kai kuriuos 
sociologus, nors vargu ar jie ras ką nors visiškai naujo. Bet 
kam gi nemalonu gėrėtis savo atvaizdu? Kadangi knyga 
skiriama gana plačiai auditorijai, kiek galima vengiau speci- 
finės terminijos, kuri jau ir taip sociologams užtraukė abejo- 
tiną reputaciją. Taip pat nesistengiau perrėkti ar nuginčyti 
skaitytojo: tokia pozicija man atrodo atstumianti. Be to, 
visai nenoriu kviesti čia žmonių, ypač studentų, kuriems 
reikia prievarta ką nors įrodinėti. Atvirai prisipažįstu, kad iš 
gausybės kitų šiandieninių akademinės veiklos rūšių socio- 
logiją aš laikau “karališku žaidimu" - juk į šachmatų turnyrą 
nekviečiami tie, kurie nemoka žaisti net domino. 

Neišvengiama, kad toks įsipareigojimas atskleis ir paties 
autoriaus nuostatą savo srities atžvilgiu. Tai reikia atvirai 
pripažinti iš pat pradžių. Jei šią knygą kartais skaitytų kiti 
sociologai, ypač Amerikos, kai kuriuos iš jų tikrai erzins 


knygos orientacija, kiti prieštaraus kai kuriems argumen- 
tams, o dar kitiems atrodys, kad labai svarbūs dalykai iš viso 
nepaminėti. Galiu pasakyti tik tiek, kad stengiausi ištikimai 
laikytis pagrindinės tradicijos, susijusios su šios srities klasi- 
ka, ir tvirtai tikiu šios tradicijos testinumu bei pagrįstumu. 

Mano palinkimas - religijos sociologija. Tai turbūt bus 
aišku iš pateikiamų pavyzdžių, nes jie lengviausiai atėjo į 
galvą. Tačiau stengiausi neapsiriboti vien tik savo speciali- 
zacija. Aš noriu pakviesti skaitytoją į pakankamai didelę 
šalį, o ne į mažą kaimelį, kuriame gyvenu. 

Rašydamas šią knygą turėjau rinktis: pateikti begales 
nuorodų ar iš viso nė vienos. Aš pasirinkau antrąjį variantą, 
nes jaučiau, kad bus maža naudos, jei knyga primins senovės 
germanų traktatą. Tekste mokslininkų pavardės minimos 
tada, kai idėjos nėra visuotinai aprobuotos šioje srityje. Šios 
pavardės dar kartą paminėtos knygos gale, bibliografiniuo- 
se komentaruose, kuriuose skaitytojas ras keletą pasiūlymų 
tolesnėms sociologijos studijoms. 

Už visa, ką pasiekiau, esu be galo dėkingas savo mokyto- 
jui Carlui Mayeriui. Jei jis kartais skaitytų šią knygą, įtariu, 
kai kurios mintys jį nustebintų. Aš visgi tikiuosi, kad čia 
pateikta sociologijos koncepcija jam neatrodys parodija to, 
ką jis stengėsi perteikti savo studentams. Viename skyriuje 
aš laikausi požiūrio, kad visos pasaulėžiūros yra sąmokslo 
rezultatas. Tas pats pasakytina ir apie požiūrį į mokslinę 
discipliną. Baigdamas šią trumputę įžangą, norėčiau padė- 
koti trims kolegoms sąmokslininkams, su kuriais daug gin- 
čytasi bei diskutuota - Brigittai Berger, Hansfriedui Kellne- 
riui ir Thomasui Luckmannui. Šių diskusijų atgarsiai ne 
kartą paminėti knygos puslapiuose. 


Hartfordas, Konektikutas 
P.L.B. 


1. SOCIOLOGIJA KAIP 
INDIVIDUALUS ŽAIDIMAS 


Apie sociologus tėra vos keletas anekdotų. Žinoma, 
tai jų nedžiugina, jei palygintų save su savo antros eilės 
pusbroliais - psichologais, kuriems fortūna čia daug palan- 
kesnė ir kurie seniai okupavo tą amerikietiškojo humoro 
sritį, kurioje anksčiau karaliavo dvasininkai. Jei pobūvyje 
pristatomas psichologas, tai jis iš karto tampa dėmesio 
centru bei linksmų sąmojų šaltiniu. Analogiškoje situacijoje 
atsidūręs sociologas nesusilaukia jokios ypatingos aplinki- 
nių reakcijos - į jį žmonės reaguoja beveik taip pat kaip į 
eilinį draudimo agentą. Sociologas turi pats, kaip ir visi kiti, 
užkariauti aplinkinių dėmesį, - tai nėra lengva. Ši situacija 
apmaudi ir atrodo neteisinga, tačiau labai daug pasako. 
Sąmojų bei anekdotų apie sociologus trūkumas pirmiausia 
byloja, kad jie nėra.tokie populiarūs kaip psichologai. Tur- 
būt dar reiškia tai, kad žmonių susikurti sociologo įvaizdžiai 
yra gana migloti. Todėl pirmiausia būtų naudinga iš arčiau 
susipažinti su kai kuriais iš šių įvaizdžių. 

Jei paskutinių kursų studentų paklaustume, kodėl jie 
pasirenka sociologiją kaip pagrindinę savo discipliną, tai 
dažnai atsakymas būtų toks: “Todėl, kad man patinka dirbti 
su Žmonėmis". Jei dar pasiteirautume šių studentų apie 
būsimą profesiją, kaip ją įsivaizduoja, neretai išgirstume, 
kad jie ketina dirbti socialinį darbą. Bet apie tai kiek vėliau. 
Kiti atsakymai dar neapibrėžtesni ir abstraktesni, tačiau visi 
šie studentai teigia, kad mieliau dirbtų su žmonėmis, 0 ne su 
daiktais. Jie minėjo tarnautojų darbą, žmonių santykius 
pramonėje, visuomeninius santykius, darbą reklamos srity- 


je, bendruomeninio gyvenimo planavimą ar be galo įvairią 
pasaulietinę veiklą religinėse bendruomenėse. Vyrauja bend- 
ra nuostata, kad visose ką tik paminėtose veiklos srityse 
galima “padėti žmonėms" ar “dirbti visuomenei naudingą 
darbą". Tokį sociologo įvaizdį galima apibūdinti kaip seku- 
liarizuotą liberalios protestantų dvasininkijos pavyzdį, ka- 
da Jaunųjų Krikščionių asociacijos sekretorius bando už- 
megzti ryšį tarp bažnytinės ir pasaulietinės labdaros. Socio- 
logija čia suvokiama kaip klasikinio amerikietiškojo “dvasi- 
nio pakylėjimo" šiuolaikinė variacija. Sociologas tada suvo- 
kiamas kaip asmuo, kuris kaip profesionalas užsiima švietė- 
jiška veikla individų ir visos bendruomenės labui. 

Kurią nors gražią dieną Amerikoje turi būti parašytas 
romanas apie begalinį nusivylimą tokia motyvacija, kurį 
teks patirti daugelio ką tik išvardytų profesijų atstovams. 
Jaudinančiai graudus likimas tų “žmonijos mylėtojų", kurie, 
pradėję dirbti tarnautojais, pirmą kartą susiduria su realy- 
be - streikais, ir jiems tenka kovoti vienoje barikadų pusėje 
pagal negailestingai nužymėtas mūšio linijas; arba kurie, tik 
pasinėrę į socialinius santykius, suvokia, ką iš tikrųjų turi 
atlikti - įgyvendinti tai, kas vadinama “prisitaikymo inžine- 
rija". Gaila ir tų, kurie eina dirbti į bendruomenių agentū- 
ras, ketindami pradėti griežtą švietimo kampaniją prieš 
spekuliaciją nekilnojamuoju turtu. Dabar nesirengiame nu- 
plėšti nekaltybės šydo. Mums labiau rūpi sociologo įvaizdis, 
kuris yra netikslus ir klaidingas. 

Žinoma, gali būti, kad kai kurie buvę skautai tapo socio- 
logais. Tiesa ir tai, kad geranoriškas domėjimasis žmonėmis 
gali būti stipri paskata studijuoti sociologiją. Tačiau svarbu 
pabrėžti, kad lygiai taip pat paveikti gali ir piktavališkas ar 
mizantropiškas požiūris. Sociologinė intuicija bei įžvalga 
pravarčios kiekvienam, užsiimančiam veikla, susijusia su 
žmonėmis. Tačiau ši veikla ne visuomet humaniška. Šian- 
dien Amerikoje vienos valstybinės agentūros samdo sociolo- 


gus norėdamos sukurti ir užtikrinti tinkamesnes savo nacijai 
bendruomeninio gyvenimo sąlygas. Kitos valstybinės agen- 
tūros įdarbina sociologus siekdamos nušluoti nuo pasaulio 
žemėlapio joms priešiškų nacijų bendruomenes, jei kartais 
iškiltų tokia būtinybė. Kad ir kokia būtų šių veiklų moralinė 
potekstė, nėra jokių priežasčių atsisakyti įdomių sociologi- 
nių tyrinėjimų abiem atvejais. 

Kriminologija, kaip atskira sociologijos sritis, atskleidė 
daug vertingos informacijos apie nusikalstamumą šiuolaiki- 
nėje visuomenėje. Ši informacija labai pravarti tiems, kurie 
stengiasi kovoti su nusikaltimais, bet ji taip pat labai pra- 
verstų ir darantiems tuos nusikaltimus. O tai, kad daugiau 
kriminologų įdarbina policija, o ne gangsterių grupuotės, 
galima paaiškinti pačių kriminologų etine nuostata, visuo- 
mefiniais policijos ryšiais ir galbūt gangsterių nemokšišku- 
mu. Tai visai nesusiję su pačios informacijos pobūdžiu. 
Apskritai “darbas su žmonėmis" gali reikšti ir norą ištraukti 
juos iš lūšnų, ir siekimą uždaryti juos į kalėjimą; propagan- 
dos skleidimą ar bandymą išvilioti pinigus (ir teisėtu, ir 
neteisėtu būdu); skatinimą gaminti geresnius automobilius 
ar tapti geresniais bombonešių pilotais. Taigi, apibrėždami 
sociologo įvaizdį, žmonės išsako pageidavimą, kokį jį norėtų 
matyti. Iš to galima suprasti taip pat bent jau pradines 
paskatas, dėl kurių kai kas imasi studijuoti sociologiją. 

Reikėtų paminėti, kad sociologas dažnai tapatinamas su 
socialinio darbo teoretiku. Tokį sociologo įvaizdį galima 
geriau suvokti turint omenyje sociologijos raidą Amerikoje. 
Vienas iš amerikietiškosios sociologijos šaltinių - socialinių 
darbuotojų rūpesčiai, susidūrus su gausybe problemų tuoj 
po pramonės revoliucijos: spartus miestų augimas, o kartu 
ir lūšnų daugėjimas, masinė imigracija, masiniai žmonių 
judėjimai, tradicinio gyvenimo būdo irimas ir šių procesų 
sukelta individų dezorientacija. Panašios problemos paska- 
tino daug sociologinių tyrimų. Štai kodėl paskutiniųjų kursų 


studentai, ketinantys dirbti socialinį darbą, dažnai savo 
pagrindine disciplina pasirenka būtent sociologiją. 

Tačiau socialiniam darbui Amerikoje, kuriamai jo “teo- 
rijai" didesnę įtaką padarė psichologija, o ne sociologija. 
Tikriausiai tai susiję su jau minėtais dalykais apie žmonių 
požiūrį į sociologiją ir psichologiją. Socialiniams darbuoto- 
jams teko smarkiai ir ilgai kautis, kad juos pripažintų kaip 
“profesionalus", kad jie užsitikrintų šį pripažinimą atitin- 
kantį prestižą, galią ir (ne mažiau svarbu) užmokestį. Ieško- 
dami sau tinkamo “profesionalo" modelio, jie pastebėjo, 
kad labiausiai jį atliepia psichiatras. Ir štai šiuolaikiniai 
socialiniai darbuotojai priiminėja “klientus" savo priima- 
majame, veda su jais penkiasdešimties minučių “klinikinius 
pasikalbėjimus", išnarsto pokalbių rezultatus po kaulelį ir 
po to juos su visa “prižiūrėtojų" hierarchija aptarinėja. Perė- 
mę išorinę psichiatro darbo formą bei metodus, jie perima 
kartu ir jo ideologiją. Todėl šiuolaikinė Amerikos socialinio 
darbo "teorija" - tai kiek paredaguota psichoanalitinės psi- 
chologijos versija, primenanti vargšo žmogaus froidistinę 
analizę, kuri padeda įteisinti socialinio darbuotojo preten- 
zijas padėti žmonėms “moksliniu" būdu. Mes nesirengiame 
čia tyrinėti šios sintetinės doktrinos “mokslinio" svarumo. 
Pakanka pasakyti, kad ji tėra labai mažai susijusi su socio- 
logija ir jai būdingas visiškas socialinės tikrovės ignoravi- 
mas. Tai, kad žmonės dažnai tapatina sociologiją su socia- 
liniu darbu, liudija tam tikrą “kultūrinį atsilikimą". Šio 
reiškinio šaknų reiktų ieškoti tuose laikuose, kai dar netapę 
"profesionalais" socialiniai darbuotojai dažniau nagrinėjo 
skurdo, o ne lytinio šaltumo problemas ir savo darbe nenau- 
dojo diktofono. 

Net jei socialinis darbas ir neperėjo į patogią padėtį 
užimančio populiariojo psichologizmo pusę, vis tiek būtų 
neteisinga sociologą suvokti tik kaip socialinio darbuotojo 
teorijos mokytoją. Socialinis darbas, nors ir tvirtai teoriškai 


pagrįstas, yra tik tam tikra praktinė veikla visuomenėje. 
Sociologija nėra praktinė veikla, tai pastanga suprasti. Žino- 
ma, ir praktikui šis supratimas gali būti labai naudingas. 
Šiuo atžvilgiu galima tvirtinti, kad socialiniam darbuotojui 
labai praverstų gilesnis sociologijos išmanymas, kuris išgel- 
bėtų jį nuo būtinumo pasinerti į mitologines “pasąmonės" 
gelmes aiškinant dalykus, kurie yra visiškai sąmoningi, ge- 
rokai paprastesni ir iš tikrųjų yra socialinės prigimties: Apsk- 
ritai sociologijos prigimčiai būdingos pastangos suprasti 
visuomenę nebūtinai skatina imtis tokios arba kokios kitos 
praktinės veiklos. Susipažinti su sociologija reikėtų ne tik 
socialiniams darbuotojams, bet ir pardavėjams, slaugėms, 
auklėms, pamokslininkams, politikams - visiems, kurie 
siekia manipuliuoti žmonėmis, nesvarbu, koks būtų jų 
tikslas ar moralinės nuostatos. 

Būtent šią sociologijos prigimties koncepciją ir atspindi 
klasikinis Maxo Weberio - vieno iš reikšmingiausių sociolo- 
gijos mokslininkų - teiginys, kad sociologija yra “laisva nuo 
vertinimų". Mums ne kartą teks grįžti prie to, todėl pravartu 
išsamiau pasiaiškinti. Žinoma, šis teiginys jokiu būdu nereiš- 
kia, kad sociologas nesiima nieko vertinti arba neturėtų to 
daryti. Šiaip ar taip, žmogus beveik negalėtų egzistuoti be 
jokių vertinimų, nors, žinoma, kiekvieno vertybių skalė 
labai plati. Sociologas, kaip pilietis, privatus asmuo, religi- 
nės bendruomenės ar kokios nors kitos žmonių grupės 
narys, išpažįsta vienokias ar kitokias vertybes. Tačiau jam, 
kaip sociologui, tėra viena fundamentali vertė - mokslinis 
integralumas. Netgi ir čia sociologui, kaip žmogui, tenka 
susidurti su savo įsitikinimais, emocijomis bei išankstinėmis 
nuostatomis. Tačiau jis stengiasi suprasti ir kontroliuoti 
šiuos dalykus kaip tendencingumą, kurį reikėtų kiek įmano- 
ma šalinti iš savo darbo - tokia jo intelektinė pastanga. 
Savaime aišku, tai nėra lengva, bet nėra neįmanoma. Socio- 
logas stengiasi pamatyti bei suprasti, kas yra iš tikrųjų. Jis 


gali norėti vienokių ir baugintis kitokių tyrimų rezultatų. 
Tačiau jis stengsis suprasti, nepaisydamas savo vilčių ar 
nuogąstavimų. Todėl tai yra grynosios percepcijos [suvoki- 
mo] aktas: tiek grynos, kiek tik leidžia ribotos Žmogaus 
galimybės, o būtent jas išplėsti ir siekia sociologija. 

Analogija padės mums geriau viską suvokti. Bet kokio 
politinio ar karinio konflikto metu labai naudinga turėti 
informaciją, kuria disponuoja priešiškos pusės žvalgybos 
organai. Taip yra tik tada, kai žvalgyba veikia gerai - turi 
neiškreiptą, netendencingą informaciją. Jei šnipas ją patei- 
kia atsižvelgdamas į savo viršininko ideologiją ar ambicijas, 
ši informacija nenaudinga ne tik priešui, jei pastarajam 
pavyktų ją gauti, bet ir paties šnipo pusei. Teigiama, kad 
viena iš totalitarinių valstybių šnipinėjimo aparato silpny- 
bių yra ta, kad jo agentai praneša ne tai, ką iš tikrųjų sužino, 
bet tai, ką nori girdėti jų viršininkai. Akivaizdu, jog tai 
prastas šnipinėjimas. Geras šnipas praneša, kas iš tikrųjų 
yra. Kiti sprendžia, ką daryti, gavus šią informaciją. Socio- 
logas daug kuo primena žvalgybos agentą. Jo darbas - kuo 
tiksliau surinkti informaciją apie kokį nors socialinį reiškinį. 
Kiti asmenys arba jis pats, tačiau jau nebe kaip sociologas, 
turės nuspręsti, ką daryti su turima informacija. Norėtume 
atkreipti dėmesį, kad tai jokiu būdu nereiškia, jog sociologas 
neturi teisės klausinėti savo darbdavių apie jų tikslus ar 
atliekamų tyrimų panaudojimą. Bet šie klausimai nėra so- 
ciologiniai. Juk tokie klausimai turėtų kilti kiekvienam žmo- 
gui, atsakingam už savo veiklą visuomenėje. Analogiškai, 
biologijos žinias galima pritaikyti ir gydyti, ir žudyti. Tai 
nereiškia, kad biologas nėra atsakingas už tai, kam tarnau- 
ja, tačiau svarstydamas apie savo atsakomybę, jis sprendžia 
ne biologinę problemą. 

Yra dar vienas sociologo įvaizdis, giminingas anksčiau 
dviem aprašytiesiems. Sociologas - tai visuomenės reforma- 
torius. Šis įvaizdis taip pat turi istorines šaknis - ne tik 


Amerikoje, bet ir Europoje. XIX a. pradžios prancūzų filoso- 
fas Auguste'as Comte'as, sugalvojęs šios disciplinos pavadi- 
nimą, sociologiją laikė pažangos doktrina, sekuliarizuota 
teologijos įpėdine ir mokslų valdove. Iš to plauktų, kad 
sociologas žmonijos gerovės labui atlieka visų mokslo šakų 
arbitro vaidmenį. Tokia nuostata, net ir netekusi visų savo 
fantastinių pretenzijų, labai nenorom blėso prancūzų socio- 
logijoje. Ji susilaukė atgarsių ir Amerikoje. Pavyzdžiui, kai 
kurie Comte'o mokiniai iš kitos Atlanto pakrantės savo 
memorandume Brauno universiteto rektoriui visai rimtai 
siūlė taip reorganizuoti visus fakultetus, kad jiems vadovau- 
tų sociologijos fakultetas. Šiandien vos keletas sociologų (ir 
turbūt joks Amerikoje) taip suvokia savo vaidmenį. Tačiau 
kai kas išliko iš šios koncepcijos: juk dažnai tikimasi, kad 
sociologai pateiks bet kokių socialinių problemų sprendimo 
projektus. 

Žinoma, džiugu, kad sociologinė įžvalga ne kartą padėjo 
pagerinti daugelio žmonių grupių likimą ir būtį, atskleisda- 
ma žmogų morališkai traumuojančias sąlygas, išsklaidyda- 
ma kolektyvines iliuzijas ar demonstruodama, jog geidauja- 
mų socialinių rezultatų galima pasiekti ir humaniškesniais 
būdais. Štai galima paminėti kai kurių Vakarų valstybių 
patirtį, kaip bausmių vykdymo praktikoje pritaikomos socio- 
logijos žinios. Arba galima būtų prisiminti sociologinių tyri- 
mų poveikį Amerikos Aukščiausiojo Teismo 1954-ųjų metų 
sprendimui dėl rasinės diskriminacijos panaikinimo valsty- 
binėse mokyklose. Sociologiniai tyrimai buvo panaudoti ir 
sudarant žmogui priimtinesnius miestų regeneravimo pla- 
nus. Aišku, kad sociologui, jaučiančiam moralinę ir politinę 
atsakomybę, šie pavyzdžiai kelia didelį pasitenkinimą. Ta- 
čiau dar kartą reiktų priminti, kad čia minime ne pačią 
sociologinę dalyko sampratą kaip tokią, o tik šios sampratos 
pritaikymą. Juk visai nesunku numatyti, kaip tokį supratimą 
būtų galima pritaikyti ir visai priešingiems tikslams. Socio- 


logine rasinių prietarų dinamikos samprata gali efektyviai 
pasinaudoti tiek asmenys, skatinantys neapykantą tarp 
grupių, tiek siekiantieji tolerancijos. Ir totalitariniai, ir 
demokratiniai režimai sociologinę žmonių solidarumo sam- 
pratą gali panaudoti savo tikslams. Sveika suvokti, kad tais 
pačiais procesais, padedančiais sukurti darną bei sutarimą, 
gali sėkmingai manipuliuoti ir socialinis darbuotojas Adi- 
rondako vasaros stovykloje, ir Kinijos koncentracijos stovyk- 
loje “smegenis praplaunantis" komunistų agentas. Visai pa- 
grįstas tvirtinimas, kad kartais į sociologą kreipiamasi pata- 
rimo, kai reikia keisti, atrodytų, nepageidaujamas socialines 
sąlygas. Tačiau sociologo, kaip visuomenės reformatoriaus, 
įvaizdis kupinas neaiškumų bei painiavos kaip ir jo palygini- 
mas su socialiniu darbuotoju. 

Visi šie ką tik aptarti sociologo įvaizdžiai liudija esantį 
“kultūrinio atsilikimo" atspalvį. Dabar aptarkime kitus, šiuo- 
laikiškesnius, sociologo įvaizdžius, susijusius su nūdiene 
šios disciplinos plėtra. Dažnai įsivaizduojama, kad sociolo- 
gas tik renka statistinius duomenis apie žmogaus elgseną, jis 
suvokiamas tik kaip IBM kompiuterio adjutantas. Nešinas 
anketomis jis atseit vaikštinėja ir klausinėja atsitiktinės at- 
rankos principu pasirinktus žmones, o grįžęs namo suveda 
tų apklausų duomenis į kompiuterį. Šiame darbe jam, savai- 
me aišku, padeda daug darbuotojų ir jam skiriamas nekuk- 
lus biudžetas. Susidarę tokį sociologo įvaizdį, žmonės daž- 
niausiai mano, kad visi jo tyrimų rezultatai yra beveik 
nereikšmingi, tai tik seniai visiems žinomų tiesų pedantiškas 
pakartojimas. Kaip glaustai pasakė vienas apžvalgininkas, 
sociologas - tai vyrukas, kuris išleidžia 100 000 dolerių, kad 
atrastų savo kelią į prastos reputacijos namus. 

Tokį sociologo įvaizdį visuomenės akyse sustiprina įvai- 
rių agentūrų, kurias galėtume pavadinti parasociologinė- 
mis, veikla. Šios agentūros paprastai užsiima viešosios nuo- 
monės ir rinkos tendencijų tyrimu. Amerikiečių gyvenime 

įvairios apklausos ir jas atliekantys asmenys tapo įprastas 
reiškinys. Šie asmenys visuomet, kaip tyčia, ateina ne laiku 
ir domisi žmonių nuomone apie viską - nuo užsienio politi- 
kos iki tualetinio popieriaus. Kadangi šių apklausų vykdyto- 
jų darbo metodai nedaug kuo skiriasi nuo sociologinių 
tyrimų, tai natūralu, kad stiprėja šis sociologo įvaizdis. 
Turbūt jį labai sustiprino Kinsey tyrimai apie amerikiečių 
seksualinę elgseną. Pagrindinis sociologo klausimas, ką jis 
betirtų, ar ikivedybines glamones, ar palankumą Respubli- 
konų partijai, ar gaujos tarpusavio santykių aiškinimąsi 
ginklu, dažnai interpretuojamas tik kaip klausimas “kaip 
dažnai?" ir “kiek kartų?". Beje, tie vos keli anekdotai apie 
sociologus dažniausiai ir pagrįsti šiuo statistiko įvaizdžiu 
(tegu skaitytojas pats prisimena tuos anekdotus). 

Gaila, bet tenka pripažinti, kad šis sociologo ir jo amato 
įvaizdis nėra vien fantazijos vaisius. Tuoj po Pirmojo pasau- 
linio karo amerikiečių sociologija nuo teorijos gana ryžtin- 
gai pasuko prie intensyvaus domėjimosi siaurais empiriniais 
tyrinėjimais. Žengdami šia kryptimi, sociologai gerokai pa- 
tobulino savo tyrimų priemones ir būdus. Nieko keisto, kad 
šioje linkmėje dominavo statistiniai metodai. Maždaug nuo 
penktojo dešimtmečio vidurio atgimė susidomėjimas socio- 
logijos teorija, ir yra gerų požymių, liudijančių, kad ši ten- 
dencija, vis labiau išsivaduodama iš siauro empirizmo, stip- 
rėja ir dabar. Tačiau didžioji amerikietiškos sociologijos 
dalis - tai nedideli tyrimai, nagrinėjantys neaiškius sociali- 
nio gyvenimo fragmentus ir neperaugantys į išsamius teori- 
nius apibendrinimus. Šį teiginį patvirtina pagrindinių socio- 
logijos žurnalų turinys ar straipsnių, skaitomų sociologų 
suvažiavimuose, sąrašas. 

Amerikos akademinio gyvenimo organizacinė bei sociali- 
nė struktūra skatina tokį modelį, ir ne vien sociologijoje. 
Koledžams ir universitetams paprastai vadovauja labai užimti 
žmonės, kurie stokoja laiko bei noro knaisiotis savo mokslo 

darbuotojų ezoteriniuose tyrimuose. Tačiau juk šie valdyto- 
jai sprendžia fakultetų personalo įdarbinimo ir atleidimo, 
paaukštinimo, paskatinimo ar darbo sąlygų klausimus. Ko- 
kiais kriterijai jie turėtų vadovautis, priimdami sprendimus? 
Negalima tikėtis, kad jie skaitytų savo pavaldinių profesorių 
darbus - tam neturi laiko ir reikiamos kvalifikacijos (tai ypač 
pasakytina apie technikos disciplinas), kad galėtų juos įver- 
tinti. Profesorių artimiausių kolegų nuomonėmis a priori 
nepasitikima - įprasta mokslo įstaiga tampa negailestingo 
mūšio tarp frakcijų vieta. Tačiau negalima pasitikėti nė 
viena iš šių frakcijų, norint priimti galutinį sprendimą kurios 
nors narių naudai. Dar nepatikimiau būtų pasiteirauti stu- 
dentų nuomonės. Taigi fakultetų valdytojams tenka rinktis 
iš daugybės vienodai nepatenkinamų variantų. Jie gali lai- 
kytis nuostatos, kad mokslo įstaiga yra viena didelė šeima, 
kurios kiekvienas narys su metais vis kopia karjeros laiptais 
aukštyn nepriklausomai nuo savo nuopelnų. Šitai anksčiau 
buvo įprasta ir savaime suprantama, tačiau šiame konkuren- 
cijos amžiuje tuo vadovautis vis sunkiau, atsižvelgiant ir į 
visuomenės poreikius, ir į rėmėjų lėšas. Kitas variantas būtų 
pasikliauti kurios nors vienos, pagal tam tikrus kriterijus 
pasirinktos, žmonių grupės nuomone. Savaime aišku, toks 
pasirinkimas vargu ar priimtinas ir valdytojui, ir frakcijai - 
abiem tiesiog liguistai ginantiems savo nepriklausomybę. 
Trečioji, šiandien labai populiari, galimybė - vadovautis 
produktyvumo kriterijumi, kaip yra verslo pasaulyje. Kadan- 
gi iš tikrųjų labai sunku įvertinti mokslininko, kurio sritis 
nėra pakankamai gerai pažįstama vertintojui, darbo našu- 
mą, tai pastarasis turi stengtis kokiais nors būdais išsiaiškin- 
ti, kaip šį mokslininką vertina bešališki kolegos specialistai. 
Manoma, kad mokslininko veiklą pakankamai gerai atspin- 
di jo parašytos knygos ar straipsniai, priimtini tos pačios 
srities redaktoriams ar leidėjams. Tai verčia mokslininkus 
visą savo energiją sutelkti į veiklą, kurios rezultatus galima 

nesunkiai ir greitai paversti nelabai dideliu, bet solidžiu 
straipsniu, tinkamu spausdinti profesiniame žurnale. Socio- 
logui tai būtų labai siauros problemos nedidelis empirinis 
tyrimas. Dažniausiai tokie tyrimai neapsieina be statistikos 
metodų. Ši tendencija vis stiprėja, kadangi daugelis mokslo 
žurnalų nepasitiki tais straipsniais, kuriuose nėra nors tru- 
pučio statistinės medžiagos. Ir štai energingi jauni sociolo- 
gai, dirbantys įvairuose užkampiuose bei siekiantys geriau 
apmokamos mokslinės veiklos žymesniuose universitetuo- 
se, nuolat užverčia mus nedideliais statistiniais tyrimais, 
nagrinėjančiais savo studentų pasimatymus, aplinkui gyve- 
nančiųjų politines nuomones ar kokio nors netoliese esančio 
kaimelio klasinę struktūrą. Reikia pasakyti, kad ši situacija 
nėra jau tokia baisi, kaip galėtų pasirodyti sociologijos nau- 
jokui, nes visi suinteresuoti asmenys gerai žino jos rituali- 
nius reikalavimus. Todėl nuovokus žmogus skaito sociologi- 
jos žurnalus tik dėl juose pateikiamos knygų apžvalgos ir 
nekrologų, o į sociologų susibūrimus eina tik tada, kai ieško 
darbo ar turi kokių kitų interesų. 

Statistinių metodų vaikymasis Amerikos sociologijoje šian- 
dien yra tapęs kone ritualu - tai nesunkiai paaiškinama, 
turint omenyje milžinišką sistemą, kurioje sociologams ten- 
ka daryti karjerą. Iš tikrųjų daugelio sociologų statistikos 
išmanymas vos didesnis nei primityvus, 0 ir pačią statistiką 
jie traktuoja su pagarbia baime bei nemokšiškumu ir baikš- 
čiai ja manipuliuoja, panašiai kaip kaimo kunigėlis - lotyniš- 
ka tomistų teologija. Įsisąmoninusiam šiuos dalykus žmogui 
tampa aišku, kad sociologijos negalima vertinti vien tik 
pagal šiuos nukrypimus. Jis įstengs sociologiškai pažvelgti į 
sociologiją ir jau galės ieškoti vidinės prasmės, kuri galbūt 
slypi po išoriniais požymiais. 

Statistiniai duomenys patys savaime dar nėra sociologi- 
ja. Jie tampa sociologija tik tada, kai yra sociologiškai 
interpretuojami ir įspraudžiami į sociologinių nuostatų teo- 


rinius rėmus. Paprastas skaičiavimas, netgi koreliacijų tarp 
tam tikrų dydžių nustatymas, dar nėra sociologija. Beveik 
nerasime sociologijos ir Kinsey ataskaitose. Tai, Žinoma, 
nereiškia, kad tose ataskaitose pateikti duomenys yra klai- 
dingi ar netinkami sociologinei sampratai. Atskirai paimti 
jie yra žaliava, kurią galima panaudoti sociologinei interpre- 
tacijai. Tačiau interpretacija turi būti apimlesnė už pačius 
duomenis. Todėl sociologas negali įkalinti savęs tik prie 
ikivedybinių glamonių ar homoseksualizmo dažnio lentelių. 
Jos vertingos jam tik kaip turinčios daug gilesnę potekstę, 
leidžiančią suprasti mūsų visuomenės institucijas ir verty- 
bes. Kad šias suprastų, sociologas dažnai priverstas naudoti 
statistinius metodus, ypač kai tenka nagrinėti dabarties 
visuomeninio gyvenimo masinius reiškinius. Bet sociologija 
su statistika susijusi taip, kaip filologija su netaisyklingųjų 
veiksmažodžių asmenavimu ar chemija su neaiškių kvapų 
generavimu mėgintuvėliuose. 

Kitas įvaizdis glaudžiai siejasi su statistiko įvaizdžiu. 
Šiandien labai populiaru manyti, jog sociologas rūpinasi tik 
mokslinės metodologijos tobulinimu, kad galėtų ją pritaiky- 
ti žmonių pasaulio reiškiniams. Šį įvaizdį dažniausiai teigia 
humanitarai ir pateikia kaip įrodymą, kad sociologija yra 
intelektinio barbariškumo forma. Kritikuodami šia prasme 
sociologiją, littėrateurs dažnai pastarosios nenaudai komen- 
tuoja sociologų vartojamą gimtajai kalbai svetimą Žargoną, 
kuriuo parašyta daug sociologijos veikalų. Toks kritikas, 
žinoma, pats prisistato kaip humanitarinių mokslų klasiki- 
nių tradicijų sergėtojas. 

Būtų galima atremti šią kritiką ad hominem argumentu. 
Inteiektinis barbariškumas yra, ko gero, tolygiai pasiskirstęs 
tarp pagrindinių mokslo disciplinų, besidominčių “žmo- 
gaus" fenomenu. Tačiau negarbinga ginčytis ad hominem, 
todėl mielai pripažįstame, kad šiandien daug kas praslysta 
po sociologijos antrašte, o tada tokią “sociologiją" jau tikrai 

galime pavadinti barbariška, jei tik šiuo žodžiu norime 
įvardyti istorijos ir filosofijos neišmanymą, siaurą eksperi- 
mentavimą nematant platesnių horizontų, per daug dėme- 
sio metodo dalykams ar visišką abejingumą vartojamai kal- 
bai. Šiuos elementus pačius galima traktuoti sociologiškai 
tam tikrų šiuolaikinio akademinio gyvenimo ypatybių po- 
žiūriu. Konkurencija dėl prestižo ir darbo vietos mokslo 
srityse, kurios kas dieną tampa vis sudėtingesnės, skatina 
specializaciją, labai dažnai sąlygojančią slogų interesų ribo- 
tumą. Tačiau vėl būtų ne visai teisinga sociologiją sutapatin- 
ti su šia visur prasiskverbiančia intelektine tendencija. 

Nuo pat savo pradžios sociologija suprato save kaip 
mokslą. Būta daug diskusijų dėl tikslios šios saviapibrė žties 
reikšmės. Pavyzdžiui, vokiečių sociologai visuomet gerokai 
stipriau akcentuodavo skirtumą tarp socialinių ir gamtos 
mokslų negu jų kolegos prancūzai ar amerikiečiai. Bet socio- 
logų ištikimybė moksliniam etosui visose šalyse reiškė pasi- 
ryžimą ir norą paklusti mokslinės metodikos normoms. Jei 
sociologas lieka ištikimas savo pašaukimui, tai jo išvados 
turi būti pagrįstos tam tikromis akivaizdžiomis tyrimo tai- 
syklėmis, įgalinančiomis patikrinti, pakartoti ar patobulinti 
jo atradimus. Būtent ši mokslo disciplina dažnai turi moty- 
vą, verčiantį skaityti sociologijos veikalą, o ne, tarkim, roma- 
ną ta pačia tema, nors pastarasis galėtų pavaizduoti įvykius 
daug įspūdingesniu bei įtikinamesniu stiliumi. Kadangi so- 
ciologai stengėsi sukurti savus aiškius mokslo principus, jie 
buvo priversti mąstyti apie metodologijos problemas. Štai 
kodėl metodologija yra reikalinga ir pagrįsta sociologijos 
dalis. 

Tačiau teisinga ir tai, kad kai kurie sociologai, ypač 
Amerikoje, taip pasinėrė į metodologines problemas, jog 
visai nustojo domėtis visuomene. To padarinys -jie neatrado 
nieko svarbaus nė vienu visuomenės gyvenimo aspektu, 
kadangi moksle, kaip ir meilėje, galioja ta pati taisyklė: per 

didelis dėmesys technikai skatina impotenciją. Šį didelį 
prieraišumą metodologijai galima paaiškinti reliatyviai nau- 
jos disciplinos poreikiu būti pripažintai akademinio pasau- 
lio. Kadangi visiems amerikiečiams, ypač akademinio pa- 
saulio žmonėms, mokslas - beveik šventas dalykas, į erudici- 
jos rinką įsiskverbusius naujokus yra užvaldęs stiprus troški- 
mas lenktyniauti su senesniųjų, gamtos mokslų, metodiko- 
mis. Pavyzdžiui, eksperimentinės psichologijos specialistai, 
paklusdami šiam norui, pasiekė tokį lygį, kad jų tyrimai 
beveik nebeturi nieko bendra su žmogaus prigimtimi ar 
veikla. Likimo ironija - patys gamtos mokslų atstovai sten- 
giasi atsikratyti šio labai pozityvistinio dogmatizmo, o jų 
varžovai vis dar deda jėgas perimti jį. Tačiau nepradėsime 
dabar gilintis į šias problemas. Pakanka paminėti, kad socio- 
logams pavyko išvengti to per didelio, tiesiog groteskinio 
“metodizavimo", ko neišvengė kai kurie giminingų mokslo 
šakų kolegos. Kai sociologai įtvirtins savo pozicijas akademi- 
niame pasaulyje, galima tikėtis, kad šis metodologinio men- 
kumo kompleksas išnyks. 

“" Kaltinimą, kad dauguma sociologų rašo barbariška pro- 
fesine kalba, galima taip pat priimti su panašiomis išlygo- 
mis. Kiekviena mokslo disciplina turi sukurti savo terminiją. 
Tai savaime suprantama kalbant apie tokią discipliną kaip, 
tarkim, branduolinė fizika, kuri nagrinėja eiliniam žmogui 
sunkiai suprantamas problemas, kurias aprašyti nerastume 
kasdienės kalbos žodžių. Tačiau tiksli terminija yra turbūt 
daug svarbesnė socialiniams mokslams ir todėl, kad jų 
objektas gerai pažįstamas, ir todėl, kad jau yra žodžių jam 
įvardyti. Kadangi mes visi gerai žinome mus supančias 
socialines institucijas, mūsų supratimas apie jas dažnai klai- 
dingas bei paviršutiniškas. Juk panašiai daugeliui iš mūsų 
yra gana sunku tiksliai apibūdinti savo tėvus, vyrą ar žmoną, 
vaikus ar artimus draugus. Mūsų kalba yra dažnai (ir galbūt 

su Dievo palaima) neaiški bei paini kalbant apie socialinę 
tikrovę. Štai, pavyzdžiui, klasės sąvoka, tokia svarbi sociolo- 
gijoje. Kasdienėje kalboje šis žodis gali turėti daugybe reikš- 
mių: tai žmonių grupės pagal pajamas, rasę, etniškumą, 
įtakos sferas, išsilavinimą ir pan. Savaime aišku, kad socio- 
logai privalo turėti aiškų, nedviprasmį sąvokos apibrėžimą, 
jei nori savo darbą atlikti moksliškai tiksliai. Turint tai 
omenyje, suprantama, kodėl kai kurie sociologai susigundė 
sukurti visai naujus žodžius, kad išvengtų gimtosios kalbos 
semantinių spąstų. Galima tvirtinti, kad kai kurie šie neolo- 
gizmai buvo tikrai būtini. Tačiau taip pat tvirtiname, kad 
įdėjus truputį pastangų beveik visą sociologiją įmanoma 
išdėstyti suprantama kalba ir daugelį šiuolaikinių “sociolo- 
gizmų" galima interpretuoti kaip sąmoningą mistifikavimą. 
Čia vėl susiduriame su intelektiniu reiškiniu, būdingu ir 
kitoms mokslo sritims. Jį galima paaiškinti didele vokiečių 
akademinio gyvenimo įtaka Amerikos universitetams jų 
formavimosi metu. Mokslumas buvo vertinamas pagal moks- 
linės kalbos įmantrumą ar pompastiškumą. Jei mokslo vei- 
kalus įstengdavo suprasti tik nedidelis tos srities pradininkų 
būrys, šis rodiklis ir būdavo to veikalo intelektualumo ipso 
facto įrodymas. Dauguma amerikiečių mokslininkų veikalų 
vis dar primena vertimus iš vokiečių kalbos. Tai, žinoma, 
apgailėtinas reiškinys. Tačiau jis neturi nieko bendra su 
sociologijos metodų pagrįstumu. 

Galų gale pažvelkime į sociologą ne iš profesinės pusės, 
ne ieškodami jo įvaizdžio panašumų su kitų profesijų atsto- 
vais, bet kaip į tam tikrą asmenybės tipą. Taigi sociologą 
daugelis įsivaizduoja kaip bešališką, kandų stebėtoją ir šal- 
takraujišką manipuliatorių žmonių gyvenimu. Ten, kur vy- 
rauja toks įvaizdis, visai gali būti, kad jis atspindi paties 
sociologo pastangų būti pripažintam tikru mokslininku iro- 
nišką triumfą. Šiuo atveju sociologas pasiskelbia save “aukš- 
tesniuoju", iškilusiu virš kasdienybės, kuris jaučia pasitenki- 

nimą ne gyvendamas savo gyvenimą, o šaltakraujiškai ste- 
bėdamas bei vertindamas kitų gyvenimus ir įsprausdamas 
juos į ankštas kategorijas. Taip jis, ko gero, praranda tikrąją 
stebimų reiškinių prasme. Kartais manoma, kad įsivėlęs į 
socialinius procesus, sociologas išlieka niekuo neįsipareigo- 
jęs užduočių atlikėjas, kuris manipuliuoja įgūdžiais, tarnau- 
damas bet kam jį samdančiam. 

Šis paskutinis įvaizdis turbūt nėra labai populiarus. Daž- 
niausiai taip mano žmonės, kurie dėl politinių priežasčių 
nerimauja dėl esamo ar galimo piktnaudžiavimo sociologija 
šiuolaikinėse visuomenėse. Nepakanka vien paneigti šį įvaiz- 
dį. Kaip apibendrintas šiuolaikinio sociologo portretas, jis 
labai iškreiptas. Jis pritiktų tik keliems individams, - turbūt 
niekas nenorėtų šiandien su tokiais susidurti. Socialinių 
mokslų atstovų politinio vaidmens problema iš tiesų labai 
aktuali. Pavyzdžiui, tai, kad sociologus samdo kai kurios 
pramonės šakos ar vyriausybės agentūros, kelia moralės 
klausimus, į kuriuos būtina kreipti daug daugiau dėmesio 
negu iki šiol. Tačiau šie moralės klausimai liečia visus 
žmones, kurie jaučiasi atsakingi šiandieninėje visuomenėje. 
Neapsistosime ilgiau ties sociologo, kaip beširdžio, nesuge- 
bančio užjausti stebėtojo ir sąžinės neturinčio manipuliato- 
riaus, įvaizdžiu. Apskritai istorija pagimdo tik kelis Taleira- 
nus“. Daugelis šiandienos sociologų paprasčiausiai stokotų 
šiam vaidmeniui derančios emocinės galios, net jeigu karšt- 
ligiškos fantazijos momentais jiems ir kiltų panašus noras. 

Tai kaipgi galėtume įsivaizduoti, kas yra sociologas? 
Aptarinėdami įvairius visuomenėje populiarius jo įvaizdžius, 
jauatskleidėme ypatumus, kurie turėtų būti įsivaizduojamo 


Š. M. Talleyrand-Perigord (1754-1838) - Prancūzijos valstybės 
veikėjas, diplomatas. Pasižymėjo dideliu įžvalgumu, užkulisinėmis 
intrigomis, tikslo siekė bet kokiomis priemonėmis. (Cia ir toliau 
paaiškinimai vertėjos.) 

“portreto" sudėtinės dalys. Dabar galime sujungti juos. Tą 
darydami sukursime “idealų tipą“, kaip jį pavadintų patys 
sociologai. Tai reiškia, kad tokio žmogaus gyvenime nesu- 
tiksime. Tikrovėje rasime tik daugiau ar mažiau į jį panašių. 
Šio “idealaus tipo" nereikia suprasti ir kaip empirinio vidur- 
kio. Negalime tikėtis, kad visi dabar sociologais besivadi- 
nantys asmenys be išlygų atpažins save mūsų pateiktame 
sociologo portrete. Neatpažinusieji šiame paveiksle savęs 
turi neginčijamą teisę reikalauti apeliacijos. Mes nesiekiame 
ekskomunikos. Tačiau drįstume tvirtinti, kad mūsų “idea- 
lus tipas" atitinka daugelio sociologų, atstovaujančių pa- 
grindinei sociologijos krypčiai, nuomonę apie save istorijos 
(bent jau šio amžiaus) ir šiandienos požiūriu. 

Taigi sociologas yra žmogus, siekiantis nuosekliai ir api- 
brėžtai paaiškinti tikrovę - tai mokslinės disciplinos apibrėž- 
tumas: visa, ką sociologas atranda ir teigia apie tiriamus 
socialinius reiškinius, yra pateikiama laikantis gana griež- 
tos mokslinės sistemos. Viena pagrindinių šios mokslinės 
nuostatų sistemos ypatybių yra ta, kad visos operacijos 
paklūsta tam tikroms aiškioms, įrodomoms taisyklėms. So- 
ciologas, kaip mokslininkas, stengiasi būti objektyvus, ne- 
pasiduoti savo simpatijoms, antipatijoms bei prietarams, 
aiškiai suvokti reiškinius, o ne vien tik vertinti juos pagal 
priimtas normas. Šis apribojimas, žinoma, neapima sociolo- 
go, kaip žmogaus, gyvenimo, bet yra taikomas tik jo veiklai 
gua sociologas. Taip pat sociologas neturi teigti, kad jo 
metodinė sistema yra vienintelė, pagal kurią galima vertinti 
visuomenę. Beje, vos keli bet kurios mokslo šakos atstovai 
drįstų šiandien reikalauti, kad į pasaulį žiūrėtume vien 
mokslininko akimis. Narcizą nagrinėjantis botanikas neturi 
jokio pagrindo abejoti poeto teise pažvelgti į tą patį objektą 
visiškai kitaip. Egzistuoja daug žaidimo variantų. Esmė - ne 
stengtis paneigti kitų Žmonių žaidimus, o gerai suvokti savo 
zaidimo taisykles. Sociologo žaidimas grindžiamas mokslo 

taisyklėmis, todėl pats sociologas turi perprasti šių taisyklių 
prasmę. O tai reiškia, kad jam turi rūpėti metodologiniai 
klausimai. Metodologija toli gražu nėra jo pagrindinis tiks- 
las. Dar kartą primename, kad tai - pastanga suprasti visuo- 
menę. Metodologija tik padeda siekti jo. Bandydamas su- 
prasti visuomene ar bent jau šiuo metu tiriamą jos fragmen- 
tą, sociologas naudoja įvairias priemones bei būdus, taip pat 
ir statistinius. Statistika gali padėti rasti atsakymus į kai 
kuriuos sociologijos klausimus. Tačiau statistika dar nėra 
sociologija. Sociologui, kaip mokslininkui, turi rūpėti tiksli 
vartojamų terminų prasmė. Taigi jis privalo daug dėmesio 
skirti ir būti atidus terminijai. Tai nereiškia, kad reikia kurti 
visiškai naują kalbą, bet reiškia, kad jis negali pasitikėti 
kasdienine. Galų gale sociologo interesas visų pirma yra 
teorinis, o tai reiškia, kad jis domisi supratimu dėl paties 
supratimo. Gali būti, kad jis suvokia, o galbūt net išgyvena 
dėl jo gautų rezultatų padarinių bei praktinio pritaikymo, 
bet tada jis iš mokslinės sistemos jau pereina į vertinimų, 
normų, įsitikinimų ir idėjų karaliją, kuria dalijasi su kitais, 
esančiais toli nuo sociologijos. 

Mes drįstame teigti, kad tokiai sociologo koncepcijai 
tikrai pritartų labai daug šios disciplinos atstovų. Norėtume 
dar truputį pasigilinti į šią problemą - iškelti labiau asmeni- 
nio pobūdžio (ir todėl, be abejo, labiau ginčytiną) klausimą. 
Rūpėtų sužinoti ne tik tai, ką sociologas veikia, bet ir tai, kas 
skatina jį šiai veiklai. Arba, perfrazuodami Maxo Weberio 
panašiame kontekste pavartotą frazę, norėtume įsigilinti į 
sociologo demono esme. Tą darydami kursime ne idealų 
tipišką anksčiau aprašyta prasme įvaizdį, o asmeninės atsa- 
komybės prasme labiau primenantį išpažintį. Dar kartą 
pabrėžiame, kad nesirengiame nieko ekskomunikuoti. So- 
ciologijos žaidimas vyksta didelėje žaidimų aikštėje. Mes 
tiesiog bandome iš arčiau pavaizduoti tuos, kuriuos norėtu- 
me įvilioti į savo žaidimą. 

“ Taigi teigiame, kad sociologas (o būtent jį mes tikrai 
norėtume pakviesti į savo žaidimą) - tai asmuo, intensyviai, 
nenutrūkstamai ir be jokio gėdos jausmo besidomintis, ką 
daro žmonės. Jo tikroji būstinė - visos pasaulio vietos, jei tik 
ten renkasi žmonės. Sociologo dėmesį gali traukti daugybė 
įvairių dalykų. Bet jo pagrindinis domesys - Žmonių pasau- 
lis, jų aplinka, institucijos, istorija ir aistros. Kadangi jį 
domina žmonės, tai visa, ką jie veikia, negali būti nuobodu. 
Todėl jį tikrai domins įvykiai, iš esmės lemiantys žmonių 
įsitikinimus, žmogiškosios tragedijos, didybės ir ekstazės 
momentai. Jį taip pat trauks banalybė ir kasdienybė. Jis 
pažins nuolankumą bei pagarbumą, bet tai nesutrukdys jo 
norui matyti ir suprasti. Kartais jis galbūt jaus pasišlykštėji- 
mą ar panieką. Bet ir tai nepažabos jo troškimo ieškoti 
atsakymų į dominančius klausimus. Norėdamas suprasti 
sociologas keliauja po kasdieninio gyvenimo pasaulį, visiš- 
kai nejausdamas pagarbos įprastoms demarkacijoms. Kilnu- 
mas ir degradavimas, jėga ir tamsybė, intelektas ir kvai- 
lybė - visa tai jam yra vienodai įdomu, nepriklausomai nuojo 
asmeninių vertinimų bei nuostatų. Taip jo domesys gali 
nuvesti į visus įmanomus visuomenės sluoksnius, labai gerai 
visiems pažįstamas ir visai nežinomas vietas: tiek didžiai 
gerbiamas, tiek smerkiamas. Ir jei jis yra tikras sociologas, 
visur jausis savo vietoje, nes rūpimi klausimai tiesiog užval- 
dę jį, ir nėra kito pasirinkimo, išskyrus vieną, - ieškoti 
atsakymų. 

Galima visa tai pasakyti ir su mažesniu patosu. Taigi 
galėtume teigti, kad sociologas - tai asmuo, kuriam dėl jo 
akademinio laipsnio tenka klausytis paskalų nepaisant savo 
norų, kuris jaučia pagundą žiūrėti pro rakto skylutę, skaityti 
svetimus laiškus ir atidarinėti uždarytų kabinetų duris. Kol 
dykinėjantis psichologas nepuolė kurti testų, nustatančių 
sociologo tinkamumą pagal sublimuoto vujarizmo kriteri- 
jus, skubame pranešti, kad tai tik analogija. Galbūt berniu- 

kai, kuriems be galo įdomu stebėti savo netekėjusias tetas 
vonioje, vėliau tampa užkietėjusiais sociologais. Tai visiškai 
mūsų nedomina. Tačiau mus domina kiekvieną sociologą 
apimantis smalsumas už uždarų durų girdint žmonių bal- 
sus. Jei jis yra tikras sociologas, tai, be abejo, norės atidaryti 
šias duris, suprasti tuos balsus. Už kiekvienų uždarų durų jis 
tikisi atrasti kokį nors naują žmonių gyvenimo aspektą, iki 
šiol nepažintą ir nesuprastą. 

Sociologui rūpi dalykai, kurie kitiems atrodo pernelyg 
šventi ar nemalonūs, kad galėtų būti bešališko stebėjimo 
objektais. Jam vienodai įdomi ir kunigų, ir prostitučių kom- 
panija - tai nepriklauso nuo to, kam jis teikia pirmenybę, bet 
nuo klausimų, į kuriuos tuo momentu ieško atsakymo. Jis 
taip pat sprendžia problemas, kurios kitiems galbūt seniai 
įkyrėjusios. Jį domins žmonių tarpusavio sąveika ne tik karų 
ar reikšmingų intelektinių atradimų metu, bet ir restorano 
darbuotojų ar grupės mažų mergaičių, žaidžiančių su lėlė- 
mis, tarpusavio santykiai. Jo dėmesio centre - ne galutinė 
žmonių veiklos svarba, bet pats veiksmas, kaip dar vienas be 
galo įvairaus žmonių elgesio pavyzdys. Štai tiek apie mūsų 
žaidimų draugo portretą. 

Beklaidžiodamas po žmonių pasaulio labirintus, sociolo- 
gas neišvengiamai susidurs su tokiais pat kitais, itin smal- 
siais profesionalais. Kartais šie piktinsis jo buvimu, manyda- 
mi, kad jis įsibrovė į svetimas valdas. Vienur sociologas 
susitiks su ekonomistu, kitur - su politologu, psichologu ar 
etnologu. Tačiau visai tikėtina, kad į tas pačias vietas jį 
atvedę klausimai skiriasi nuo jo kolegas čia pastūmėjusių 
problemų. Sociologo klausimai visuomet iš esmės yra tokie 
patys: “Ką žmonės čia kartu veikia?", “Kokie yra jų tarpusa- 
vio santykiai?", “Kaip tie santykiai transformuojami į insti- 
tucijas?", “Kokios kolektyvinės idėjos turi poveikį žmonėms 
ir institucijoms?" Sociologui, ieškančiam atsakymo į šiuos 
klausimus konkrečiu atveju, žinoma, teks susidurti su eko- 

nominiais ir politiniais dalykais, bet žvelgs į juos kitaip negu 
ekonomistas ar politologas. Jo apmąstymų sritis yra ta pati 
žmonių gyvenimo sritis, dominanti ir kitus mokslininkus. 
Tačiau skiriasi jų ir sociologų Žiūros pozicijos. Supratus tai, 
tampa aišku, kad nėra prasmės stengtis griežtai pasižymėti 
tas valdas, kuriose sociologas, niekieno nevaržomas, užsi- 
i1minės savo veikla. Sociologas, kaip ir Wesley, turės prisipa- 
žinti, kad jo parapija yra visas pasaulis. Tačiau, kitaip negu 
kai kurie šiandienos Wesley šalininkai, jis mielai dalijasi šia 
parapija su kitais. Yra vienas keliauninkas, kurio kelius 
daug dažniau nei kitų kerta sociologas savo kelionėse. Tai - 
istorikas. Iš tiesų vos tik sociologas iš dabarties atsigręžia į 
praeitį, labai sunku atskirti jo interesus nuo istoriko. Tačiau 
atidėkime šių santykių nagrinėjimą. Dabar pakaks pasakyti, 
kad sociologo kelionė būtų labai skurdi ir nuobodi, jei jos 
nuolat nepaįvairintų pokalbiai su šiuo kitu keliauninku. 
Bet kuri intelektualinė veikla pradeda jaudinti nuo to 
momento, kai aptinkama atradimo pėdsakų. Kai kuriose 
mokslo srityse - tai iki šiol nenumanomų ir nežinomų pasau- 
lių atradimas. Tai astronomo ar branduolinės fizikos specia- 
listo susijaudinimas, kai jis įžvelgia visiškai naujas, priešin- 
gas anksčiau įsivaizduotoms, ribas realybės, kurią geba. 
suvokti žmogus. Tai gali būti bakteiiologo ar geologo susi- 
jaudinimas. Taip pat ir savotiškas lingvisto, atradusio naują 
žmonių kalbinės išraiškos pasaulį, ar antropologo, tiriančio 
tolimų kraštų gyventojų papročius, jaudulys. Tokių atradi- 
mų metu, kai užvaldo aistra, prasiplečia suvokimo ribos, o 
kartais įvyksta tikros sąmonės transformacijos. Visata pasi- 
rodo besanti daug nuostabesnė, negu buvo galima svajoti ar 
įsivaizduoti. Sociologo jaudulys paprastai būna kitokio po- 
būdžio. Tiesa, kartais sociologas įsiskverbia į nepažintus 
pasaulius, pavyzdžiui, nusikaltėlių ar dar jam nežinomų 
religinių sektų, arba į aplinkumą, sąlygojamą tam tikrų 
grupių bendrų interesų, tarkim, gydytojų, karo vadų ar 

reklamos specialistų. Tačiau dažniausiai sociologas sukasi 
sferose, kurios gerai pažįstamos ir jam, ir kitiems visuome- 
nės nariams. Jis tiria bendruomenes, institucijas ir veiklą, 
apie kurias kiekvieną dieną galima pasiskaityti laikraščiuo- 
se. Jo tyrimai kelia kitokį atradimo jaudulį. Tai nėra susi- 
jaudinimas aptinkant ką nors nauja, iki šiol visai nežinoma, 
tai greičiau nerimastis, patiriant, kaip žinomi dalykai keičia 
savo prasme. Sociologija žavi būtent šia perspektyva, lei- 
džiančia naujai pamatyti visąlaik mus supantį pasaulį. Tai 
taip pat yra sąmonės transformacija. Be to, egzistenciškai ši 
transformacija daug paveikesnė už kitų mokslinių discipli- 
nų sužadintas, nes šiuo atveju gerokai sunkiau savo tyrinė- 
jimo sritį atskirti nuo kasdienio gyvenimo. Astronomas juk 
negyvena tolimose galaktikose, o iš laboratorijos išėjęs bran- 
duolinės fizikos specialistas gali laisvai, atsipalaidavęs juo- 
kauti, valgyti ir balsuoti, visai negalvodamas apie atomo 
sandarą. Geologas tyrinėja uolas tik darbo metu, o lingvis- 
tas su Žmona kalbasi gimtąja kalba. Sociologas gyvena 
visuomenėje: ir savo darbo metu, ir po darbo. Jo paties 
gyvenimas neišvengiamai yra jo tyrimų objektas. Sociolo- 
gai, kaip ir visi žmonės, pajėgūs savo profesinę įžvalgą bei 
intuiciją atskirti nuo kasdienių reikalų. Bet šitaip elgtis 
nuoširdžiai - gana didelis žygdarbis. 

Sociologas sukasi kasdienio gyvenimo pasaulyje, kurį 
daugelis pavadintų tikrove. Savo analizėje jis vartoja kate- 
gorijas, kurios yra tik patobulinti variantai žmonių nuolat 
vartojamų kategorijų: valdžios, klasės, padėties, rasės, et- 
niškumo. Todėl kai kurie sociologiniai tyrimai atrodo ap- 
gaulingai paprasti bei aiškūs. Perskaito Žmogus tokių tyrimų 
medžiagą, palinksi galva ties pažįstamomis situacijomis, 
pareiškia, kad visa tai jau ne kartą girdėjęs, ir garsiai nu- 
sistebi: negi tie Žmonės taip neturi ką veikti, kad gaišta laiką 
visiems žinomoms tiesoms dėstyti. Tačiau toks požiūris 
pasikeičia, kai vieną gražią dieną perveria tokia įžvalga, kad 

imama abejoti viskuo, kas anksčiau buvo taip tikra bei 
savaime suprantama. Būtent šiuo momentu ir pajuntamas 
sociologijos jaudulys. 

Paimkime vieną pavyzdį. Įsivaizduokime sociologijos se- 
minarą JAV pietinės dalies koledže, kurio beveik visi studen- 
tai yra baltieji pietiečiai. Įsivaizduokime, kad šio seminaro 
tema - rasinė sistema pietinėse valstijose. Dėstytojas pasako- 
ja dalykus, žinomus šiems studentams nuo pat kūdikystės. 
Gali būti, kad visas šios sistemos smulkmenas net geriau už 
dėstytoją žino jo studentai. Todėl jiems nuobodu. Studen- 
tams atrodo, kad dėstytojas, kalbėdamas apie labai gerai 
žinomus reiškinius, stengiasi parinkti įmantresnius žodžius, 
ir tiek. Taigi dėstytojas gali vartoti žodį “kasta", kurį dabar 
labai dažnai mini amerikiečių sociologai, apibūdindami 
pietinių valstijų rasinę sistemą. Bet aiškindamas šią sąvoką, 
dėstytojas pereina prie Indijos visuomenės tradicijų. Po to 
analizuoja kastų tabu ir joms būdingus magiškus tikėjimus, 
socialinę komensalizmo ir vedybų dinamiką, slaptus siste- 
mos ekonominius interesus, tikėjimo ir įvairiausių tabu 
tarpusavio priklausomybę, kastų sistemos įtaką visuomenės 
industrinei raidai, ir atvirkščiai, - visa tai Indijoje. Bet štai 
Indija jau nebeatrodo tokia tolima. Dėstytojas grįžta prie 
pietinių valstijų problemų. Šios iš gerai pažįstamų virto nebe 
taip gerai pažįstamomis. Kyla naujų klausimų, kartais gal- 
būt piktai, bet jų kyla. Bent keli sudentai pradėjo suprasti, 
kad su rasinėmis problemomis yra susiję dalykų, apie ku- 
riuos jiems neteko skaityti laikraščiuose (bent jau vietiniuo- 
se) ir apie kuriuos jiems nepasakojo tėvai, nes nei tėvai, nei 
laikraščių darbuotojai patys nieko nežino apie tai. 

Galima tvirtinti, kad pirmoji sociologijos taisyklė tokia: 
dalykai yra ne tokie, kokie jie atrodo. Šis teiginys taip pat 
apgaulingai paprastas. Tuoj jis nebeatrodys toks paprastas. 
Pasirodo, kad socialinė tikrovė susideda iš daugelio prasmi- 

nių lygmenų. Kiekvieno naujo lygmens atradimas keičia 
visumos suvokimą. 

Terminu “kultūrinis šokas" antropologai įvardija visiškai 
naujos kultūros poveikį pirmą kartą su ja susidūrusiam 
asmeniui. Tokį šoką gali patirti tyrinėtojas iš Vakarų, kai 
įpusėjus pietums jam pasakoma, kad valgo mėsą tos moters, 
su kuria dar vakar kalbėjosi. Tokio šoko fiziologinius ir net 
moralinius padarinius nesunku nuspėti. Šiandien keliauto- 
jai retai susiduria su kanibalizmo reiškiniais. Tačiau ameri- 
kiečių keliautoją ne mažesnis šokas gali ištikti susidūrus su 
poligamija ar lytinio subrendimo patvirtinimo apeigomis, 
ar net pamačius, kaip kitų valstybių žmonės vairuoja auto- 
mobilius. Šoką gali sukelti ne vien tik nepritarimas ar pasi- 
bjaurėjimas, bet ir jaudulys, patyrus, kad viskas gali iš 
tikrųjų taip skirtis nuo to, kaip esame įpratę savo šalyje. Tam 
tikra prasme tokį jausmą patiria visi, pirmą kartą išvykę į 
užsienį. Sociologinį atradimą galima apibūdinti taip: “kultū- 
rinis šokas" nepakeitus geografinės padėties. Kitaip tariant, 
sociologas keliauja savo namuose (tėvynėje) - ir atranda 
šokiruojančių dalykų. Žinoma, greičiausiai nepaaiškės, kad 
jam pietums buvo pasiūlyta pažįstamos ponios mėsa. Ta- 
čiau ne menkesnį emocinį poveikį gali padaryti atradimas, 
kad, pavyzdžiui, vietinės parapijos bažnyčia investavo dide- 
lę pinigų sumą į raketų pramonę ar kad už kelių šimtų metrų 
nuo jo namų žmonės nuolat kelia kulto orgijas. Mes neno- 
rime pasakyti, kad sociologiniai atradimai visada ar bent 
paprastai meta iššūkį moralės normoms. Visai ne. Su tolimų 
kraštų tyrinėjimais juos sieja viena bendra savybė - tai 
staigus naujų ir netikėtų žmogaus egzistencijos visuomenė- 
je aspektų atskleidimas. Čia ir glūdi sociologijos mokslo 
jaudulys ir, kaip parodysime vėliau, jos humanistinis patei- 
sinimas. 

Žmonės, kurie šalinasi šokiruojančių atradimų, kurie tiki 
visuomenę esant tokią, kaip juos mokė sekmadieninėse 

parapijų mokyklose, kurie mėgsta taisyklių ir principų ga- 
rantuojamą saugumą (tai Alfredas Schuetzas pavadino “sa- 
vaime suprantamu pasauliu“), turėtų vengti sociologijos. 
Žmonės, kurie nesmalsauja prie uždarų durų, kurių visai 
nedomina kiti žmonės, kurie žavisi vien tik peizažu negalvo- 
dami apie namo kitoje upės pusėje gyventojus - turbūt taip 
pat turėtų vengti sociologijos. Tokiems žmonėms ji bus 
neįdomi ar bent jau neatneš pasitenkinimo. Beje, tie, ku- 
riuos žmonės domina tik tiek, kiek galima būtų juos priversti 
kitaip galvoti, - irgi nusivils. Šiam tikslui sociologija nebus 
tokia naudinga, kaip jie tikėtųsi. Tie žmonės, kuriuos labiau 
traukia konceptualios struktūros, galės puikiausiai paten- 
kinti šį savo smalsumą ėmę tyrinėti baltąsias peles. Sociolo- 
gija pasitenkinimą suteiks tik tiems, kuriems didžiausią 
džiaugsmą bei ekstazę sukelia žmonių stebėjimas ir pastan- 
ga juos suprasti. 

Dabar aišku, kad mes sąmoningai sumenkinome šio sky- 
riaus pavadinimą. Sociologija yra individualus žaidimas 
(pramoga) ta prasme, kad vienus ji domina, o kitiems atrodo 
be galo nuobodi. Vieniems patinka stebėti žmones, o kitus 
labiau traukia eksperimentai su pelėmis. Pasaulyje pakanka 
vietos visokiems pomėgiams ir būtų nelogiška vieniems 
suteikti prioritetus kitų atžvilgiu. Tačiau žodis “žaidimas" 
yra per menkas išreikšti, ką mes turime omenyje. Sociologija 
labiau primena aistrą, o sociologinė perspektyva - demoną, 
kuris užvaldo sociologą ir prikausto prie savo problemų. 
Todėl pažintis su sociologija yra kvietimas užsidegti šia 
nepaprasta aistra. Kiekvienoje aistroje slypi pavojai. Prekę 
siūlantis sociologas caveat emptor* privalo aiškiai pasakyti 
sudarydamas sandėrį. 


* Įspėjimas: saugotis pirkėjui! (lot.) 

2. SOCIOLOGIJA KAIP 
SĄMONINGUMO FORMA 


Jei pirmajame skyriuje mums pavyko paaiškinti, tu- 
rėjote suprasti, kad sociologiją galime laikyti kai kurių indi- 
vidų intelektine veikla. Tačiau jei pasitenkintume tokiu 
atsakymu, patys būtume labai nesociologiški. Jau vien tai, 
kad sociologija, kaip mokslo šaka, iškilo tam tikroje Vakarų 
istorijos pakopoje, turėtų provokuoti klausimus, kodėl kai 
kam šovė į galvą jos imtis ir kokios yra šio darbo išankstinės 
prielaidos. Kitaip tariant, sociologija nėra nei amžina, nei 
būtina žmonių protinės veiklos linkmė. Pripažinus tai, logiš- 
kai kyla dar vienas klausimas - kada ir dėl kokių veiksnių ji 
tapo būtinybe kai kuriems žmonėms. Turbūt jokia mąstymo 
linkmė nėra amžina ar tikrai būtina. Bet, pavyzdžiui, religija 
buvo beveik universali intensyvios protinės veiklos paskata 
per visą žmonijos istoriją, o dauguma žmonijos kultūrų 
negalėjo išsiversti nespręsdamos gyvybiškai svarbių ekono- 
minių problemų. Žinoma, tai nereiškia, kad teologija ar 
ekonomika, kaip mes jas šiandien suprantame, yra universa- 
lūs mąstysenos fenomenai; tačiau nesuklysime teigdami, 
kad žmonijos protas visuomet domėjosi problemomis, dabar 
sudarančiomis šių disciplinų objektą. Deja, nieko panašaus 
negalima pasakyti apie sociologiją. Tai greičiau gana naujas 
bei vakarietiškas pažinimas, ir, kaip bandysime įrodyti šia- 
me skyriuje, pagrįstas itin modernia sąmoningumo forma. 

Sociologinės perspektyvos ypatybės paaiškėja įsigilinus į 
žodžio “visuomenė" [society] reikšmę. Šis žodis par excellen- 
ce atspindi mūsų disciplinos objektą. Kaip ir daugelis socio- 
logijoje vartojamų terminų, jis paimtas iš kasdienės vartose- 
nos, kur jo reikšmė nėra pakankamai apibrėžta. Kartais jis 
reiškia tam tikrą žmonių grupę (pavyzdžiui, “Draugija, ko- 
vojanti su smurtu prieš gyvūnus"), kartais - tik prestižo ar 

privilegijų lepinamus žmones (pavyzdžiui, “Bostono aukš- 
tuomenės ponios")*, o kartais - bet kokią žmonių kompaniją 
ar susibūrimą (pavyzdžiui, sakinyje “Visus tuos metus jis 
labiausiai kentėjo dėl visuomenės stokos"). Žinoma, yra dar 
ir kitų, ne taip dažnai vartojamų šio žodžio reikšmių. Socio- 
logas vartoja tikslesnes žodžių reikšmes, nors ir pačioje 
disciplinoje tie patys žodžiai kartais turi visiškai skirtingas 
reikšmes. Sociologui visuomenė - tai didelis žmonių santy- 
kių kompleksas, arba, išreiškiant tai sociologine terminija, 
tarpusavio sąveikų finterakcijų] sistema. Šiame kontekste 
sunku kiekybės atžvilgiu apibrėžti žodį “didelis". Sociologas 
gali kalbėti apie visuomene, kurią sudaro milijonai žmonių 
(pavyzdžiui, “Amerikos visuomenė"), bet taip pat šiuo ter- 
minu gali įvardyti gerokai mažesnį kolektyvą (pavyzdžiui, 
“studentų miestelio antrojo kurso studentų bendrija, arba 
visuomenė"). Gatvėje besišnekučiuojantys du žmonės var- 
gu ar sudarys visuomenę, tačiau trys į negyvenamą salą 
nublokšti žmonės tikrai ją sudaro. Taigi sąvokos tinkamumo 
negali lemti vien tik kiekybiniai kriterijai. Ši sąvoka vartoja- 
ma, kai santykių visuma yra pakankamai apibrėžta, kad ją 
būtų galima analizuoti ar suprasti kaip autonominį vienetą, 
priešpriešinti kitiems tos pačios rūšies vienetams. 
Panašiai sociologijoje susiaurinamas būdvardžio “socia- 
linis, visuomeninis" [social] vartojimas. Kasdienėje šnekoje 
juo žymima daug skirtingų dalykų: susibūrimų pobūdis 
(pavyzdžiui, “tai tiesiog visuomenės pobūvis, neaptarinėki- 
me darbo reikalų"), žmogaus altruistinis požiūris (“jis jaučia 
didelę visuomeninę atsakomybę už savo darbą") arba bet 
kas, kylantis iš santykių su kitais žmonėmis (“socialinė 
liga"). Sociologas vartoja šį žodį siauresne ir tikslesne reikš- 
me, turėdamas omenyje sąveikos ypatybes, abipusę priklau- 
somybę ir savitarpio santykius. Todėl du gatvėje besišnekan- 


* Draugija, aukštuomenė anglų k. - society (kaip ir visuomenė). 


tys žmonės nesudaro “visuomenės", bet tai, kas vyksta tarp 
jų, yra “socialu". “Visuomenę" sudaro tokių “socialinių" 
įvykių visuma. Ieškantiems tikslios būdvardžio “socialinis" 
apibrėžties, vargu ar galima pasiūlyti ką nors geresnio už 
Maxo Weberio pateiktą “socialinės" situacijos apibrėžimą: 
tai situacija, kai žmonės orientuoja savo veiksmus vieni kitų 
atžvilgiu. Iš šios abipusės orientacijos gimstančių reikšmių, 
prasmių, lūkesčių bei elgesio rezgamas voratinklis ir yra 
sociologijos analizės medžiaga. 

Tačiau šio minėtų terminų tikslesnio apibrėžimo nepa- 
kanka norint apibūdinti sociologinį požiūrį. Tą galima ge- 
riau suvokti lyginant sociologijos ir kitų disciplinų, tiriančių 
žmonų veiklą, perspektyvas. Pavyzdžiui, ekonomistas tiria 
visuomenėje vykstančius procesus, kuriuos taip pat galima 
apibūdinti kaip “socialinius". Šie procesai turi būti susiję su 
pagrindine ekonominės veiklos problema: kaip visuomenėje 
paskirstyti ribotus prekių ir paslaugų išteklius. Minėti proce- 
sai domina ekonomistus tik vienu požiūriu, būtent - kaip jie 
padeda ar trukdo realizuoti šią funkciją. Tuos pačius proce- 
sus tiriantis sociologas taip pat turės atsižvelgti į jų ekonomi- 
nę paskirtį. Tačiau sociologo domesys nebūtinai susijęs su 
šia paskirtimi. Jį domins įvairūs Žmonių tarpusavio santy- 
kiai bei sąveikos, kurie čia susiklosto ir gali būti visai nesu- 
siję su ekonominiais tikslais. Juk ekonominė veikla apima 
galios, valdžios, prestižo, išankstinių nuostatų ar net žaidi- 
mo santykius, kuriuos galima nagrinėti beveik atskirai, tik 
truputį prisimenant tos veiklos ekonominę paskirtį. 

Sociologas tyrimų medžiagos gali atrasti visose Žmonių 
veiklos srityse, bet ne visi šios veiklos aspektai yra jo tyrimo 
objektai. Socialinė sąveika nėra kokie nors ypatingi žmonių 
tarpusavio santykiai ar specifinė abipusė veikla. Tai greičiau 
tam tikras tokios veiklos aspektas. Kitaip tariant, sociologas 
atlieka tam tikrą abstrakciją. Tai, kas yra socialu, t. y. tyrimo 
objektas, nėra išskirtinė žmogaus veiklos dalis, veikiau aprė- 

pia įvairiausias Žmogaus veiklos sritis, yra neatskiriama jos 
dalis. Sociologas juk netyrinėja tokių reiškinių, apie kuriuos 
daugiau nežino niekas kitas. Tačiau į tuos pačius reiškinius 
jis žvelgia kitaip. 

Darvieną pavyzdį paimkime teisininko perspektyvą. Šiuo 
atveju susiduriame su daug apimlesne veiklos sritimi nei 
ekonomisto atveju. Beveik kiekviena žmogaus veikla kada 
nors gali susidurti su teisės sfera. Tuoteisėir žavi. Mes ir čia 
atrandame labai specifinį abstrahavimo būdą. Iš žmogaus 
elgesio įvairovės teisininkas pasirenka tik tuos aspektus, 
kurie tinka (ar, kaip jis pasakytų, yra “medžiaga") teisinei 
sistemai. Kada nors teismo procese dalyvavęs asmuo gerai 
žino, kad kriterijai, pagal kuriuos nustatoma, kas yra teisė- 
ta, o kas ne, dažnai stebina tiriamos bylos svarbiausius 
įtariamuosius. Dabar neapsistosime ties tuo. Mums pakan- 
ka suprasti, kad teisės sistemą (kodeksą) sudaro griežtai 
apibrėžti žmogaus veiklos modeliai. Taigi turime aiškius 
pareigos, atsakomybės ar įstatymo pažeidimo modelius. 
Turi susidaryti tam tikros, įstatymo apibrėžtos, sąlygos, kad 
kokį nors empirinį veiksmą galėtume priskirti konkretiems 
punktams. Šias sąlygas numato įstatymas arba jos turi pre- 
cedentus. Kai jos pažeidžiamos, veiksmas laikomas neteisė- 
tu. Teisininkas turi žinoti taisykles, pagal kurias kuriami šie 
modeliai. Remdamasis kodeksu, teisininkas žino, kada su- 
tartis laikoma įpareigojančia, kada automobilio vairuotojas 
laikytinas kaltu ar kada laikoma, jog buvo išprievartavimas. 

Sociologas gali tirti tuos pačius reiškinius, tik jo metodo- 
loginis pagrindimas smarkiai skirsis. Svarbiausias skirtumas 
yra tas, kad jo perspektyvos šių reiškinių atžvilgiu nesąlygo- 
ja įstatymai ir precedentai. Jo domėjimasis žmonių santy- 
kiais, kurie būdingi verslo sandoriams, neturi nieko bendra 
su pasirašytų sutarčių teisėtumu. Lygiai taip pat sociologui 
nerūpi, kokiai teisinei kategorijai priskiriami jį dominantys 
lytinio elgesio nukrypimai. Teisininko požiūriu, sociologo 

tyrimas yra nesusijęs su teisine sistema. Galima sakyti, kad 
sociologo veikla yra slapta ar net pogrindinė, jei ją palygin- 
tume su schematišku teisės pasauliu. Teisininką domina 
vadinamoji oficiali situacijos samprata. Sociologas dažnai 
tiria neoficialiąsias sampratas ir interpretacijas. Teisininkui 
svarbiausia suprasti, ką įstatymas traktuoja kaip nusikaltėlį. 
Sociologui ne mažiau svarbus ir paties nusikaltėlio požiūris 
į teise. 

Taigi sociologinius klausimus keliantis asmuo norėtų 
pažvelgti truputį nuodugniau į visuotinai priimtus ar oficia- 
liai apibrėžtus žmonių veiklos tikslus. Toks asmuo nujaučia 
ar žino, kad žmogaus gyvenimo įvykiai apima kelis prasmių 
lygmenis ir kai kurių jų neaprėpia kasdienio gyvenimo 
sąmonė. Jis gali iš anksto įtarti, kad vyresnybė ne visuomet 
teisingai interpretuoja žmogaus gyvenimo įvykius - ir politi- 
nius, ir teisinius, ir religinius. Turint omenyje šias prielaidas, 
aišku, kad ne visos istorinės aplinkybės vienodai palankios 
sociologijos plėtrai. 

Tikėtina, kad sociologinės minties plėtotei palankiausios 
tos istorinės aplinkybės, kurioms būdingi smarkūs smūgiai 
kultūros savivaizdžiui, ypač oficialiajam, autoritetingam, 
visų bendrai pripažintam. Tik tokios aplinkybės ir paskatina 
pagavius bei supratingus žmones atsisakyti mąstymo stereo- 
tipų bei šio savivaizdžio formuluočių ir atmesti visus autori- 
tetus. Albertas Salomonas įtikinamai įrodė, kad sąvoka “vi- 
suomenė", šiuolaikine sociologine prasme, galėjo atsirasti 
tik tada, kai normatyvios krikščioniškojo pasaulio, o vėliau 
ir ancien rėgime struktūros ėmė irti. Taigi galime “visuome- 
ne" įsivaizduoti kaip nematomą struktūrą pastato, kurio 
išorinis fasadas paslepia ją iš akiračio. Viduramžių krikščio- 
niškajame pasaulyje “visuomenė" buvo nematoma, paslėpta 
už įspūdingo religinio-politinio fasado, kuris ir buvo visas 
europiečio kasdieninis pasaulis. Anot Salomono, kai Refor- 
macija sugriovė krikščioniškojo pasaulio vienybę, jį pakeitė 

labiau pasaulietinis absoliutinės valstybės fasadas ir atliko 
ankstesniąsias funkcijas. Irstant absoliutinei valstybei, ėmė 
ryškėti giliau slypinti “visuomenės" struktūra. Tai - motyvų 
ir įtakų pasaulis, kurio buvo neįmanoma perprasti, remian- 
tis vien tik oficialiais socialinės tikrovės aiškinimais. Socio- 
loginę perspektyvą padeda suvokti frazės: “matyti kiaurai", 
“permatyti". Labai panašią reikšmę šios frazės turi ir kasdie- 
nėje kalboje, pavyzdžiui, “jis kiaurai permatė draugo žaidi- 
mą" arba “jis permatė, kas vyksta už scenos", kitaip tariant 
“perprato visus triukus". 

Nesuklysime, jei sociologinį mąstymą traktuosime, paė- 
mę Nietzsche's frazę, kaip “nepasitikėjimo meną". Labai 
viską supaprastintume, jei manytume, kad šis menas gyvuo- 
ja tik Šiais laikais. “Kiaurai permatyti" dalykus - turbūt 
pagrindinė proto paskirtis, netgi labai primityviose visuo- 
menėse. Amerikietis antropologas Paulas Radinas labai vaiz- 
džiai aprašė skeptiką, kaip žmogaus tipą, primityvioje kultū- 
roje. Taip pat turime įrodymų iš kitų, ne moderniųjų Vakarų, 
civilizacijų, liudijančių apie sąmoningumo formas, kurias 
galėtume pavadinti protosociologinėmis. Čia galime prisi- 
minti, tarkim, Herodotą ar Ibn-Khalduną. Yra net tekstų iš 
senovės Egipto, bylojančių apie gilų nusivylimą politine ir 
socialine tvarka, kuri dabar laikoma viena iš harmoningiau- 
sių Žmonijos istorijoje. Prasidėjus Vakaruose moderniajai 
epochai, ši sąmoningumo forma suintensyvėja, tampa kon- 
centruota bei susisteminta, būdinga vis gausesniam būriui 
supratingų žmonių. Dabar ne vieta nukrypti į sociologinės 
minties priešistorės aptarimą, už tai esam labai dėkingi 
Salomonui. Taip pat neketiname čia pateikti sociologijos 
genealoginio medžio, rodančio jos ryšį su Machiavelli, Eras- 
mus, Baconu, XVII a. filosofija ir XVIII a. belles-lettres. Tą jau 
seniai padarė kiti, kvalifikuotesni už šių eilučių autorių. 
Pakanka dar kartą atkreipti dėmesį, kad sociologinis mąs- 

tymas neatsiejamas nuo daugelio intelektinių ieškojimų ir 
atradimų, labai reikšmingų dabartinei Vakarų istorijai. 
Geriau grįžkime prie teiginio, kad sociologinė perspekty- 
va - tai sugebėjimas matyti, kas vyksta už socialinių struktū- 
rų fasadų. Tai galime paaiškinti, remdamiesi didelių miestų 
gyventojų kasdiene patirtimi. Didelis miestas žavi begaline 
žmogaus veiklos įvairove: niekuo iš išorės nesiskiriančiuose, 
iš pirmo žvilgsnio anoniminiuose namų blokuose vyksta be 
galo įvairus gyvenimas. Tokio miesto gyventojas kartkar- 
čiais patiria netikėtą nuostabą ar net šoką, sužinojęs apie 
keisčiausius dalykus, kuriuos tyliai daro blankių, niekuo iš 
išorės neišsiskiriančių namų gyventojai. Porą kartų išgyve- 
nęs tokį jausmą, žmogus, vaikščiodamas gatvėmis, ypač 
vakarais, ima galvoti, kas gi vyksta tame apšviestame kam- 
baryje už užtrauktų užuolaidų. Eilinės šeimos nariai malo- 
niai bendrauja su svečiais? O gal tvyro begalinė neviltis dėl 
ligos ar mirties? Ištvirkavimo malonumai? O gal keistas 
kulto ritualas ar pavojingas sąmokslas? Namų fasadai mums 
nieko nesako, jie byloja tik apie architektūrinį kokios nors 
grupės ar klasės, kuri gal seniai nebegyvena šioje gatvėje, 
skonį. Socialinės paslaptys glūdi už fasadų. Noras įsiskverb- 
ti į šias paslaptis analogiškas sociologiniam smalsumui. Jei 
miestą staiga ištiktų nelaimė, šis noras gali visai netikėtai 
išsipildyti. Žmonės, kurie pergyveno karo metų bombarda- 
vimus, gali papasakoti apie nelauktus susitikimus su netikė- 
tais (ir kartais sunkiai įsivaizduojamais) kaimynais savo 
namo slėptuvėje. Jie taip pat gali prisiminti, kaip ankstų rytą 
pamatė siaubingą nakčia bombarduoto namo vaizdą: na- 
mas perskeltas pusiau, fasadas nublokštas tolyn, o vidus, 
anksčiau taip rūpestingai slėptas, negailestingai apnuogin- 
tas dienos šviesoje. Tačiau daugelyje miestų, jei gyvenimas 
teka normalia vaga, nėra taip lengva prasiskverbti už fasa- 
dų - tam reikia didelių, smalsumo sužadintų pastangų. 
Kartais susiklosto tokios istorinės sąlygos, kai visuomenės 

fasadai yra negailestingai nuplėšiami, ir visi, išskyrus tik 
pačius abejingiausius, yra priversti susipažinti su tikrove, 
gludėjusia už šių fasadų. Tačiau tai būna labai retai, o 
kasdienybėje fasadai stūkso priešais tarsi nepajudinamos 
uolos. Norint suvokti už jų slypinčią tikrovę, reikia daug 
intelekto pastangų. 

Čia labai pravers keli pavyzdžiai, iliustruojantys, kaip 
sociologija įmato, kas vyksta už socialinių struktūrų fasadų. 
Panagrinėkime bendruomenės valdymo struktūrą. Jei norė- 
tume išsiaiškinti, kaip valdomas šiuolaikinis Amerikos mies- 
tas, nesunkiai galėtume gauti oficialią informaciją apie tai. 
Miestas turi savo statutą, parengtą remiantis valstijos įstaty- 
mais. Informuotų asmenų padedami, galime susipažinti su 
įvairiais įstatais, apibrėžiančiais miesto struktūrą. Taigi ga- 
lime išsiaiškinti, kad šiai bendruomenei būdinga municipa- 
linė administravimo forma, kad partijos gausumas nelemia 
sėkmės municipaliniuose rinkimuose, kad miesto valdyba 
dalyvauja regiono vandens paskirstymo programoje. Pana- 
šiu būdu, pervertę laikraščius, galime sužinoti apie oficialiai 
skelbiamas šios bendruomenės valdymo problemas. Galima 
perskaityti, kad prie miesto ketinama prijungti užmiesčio 
dalį, kad, norint skatinti pramonės plėtrą kitoje dalyje, buvo 
pakeistas miesto administracinis suskirstymas, net kad vie- 
nas municipaliteto narys buvo apkaltintas piktnaudžiavimu 
tarnybine padėtimi. Visa tai vyksta visiems matomame, 
oficialiajame ar viešajame, valdymo lygmenyje. Tačiau tik 
be galo naivus žmogus gali tikėti, kad ši informacija suteikia 
jam išsamų, realų tos bendruomenės valdymo vaizdą. So- 
ciologas norės visų pirma sužinoti apie “neformaliąją val- 
džios struktūrą" (kaip ją pavadino amerikiečių sociologas 
Floydas Hunteris, besidomintis tokiais tyrimais). Tai tokia 
žmonių ir jų valdžios konfigūracija, kuri neatsispindi jokiuo- 
se įstatuose ir apie kurią tikriausiai nepaskaitysi laikraščiuo- 
se. Politikos ar teisės specialistui gali būti labai įdomu 

palyginti miesto statutą su kitų panašių bendruomenių įsta- 
tymais. Sociologui labiau rūpės išsiaiškinti, kaip galingos 
įstatyminės turto valdymo teisės veikia ar net kontroliuoja 
pagal statutą išrinktų pareigūnų veiksmus. Šių valdymo 
teisių apraiškų nerasime miesto rotušėje, o greičiau aptiksi- 
me jas kompanijų, kurių gal net nėra šios bendruomenės 
teritorijoje, bosų kabinetuose; saujelės įtakingų asmenų 
privačiose valdose; gal kartais centrinėse kai kurių profsą- 
jungų būstinėse ar net kriminalinių grupuočių štabuose. Jei 
sociologą domina valdžia, jis stengsis “prasibrauti" už oficia- 
liųjų mechanizmų, kurie turėtų reguliuoti valdžią bendruo- 
menėje. Tai nebūtinai reiškia, kad oficialius valdžios mecha- 
nizmus jis laiko visiškai nereikalingais ar jų juridinę apibrėž- 
tį - visiškai apgaulinga. Tačiau bet kuriuo atveju sociologas 
atkakliai tvirtins, kad kiekvienoje valdžios sistemoje yra dar 
ir kitas lygmuo, kurį būtina tirti. Kartais jis gali prieiti 
išvadą, kad ieškoti tikrosios valdžios visuotinai priimtose 
vietose - visiška klaida. 

Panagrinėkime dar vieną pavyzdį. Amerikos protestantų 
denominacijos smarkiai skiriasi savo vadinamąja “vidaus 
santvarka", t. y. oficialia denominacijos organizacijos for- 
ma. Galima kalbėti apie episkopalinę, presbiterinę ar kon- 
gregacinę "santvarką" (čia turime omenyje ne taip vadina- 
mas denominacijas, bet Bažnyčios organizacijos formas; 
pavyzdžiui, episkopalizmas yra metodistų bei episkopalinės 
Bažnyčios, o kongregacionizmas - kongregacininkų ir bap- 
tistų Bažnyčios forma). Dažniausiai denominacijos “sant- 
varka" yra ilgos istorinės raidos rezultatas ir grindžiama 
teologinėmis nuostatomis, dėl kurių vis dar tebesiginčija 
doktrinų žinovai. Tačiau Amerikos denominacijų valdžia 
besidomintis sociologas neturėtų ilgam apsistoti ties šiomis 
oficialiomis apibrėžtimis. Jam greitai paaiškės, kad valdžios 
ir organizacijos klausimas iš tikrųjų yra labai mažai susijęs 
su teologiškai apibrėžta denominacijos “santvarka". Jis su- 

pras, kad pagrindinė bet kokio dydžio denominacijų organi- 
zacijos forma yra biurokratinė. Administravimo logiką le- 
mia biurokratiniai procesai ir tik labai retai - episkopato 
darbai ar kongregacijos nutarimai. Tyrėjas sociologas grei- 
tai suvoks, kas slypi už gausybės painios terminijos bažny- 
tinės biurokratijos pareigūnams įvardyti, ir teisingai nusta- 
tys, kieno rankose yra valdžia; ir nėra jokio skirtumo, kaip 
jie vadinami - “vyskupai" ar “paskirtieji tarnautojai", ar 
“sinodo vyresnybė". Suvokdamas, kad denominacijos orga- 
nizacija - tiesiog dar viena biurokratizmo atmaina, sociolo- 
gas galės nuvokti organizacijos procesus, pastebėti vidinius 
ir išorinius suvaržymus, liečiančius tuos, kurie yra teoriškai 
atsakingi. Kitaip tariant, už “episkopalinės santvarkos" fasa- 
do sociologas atras besisukantį biurokratinį aparatą, kuris 
nedaug kuo skiriasi metodistų Bažnyčioje, federalinės val- 
džios agentūroje, General Motors kompanijoje ar United 
Automobile Workers organizacijoje. 

Arba paimkime ekonominį pavyzdį. Gamyklos personalo 
direkcijos viršininkas su malonumu sudarinėja ryškių spalvų 
diagramas, vaizduojančias, koks privalėtų būti gamybos 
proceso valdymo organizavimas. Kiekvienas žmogus čia turi 
savo vietą, kiekvienas šios sistemos narys žino, iš ko jis 
gauna nurodymus ir kam turi juos perduoti, kiekvienai 
darbo grupei yra skirtas konkretus vaidmuo didžiajame 
gamybos spektaklyje. Tačiau tikrovėje retai kada viskas 
vyksta būtent taip, ir tą gerai žino kiekvienas geras viršinin- 
kas. Po oficialiąja organizacijos išklotine veikia daug subti- 
lesnė, ne taip akivaizdžiai matoma kita sistema Žmonių 
grupių, turinčių savo autoritetus, išankstines nuostatas, an- 
tipatijas ir (svarbiausia) elgesio normas. Pramonės sociolo- 
gija gali pateikti daugybe duomenų apie šios neformalios 
sistemos veiklą. Tokia sistema visuomet egzistuoja, tai prisi- 
taikydama prie oficialiosios, tai konfliktuodama su ja. Labai 
panašią tokią formalios ir neformalios organizacijų koegzis- 

tenciją galima rasti visur, kur kartu gyvena ar dirba daug 
žmonių griežtos disciplinos sąlygomis: karinėse organizaci- 
jose, kalėjimuose, ligoninėse, mokyklose ar tose paslaptin- 
gose grupuotėse, kurias susikuria vaikai ir apie kurių egzis- 
tavimą tėvai tik labai retai nujaučia. Ir šiuo atveju sociolo- 
gas stengtųsi praskelti oficialių tikrovės versijų (cecho virši- 
ninko, karininko, mokytojo) kiautą ir pagauti signalus, sklin- 
dančius iš “anos pusės pasaulio" (darbininko, eilinio karei- 
vio, mokinio). 

Panagrinėkime dar vieną pavyzdį. Vakarų šalyse, ypač 
Amerikoje, manoma, kad vedybų priežastis yra abipusė vyro 
ir moters meilė. Tai grindžiama labai populiaria mitologija, 
kad meilė - be galo stipri emocija, kuriai neįmanoma atsi- 
spirti, kuri nepaiso jokių kliūčių, tai paslaptis, viliojanti 
daugelį jaunų ir dažnai nebe tokių jaunų žmonių. Tačiau 
įsigilinus į tai, ką žmonės pasirenka savo partneriu, paaiškė- 
ja, kad Kupidono strėlės gana taikliai šaudo tik tam tikros 
klasės, pajamų, išsilavinimo, rasės ir išpažįstamos religijos 
grupės ribose. Jei truputį nuodugniau pasidomėtume žmo- 
nių elgesiu iki vedybų, kuris vadinamas gana klaidinančiu 
“piršimosi" eufemizmu, tai atrastume griežtas kaip ritualai 
žmonių santykių formas. Kyla įtarimas, kad dažnai ne mei- 
lės jausmas sukuria šiuos santykius, o iš anksto kruopščiai 
apibrėžti ir neretai suplanuoti santykiai sukuria pageidau- 
jamas emocijas. Kitaip tariant, jei tenkinamos ar sukuria- 
mos tam tikros sąlygos, galima leisti sau ir “isimylėti". 
Sociologas, tiriantis “piršimosi" ir vedybų situacijas, atran- 
da sudėtingą motyvų grandinę. Šie motyvai yra įvairiai 
susiję su institucinėmis struktūromis, darančiomis įtaką 
žmogaus gyvenimui: klase, karjera, ekonominėmis ambici- 
jomis, valdžios ir prestižo siekiu. Meilės stebuklas atrodo 
besąs kažkoks dirbtinis. Tai nereiškia, kad kiekvienu kon- 
krečiu atveju - romantinę meilės interpretaciją sociologas 
apšauks iliuzija. Bet dar kartą primename - jis stengsis 

pažvelgti nuodugniau į jau suformuluotus ir visuomenės 
pripažintus aiškinimus. Stebėdamas mėnesienoje užsimir- 
šusią porelę, sociologas nebūtinai turi atmesti šios roman- 
tiškos scenos emocinį poveikį. Bet jis neišvengiamai paste- 
bės visą mechanizmą, kuris, neturėdamas nieko bendra su 
mėnesiena, sąlygojo šią sceną. Pastebės automobilio markę, 
iš aprangos supras šių dalyvių skonio kanonus bei taktiką, iš 
jų kalbos ir elgesio nustatys jų socialinę padėtį -taigi perpras 
šio sumanymo išankstinį planą ir socialinę prasmę. 
Galbūt tapo aišku, kad sociologą dominančios problemos 
nebūtinai yra “problemos" kitų žmonių manymu. Šis faktas 
nėra toks akivaizdus kai kurių valstybės tarnautojų bei 
laikraščių (ir, deja, kai kurių sociologijos vadovėlių) dėka: 
prisiminkite, kaip jie pateikia “socialines problemas". Pa- 
prastai apie “socialines problemas" kalbama tada, kai visuo- 
menėje kas nors sutrinka ar nefunkcionuoja kaip privalėtų 
pagal oficialias interpretacijas. Tada tikimasi, kad sociolo- 
gas ateis į pagalbą, ištirs jų iškeltą “problemą " ir galbūt net 
pasiūlys visuomenei priimtiną “sprendimo" variantą. Prie- 
šingai panašioms viltims, svarbu suprasti, kad sociologijos 
problema skiriasi nuo “socialinės problemos" ką tik aprašyta 
prasme. Pavyzdžiui, neverta nusikaltimu, kaip “problema", 
domėtis vien todėl, kad jį taip apibūdina įstatymų vykdymą 
užtikrinančios įstaigos, ar skyrybomis - vien todėl, kad jos 
yra "problema" santuokos apologetams. Dar aiškiau: meist- 
ro “problema" paskatinti savo darbininkus efektyviau dirbti 
arba rikiuotės karininko - paskatinti vadovaujamą kariuo- 
menės dalį energingiau pulti priešą visai nėra probleminiai 
dalykai sociologui (išskyrus galimus atvejus, kai bendrovė 
ar armija samdo sociologą šioms “problemoms" ištirti). So- 
ciologinė problema viena - suprasti, kas čia vyksta socialinės 
sąveikos prasme. Taigi sociologinė problema - ne tik suvokti 
kodėl kažkas “buksuoja", vyksta ne pagal socialinio spektak- 
lio režisierių ir vadovų planus, svarbiausia - kaip funkcio- 

nuoja visa sistema, kokios jos prielaidos ir kas ją vienija. 
Esminė sociologijos problema yra ne nusikaltimas, o teisė; 
ne skyrybos, o santuoka; ne rasinė diskriminacija, o rasės 
sąlygota stratifikacija; ne revoliucija, bet valdymo formos. 

Šią mintį galima paaiškinti pavyzdžiu. Tarkim, vietinė 
valdžia varguomenės lūšnų kvartale nori atpratinti paaug- 
lius nuo visuomenei nepriimtinos jų grupių veiklos. Šios 
situacijos “problemas" socialiniai darbuotojai ir policijos 
pareigūnai įvardija remdamiesi viduriniosios klasės pripa- 
žinta ir gerbtina vertybių sistema. Taip, tai iš tiesų “proble- 
ma", kada paaugliai vogtomis mašinomis laksto po kvartalą, 
O jos "sprendimas" - vietoj to žaisti kolektyvinius žaidimus 
valdžios įsteigtuose klubuose. Jei pakeistume vertybių siste- 
mą ir pažvelgtume į šią situaciją paauglių grupės vadeivų 
akimis, tai “problemos" būtų įvardytos priešingai. Grupės 
solidarumas būtų rimta “problema", jei jos nariai susigun- 
dytų mesti daryti tai, kas lemia grupės prestižą jų socialinia- 
me pasaulyje, o geriausias jos “sprendimas" - jei visi tie 
socialiniai darbuotojai nešdintųsi ten, iš kur atėję. Kas vienai 
socialinei sistemai yra “problema", kitai - norma, ir atvirkš- 
čiai. Lojalumą ir nelojalumą, ištikimybę ir išdavystę, solida- 
rumą ir padorumą šių dviejų sistemų atstovai apibrėžia 
visiškai priešingai. Šiuo atveju sociologas, priklausomai nuo 
savo vertybių skalės, gali rinktis. Viduriniosios klasės res- 
pektabilumas jam galbūt priimtinesnis ir todėl jis norės 
padėti vietinei valdžiai, kuri šiai klasei yra lyg misionierių 
apsauginė tvirtovė in partibus infidelium. Tačiau sociologine 
prasme “problemos" atrodo kitaip. “Problemos", kurias turi 
spręsti sociologas, - tai pastanga suprasti visą socialinę si- 
tuaciją, abiejų sistemų vertybes bei elgsenos normas, abiejų 
sistemų koegzistenciją vienoje erdvėje ir tuo pačiu metu. Iš 
tikrųjų jau vien sugebėjimas į tą pačią situaciją pažvelgti iš 
dviejų konkuruojančių interpretacijos sistemų pozicijų, kaip 

pamatysime vėliau, yra vienas iš sociologinio sąmoningumo 
požymių. 

Todėl galima tvirtinti, kad sociologiniam sąmoningumui 
yra būdingas demaskavimo veiksnys. Pati disciplinos logika 
vers sociologą ne kartą apnuoginti tiriamas socialines siste- 
mas. Šis siekis viską atskleisti nebūtinai plaukia iš sociologo 
temperamento ar polinkių. Gali būti ir taip, kad sociologas, 
kaip žmogus, yra taikaus charakterio ir nelinkęs griauti jam 
patogių prielaidų, kuriomis grindžia ir savo paties socialinę 
egzistenciją, tačiau dėl savo pasirinktos veiklos jis turi mesti 
iššūkį pasauliui, kuris jo aplinkiniams savaime priimtinas. 
Kitaip tariant, mes tvirtiname, kad demaskavimo veiksnio 
sociologijoje šaknys yra ne psichologinės, bet metodologi- 
nės. Sociologijos metodologinės nuostatos, neatsiejamos 
nuo pastangų ieškoti kitų tikrovės lygmenų, nesutampančių 
su oficialiai visuomenės apibrėžtaisiais, turi loginį impera- 
tyvą atskleisti apsimetinėjimus, pretenzijas ir propagandą, 
kuriais žmonės dangsto savo tarpusavio veiksmus. Šis de- 
maskavimo imperatyvas yra vienas iš sociologijai, ypač ame- 
rikiečių, būdingų bruožų, atliepiančių šių laikų dvasią. 

Šį sociologinei minčiai būdingą demaskavimo polinkį 
galima iliustruoti gausybe pavyzdžių. Pavyzdžiui, viena pa- 
grindinių Weberio sociologijos temų - nenumatyti, netikėti 
žmogaus veiklos padariniai visuomenėje. Kritikai dažnai 
neteisingai suprasdavo garsiausią Weberio veikalą “Protes- 
tantiškoji etika ir kapitalizmo dvasia" (The Protestant Ethic 
and the Spirit of Capitalism), kuriame atskleista sąsaja tarp 
protestantizmo įdiegtų vertybių ir pagrindinių kapitalizmo 
ypatybių. Šie kritikai paprasčiausiai nepastebėdavo šios te- 
mos ir teigė, kad Weberio cituojami protestantizmo mąsty- 
tojai niekada nenumanė, kad jų mokymas gali būti panau- 
dotas ekonominiams siekiams. Weberis kaip tik įrodinėjo, 
kad kalvinizmo lemties doktrina vertė žmones būti, kaip jis 
pavadino, “vidinio pasaulio asketais", tai yra pasiaukojamai, 

kartais užmirštant patį save, atsiduoti pasauliui, ypač dar- 
bui ir kitiems ekonominiams dalykams. Weberio kritikai 
teigė, kad tai neplaukė iš Kalvino ar kitų kalvinizmo veikėjų 
minčių. Bet Weberis niekada netvirtino, kad kalvinizmo 
idėjos turėjo tikslą sukurti tokius ekonominės veiklos mode- 
lius. Priešingai, jis labai gerai žinojo, kad tikrieji ketinimai 
buvo radikaliai skirtingi. Tačiau padariniai - būtent tokie, 
nepaisant ketinimų. Kitaip tariant, Weberio veikalai (ne tik 
šis garsiausias, ką tik paminėtas) vaizdžiai iliustruoja žmo- 
gaus veiklos ironiją. Weberio sociologija pateikia mums 
radikalią antitezę, kontrastą bet kokiems požiūriams, isto- 
riją traktuojantiems kaip idėjų įgyvendinimą ar individų bei 
grupių sąmoningų pastangų vaisių. Tai visai nereiškia, kad 
idėjos yra nesvarbios. O reiškia, kad idėjų vaisiai labai 
skiriasi nuo jų autorių vilčių bei užmanymų. Suvokti istori- 
jos ironiškąjį aspektą yra labai sveika, tai geras bet kokios 
rūšies revoliucinio utopizmo priešnuodis. : 
Sociologijos polinkis demaskuoti yra numanomas visose 
sociologinėse teorijose, kurios akcentuoja socialinių procesų 
autonomiškumą. Pavyzdžiui, Ėmile Durkheimas, prancūzų 
sociologijos mokyklos pradininkas, pabrėžė, kad visuomenė 
yra tikrovė sui generis, t. y. tikrovė, kurios neįmanoma 
redukuoti, atliekant analizę, į įvairius psichologinius ar 
kitokio pobūdžio veiksnius. Todėl Durkheimas, tyrinėda- 
mas įvairius reiškinius, visiškai ignoravo individualius mo- 
tyvus ir prasmes. Turbūt tai geriausiai matyti iš jo gerai 
žinomo veikalo apie savižudybę, kuris taip ir vadinasi (Sui- 
cide). Durkheimas visai neanalizuoja savižudžių ar bandžiu- 
siųjų nusižudyti individualių motyvų, norėdamas pateikti 
šių individų socialinių charakteristikų statistiką. Laikantis 
diurkheimiškos perspektyvos, gyventi visuomenėje - reiškia 
paklusti tos visuomenės logikai. Labai dažnai žmonės veikia 
pagal šią logiką, patys to nežinodami. Todėl, norėdamas 
sučiuopti šią vidine visuomenės dinamiką, sociologas daž- 

nai turi ignoruoti pačių socialinių veikėjų atsakymus į jo 
klausimus ir ieškoti paaiškinimų, slypinčių po tais atsaky- 
mais. Šias diurkheimiškas nuostatas perėmė teorijos srovė, 
dabar vadinama funkcionalizmu. Remiantis funkcine anali- 
ze, visuomenė analizuojama savo pačios funkcijų požiūriu 
kaip sistema, o šios funkcijos dažnai miglotos bei neperma- 
tomos patiems sistemos veikėjams. Šiuolaikinis amerikiečių 
sociologas Robertas Mertonas labai puikiai išreiškė šį požiū- 
rį "akivaizdžių" ir “latentinių" funkcijų koncepcijomis. Pir- 
mosios yra sąmoningos ir apgalvotos socialinių procesų 
funkcijos, 0 antrosios - nesąmoningos ir neplanuojamos. 
Taigi "akivaizdi" teisinės kampanijos, nukreiptos prieš azar- 
tinius lošimus, funkcija - juos pažaboti, suvaldyti, o “latenti- 
nė" - sukurti nelegalią azartinių lošimų sindikatų imperiją. 
Arba krikščioniškosios misijos Afrikos žemyne "akivaizdžiai", 
viešai bandė atversti afrikiečius į krikščionybę, o “latentiš- 
kai" padėjo sunaikinti vietinių genčių kultūras ir taip davė 
stiprų impulsą greitai socialinei transformacijai. Štai Rusijos 
komunistų partija kontroliavo visas šalies socialinio gyveni- 
mo sritis. Tokios kontrolės "akivaizdi" funkcija buvo užtik- 
rinti pastovų revoliucinės dvasios vyravimą, o “latentinė" - 
susikūrė nauja biurokratų klasė, savo siekiais pavojingai 
buržuazinė ir visai nenorinti aukotis bolševikų idealams. 
Arba daugelio savanoriškų Amerikos asociacijų, draugijų 
"akivaizdi" funkcija yra bendravimas bei labdara, o “laten- 
tinė" funkcija - suteikti visuomeninės padėties rodiklius, 
ženklus tiems, kuriems leidžiama priklausyti toms asocia- 
cijoms. 

“Ideologijos" konceptas, pagrindinis kai kuriose sociolo- 
ginėse teorijose, gali būti dar vienas pavyzdys, iliustruojan- 
tis ką tik aptartą demaskavimo veiksnį. Sociologai mini 
"ideologiją" nagrinėdami požiūrius, kurių paskirtis - racio- 
naliai pagrįsti tam tikrai grupei suteiktas įstatymines turto 
valdymo teises. Dažnai šie požiūriai sistemingai iškraipo 

socialinę tikrovę lygiai taip pat, kaip individas gali neurotiš- 
kai neigti, iškraipyti ar savaip interpretuoti tuos savo gyve- 
nimo aspektus, kurie jam nepriimtini ar trukdantys. Šiai 
sociologijos perspektyvai didelę įtaką padarė italų sociolo- 
go Vilfredo Pareto darbai. Kaip pamatysime vėliau, “ideolo- 
gija" yra esminis srovės, vadinamos “žinojimo sociologija", 
konceptas. Idėjos, kuriomis žmonės aiškina savo veiksmus, 
yra demaskuojamos kaip saviapgaulė, noras patikti, savotiš- 
kas “nuoširdumas", kurį Davidas Riesmanas labai taikliai 
pavadino dvasine būsena žmogaus, kuris iš įpratimo tiki 
savo paties propaganda. Ta prasme galime kalbėti apie 
"ideologiją", kai nagrinėjame daugelio amerikiečių gydyto- 
jų įsitikinimą, kad ženkliai pablogės medicinos paslaugų 
kokybė, jei bus panaikintas mokestis už jas; ar laidotuvių 
biurų savininkų teigimus, kad pigios laidotuvės reiškia pa- 
garbos ir meilės velioniui trūkumą; ar televizijos viktorinų 
vedėjų nuomonę, kad jų laidos yra “švietėjiškos". Draudimo 
agentas įsivaizduoja esąs tėviškas jaunų šeimų patarėjas, 
striptizo šokėjas - aktorius, propagandistas - komunikacijos 
ekspertas, o budelis - uolus visuomenės tarnas. Visos šios 
nuomonės apie save - ne tik individo noras sušvelninti kaltę 
ar nerimą dėl savo visuomeninės padėties, tai taip pat 
socialinių grupių oficialūs savo veiklos paaiškinimai, būtini 
jų nariams, kad išvengtų ekskomunikos. Atskleisdamas ideo- 
loginių pretenzijų socialinį funkcionavimą, sociologas pasi- 
rodys nepanašus į tuos istorikus, apie kuriuos Marxas yra 
pasakęs, jog bet kuris krautuvėlės bakalėjininkas pranašes- 
nis už juos, žinodamas skirtumą tarp to, koks iš tikrųjų 
žmogus yra ir kuo jis apsimeta. Sociologijos demaskavimo 
veiksnys ir yra pastanga prasiskverbti pro žodžių miglos 
uždangą iki slaptų ir neretai nemalonių pagrindinių veiks- 
mo akstinų. 

Anksčiau padarėme prielaidą, kad sociologinis sąmonin- 
gumas paprastai formuojasi tada, kai pradeda irti visuotinai 

priimtos ar autoritetų patvirtintos visuomenės interpretaci- 
jos. Dabar kaip tik puiki proga paanalizuoti sociologijos 
ištakas Prancūzijoje (šios disciplinos tėvynėje) intelektinių 
pastangų susidoroti su Prancūzų revoliucijos - ne tik kaip 
didžiojo 1789-ųjų metų sukrėtimo, bet ir, kaip ją pavadino 
De Tocgueville'as, nenutrūkstamos XIX amžiaus revoliuci- 
jos - padariniais požiūriu. Prancūzų atveju nesunku suvokti, 
kad sociologija susiformavo vykstant greitoms moderniosios 
visuomenės transformacijoms, griūnant fasadams, nuvertė- 
jant seniesiems įsitikinimams ir kylant gąsdinančioms nau- 
joms jėgoms. Kitoje Europos valstybėje - Vokietijoje, kurioje 
sociologinis sąjūdis prasidėjo XIX amžiuje, - buvo kiek ki- 
taip. Dar kartą galime pacituoti Marxą: prancūzų revoliucija 
vyko tarp barikadų, o vokiečių - profesorių moksliniuose 
darbuose. Bent vienas iš šių revoliucinių akademinių šalti- 
nių, turbūt pats svarbiausias, tikrai kilo iš plačiai paplitusios 
mąstysenos srovės, pavadintos “istoricizmu". Dabar ne vieta 
gilintis į šio sąjūdžio istoriją. Pakanka pasakyti, kad tai buvo 
bandymas filosofiškai traktuoti stulbinantį visų vertybių 
istorijoje reliatyvumą. Reliatyvumo suvokimas buvo beveik 
neišvengiamas rezultatas istorinių žinių, kurias sukaupė 
vokiečių mokslininkai visose įmanomose srityse. Sociologi- 
ne mintį galima bent iš dalies pagrįsti poreikiu išsklaidyti 
chaoso įspūdį, kurį sukėlė daugeliui istorinių Žinių lavina, 
noras susisteminti ir aprėpti jas. Aišku, kad vokiečių socio- 
logą supanti visuomenė kito kaip ir jo kolegos prancūzo 
atveju - XIX amžiaus antrojoje pusėje Vokietija puolė įtvir- 
tinti industrinę galią ir nacionalinį valstybingumą. Tačiau 
dabar nesvarstysime šių klausimų. Grįžkime į Ameriką - šalį, 
kurioje sociologija susilaukė plačiausio pripažinimo: čia 
rasime visiškai skirtingų aplinkybių sankaupą, nors taip pat 
vykstant greitiems ir giluminiams socialiniams pokyčiams. 
Tyrinėdami Amerikos atvejį, suseksime dar vieną sociologi- 
jos veiksnį, labai giminingą, bet ne identišką demaskavimo 

paskatai. Tai - aistringas domėjimasis netradicinėmis visuo- 
menės nuostatomis. 

Beveik kiekvienoje Vakarų visuomenėje galima išskirti 
respektabilųjį ir nerespektabilųjį sluoksnius. Šiuo aspektu 
Amerikos visuomenė irgi neišsiskiria. Tačiau amerikietiškas 
respektabilumo supratimas vis labiau įsiviešpatauja. Tą iš 
dalies galima paaiškinti giliai įsišaknijusiomis puritoniškos 
gyvensenos tradicijomis. Turbūt dar labiau tai susiję su 
dominuojančiu buržuazijos vaidmeniu formuojantis ameri- 
kietiškai kultūrai. Tiek istorinio priežastingumo, tiek kokiu 
nors kitu požiūriu visus Amerikos socialinius reiškinius ne- 
sunku priskirti vienam iš šių dviejų sluoksnių. Mes galime 
suvokti oficialiąją, respektabiliąją Ameriką, atstovaujamą 
Prekybos rūmų, bažnyčių, mokyklų ir kitų valstybinio gyve- 
nimo institucijų. Tačiau į šį tvarkingąjį pasaulį žvelgia “kita 
Amerika", kurią galima atrasti kiekviename miestelyje ar 
didmiestyje, kuri turi savo simbolius ir šneka savo kalba. Ši 
kalba yra, matyt, patikimiausias identifikacijos ženklas. Tai 
lošimo ir viešųjų namų, barų ir kareivinių kalba. Šia kalba 
prasiveržia ir palengvėjimo atodūsiai, kai du komivojažie- 
riai bendrauja prie taurelės vagone-restorane, ojų traukinys 
sekmadienio rytą skrieja pro išdailintus Viduriniųjų Vakarų 
kaimelius, kurių pasidabinę gyventojai būriais traukia į 
išbaltintas šventoves. Ši kalba nevartojama ponių ir dvasi- 
ninkų draugijose, ją iš lūpų į lūpas perduoda viena Heklbe- 
rių Finų karta kitai (nors pastaruoju metu ji prasmuko į 
literatūros kūrinius, šiurpinančius tikras damas bei dvasi- 
ninkus). “Kitą Ameriką“, šnekančią šia kalba, galima atrasti 
visur, kur Žmonės atstumti ar patys pasitraukę iš padoraus 
viduriniosios klasės pasaulio. 

Mes atrasime ją dar nespėjusiuose suburžuazėti darbi- 
ninkų klasės sluoksniuose, lūšnose, varginguose kvartaluo- 
se ir tose miestų dalyse, kurias miesto sociologai pavadino 
“pereinamosiomis zonomis". Rasime ją itin gyvybingą Ame- 

rikos negrų pasaulyje. Ją taip pat aptiktume pogrindiniuose 
pasauliuose tų, kurie dėl įvairių priežasčių pasitraukė iš 
Main Street ar Madison Avenue,- hipių, homoseksualistų, 
valkatų ir kitų “į kraštutinumus linkusių" žmonių, kurių taip 
vengia gatvėse, kur gyvena, dirba bei pramogauja en famille 
malonūs, puikūs žmonės (nors šie pasauliai kartais labai 
priimtini “malonių Žmonių" atmainos vyrams, kai šie mė- 
gaujasi gyvenimu sans famnille). 

Amerikos sociologija, kurią anksti pripažino ir akademi- 
niai sluoksniai, ir tie, kuriems rūpi socialinė gerovė, nuo pat 
pradžių veikė išvien su “oficialiąja Amerika", su visuomeni- 
nės bei nacionalinės politikos kūrėjais. Sociologija ir dabar 
šliejasi prie universitetų, verslo pasaulio bei valdžios orga- 
nų. Ir niekam dėl to neskauda galvos, išskyrus tuos pietinių 
valstijų rasistus, kurie yra pakankamai raštingi, kad sugebė- 
tų perskaityti 1954-ųjų metų sprendimo panaikinti rasinę 
diskriminaciją išnašas. Tačiau drįstame tvirtinti, kad Ameri- 
kos sociologijoje egzistavo labai svarbi povandeninė srovė, 
susijusi su ta “kitąja" Amerika, kalbančia neliteratūrine 
kalba ir neturinčia jokių iliuzijų, su tokia mąstysena, kurios 
negali paveikti ir apkvailinti oficialios ideologijos. 

Šiai “nerespektabiliai" perspektyvai Amerikoje geriausiai 
atstovauja Thorsteinas Veblenas, vienas iš ankstyvųjų reikš- 
mingųjų Amerikos sociologų. Jo biografija kupina įvairiau- 
sių kraštutinumų: sunkus ir irzlus charakteris; gimęs norve- 
gų ūkyje netoli Viskonsino pasienio; anglų kalba nebuvo 
gimtoji; visą gyvenimą turėjo reikalų su politiškai ir moraliai 
įtartinais asmenimis; akademinio pasaulio migrantas; nepa- 
taisomas svetimų žmonų viliotojas. Jo akimis pamatyta 
Amerika atsispindi satyros persmelktuose darbuose. Ypač 
reikšmingas Vebleno darbas “Dykinėjančios klasės teorija" 
(Theory of the Leisure Class), kuriame jis negailestingai 
nuvainikuoja amerikiečių haute bourgeoisie pretenzijas. Veb- 
leno požiūris į visuomenę - tai pažiūrų, priešingų Rotary 

klubo tikslams, rinkinys. Jo “besaikio vartojimo" koncepcija 
nukreipta prieš viduriniosios klasės vaikymąsi “geresnių ir 
patogesnių daiktų", o ekonominių procesų, parodomų kaip 
švaistymai ir machinacijos, analizė - prieš amerikietišką 
produktyvumo dvasią. Aprašydamas machinacijas nekilno- 
jamojo turto biržoje, jis demaskuoja amerikiečių bendruo- 
menės ideologiją. Itin kandžiai Veblenas vaizduoja akade- 
minio gyvenimo (veikale “Aukštasis mokslas Amerikoje", 
“The Higher Learning in America") apgavystes ir pretenzin- 
gumą, tuo pašiepdamas amerikietišką švietimo kultą. Mes 
nesirengiame tapti neoveblenizmo sekėjais - tai dabar labai 
populiaru tarp jaunesniųjų Amerikos sociologų - ar įrodinė- 
ti, kad Veblenas buvo iškiliausias savo srityje. Mes tik norime 
atkreipti dėmesį į jo nepagarbų, su jokiais autoritetais nesi- 
taikstantį smalsumą ir įžvalgą, remiamus tokios kultūrinės 
aplinkos, kur sekmadieniais iki pietų galima leisti sau nesi- 
skusti. Visai nenorime įrodyti, kad įžvalgai būtinas neres- 
pektabilumas. Kvailybė ir minties inercija yra turbūt vieno- 
dai pasiskirsčiusios visuose socialiniuose sluoksniuose. Ta- 
čiau ten, kur vyrauja protas ir kur jis pajėgus į viską žvelgti 
ne pro apsauginius orumo akinius, - tik ten galime tikėtis, 
kad požiūris į visuomenę labiau atitinka tikrovę, o ne ten, 
kur žodiniai vaizdiniai priimami už gryną pinigą. 
Daugybė empirinių tyrimų Amerikos sociologijoje gali 
patvirtinti šį domėjimąsi nerespektabiliomis visuomeninė- 
mis nuostatomis. Pavyzdžiui, prisiminkime Čikagos univer- 
sitete kilusį didžiulį susidomėjimą miesto moksliniais tyrimais 
trečiajame dešimtmetyje - mus tikrai nustebins akivaizdus, 
neatremiamas tų tyrinėtojų potraukis tamsiosioms miesto 
gyvenimo pusėms. Roberto Parko, vieno svarbiausių šios 
linkmės atstovų, patarimas savo studentams, kad jie tyrimo 
metu turi susitepti rankas beveik tiesiogine prasme, reiškė, 
kad jie turi'gyvai domėtis viskuo, ką Šiaurinės Pakrantės 
gyventojai pavadintų “purvu". Jų moksliniuose darbuose 

jaučiame tyrinėtojo susijaudinimą, atradus intriguojantį po- 
grindinį sostinės pasaulį: lindynių gyvenimą, pensionų me- 
lancholiją, nusigyvenusiųjų kvartalus, nusikaltėlių ir prosti- 
tučių pasaulius. Viena iš šios vadinamosios “Čikagos mokyk- 
los" atšakų sociologiškai tyrinėjo užimtumo problemą; šiuos 
tyrimus pradėjo Everettas Hughesas ir jo studentai. Čia irgi 
domimasi visomis žmogaus gyvenimo bei veiklos sritimis: 
ne tik respektabilia veikla, bet ir paprasčiausiais kabareto 
šokėjų, daugiabučio namo kiemsargių ar džiazo muzikantų 
pasaulėliais. Ta pati tendencija būdinga daugeliui Amerikos 
visuomenės tyrimų, atliktų sekant garsiąja Roberto ir Hele- 
nos Lyndų studija Middletown. Šie tyrimai neišvengiamai 
turėjo ignoruoti oficialiąsias visuomenės gyvenimo versijas 
ir į visuomenės socialinę tikrovę pažvelgti ne tik iš miesto 
rotušės, bet ir iš miesto kalėjimo perspektyvos. Tokia socio- 
logijos metodika yra ipso facto pagarbios prielaidos, kad 
rimto dėmesio vertos tik tam tikros pasaulėžiūros, atme- 
timas. 

Mes nenorėtume perdėti tokių tyrimų įtakos sociolo- 
gams. Puikiai suprantame, kad daugumos jų imamasi iš 
romantiško troškimo atskleisti negeroves ir piktžaizdes. Taip 
pat aišku, kad daug sociologų yra atsidavę respektabiliai 
Weltanschauung. Nepaisydami to, laikysime, kad sociologi- 
nis sąmoningumas iš anksto nuteikia žinoti esant kitus 
gyvenimo būdus, kurie skiriasi nuo viduriniosios klasės 
respektabilumo. Šis žinojimas jau turi nepagarbos viešai 
pripažintoms tiesoms užuomazgų. Antroje Middletown da- 
lyje Lyndai pateikė klasikine Amerikos viduriniosios klasės 
mąstysenos analizę. Čia panaudota “savaime aiškių" tvirti- 
nimų seka - tai yra atsakymai į klausimus, kurie susilaukia 
tokio tvirto pritarimo, jog paprastai pradedami frazėmis 
“Savaime aiškų" arba “Žinoma". “Ar mūsų ekonomika yra 
nevaržomos iniciatyvos ekonomika?" “Žinoma!" “Ar visi 
svarbūs sprendimai pas mus priimami demokratiškai?" “Ži- 

noma!" “Ar monogamija yra natūrali santuokos forma?" 
“Savaime aišku, kad taip!" Tačiau sociologas, kad ir koks 
konservatyvus bei konformistas jis būtų savo asmeniniame 
gyvenime, supranta, kad dėl kiekvieno tvirtinimo “savaime 
aišku" galima smarkiai suabejoti. Šis žinojimas - pirmasis 
žingsnis į viešai nustatytų tiesų ignoravimą. 

Sociologinio sąmoningumo nepagarba visuotinai pripa- 
žintoms vertybėms nebūtinai reiškia revoliucinį požiūrį. 
Atvirkščiai, manome, kad sociologinė samprata yra priešiš- 
ka revoliucinėms ideologijoms, bet ne dėl savo konservaty- 
vumo, 0 todėl, kad sugeba “kiaurai permatyti" ne tik dabar- 
ties status guo iliuzijas, bet numato ir iliuzijas ateities vizijų, 
kurios paprastai būna revoliucionierių dvasinis penas. Mes 
labai vertiname šį sociologijos nerevoliucinį ir santūrų blai- 
vumą. Jei kalbėsime apie asmenines vertybes, gana gaila, 
jog sociologinė samprata ne visuomet skatina didesnę tole- 
ranciją žmonijos silpnybėms. Į socialinę tikrovę galima žvelgti 
tiek su užuojauta, tiek ciniškai - ir abu šie požiūriai neprieš- 
tarauja įžvalgai. Tačiau nepriklausomai nuo to, ar sociolo- 
gas gali tikėtis žmonių palankumo jo tyrinėjamiems reiški- 
niams, ar ne, jis turi būti bešališkas savo visuomenės savai- 
me suprantamoms nuostatoms. Visuomenės normų ignora- 
vimas, nesvarbu, kokie būtų to atgarsiai emocijoms bei 
valiai, visuomet turi likti sociologo minties kryptis. Tai gali 
neturėti nieko bendra su jo asmeniniu gyvenimu, būti ap- 
klostyta kasdienės egzistencijos rutiniškomis mintimis ar 
net neigiama ideologiškai. Tačiau visiškas minties paklus- 
numas reiškia ne ką kitą, o sociologijos mirtį. Tai viena iš 
priežasčių, kodėl tikroji sociologija dingsta iš akiračio tota- 
litarinėse valstybėse, ką akivaizdžiai įrodė nacistinės Vokie- 
tijos pavyzdys. Sociologinė samprata visuomet yra poten- 
cialiai kenksminga policininkams ir kitiems viešosios tvar- 
kos saugotojams, nes verčia abejoti absoliučiu teisingumu, 
kuriuo paprastai remiasi šios galvos. 

Prieš baigdami šį skyrių, pažvelkime kiek įdėmiau į 
reliatyvizmo fenomeną,-apie kurį jau ne kartą užsiminėme. 
Dabar aiškiai, be jokių užuolankų teigiame, kad sociologija 
labai atitinka naujųjų laikų dvasią todėl, kad ji reprezentuo- 
ja pasaulio, kuriame vertybės radikaliai reliatyvizuotos, 
mąstymą. Šis reliatyvizmas tapo mūsų kasdienės galvosenos 
neatskiriama dalis, ir dabar mums jau sunku įsivaizduoti, 
kaip kitų kultūrų pasaulėžiūros anksčiau galėjo būti (o kai 
kurių vis dar tebėra) tokios uždaros, ribotos ir negailestingai 
įpareigojančios. Amerikiečių sociologas Danielis Lerneris 
veikale apie šiuolaikinius Artimuosius Rytus (“Tradicinės 
visuomenės nykimas"; “The Passing of Traditional Society") 
vaizdingai aprašė, ką “modernumas", kaip visiškai nauja 
mąstymo kryptis, reiškia tose šalyse. Tradiciniam suvoki- 
mui kiekvienas yra, kas yra bei kur yra, ir neįmanoma net 
įsivaizduoti, kad galėtų būti kitaip. O modernioji mąstysena, 
priešingai, yra lanksti, netiesiogiai dalyvaujama kitų (sveti- 
muose) gyvenimuose, nesunkiai galima įsivaizduoti save 
kaip kitus asmenis, naujoje gyvenimo vietoje ar naujame 
vaidmenyje. Kai kurie beraščiai Lernerio anketų responden- 
tai į klausimą, ką jie darytų būdami savo valdovų vietoje, 
galėjo atsakyti tik juoku ir net neįstengė svarstyti klausimo 
apie aplinkybes, kurios sužadintų jiems norą palikti gimtąjį 
kaimą. Kitaip tariant, tradicinės visuomenės savo nariams 
nustato griežtai apibrėžtus bei nekintamus identiškumus. 
Modernioje visuomenėje pats identitetas yra kintantis ir 
neaiškus. Niekas nežino, koks turėtų būti tikras valdovas, 
tėvas, išsilavinęs žmogus, taip pat sunku apibūdinti, koks 
seksualinis elgesys laikytinas normaliu. Paprastai žmogus 
pasikliauna įvairių specialistų nuomonėmis. Knygos bičiu- 
lių draugijos vadovas pasako mums, kas yra kultūra; interje- 
ro specialistas - kokį skonį mes turime ugdytis; psichoanali- 
tikas - kokie mes esame. Gyvenimas modernioje visuomenė- 

je - tai gyvenimas nuolat kintančių vaidmenų kaleidoskopo 
centre. 

Mums ir vėl tenka nugalėti pagundą ilgiau apsistoti prie 
šios problemos, kadangi ji atitrauktų nuo temos ir nuvestų 
į diskusiją apie moderniosios būties socialine psichologiją. 
Geriau norėtume atkreipti dėmesį į šios situacijos intelek- 
tualinį aspektą, kadangi būtent čia įžvelgiame svarbią socio- 
loginio sąmoningumo dimensiją. Beprecedentis geografinis 
ir socialinis mobilumas modernioje visuomenėje reiškia, 
kad egzistuoja beprecedentė galimybių traktuoti pasaulį 
įvairovė. Kitų kultūrų pažinimas, kurį anksčiau buvo galima 
įgyti tik keliaujant, masinės informacijos priemonių dėka 
tapo prieinamas kiekvienam savo namuose. Rafinuotą mo- 
dernumą kažkas apibūdino kaip sugebėjimą išlikti visiškai 
abejingam prieš savo namus matant žmogų su turbanu ant 
galvos ir raiščiu ant juosmens, kurio kaklą apsivijusi gyvatė, 
kuris muša tamtamą ir už pasaitėlio vedasi tigrą. Žinoma, 
modernumo lygiai yra įvairūs, tačiau tam tikrą jo dozę 
gauna kiekvienas televizorių žiūrintis vaikas. Be abejo, toks 
modernumas dažnai būna tik išoriškas ir nesiekia išmušti iš 
įprasto gyvenimo būdo. Vis dėlto didžiulės galimybės ke- 
liauti - tiek iš tikrųjų, tiek vaizdinių pagalba - reiškia bent 
jau galimybę suvokti, kad ir mūsų pačių kultūra, ir jos 
pagrindinės vertybės yra reliatyvios erdvės bei laiko atžvil- 
giu. Šį reliatyvizmo pojūtį dar labiau sustiprina socialinis 
mobilumas - judėjimas iš vienų socialinių sluoksnių į kitus. 
Industrializacija visuomet skatina dinamizmą socialinėje 
sistemoje. Daugybė žmonių - ir grupėmis, ir individualiai - 
ima keisti savo socialinę padėtį. Dažniausiai šie pokyčiai 
vyksta kryptimi “aukštyn". Šis judėjimas žmogaus gyveni- 
me - tai kelionė ne vien tik per įvairiausias socialines grupes, 
bet ir per intelekto pasaulius, kurie neatskiriamai susiję su 
tomis grupėmis. Taip baptistas pašto raštininkas, anksčiau 
skaitydavęs tik Reader's Digest, tampa vyresnybės nariu, 

skaitančiu The New Yorker. Arba dėstytojo žmona, anksčiau 
mėgusi tik bestselerius, tampa Prousto ar Kafkos gerbėja, 
kai vyras išrenkamas fakulteto dekanu. 

Turint omenyje šį visuotinį moderniosios visuomenės 
pasaulėžiūrų nepastovumą, mūsų neturėtų stebinti, jog mū- 
sų amžius apibūdinamas kaip atsivertimų /konversijų] am- 
žius. Taip pat neturėtų stebinti ir tai, kad intelektualai yra 
linkę ypač dažnai bei radikaliai keisti savo pasaulėžiūrą. 
Įtaigių ir teoriškai uždarų minties sistemų, pavyzdžiui, kata- 
likybės ar komunizmo, intelektualinė trauka gana dažnai 
aptariama ir aiškinama. Visas psichoanalizės apraiškas gali- 
ma suprasti kaip institucionalizuotą konversijos mechaniz- 
mą, kai individas keičia ne tik požiūrį į save, bet ir į visą 
pasaulį apskritai. Išsilavinimo lemiamu, didesniu ar mažes- 
niu intelektualiniu rafinuotumu pasireiškiantis daugybės 
įvairių kultų ir tikėjimų populiarumas darsyk paliudija 
mūsų bendraamžių polinkį kaitalioti savo pasaulėžiūrą. Pa- 
našu, kad nūdienos žmogus, ypač išsilavinęs nūdienos žmo- 
gus, nuolat abejoja dėl savo ir jį supančios visatos esmės. 
Kitaip tariant, reliatyvumo nuotuoka, kuri tikriausiai per 
visą istoriją buvo saujelės intelektualų privilegija, dabar 
tapo visuotinis kultūros reiškinys, veikiantis ir žemiausius 
socialinės sistemos sluoksnius. 

Nenorėtume sudaryti klaidingo įspūdžio, kad šis reliaty- 
vumo pojūtis ir iš jo plaukiantis polinkis kaitalioti visą savo 
Weltanschauung liudija intelektualinį ar emocinį nesubren- 
dimą. Žinoma, nereikėtų ir pernelyg rimtai traktuoti kai 
kurių taip besielgiančiųjų. Vis dėlto galime teigti, kad net 
rimčiausios intelekto pastangos neišvengia tokių atvejų. 
Neįmanoma gyventi pilnakraujo gyvenimo dabarties pasau- 
lyje, jei nesuvokiame, kad moralinės, politinės ir filosofinės 
nuostatos yra reliatyvios, - kaip sakė Pascalis, kas teisinga 
vienoje Pirėnų pusėje, yra nuodėminga kitoje. Atidžiau pa- 
nagrinėjus šiandien gyvuojančias nuodugniai išrutuliotas, 

baigtas prasmių sistemas, tikrai išgąsdina supratimas, kad 
šios sistemos turi susikūrusios pilnutinę realybės interpreta- 
ciją, apimančią ir alternatyvių sistemų interpretacijas, ir 
perėjimo iš vienos sistemos į kitą būdus. Katalikybė gali 
pateikti komunizmo teoriją, bet komunizmas nedėkingai to 
atsisako ir kuria katalikybės teoriją. Katalikų mąstytojui 
atrodo, kad komunistas gyvena tamsiame materializmo iliu- 
zijų apie tikrąją gyvenimo prasmę pasaulyje. Komunistui jo 
priešas katalikas atrodo beviltiškai pasiklydes buržuazinio 
mentaliteto “apgaulingame sąmoningume". Psichoanaliti- 
kui gali atrodyti, kad ir katalikas, ir komunistas veikia iš 
tikrųjų valdomi intelektiniame lygmenyje pasireiškiančių 
nesąmoningų impulsų. Katalikui psichoanalizė gali būti išsi- 
gelbėjimas nuo nuodėmės realybės, o komunistui - galimybė 
išvengti visuomenės realijų. Tai reiškia, kad nuo individo 
pasirinkto požiūrio priklauso, kaip jis pats vertina savo 
gyvenimą. Karo belaisviai amerikiečiai, kuriems “smegenis 
praplovė" Kinijos komunistai, visiškai pakeitė savo požiūrį į 
socialines bei politines problemas. Tiems, kurie grįžo į Ame- 
riką, šis pokytis atrodė kaip liga, sukelta išorės spaudimo, 
kaip kad sveikstantis ligonis prisimena savo kliedėjimus. 
Tačiau jų buvusiems kankintojams šios pakeistos nuostatos 
reiškė trumpą tikrojo supratimo sumirgėjimą ilgame tam- 
sybės periode. O tiems belaisviams, kurie nutarė negrįžti, jų 
atsivertimas vis dar gali atrodyti kaip lemiamas perėjimas iš 
tamsos į šviesą. 

Vietoj termino “atsivertimas" [konversija] (kuris asoci- 
juojasi su religija) šiam reiškiniui įvardyti mums priimtines- 
nis neutralesnis žodis “kaita" [alternacija]. Ką tik aprašyta 
intelektualinė situacija byloja - įmanu, kad individas gali 
keistis logiškai prieštaringų prasmių sistemų diapazonu. 
Kiekvienąsyk jo prisiimta prasmių sistema suteikia indivi- 
dui egzistencijos bei jo aplinkumos interpretaciją, aprėpian- 
čią ir jo ką tik atmestos prasmių sistemos paaiškinimą. Taip 

pat prasmių sistema suteikia jam “įrankius" kovoti su savo 
abejonėmis. Katalikų privaloma išpažintis, komunistų “sa- 
vikritika" ir psichoanalizės metodai, kurių paskirtis - įveikti 
"priešinimąsi", - visos šios priemonės siekia to paties tikslo: 
padaryti negalimą išėjimą iš prasmių sistemos, sudaryti 
individui sąlygas savo abejones išsiaiškinti tos sistemos rė- 
muose ir taip jį sulaikyti. Net ir ne tokiuose “ištobulintuose 
lygmenyse" taip pat taikoma daugybė būdų užkirsti kelią 
klausimams, keliantiems grėsmę individo ištikimybei siste- 
mai. Šiais būdais savo dialektines vingrybes grindžia net 
palyginti tokios naujos, "neištobulintos" grupės kaip Jahvės 
liudytojai ar Juodieji musulmonai. 

Tačiau jei atsispirsite pagundai pripažinti šią dialektiką 
ir norėsite akis į akį susidurti su reliatyvumo patirtimi, kurią 
sąlygojo kaitos reiškinys, tai įgausite dar vieną lemiamą 
sociologinio sąmoningumo dimensiją - suvokimą, kad ne tik 
identitetai, bet ir idėjos yra reliatyvios socialinės padėties 
atžvilgiu. Kitame skyriuje kalbėsime apie didžiulę šio suvo- 
kimo svarbą sociologinei sampratai. Dabar pakaks pasakyti, 
kad šis reliatyvizmo veiksnys yra dar viena iš fundamenta- 
liųjų sociologijos varomųjų jėgų. 

Šiame skyriuje pabandėme bendrais bruožais apžvelgti 
sociologinio sąmoningumo dimensijas, analizuodami tris 
veiksnius: demaskavimo, nepagarbumo ir reliatyvizavimo. 
Prie šios trijulės galėtume prijungti ir dar vieną - kosmopo- 
litizmą. Pastarasis nesuponuoja tokių apimlių padarinių, bet 
jis būtinas mūsų visumai. Prisiminkime labai ankstyvus 
laikus: jau tada miestuose plėtojosi atvirumo pasauliui, 
kitiems mąstymo ir elgsenos būdams tendencijos. Atėnuose 
ar Aleksandrijoje, viduramžių Paryžiuje ar Renesanso laikų 
Florencijoje, judriuose šiuolaikiniuose didmiesčiuose - visur 
galima atpažinti šią kosmopolitinę nuostatą, kuri buvo ypač 
būdinga miesto kultūrai. Individas, kuris yra ne tik miestie- 
tis, bet rafinuotas miestietis, savo intelektualinėse klajonė- 

se bastosi po visą platųjį pasaulį - nesvarbu, kaip stipriai 
būtų prisirišęs prie savojo miesto. Jo minties, jei ne kūno ir 
emocijų, tėvynė yra visur, kur sutinka mąstančių žmonių. 
Mes drįstame pareikšti, kad sociologiniam sąmoningumui 
būdingas toks pat kosmopolitizmas. Todėl interesų ribotu- 
mas bei siaurumas - tai visuomet pavojaus signalas sociolo- 
gijai (deja, šiandien tokį pavojaus signalą skleidžia daugelis 
Amerikoje atliekamų sociologinių tyrimų). Sociologijos pers- 
pektyva yra apimlus, atviras, emancipuotas žvilgsnis į žmo- 
giškąjį gyvenimą. Sociologas - koks jis turėtų būti - yra 
žmogus, turintis polinkį kitiems kraštams, vidujai atviras 
begalinei žmogiškų galimybių įvairovei, siekiąs naujų žmo- 
giškumo horizontų. Turbūt nereikia daugiau įrodinėti, kad 
tokio tipo Žmogus gali suvaidinti reikšmingą vaidmenį 
dabarties įvykių sūkuryje. 


B. PRIEDAS:KAITA IR 
BIOGRAFIJA 
(ARBA: KAIP SUSIKURTI PRAEITĮ) 


Ankstesniame skyriuje stengėmės parodyti, kad so- 
ciologinis sąmoningumas greičiausiai susiformuoja kultūri- 
nėje situacijoje, kuriai būdinga, mūsų terminais kalbant, 
“kaita", tai yra galimybė pasirinkti vieną iš kelių skirtingų, o 
kartais ir prieštaringų prasmių sistemų. Prieš pereiddmi prie 
pagrindinės mūsų temos dalies - bandymo apibrėžti pagrin- 
dinius žmogiškosios egzistencijos sociologinės perspektyvos 
bruožus - truputį nukrypkime į šalį ir stabtelėkime ties šiuo 
“kaitos" fenomenu. Taigi pabandykime išsiaiškinti, kokią 
reikšmę gali turėti šis reiškinys individui, mėginančiam 
suprasti savo paties biografiją. Šis priedas galbūt padės 

aiškiau suprasti, kad sociologinis sąmoningumas - ne vien 
tik smalsumą žadinanti istorinė apraiška, ne tik tyrinėti 
verta, bet ir reali pasirinkimo galimybė individui, norinčiam 
kokiu nors prasmingu būdu sutvarkyti savo gyvenimo įvy- 
kius. 

Sveiko proto požiūriu, savo gyvenime išgyvename tam 
tikrą įvykių seką: vieni mums atrodo svarbūs, kiti - ne tokie, 
o visų jų suma ir yra mūsų biografija. Taigi sudaryti biogra- 
fiją - surašyti tuos įvykius chronologine ar jų svarbumo 
tvarka. Tačiau jau vien tik norint sudėlioti juos chronologiš- 
kai, iškyla problema: kuriuos įvykius reikėtų įtraukti, nes juk 
ne viską įmanu aprėpti. Kitaip tariant, pats chronologinis 
surašymas iškelia kitą problemą - reliatyvios įvykių svarbos. 
Tai ypač akivaizdu, kai reikia sudaryti įvykių, kaip istorikai 
vadina, “periodizaciją". Kada Vakarų civilizacijos istorijoje 
prasidėjo viduramžių epocha? O kas žymi jaunystės pabaigą 
individo biografijoje? Dažniausiai tai sprendžiama pagal 
įvykius, kurie istorikui ar biografui atrodo esą “posūkio 
momentai", tarkim, Karolio Didžiojo karūnavimas ar diena, 
kai Džo Blow nutarė įsilieti į vietos parapijiečių gretas ir būti 
ištikimas savo žmonai. Deja, net patys didžiausi optimistai 
istorikai bei biografai (ir svarbiausia autobiografai) neiš- 
vengia abejonių, kurį iš konkrečių įvykių pasirinkti kaip iš 
tiesų lemiantį. Jie gali teigti, kad ne Karolio Didžiojo karū- 
navimas, 0 jo įvykdytas saksų nukariavimas turėtų būti 
laikomas lemtingiausiu įvykiu. Arba ta diena, kai Džo Blow 
palaidojo savo svajones tapti rašytoju, turėtų žymėti jo 
vidutinio amžiaus pradžią. Sprendimas vienų įvykių nau- 
dai, atmetant kitus, priklauso nuo tų nuostatų, kuriomis 
remiamės. 

Ši mintis nėra visiškai svetima sveiko proto mąstysenai. Į 
tai atsižvelgiama, kai sakoma, kad norint gerai suprasti visą 
savo nugyventą gyvenimą, būtina pasiekti tam tikrą brandą. 
Brandus savęs suvokimas įmanomas tada, kai esi, taip sa- 

kant, epistemologiškai privilegijuotoje padėtyje. Džo Blow, 
sulaukęs vidutinio amžiaus, jau susitaikė su tuo, kad jo 
žmona nebus gražesnė ir kad jo dabartinis reklamos mene- 
džerio pavaduotojo darbas nebus įdomesnis. Žvelgdamas 
atgal į savo praeitį, jis nusprendžia, kad jo ankstesnės svajo- 
nės turėti daug gražių moterų ar parašyti "amžiaus" romaną 
buvo nesubrendusio žmogaus svaičiojimai. Brandumas yra 
dvasios būsena, kai nusiraminama, jau susitaikoma su status 
guo, nebepuoselėjama audringų svajonių apie nuotykius ir 
jų išsipildymą. Nesunku suvokti, kad tokia brandumo samp- 
rata yra psichologiškai funkcionali - padeda individui su- 
prasti savo sumažėjusių siekių priežastį. Taip pat visai ne- 
sunku įsivaizduoti, kaip jaunas Džo, jei burtų pagalba būtų 
pamatęs save vidutinio amžiaus, būtų tikrai pasibaisėjęs 
tokiu savimi - kaip sugniuždytos sielos ir nevilties simboliu. 
Kitaip tariant, galime teigti, kad brandumo samprata sąly- 
goja atsakymą į ginčytiną klausimą, kas individo biografijo- 
je yra svarbu, o kas - ne. Kas vienu požiūriu laikytina pačia 
brandos viršūne, kitu požiūriu gali būti interpretuojama 
kaip bailus kompromisas. Deja, tapti vyresniu ne visuomet 
reiškia tapti išmintingesniu. Ir šiandiena, epistemologiniu 
požiūriu, nėra pranašesnė už vakardieną. Beje, pripažinda- 
mi tai, daugelis nūdienos istorikų labai atsargiai vertina bet 
kokią progreso ar evoliucijos sampratą. Būtų pernelyg pa- 
prasta mūsų amžių laikyti visko, kas pasiekta iki jo, apvai- 
nikavimu ir bet kurį praeities periodą vertinti pagal progre- 
so skalę, atsižvelgiant tik į tai, kiek jis nutoles nuo šiandie- 
nos. Gal lemiamas įvykis šios planetos žmonijos istorijoje 
įvyko ramią 2405-ųjų metų pr. Kr. popiete, kai Egipto šven- 
tikas, nubudęs po vidudienio poilsio, staiga suprato žinąs 
tikrąjį atsakymą į žmogiškosios egzistencijos mįslę ir... mirė 
jo nepasakęs niekam. Gal visa, kas įvyko nuo to laiko, tėra tik 
nereikšminga atomazga. Niekas, išskyrus dievus, negali to 
žinoti, o jų ženklai, deja, yra labai migloti. 

Grįžkime nuo šių metafizinių apmąstymų prie biografijos 
klausimų; pamatysime, kad žmogaus gyvenimą sudarančių 
įvykių seką galima skirtingai interpretuoti. Taip gali daryti 
ne tik pašaliniai žmonės, pvz., biografai, kurie po mūsų 
mirties varžysis tarpusavyje, aiškindamiesi mūsų veiksmų ar 
posakių svarbą. Mes patys nuolat vis naujai ir naujai inter- 
pretuojame savo gyvenimą. Kaip teigė Henri Bergsonas, pati 
atmintis yra daug kartų pakartotas interpretacijos aktas. 
Atsimindami praeitį, mes naujai kuriame ją remdamiesi 
savo dabartinėmis idėjomis: kas mums svarbu, o kas - ne. 
Psichologai tai vadina “selektyviuoju suvokimu", tik šią 
sąvoką jie paprastai taiko dabarčiai. Tai reiškia, kad kiek- 
vienoje situacijoje iš esančios begalybės dalykų, kuriuos 
būtų galima pastebėti, pastebime tik tuos, kurie yra svarbūs 
mūsų dabartiniams tikslams. Visa kita mes ignoruojame. 
Tačiau anie dabarties dalykai, kuriuos ignoruojame, gali 
persmelkti mūsų sąmonę, jei kas nors atkreips mūsų dėmesį 
į juos. Jei esame sveiko proto, turėsime pripažinti jų egzis- 
tavimą, nors užsispyrę ir teigtume, kad jie mūsų visai nedo- 
mina. Tačiau praeities dalykai, kuriuos nutarėme ignoruoti, 
yra daug bejėgiškesni prieš mūsų visa naikinantį nenorą juos 
atsiminti. Jų neįmanoma parodyti mums prieš mūsų valią, 
išskyrus tuos retus atvejus (pavyzdžiui, teismo procesus), 
kai pateikiami nenuginčijami įrodymai. Tai reiškia, jog svei- 
kas protas klysta, manydamas, kad praeitis yra fiksuota, 
pastovi, nekintanti, priešingai nuolatiniam dabarties keiti- 
muisi. Atvirkščiai, bent jau mūsų sąmonėje praeitis yra labai 
lanksti ir lengvai kinta, vos tik atmintis naujai interpretuoja 
ir aiškina kai kuriuos įvykius. Todėl mes gyvename tiek 
gyvenimų, kiek turime skirtingų požiūrių. Mes nepaliauja- 
mai naujai interpretuojame savo biografiją, beveik taip pat, 
kaip stalinistai vis naujai perrašydavo Tarybinę Enciklopedi- 
ją, kai kuriuos įvykius pavadindami lemiamos svarbos įvy- 
kiais, o kai kuriuos nurašydami gėdingon užmarštin. 

Tikrai nesuklysime tvirtindami, kad šis praeities perkūri- 
mo procesas (kuris turbūt būdingas ir pačiai kalbai) yra toks 
senas kaip ir homo sapiens ar net jo hominoidiniai protėviai. 
Būtent šis procesas padėjo ramiai ir nenuobodžiai gyventi 
ilgus tūkstantmečius vien tik monotoniškai mosuojant kir- 
viais. Kiekvienas perėjimo į kitą statusą (“įšventinimo") 
ritualas yra praeities interpretacijos aktas, o kiekvienas 
išmintingas senas Žmogus - praeities raidos teoretikas. Iš- 
skirtinės nūdienos ypatybės - tai šių reinterpretacijų atsira- 
dimo individų gyvenime dažnis ir greitis, vis dažnesnė gali- 
mybė šiame pasaulio perkūrimo žaidime rinktis iš daugybės 
skirtingų interpretacijos sistemų. Kaip jau buvo minėta anks- 
tesniame skyriuje, šio reiškinio pagrindinė priežastis yra 
ženklus socialinio ir geografinio mobilumo intensyvėjimas. 
Tą galima iliustruoti keliais pavyzdžiais. 

Žmonės, kurie persikelia tiesiogine prasme, dažniausiai 
keičia ir savivoką. Kaip pavyzdį paimkime stulbinančias 
identiteto ir savivaizdžio transformacijas, kurias gali sukelti 
paprasčiausias gyvenamosios vietos pakeitimas. Pasirinki- 
me gyvenamąsias vietas, kuriose tokios transformacijos vyksta 
lyg nuo konvejerio. Pavyzdžiui, sunku suprasti Grinvič Vili- 
džą neperpratus Kanzas Sičio. Nuo pat pradžios jis - identi- 
tetų keitimų vieta, tarsi sociopsichologinis mechanizmas, 
per kurį vyrai bei moterys pereina lyg per magiškąją retortą: 
patenka būdami pavyzdingi Viduriniųjų Vakarų atstovai, o 
išeina pikti atskalūnai. Kas buvo teisinga iki tol, tapo visiškai 
atmestina, ir atvirkščiai. Senieji tabu tampa de riguer; kas 
buvo savaime suprantama - dabar juokinga; o kas anksčiau 
sudarė visą pasaulį, dabar tapo nebepageidaujamais daly- 
kais, kuriais būtina nedelsiant atsikratyti. Akivaizdu, kad 
tokia transformacija sąlygoja naują praeities interpretaciją, 
ir - būtina pabrėžti - radikaliai naują. Dabar šis individas 
suvokia, kad didieji praeities emociniai sukrėtimai tebuvo 
tik vaikiški pakutenimai, o žmonės, kurie anksčiau atrodė 

darantys reikšmingą įtaką, yra riboti provincialai visose 
srityse. Įvykiai, kuriais anksčiau jis taip didžiavosi, dabar 
atrodo kaip kompromituojantys praeities epizodai. Jie gali 
būti net visai ištrinti iš atminties, jei nedera tam įvaizdžiui, 
kuo dabar norėtų individas save laikyti. Ta savimeilę paglos- 
tanti diena, kai žmogui, tada mokyklos absolventui, buvo 
patikėta pasakyti atsisveikinimo kalbą, būtinai įtraukiama į 
naująją jo biografiją, iš ten negailestingai išmetant dabar 
nebereikšmingą vakarą, kai jis pirmą kartą pabandė tapyti. 
Arba žmogus, anksčiau savo gyvenimo atskaitos tašku laikęs 
dieną, kai priėmė Kristaus tikėjimą bažnyčios organizuoto- 
je vasaros stovykloje, dabar pasirenka naują atskaitos pra- 
džią - dieną, kai ant užpakalinės automobilio sėdynės jis 
prarado nekaltybę. Anksčiau šis įvykis laikytas kaip gyveni- 
mo gėda, o dabar traktuojamas kaip lemiamas savęs įtvirti- 
nimo momentas. Mes einame per gyvenimą naujai sudarinė- 
dami mums šventų dienų sąrašą, iškeldami ir vėl nuversda- 
mi kelrodžius, žyminčius mūsų judėjimą vis naujai apibrė- 
žiamų tikslų kryptimi. Dabar tampa aišku, kad jokie kerai 
nėra tiek stiprūs, kad jų negalėtų įveikti naujesni. Grinvič 
Vilidžas vėliau gali pasirodyti niekuo daugiau, kaip tik gy- 
venimo atkarpa, dar vienu eksperimentu ar net dar viena 
klaida. Iš nurašytų chronologijų sąvartyno tada galima išsi- 
traukti senuosius markerius. Pavyzdžiui, atsivertimas į tikė- 
jimą bažnyčios organizuotoje vasaros stovykloje gali būti 
interpretuojamas kaip pirmasis nedrąsus bandymas nors 
apgraibomis surasti tą tiesą, kurią dabar, tapęs kataliku, 
žmogus iki galo suprato. Tai pačiai praeičiai gali būti taiko- 
mos visiškai naujos socialinės kategorijos. Psichoanalizės 
metu, pavyzdžiui, gali išryškėti, kad tiek atsivertimas į tikė- 
jimą, tiek lytinio gyvenimo pradžia - kartais jų abiejų buvo 
gėdijamasi, kartais jais didžiuojamasi - ir jų ankstesnės bei 
vėlesnės interpretacijos buvo to paties neurastenijos sindro- 
mo raiška. Ir taip toliau ad infinitum - ir ad nauseam. 


Kad ankstesnės pastraipos neprimintų karalienės Vikto- 
rijos epochos romanų, mes labai šykščiai vartojome kabutes. 
Tačiau turėtų būti aišku, kad kalbėdami apie “atradimą", 
"suvokimą" ar “supratimą", mes ironizavome. “Teisingas" 
savo praeities suvokimas priklauso nuo mūsų požiūrio. Ir, 
žinoma, mūsų požiūris gali keistis. Taigi “tiesa" yra ne tik 
geografinis, betir laiko dalykas. Šiandienos “įžvalga" tampa 
rytojaus “racionalizacija", ir atvirkščiai. 

Socialinis mobilumas (perėjimas iš vieno visuomenės 
sluoksnio į kitą) gyvenimo reinterpretacijos atžvilgiu suke- 
lia labai panašių padarinių kaip ir geografinis mobilumas. 
Pažiūrėkime, kaip keičiasi žmogaus savivaizdis kopiant so- 
cialiniais laiptais aukštyn. Turbūt liūdniausias pokyčio as- 
pektas - kaip šis žmogus naujai interpretuoja savo santykius 
su įvykiais ir žmonėmis, kurie jam anksčiau buvo brangiausi 
bei artimiausi. Pavyzdžiui, visa, kas susiję su vaikystės laikų 
Mažąja Italija, patiria pagiežos mutacijas žvelgiant iš pato- 
gaus priemiesčio namo, kurį pagaliau pavyko įsigyti. Paaug- 
lystės svajonių mergina pavirto nieko neišmanančia, nors, 
reikia pripažinti, gražia kaimiete. Paauglystės draugai tik 
erzina, primindami seniai išaugtą, trikdančią praeitį - vai- 
kystės susižavėjimus, senas garbės idėjas bei gatvės patrio- 
tizmą. Net Mama, kuri buvo visos visatos centras, tapo sena, 
pasigailėtina moteriške, kurią tenka retkarčiais nuraminti 
apsimetant tuo praeities berniuku, kurio jau seniai nebėra. 
Visa tai tikriausiai taip sena kaip ir pati žmonija, kadangi 
turbūt visuomet vaikystės pabaigą žymi senųjų stabų išnyki- 
mas. Nauja tai, kad mūsų tipo visuomenėje tiek daug vaikų 
ne tik tampa subrendusiais, bet tuo pačiu pereina į sociali- 
nius pasaulius, visiškai nesuprantamus jų tėvams. Tai yra 
neišvengiamas masinio socialinio mobilumo rezultatas. Ku- 
rį laiką Amerikos visuomenė buvo labai mobili, todėl ameri- 
kiečiai daugybę laiko skyrė naujoms savo kilmės interpreta- 
cijoms, vis iš naujo pasakodami (sau ir kitiems) savo gyveni- 

mo istoriją: kuo jie buvo ir kuo jie tapo. Taip mintyse jie 
atlikdavo atnašavimo ritualą - aukodavo savo tėvus. Turbūt 
nereikia pridurti, kad frazės “kuo jie buvo" ir “kuo jie tapo" 
turėtų būti rašomos kabutėse! Beje, visai nenuostabu, kad 
froidistinę tėvažudystės mitologiją taip lengvai priėmė Ame- 
rikos visuomenė, ypač jos ką tik iškepti viduriniosios klasės 
atstovai, kuriems biografijos perkūrimas buvo socialinė bū- 
tinybė įteisinant taip sunkiai įgytą padėtį. 

Šie geografinio ir socialinio mobilumo pavyzdžiai iliust- 
ruoja procesą, apėmusį visą visuomenę ir vykstantį įvairiose 
socialinėse situacijose. Daugybė žmonių užsiima ta pačia 
amžina pramoga - vis koreguoja savo likimą iš naujo perkur- 
dami preitį. Tai išpažintį atliekantis vyras, kuris visus praei- 
ties meilės nuotykius interpretuoja kaip artėjimą link kulmi- 
nacijos - santuokos; ir ką tik išsiskyrusi moteris, aiškinanti 
savo santuokinį gyvenimą ab initio taip, kad kiekvienas jo 
etapas padėtų geriau suprasti visiško žlugimo priežastis. Tai 
užkietėjęs liežuvautojas, kuris kiekvienoje savo “kolegų" 
kompanijoje vis naujai interpretuoja savo santykį su jais 
(štai savo santykius su A aiškindamas B, jis atrodo esąs B 
artimiausias draugas; o apsisukes “pamiršta" savo artimą 
bičiulystę B, apkalba jį su A, ir taip toliau). Tai žmogus, kurį 
neseniai apgavo anksčiau patikimas draugas, - dabar apgau- 
tasis tvirtina (tiek sau, tiek kitiems), kad iš to draugo jau 
seniai nieko gero nesitikėjęs. Paprastai tokiais atvejais ne 
viskas yra reinterpretuojama ir, geriausiu atveju, tik pusiau 
sąmoningai. Mes taisome savo praeitį ten, kur mums reikia, 
ir paliekame nepakeistas tas vietas, kurias galime suderinti 
su dabartiniu savivaizdžiu. Šie nuolatiniai biografijos tab- 
leau tobulinimai, taisymai ir pakeitimai labai retai sujungia- 
mi į aiškią ir vientisą savęs apibrėžtį. Retas kuris iš mūsų 
pasirengia tapyti savo paties vientisą paveikslą. Mes mieliau 
lyg kokie girtuokliai svyruojame ties padrika savivaizdžio 
drobe, truputį pagražindami vienur, truputį patušuodami 

kitur, ištrindami kai kurias linijas ir taip niekad negaudami 
baigto vaizdo. Kitaip tariant, galėtume pripažinti egzisten- 
cializmo mintį, kad mes kuriame patys save, jei prie jos 
pridurtume, kad didžiuma šios kūrybos gimsta atsitiktinai 
ir, geriausiu atveju, - pusiau sąmoningai. 

Tačiau pasitaiko ir tokių atvejų, kai naujas praeities 
interpretavimas yra tyčinė, visiškai sąmoninga ir intelektua- 
liai kryptinga veikla. Tai vyksta tada, kai biografija reinter- 
pretuojama priimant kitą religiją ar ideologinę Weltan- 
schauung, t.y. universalią prasmių sistemą, į kurią galima 
įterpti individo biografiją. Taigi atsivertėlis į tikėjimą visą 
savo ankstesnį gyvenimą supranta kaip apvaizdos įkvėptą 
ėjimą to momento link, kai prieš jo akis išsisklaidė rūkas. 
Klasikiniai to patvirtinimai galėtų būti Augustino Išpažini- 
mai ir Newmano Apologia Pro Vita Sua (Savo gyvenimo 
pateisinimas). Atsivertimas į tikėjimą sąlygoja naują gyveni- 
mo periodizaciją: prieš Kristaus gimimą ir Viešpaties me- 
tais“, ikikrikščioniška ir krikščioniška, ikikatalikiška ir kata- 
likiška. Savaime aišku, laikotarpis iki šio dabar lemiamu 
įvardyto įvykio, laikomas pasirengimu. Senieji pranašai pri- 
imami kaip naujo šaukliai ir skelbėjai. Kitaip sakant, atsiver- 
timas yra sukrečiantis praeities transformacijos aktas. 

Satori, dzenbudizmo siekiamas nušvitimas, yra apibūdi- 
namas kaip “dalykų matymas naujomis akimis". Nors aki- 
vaizdu, kad tai lengvai pritaikoma religiniams atsiverti- 
mams ir mistinėms metamorfozėms, šiuolaikiniai pasaulie- 
tiniai tikėjimai savo sekėjams leidžia išgyventi labai panašią 
patirtį. Pavyzdžiui, būsimasis komunistas turi iš naujo radi- 
kaliai įvertinti visą savo ligšiolinį gyvenimą. Tiek nauja- 
krikštis dabar suvokia, kad jo ankstesnis gyvenimas buvo 
ilga nuodėmės naktis bei išganingos tiesos atstūmimas, tiek 


Priimtas metų skaičiavimas A.C. (ante Christum) ir A.D. (anno 
Domini). 

ir jaunasis komunistas savo praeitį vertina kaip nelaisvę 
buržuazinio mentaliteto “klaidingoje sąmonėje". Praeities 
įvykiai turi būti radikaliai peržiūrėti iš naujo. Kas seniau 
buvo nerūpestingi malonumai, dabar priskiriama didybės ir 
puikybės nuodėmei, o kas buvo asmens dora, dabar vadina- 
ma buržuaziniais sentimentais. Žinoma, senieji santykiai 
turi būti įvertinti naujai taip pat. Net tėvų meilė gali pasiro- 
dyti esanti nebetinkama, kaip gundanti išsižadėti įsitikini- 
mų ar išduoti partiją. 

Psichoanalizė daugeliui žmonių mūsų visuomenėje pa- 
teikia panašų metodą, kaip į prasminę schemą sudėlioti kai 
kuriuos prieštaringus savo biografijos fragmentus. Šis meto- 
das ypač populiarus į patogumus linkusioje viduriniosios 
klasės visuomenėje, kuri per daug “subrendusi", kad atsi- 
duotų religijos ar revoliucijos postulatams. Psichoanalizė, 
aprėpdama nuodugnius ir, matyt, moksliškus visokio žmo- 
gaus elgesio paaiškinimo būdus, savo šalininkams pateikia 
galimybę mėgautis įtikinančiu savo pačių paveikslu, nekel- 
dama jiems jokių moralinių reikalavimų ir neardydama jų 
socioekonominių planų. Palyginti su krikščionybės ar komu- 
nizmo atvejais, tai yra ženklus virsmo technologijos patobu- 
linimas. Išskyrus tai, praeities reinterpretavimas vyksta pa- 
našiu būdu. Tėvai, broliai, seserys, žmonos ir vaikai - visa tai 
sumetama į vieną konceptualinį katilą ir vėliau iš jo iškyla 
kaip metamorfozę patyrusios froidizmo panteono figūros. 
Edipas vedasi Jokastę į kiną ir stebi savo Tikrąjį Tėvą už 
pusryčių stalo. Ir, dar kartą pabrėžiame, visa tai dabar turi 
prasmę. 

Atsivertimas, perėjimas į prasmių sistemą, galinčią padė- 
ti Žmogui surūšiuoti padrikus savo biografijos faktus, yra 
atpalaiduojantis ir teikia didelį pasitenkinimą. Galbūt šio 
reiškinio šaknys glūdi stipriame žmogaus poreikyje siekti 
tvarkos bei supratimo ir turėti tikslą. Tačiau bundantis 
suvokimas, kad šis ar kitas virsmas nebūtinai yra paskutinis, 

kad galimas dar vienas ir dar vienas, yra viena iš labiausiai 
gąsdinančių minčių. Išgyvenimas to, ką mes vadiname “kai- 
ta" (tai yra savęs suvokimas stovint begalinės veidrodžių 
gausybės apsuptyje, kai kiekvienas veidrodis transformuoja 
vaizdą vis nauja kryptimi), sukelia galvos svaigulį, metafizi- 
nę agorafobiją, žvelgiant į savo galimos egzistencijos bega- 
linius, tarpusavyje labai susipynusius horizontus. Būtų labai 
puiku, jei dabar galėtume pasiūlyti sociologiją kaip magišką 
piliulę, kurią prarijus visi horizontai atsistotų į savo vietas. 
Taip elgdamiesi mes tiesiog pateiktume dar vieną mitą, be 
visų kitų, žadančių išsigelbėjimą nuo epistemologinių rū- 
pesčių, “kaitos" negalios sukeltų. Sociologas, gua sociolo- 
gas, negali pasiūlyti jokio tokio išsigelbėjimo (nors neprofe- 
sinėje veikloje jis gal yra guru, bet neapsistosime dabar ties 
tuo). Jis, kaip ir bet kuris kitas žmogus, turi gyventi tokioje 
situacijoje, kur informacija apie tikrąją daiktų prasmę yra 
padrika, neretai akivaizdžiai suklastota ir turbūt niekada 
visko neaprėpsianti. Jis negali pasiūlyti jokių epistemologi- 
nių išsigelbėjimo stebuklų. Tiesą sakant, sociologijos nuos- 
tatos yra ne daugiau kaip dar viena interpretacijos sistema, 
kurią galima pritaikyti egzistencijos klausimams ir kurią vėl 
galima pakeisti kitais biografinės hermeneutikos mėginimais. 

Vis dėlto sociologas gali pateikti labai paprastą ir todėl 
naudingą įžvalgą žmonėms, bandantiems atrasti savo kelią 
konkuruojančių pasaulėžiūrų džiunglėse. Tai įžvalga, kad 
kiekviena pasaulėžiūra yra socialiai pagrįsta. Kitaip sakant, 
kiekviena Weltanschauung yra sąmokslas. Sąmokslininkai - 
tai tie, kurie konstruoja socialinę situaciją, kurioje tam tikra 
pasaulėžiūra laikoma natūralia ir savaime suprantama. Į šią 
situaciją patekęs žmogus kas dieną vis labiau linksta pripa- 
žinti pagrindines jos nuostatas. Tai reiškia, kad mes keičia- 
me savo pasaulėžiūras (taigi kartu ir savo biografijos inter- 
pretacijas bei reinterpretacijas), kai pereiname iš vienos 
socialinės aplinkos į kitą. Tiktai bepročiai ar kai kurie genijai 

gali gyventi savo susikurtų prasmių pasaulyje. Dauguma 
mūsų formuojame savo prasmes perimdami iš kitų žmonių, 
ir mums būtina jų nuolatinė parama, kad patys nenustotume 
tikėję šiomis prasmėmis. Bažnyčios yra institucijos, pade- 
dančios abiem pusėms sustiprinti prasmingas interpretaci- 
jas. Bytnikas turi turėti savo bytnikų subkultūrą, kaip turi 
turėti ją ir pacifistas, vegetaras bei krikščionis mokslininkas. 
Tačiau puikiai prisitaikiusiam, subrendusiam, “auksinio vi- 
durio" besilaikančiam, blaiviai mąstančiam provincialui ar 
miesčioniui taip pat reikia socialinio konteksto, kuris patvir- 
tintų ir pagrįstų jo gyvenimo būdą. Iš tiesų visi šie žodžiai 
“prisitaikymas", “brandumas", “blaivus mąstymas" bei pa- 
našūs yra susiję su socialiai reliatyviomis situacijomis ir 
tampa beprasmiai, atskirti nuo jų. Žmogus prisitaiko prie 
konkrečios visuomenės. Jis bręsta įprasdamas prie jos. Ir jis 
yra blaivaus mąstymo, jei pripažįsta tos visuomenės požiū- 
rius bei įprastines nuostatas. 

Todėl prasmių sistemą keičiantys individai turi keisti ir 
savo socialinius santykius. Vyras, kuris iš naujo apibrėžia 
save vesdamas tam tikrą moterį, turi išsižadėti draugų, kurie 
prieštarauja jo naujajai apibrėžčiai. Katalikas vesdamas ne- 
katalikę rizikuoja savo katalikybe, o bytnikas stato į rimtą 
pavojų savo ideologiją per dažnai pietaudamas kartu su 
kvartalo įgaliotiniu. Prasmių sistemos yra socialiai konst- 
ruojamos. Kinas “smegenų praplovėjas" sudaro sąmokslą su 
savo auka, sukurpdamas jai naują gyvenimo istoriją, kaip ir 
psichoanalitikas - su savo pacientu. Žinoma, abiejose situa- 
cijose auka/pacientas ima tikėti, kad jis "atranda" tiesas apie 
save, kurios seniai iki šio sąmokslo glūdėjo pasąmonėje. 
Sociologas mažų mažiausiai skeptiškai vertins tokį įsitikini- 
mą. Jis tvirtai manys, kad tai, kas atrodo kaip atradimas, yra 
tikrų tikriausias išgalvojimas. Jis taip pat žinos, kad tokio 
išgalvojimo įtikimumas yra tiesiogiai susijęs su socialinės 
situacijos, kurioje šis prasimanymas sufabrikuotas, tvirtumu. 

Kitame skyriuje išsamiau pakalbėsime apie šį daug ginčų 
keliantį ryšį tarp to, ką mes manome, ir to, kas mus supa. 
Šiame priede tik pabandėme parodyti, kad reliatyvumas bei 
"kaita" yra ne tik visuotinis istorinis reiškinys, bet reali 
žmogui iškylanti egzistencinė problema. Sociologinė įžval- 
ga, kad šio reiškinio pamatas socialinis, gali vos vos paguosti 
tuos, kurie norėtų atrasti filosofinį ar teologinį atsakymą į 
čia iškeltą kankinančią problemą. Tačiau šiame skausmin- 
gai normuotų apreiškimų pasaulyje reikia dėkoti ir už nedi- 
deles malones. Sociologinė perspektyva, nuolat įsikišdama 
su savo erzinančiu klausimu “Kas taip sako?" į Weltans- 
chauungen didžiuosius debatus, įneša sveiko skepticizmo, 
tikrai turinčio naudą, nes bent šiek tiek apsaugo nuo perne- 
lyg greitų virsmų. Sociologinis sąmoningumas remiasi nuo- 
statomis, kurios savo gyvenimą leidžia suvokti kaip judėjimą 
per konkrečius socialinius pasaulius, su kuriais susijusios 
konkrečios prasmių sistemos. Tai jokiu būdu neišsprendžia 
tiesos problemos. Bet tai padeda mums nors truputį susivok- 
ti savo kelyje ir taip lengvai nepapulti į pirmo jame pasitai- 
kiusio misionieriaus pinkles. 


4. SOCIOLOGINĖ PERSPEKTYVA - 
ŽMOGUS VISUOMENĖJE 


Tam tikro amžiaus vaikus labai domina galimybė 
atpažinti žemėlapyje savo buvimo vietą. Iš tiesų keista, kad 
visas tavo kasdienis taip gerai žinomas gyvenimas vyksta 
teritorijoje, kurią žemėlapyje apibrėžia visiškai svetimų (ir 
todėl nepažįstamų) koordinačių aibė. Vaiko šūksniai “Aš ten 
buvau!" ar “O dabar aš esu štai čia!" išduoda jo didžiulę 
nuostabą, patyrus, kad praėjusios vasaros poilsiavietė, kurią 

atmintyje įrėmina asmeniniai įvykiai - jis pirmąkart įgijo 
šuniuką, slapta rinko kirminus kolekcijai - apibrėžiama tam 
tikra geografine ilguma ir platuma, kurias nustatė asmenys, 
visiškai nieko bendra neturintys su jo šuniuku ar kirminų 
kolekcija, ar juo pačiu. Šis savo vietos suvokimas kitų žmo- 
nių nustatytų apybrėžų požiūriu yra vienas reikšmingiausių 
aspektų to, ką galima pavadinti, galbūt eufemistiškai, "augi- 
mu". Vaikas pradeda dalyvauti suaugusiųjų pasaulyje - turė- 
ti adresą. Jis dar taip neseniai būtų galėjes išsiųsti laišką, 
adresuotą “Mano seneliui", o dabar bičiuliui kirminų kolek- 
cionieriui gali pranešti savo tikslų adresą - gatvės, miesto ir 
valstijos pavadinimą; o gavęs jam adresuotą laišką jaučiasi 
pilnateisiu suaugusiųjų pasaulio nariu. 

Vaikas toliau priima pasaulėžiūros nuostatas, kaupda- 
mas jį apibrėžiančią informaciją - “Man šešeri metai", “Mano 
pavardė Brownas, kaip ir tėvelio, nes mano tėvai išsiskyrę", 
“Aš esu presbiterionas", “Aš esu amerikietis" ir galiausiai 
tokią: “Aš mokausi gabių vaikų klasėje, nes mano intelekto 
koeficientas yra 130". Suaugusiųjų pasaulio horizontus api- 
brėžia koordinatės, kurias nustato visai vaikui nepažįstami 
žemėlapių sudarinėtojai. Vaikas gali susikurti ir papildomų 
tapatybių: įvardyti save tėvu žaisdamas “namus", tapti indėnų 
vadu ar Davy Crockettu, tačiau jis visąlaik žinos, kad tai - tik 
žaidimas, kad tikrieji faktai apie jį yra tie, užregistruotieji 
mokyklos žurnale. Mes sąmoningai rašome žodžius “žino", 
"tikrieji", “faktai" be kabučių ir taip išsiduodame, kad pa- 
kliuvome į savo vaikystės mąstymo lygmenį. Žinoma, mes 
turėtume rašyti minėtus žodžius kabutėse. Normalus vai- 
kas - tas, kuris tiki tuo, kas rašoma mokyklos žurnaluose. 
Normalus suaugęs žmogus - tas, kuris gyvena savo apibrėžtų 
koordinačių ribose. 

Požiūriai, kuriuos suaugusieji priima kaip savaime su- 
prantamus, paprastai ir laikomi sveiku protu. Tai reiškia, kad 
įrašai mokyklos žurnale tampa ontologija. Žmogus neišven- 

giamai susieja savo būtį su socialinio žemėlapio koordinatė- 
mis. Kitame skyriuje aptarsime šio reiškinio poveikį žmo- 
gaus identitetui ir idėjoms. Dabar mus domina būdas, kaip 
socialinė padėtis sąlygoja tai, kas žmogui leistina ir ko jis gali 
tikėtis iš gyvenimo. Būti visuomenėje - tai būti tam tikrų 
socialinių jėgų susikirtimo židinyje. Ignoruoti šias jėgas 
paprastai yra rizikinga. Žmogus veikia visuomenėje tiksliai 
apibrėžtų įtakos ir prestižo sistemų ribose. Suvokęs savo 
padėtį, žmogus suvokia ir tai, kad jis ne daug ką gali 
pakeisti. 

Atkreipkime dėmesį, kaip žemesniųjų luomų žmonės 
vartoja įvardžius “jie", “jų", “juos" - tai puikiai atspindi 
gyvenimo heteronomijos nuotuoką. Tai “jie" šitaip sugalvo- 
jo, “jie? duoda toną, “jie" nustato taisykles. Šios sąvokos “jie" 
negalima taip paprastai tapatinti su atskirais individais ar 
grupėmis. Tai - “sistema", pašalinių asmenų sukurtas žemė- 
lapis, kuriame tenka suktis. Bet būtų labai neteisinga manyti 
apie “sistemą", jog ši sąvoka praranda savo prasmę atsidūrus 
aukštesniuose visuomenės sluoksniuose. Žinoma, čia gali- 
ma tikėtis daugiau sprendimų bei elgsenos laisvės, tikrovėje 
taip ir yra. Bet ir šiuo atveju pagrindines koordinates, kurių 
apibrėžtose ribose galima judėti ir priimti sprendimus, yra 
nustatę kiti, dažniausiai visai pašaliniai asmenys, daugelio 
kurių seniai nebėra tarp gyvųjų. Net absoliutus autokratas 
įgyvendina savo tironiją susidurdamas su nuolatiniu pasi- 
priešinimu - nebūtinai politiniu, bet papročių, elgesio nor- 
mų ar tiesiog įpročių atsparumu. Institucijos gyvuoja iš 
inercijos, dažnai dėl žmogaus kvailumo. Tironas įsitikina, 
kad, net jei niekas nedrįsta jam priešintis, jo įsakai yra ne 
kartą paverčiami niekais paprasčiausiai stokojant supratin- 
gumo. Bet geriau palikime šias tironijos problemas. Daugu- 
mos žmonių - šių eilučių autoriaus bei (drįstume teigti) visų 
skaitytojų - padėtį visuomenėje nustato taisyklės, kurioms 
privalu paklusti. 

Kaip jau matėme, visuomenės sveikas protas suvokia tai. 
Sociologas nepaneigia šios sampratos. Priešingai, jis kon- 
kretina šį suvokimą, analizuoja jo ištakas, kartais modifi- 
kuoja ar išplečia jo ribas. Vėliau pamatysime, kad sociologi- 
nė perspektyva aprėpia daugiau nei sveiku protu grįstas 
“sistemos" suvokimas ir mūsų nelaisvė joje. Analizuodamas 
tipines socialines situacijas, sociologas vargu ar ras kontrar- 
gumentų nuomonei, kad dėl visko kalti “jie". Priešingai, “jie" 
dar grėsmingiau iškils virš mūsų gyvenimo ir pasirodys dar 
labiau veikiantys jį, negu manėme prieš sociologine analizę. 
Šį sociologinės perspektyvos aspektą galima nušviesti pa- 
žvelgus į dvi svarbias tyrimų sritis - socialinę kontrole ir 
socialinę stratifikaciją. 

Socialinė kontrolė - viena dažniausiai sociologijoje var- 
tojamų sąvokų. Ji aprėpia daugybę priemonių ir būdų, 
kuriuos visuomenė naudoja nepaklusniems nariams sutram- 
dyti. Jokia visuomenė negali egzistuoti be socialinės kontro- 
lės. Net nedidelė, retai susiburiančių žmonių grupelė turi 
susikurti kontrolės mechanizmus, kad jų grupelė tuoj pat 
nesubyrėtų. Žinoma, aišku, kad socialinės kontrolės priemo- 
nės yra skirtingos įvairiose socialinėse situacijose. Priešini- 
masis nusistovėjusiai tvarkai verslo organizacijoje gali reikšti, 
kad personalo direkcijos viršininkas išsikvies jus paskuti- 
niam pokalbiui, o nusikaltėlių pasaulyje tai gali reikšti pas- 
kutinę išvyką automobiliu. Kontrolės metodai skiriasi pri- 
klausomai nuo konkrečios grupės pobūdžio ir tikslų. Bet 
kokiu atveju kontrolės metodų funkcija - pašalinti nepagei- 
daujamą asmenį ir (tai taikliai nusakė Haičio karalius Chris- 
tophe, nužudęs kas dešimtą žmogų priverstinio darbo bata- 
lionuose) “paremti kitus". 

Kraštutinis ir, be abejo, seniausias socialinės kontrolės 
būdas - fizinė prievarta. Negailestinguose vaikų kolektyvuo- 
se jis ir dabar yra vienas svarbiausių. Net nūdienos demok- 
ratijos taikiai valdomose visuomenėse galutinis argumentas 

yra jėga. Valstybė negali egzistuoti be policijos ar kito 
ginkluoto ekvivalento. Ši kraštutinė prievarta nebūtinai 
naudojama dažnai. Prieš ją panaudojant, gali būti taikoma 
daugybė kitų priemonių, pvz., įspėjimai ar papeikimai. Bet 
jei visi įspėjimai ignoruojami, vengiama net užsimokėti 
baudą, galiausiai įvyks taip - tarpduryje pasirodys pora 
policininkų su antrankiais ir pakvies į “kalėjimo vežimą". 
Net paslaugus policininkas, kuris mandagiai įteikia jums 
baudos taloną, tikriausiai turi ginklą - dėl viso pikto. Netgi 
Anglijoje, kur, ramiai tekant kasdienybei, policininkas gink- 
lo nesinešioja, jis nedelsiant išduodamas, jei tik iškyla būti- 
nybė. 

Vakarų demokratijos ideologai, pabrėžiantys savanoriš- 
ką įstatymų laikymąsi, nelinkę akcentuoti oficialaus smurto 
egzistavimo. Juo svarbiau apie tai žinoti. Jėga - bet kokios 
politinės santvarkos pagrindas. Visuomenės sveikas protas 
tai suvokia, šitai turbūt ir susiję su giliai įsismelkusiu nenoru 
baudžiamajame kodekse panaikinti mirties bausmę (nors 
tikriausiai šis nenoras sąlygotas bukagalviškumo, prietarų 
bei įgimto žvėriškumo, būdingo ir teisininkams, ir jų bend- 
rapiliečiams). Tačiau tvirtinimas, kad valstybės tvarka galų 
gale remiasi jėga, tinka ir mirties bausmę panaikinusioms 
valstijoms. Tam tikromis aplinkybėmis raitajai valstijos poli- 
cijai leidžiama naudoti ginklus Konektikute, kur (neslepia- 
mam jos pasitenkinimui) elektros kėdė puošia pagrindinę 
bausmės vietą, tačiau tokią pat galimybę turi ir kolegos Rod 
Ailende, kur policija bei kalėjimo vyresnybė turi apsieiti be 
šio įrenginio. Savaime aišku, kad šalys, kurioms nelabai 
būdinga demokratijos bei humanizmo ideologija, prievartos 
priemones demonstruoja - ir taiko - ne taip apdairiai bei 
baugščiai. 

Kadangi nuolat jėgą naudoti būtų nepraktiška, taip pat ir 
neefektyvu, tai oficialiosios socialinės kontrolės institucijos 
pasikliauna tuo poveikiu, jog visi žino esant tokius prievar- 

tos būdus. Dėl įvairių priežasčių toks pasikliovimas papras- 
tai pasiteisina bet kokioje visuomenėje, kuriai negresia ka- 
tastrofa ar žlugimas (pvz., revoliucinė situacija, karinis pra- 
laimėjimas ar stichinės nelaimės). Net diktatoriškose ar 
teroristinėse valstybėse valdžia tikisi susilaukti pritarimo ir 
net savo veiksmų pateisinimo tiesiog laikui bėgant. Čia 
dabar nepateiksime šio reiškinio sociopsichologinės anali- 
zės. Demokratinėms visuomenėms būdinga bent jau ten- 
dencija, kad dauguma žmonių linkę sutarti dėl dalykų, 
kuriuos siekiant išsaugoti galima naudoti smurtinę prievar- 
tą (tai visai nereiškia, kad šie dalykai yra labai kilnus, pvz., 
dauguma baltaodžių pietinių bendruomenių sutinka su jė- 
gos naudojimu, reguliuojamu policijos tarnybų, siekiant 
išlaikyti segregaciją, bet tai nereiškia, kad žiaurioms prie- 
monėms pritaria diduma visų gyventojų). Kiekvienoje nor- 
malioje visuomenėje jėga yra naudojama apdairiai, “tau- 
piai", kaip kraštutinė priemonė, kad kasdien būtų palaiko- 
ma socialinė kontrolė. Labai svarbu pabrėžti, kad beveik visi 
žmonės gyvena socialinėje aplinkumoje, kurioje jėga jų 
atžvilgiu gali būti pavartota visai teisėtai ir oficialiai, jei 
nepaveikios kitos prievartos priemonės. 

Jei taip suprantama jėgos reikšmė realizuojant socialinę 
kontrolę, tai aišku, kad daugumai žmonių daug svarbesnės 
yra, taip sakant, prieškraštutinės prievartos priemonės. Po- 
licininkų ir teisininkų naudojami bauginimo būdai yra nuo- 
bodžiai vienodi, o ne tokios griežtos socialinės kontrolės 
formos labai įvairios bei išradingos. Pagal eiliškumą po 
valstybės ir teisinės kontrolės dažniausiai minimas ekono- 
minis spaudimas. Iš tiesų nedaug prievartos būdų yra tokie 
efektyvūs kaip tie, kuriais grasinama pabloginti gyvenimo 
sąlygas ar sumažinti pajamas. Mūsų visuomenėje ir darbi- 
ninkai, ir administracija veiksmingai naudoja šį grasinimą 
kaip kontrolės priemonę. Bet ekonominiai kontrolės būdai 
yra efektyvūs ir institucijose, esančiose nuošalyje to, kas 

vadinama ekonomika. Ekonomines sankcijas veiksmingai 
taiko universitetai ir bažnyčios, kad galėtų reguliuoti savo 
narių elgesį - neleisti nukrypti nuo normų, kurias nustato 
autoritetai. Galbūt dvasininko noras sugundyti savo vargo- 
nininką nebus labai neteisėtas, tačiau nuo šios pagundos jį 
sulaiko grėsmė visam laikui netekti savo profesijos. Tai 
efektyvesnis kontrolės būdas už baimę patekti į kalėjimą. Be 
abejo, dvasininkas nenusižengs teisėtumui, jei atvirai kalbės 
apie tai, ką bažnyčios biurokratai linke nutylėti, tačiau 
galimybė praleisti visą likusį gyvenimą kokioje nors užkam- 
pio parapijoje gaunant minimalų atlyginimą bus iš tikrųjų 
stipriausias argumentas. Akivaizdu, kad tokie argumentai 
daug atviriau naudojami ekonominėse institucijose, tačiau 
bažnyčių bei universitetų taikomų ekonominių sankcijų re- 
zultatai ne daug ką prastesni nei biznio pasaulyje įprastų 
būdų. 

Kai Žmonės gyvena ar dirba uždarose grupėse - pažįsta 
vienas kitą, susiję asmeninio lojalumo ryšiais (šias grupes 
sociologai vadina pirminėmis) - sukuriami ir nuolat tobuli- 
nami labai paveikūs bei subtilūs kontrolės mechanizmai, 
reguliuojantys esamą arba galimą normų pažeidimą. Tai 
įtikinėjimo, pašaipos, pajuokos, apkalbų, gėdos būdai. Buvo 
pastebėta, jog vykstant grupėje diskusijoms po kurio laiko 
individai pakeičia savo pradinę nuomonę, kad prisitaikytų 
prie grupės normos, kurią galima laikyti visų grupėje pateik- 
tų nuomonių aritmetiniu vidurkiu. Šią normą lemia grupės 
sudėtis. Tarkim, dvidešimties kanibalų grupė ginčijasi su 
vienu žmogumi, kuris nėra kanibalas. Visai įmanoma, kad 
pastarasis galiausiai priims jų požiūrį su tam tikromis išlygo- 
mis (pavyzdžiui, nepriimtinas bus artimų giminaičių valgy- 
mas) ir toliau jo laikysis. Tačiau, jei ginčijasi dešimt kaniba- 
lų, teigiančių, kad žmonių, vyresnių kaip 60 metų, mėsa yra 
per kieta valgyti, su dešimt kanibalų, kurie išrankesni ir 
linkę nesimaitinti 50-ties metų ribą perkopusiais asmeni- 

mis, tai visai įtikėtina, kad jie visi susitars dėl 55-erių metų 
amžiaus kaip ribos, skiriančios dėjeuner* nuo debris**, kai 
rūšiuos belaisvius. Tokie yra grupės dinamikos stebuklai. Po 
šiuo turbūt neišvengiamu spaudimu stengiantis susitarti 
glūdi tikrai žmogiškas troškimas būti pripažintam, matyt, 
kiekvienos aplink esančios grupės. Šiuo noru galima efekty- 
viai manipuliuoti - tai gerai žino grupinės terapijos specialis- 
tai, demagogai ir kiti, besidomintys konsensuso inžinerija. 

Pajuoka, pašaipa ir apkalbos yra reikšmingos socialinės 
kontrolės priemonės visose pirminėse grupėse. Daug visuo- 
menių naudoja pašaipą kaip pagrindinį būdą vaikų elgesiui 
reguliuoti - vaikas prisitaiko ir paklūsta ne bijodamas baus- 
mės, o bijodamas būti išjuoktas. Tokia “pajuoka", kaip tvar- 
kos palaikymo priemonė, dar taikoma tarp pietinių negrų. 
Daug žmonių yra patyrę tą kraują stingdančią baime, kai 
tenka apsijuokti kokioje nors situacijoje. Apkalbos, kurias 
vargu ar reikia išsamiau aptarti, ypač veiksmingos mažose 
bendruomenėse, kur žmonės gyvena kaimynų matomi ir 
prižiūrimi. Šiose bendruomenėse jos yra vienas iš pagrindi- 
nių bendravimo kanalų, būtinų visuomenės struktūrai palai- 
kyti. Kiekvienas sumanus žmogus gali apgalvotai manipu- 
liuoti pajuoka bei apkalbomis, jei prieina prie jų perdavimo 
linijų. 

Galų gale pati skaudžiausia bausmė, kurią gali taikyti 
bendruomenė savo nariui, - pasmerkti jį nuolatinei gėdai ar 
visai ištremti iš savo būrio. Gana keista ir ironiška, kad šį 
kontrolės būdą itin mėgsta grupės, kurios nusistačiusios 
prieš prievartos ar smurto naudojimą. Kaip pavyzdį galime 
pateikti žmogaus “vengimą" menonitų bendruomenėje. In- 
dividas, sulaužantis vieną iš pagrindinių grupės tabu (pvz., 
turėjęs seksualinių santykių su asmeniu, nepriklausančiu 

šiai bendruomenei), yra “vengiamas". Tai reiškia, kad jam 
leidžiama toliau dirbti ir gyventi toje bendruomenėje, bet 
nei vienas žmogus niekada su juo nešnekės. Sunku įsivaiz- 
duoti žiauresnę bausmę. Tačiau tokie yra pacifizmo ste- 
buklai. 

Reikėtų akcentuoti vieną socialinės kontrolės aspektą - 
socialinė kontrolė dažnai grindžiama apgavikiškomis pre- 
tenzijomis. Vėliau aptarsime apgaulės reikšmę sociologiškai 
žvelgdami į žmogaus gyvenimą; čia tiesiog atkreipiame 
dėmesį, kad socialinės kontrolės koncepcija bus neišsami ir 
todėl klaidinanti, jei neatsižvelgsime ir į šį elementą. Berniu- 
kas gali griežtai kontroliuoti bendraamžių grupe turėdamas 
vyresnį brolį, kurį prireikus galima pakviesti draugams įbau- 
ginti ar net primušti. Jei tokio brolio nėra, jį galima išgalvo- 
ti. Lieka klausimas, ar berniukui pakaks bendravimo gabu- 
mų šį prasimanymą paversti paveikia kontrole. Bet kokiu 
atveju tai yra visai įmanoma. Tokios pat apgavystės galimy- 
bės įmanomos visiems aptartiems socialinės kontrolės bū- 
dams. Būtent todėl protas yra vertingas stengiantis atsilaiky- 
ti prieš brutalumą, pyktį ir materialinius išteklius. Mes dar 
grįšime prie šios temos. 

Taigi save galima suvokti stovintį koncentrinių apskriti- 
mų centre (t.y. taške, kur spaudimas maksimalus), kiekvie- 
nas apskritimas simbolizuoja socialinės kontrolės sistemą. 
Išorinis apskritimas galėtų puikiai simbolizuoti teisinę ir 
valstybinę sistemą, kurios reikalavimų žmogus privalo laiky- 
tis. Tai sistema, kuri nepaisydama jūsų norų, apkraus jus 
mokesčiais, įrašys į šaukiamųjų karo tarnybon sąrašus, pri- 
vers jus paklusti nesuskaičiuojamoms taisyklėms bei potvar- 
kiams, jei reikės, pasodins į kalėjimą ar net blogiausiu atveju 
nužudys. Ne vien tik dešiniojo sparno respublikonus erzina 
vis didėjantis ir vis daugiau apimantis šios sistemos poveikis 
kiekvienam įmanomam gyvenimo aspektui. Pravartu atlikti 
tokią užduotį - per savaitę fiksuoti visus atvejus, taip pat ir 


finansinius, kai tenka susidurti su valstybinės-teisinės siste- 
mos reikalavimais. Užduotį reikėtų baigti taip: sudėti bend- 
rą sumą piniginių baudų ir/arba įkalinimo laiką, skiriamus 
už nepaklusnumą sistemos reikalavimams. Atlikus šią už- 
duotį, belieka guostis tuo, kad įstatymų vykdymą užtikrinan- 
čios institucijos yra lengvai paperkamos ir ribotai efektyvios. 

Kita socialinės kontrolės sistema, daranti spaudimą at- 
skiram individui (šią sistemą simbolizuotų arčiau centro 
esąs apskritimas), - tai moralė, papročiai ir elgsenos normos. 
Teisinės priemonės čia taikomos tik pačiais būtiniausiais 
atvejais. Tačiau tai nereiškia, kad individas gali būti nevar- 
žomai amoralus, ekscentriškas ar stačiokiškas. Čia veikia 
visai kiti socialinės kontrolės būdai. Už amoralumą baudžia- 
ma darbo praradimu, už ekscentriškumą - nėra galimybių 
susirasti naują darbą, o šiurkštumas reiškia, kad individas 
taps nepageidaujamas grupėse, vertinančiose geras, jų ma- 
nymu, manieras. Nedarbas ir vienatvė - galbūt nedidelė 
bausmė, palyginti su policijos prievarta, tačiau taip nubaus- 
tieji mano priešingai. Visiškas ignoravimas mores mūsų 
visuomenės, kuri labai rafinuotai taiko prievartą, gali sukelti 
net tokių padarinių - žmogus, visiems pritariant, bus laiko- 
mas "ligoniu". 

Išsilavinusi biurokratinė vyresnybė (pvz., kai kurių pro- 
testantų denominacijų dvasinė valdžia) nebeišveja savo ne- 
paklusnių darbuotojų į gatve, o prispiria juos kreiptis į 
psichiatrus. Ir šiuo atveju socialines normas ignoruojančiam 
individui (t. y. kuris neatitinka valdžios ar vyskupų nustaty- 
tų normalumo kriterijų) gresia nedarbas bei visuomeninių 
ryšių praradimas. Be to, jam prilipdoma nepatikimo ir neat- 
sakingo už savo veiksmus Žmogaus etiketė, jei jis negali 
paliudyti sąžinės graužaties (“supratimo") ir atgailos (“reak- 
cijos į gydymą"). Taip daugybė “konsultavimo", “vadovavi- 
mo" ir “terapijos" programų, veikiančių daugelyje dabarti- 

nio institucionalizuoto gyvenimo sričių, labai sustiprina kont- 
rolės mechanizmą: visoje visuomenėje ir ypač ten, kur nega- 
lima taikyti valstybinės-teisinės sistemos priemonių. 

Be šių visa apimančių priverstinių sistemų, kurioms turi 
paklusti visi, yra ir kitų, “mažesnio skersmens" kontrolės 
apskritimų. Profesijos pasirinkimas (tiksliau, sugebėjimas 
įgyti kokią nors profesiją) neišvengiamai pasmerkia indivi- 
dą daugybei kontrolės formų, dažnai privalomų. Tai oficiali 
kontrolė licencijų tarnybų, profesinių organizacijų, profsą- 
jungų, o ką jau kalbėti apie darbdavio nustatytus formalius 
reikalavimus. Taip pat labai svarbi neoficiali, kolegų ar 
bendradarbių primesta, kontrolė. Ir vėl vargu ar reikia tai 
išsamiai aptarinėti. Skaitytojas gali sugalvoti pavyzdžių pats. 
Štai gydytojas kuria visapusio sveikatos draudimo progra- 
mą; laidotuvių biuro savininkas reklamuoja nebrangias lai- 
dotuvių paslaugas; pramonės inžinierius savo skaičiavimuo- 
se nekreipia dėmesio į tai, kas jau išeina iš vartojimo; 
pamokslininkas skelbia, jog jam visai nesvarbu jo bažnyčios 
narių skaičius (arba veikiau elgiasi atitinkamai - beveik visi 
taip sako); vyriausybės aparato darbuotojas eikvoja mažiau, 
nei jam teikia biudžetas, darbininkas prie konvejerio viršija 
normas, kurios jo kolegoms yra priimtinos, ir pan. Minėtais 
atvejais dažniausios bei efektyviausios bus, žinoma, ekono- 
minės sankcijos: gydytojas pamatys, kad visos ligoninės 
ignoruoja jį; laidotuvių biuro savininkas greičiausiai bus 
pašalintas iš savo profesinės organizacijos už “neetišką elge- 
sį"; inžinieriui gali tekti išeiti savanoriu į Taikos Korpusą, 
taip pat gali nutikti pamokslininkui ir vyriausybės aparato 
darbuotojui (tarkim, į Naująją Gvinėją, kur dar niekas pla- 
ningai neišeina iš vartojimo, kur krikščionių vos keletas ir jie 
išsibarstę, kur vyriausybės aparatas per mažas, kad būtų 
racionalus); ant darbininko darbo stalo nuolat kaupsis visos 
gamyklos nubrokuotos detalės. Tačiau sunkiausia ištverti 
tokias sankcijas kaip socialinę izoliaciją, panieką ir pašaipą. 

Visuomenėje kiekviena profesinė veikla, net ir primityviuose 
darbuose, suponuoja elgesio normas, kurioms beveik neį- 
manoma pasipriešinti. Šių normų laikymasis paprastai toks 
pat svarbus individo profesinei karjerai kaip išsilavinimas ar 
kompetencija. 

Profesijos sistemos socialinė kontrolė yra tokia svarbi, 
nes darbas lemia, ką žmogus gali daryti didesnę savo gyve- 
nimo dalį: į kokias savanoriškas asociacijas galės stoti, kas 
bus jo draugai, kur galės gyventi. Be profesinių suvaržymų, 
veikia kontrolės sistemos, kurias sąlygoja individo priklau- 
symas kitoms visuomeninėms bendrijoms. Dažnai šios siste- 
mos nėra tokios įsakmios kaip profesinės kontrolės, tačiau 
kartais būna ir atvirkščiai. Daugelio klubų bei brolijų narys- 
tės taisyklės yra tokios griežtos, kaip ir tos, lemiančios, kas 
taps koncerno vadovais (kartais, kandidato laimei, reikala- 
vimai gali visiškai sutapti). Mažiau rinktinių draugijų taisyk- 
lės dažnai laisvesnės, iš čia retai galima išvaryti individą, 
tačiau nuolatiniam vietinių tradicijų laužytojui gyvenimas 
gali tapti toks nemielas toje draugijoje, kad jo tolesnė narys- 
tė nebeįmanoma dėl žmogiškų priežasčių. Žinoma, šios 
nerašytos normos bei taisyklės labai įvairuoja. Tai gali būti 
aprangos, kalbos stilius, estetinis skonis, politiniai ar religi- 
niai įsitikinimai ar tiesiog elgesio prie stalo taisyklės. Visais 
atvejais tai sukuria kontrolės sferas, kurios riboja galimus 
individo veiksmus konkrečioje situacijoje. 

Pagaliau žmonių grupė, kurioje skleidžiasi vadinamasis 
privatus gyvenimas, t.y. individo šeima ir artimų draugų 
ratas, taip pat sudaro kontrolės sistemą. Būtų klaidinga 
manyti, kad ji yra silpniausia iš visų kitų, kaip neturinti 
oficialių prievartos formų, kitoms būdingų. Būtent šio rato 
sąlygoti socialiniai saitai paprastai žmogui reikšmingiausi. 
Nepritarimas, prestižo praradimas, pašaipa ar panieka šioje 
artimųjų grupelėje psichologiškai daug paveikesni, negu tie 
patys veiksniai kitose situacijose. Jei vadovas pagaliau nu- 

sprendžia, kad žmogus visiškai niekam tikęs, pastarajam tai 
reiškia ekonominę negandą; tačiau psichologinis tokios nuo- 
monės poveikis yra gerokai stipresnis ir labiau gniuždantis, 
jei šią išvadą padaro jo žmona. Be to, šios artimiausios 
kontrolės sistemos spaudimą galima taikyti tada, kai ma- 
žiausiai tam nusiteikiama. Darbe paprastai lengviau negu 
namie kontroliuoti save, būti budriam ir apsimesti. Šiuo- 
laikinė amerikietiška “šeimos teorija", pabrėžianti, kad na- 
mai - tai prieglobstis nuo susvetimėjusio pasaulio ir įtampos, 
labai sustiprina šią kontrolės sistemą. Žmogus, kuris bent 
reliatyviai psichologiškai nusiteikęs kovoti darbe, pasiren- 
gęs padaryti viską, kad tik išsaugotų savo šeimyninio gyve- 
nimo trapią harmoniją. Ir galiausiai, tai labai svarbu, ši 
socialinė kontrolė, kurią vokiečių sociologai pavadino “inty- 
mumo sfera", yra itin veiksminga, nes jos veiksniai formuoja 
individo gyvenimą. Žmogus renkasi žmoną ar artimą drau- 
gą - tai jo esminės saviapibrėžties veiksmai. Jo artimiausi 
ryšiai - tai ryšiai, kuriais jis gali išlaikyti svarbiausius savi- 
vaizdžio komponentus. Taigi rizikuoti suirti šiems ryšiams - 
tai rizikuoti visiškai prarasti save. Todėl visai nenuostabu, 
kad despotiškas įstaigos vadovas nuolankiai paklūsta savo 
žmonai ir keliaklupsčiauja prieš nustebusius draugus. 

Dar kartą žvilgtelėjus į schemą, vaizduojančią individą 
kelių koncentrinių apskritimų centre (kiekvienas apskriti- 
mas - socialinės kontrolės sistema), daug lengviau suvokti, 
kad padėtis visuomenėje - tai individo vieta daugelio ribo- 
jančių bei varžančių veiksnių atžvilgiu. Žmogui, nuvokian- 
čiam, kad jis turi įtikti be galo daugeliui - nuo mokesčių 
rinkėjo iki anytos, ir manančiam, kad visa visuomenė susi- 
mokiusi prieš jį, nereikėtų atsikratyti šios idėjos kaip laikino 
neurotinio sutrikimo. Sociologai, šiaip ar taip, linke stiprinti 
tokį požiūrį, nepaisant visų, patariančių išmesti jį iš galvos. 

Kita labai svarbi sociologinės analizės sritis, padedanti 
atskleisti tikrąją padėties visuomenėje prasmę, yra socialinė 

stratifikacija. Stratifikacijos sąvoka suponuoja, kad kiekvie- 
ną visuomenę sudaro lygmenys, tarpusavyje susiję vieni su 
kitais superordinacijos ir subordinacijos ryšiais, kurių išraiš- 
ka gali būti galia, privilegijos ar prestižas. Paprasčiau sa- 
kant, stratifikacija reiškia, kad kiekvieną visuomenę galima 
apibrėžti kaip rangų sistemą. Kai kurių sluoksnių (stratų) 
rangas yra aukštesnis, kai kurių žemesnis. Jų visuma ir 
sudaro konkrečios visuomenės stratifikacijos sistemą. 

Stratifikacijos teorija yra viena sudėtingiausių sociologi- 
nės minties sričių, tačiau dabar neketiname pateikti jos 
įvado. Pakanka paminėti, kad kriterijai, pagal kuriuos indi- 
vidai priskiriami tam tikriems lygiams, labai skiriasi įvairio- 
se visuomenėse, tačiau ir toje pačioje visuomenėje gali 
koegzistuoti kelios stratifikacijos sistemos, grindžiamos skir- 
tingais skirstymo kriterijais. Akivaizdu, kad labai skirtingi 
veiksniai lemia individo vietą tradicinėje Indijos kastų vi- 
suomenėje ir nūdienos Vakarų visuomenėje. Trys pagrindi- 
nės socialinės padėties “dovanos" - valdžia (įtakos sferos), 
privilegijos ir prestižas - gana dažnai nesutampa, 0 egzistuo- 
ja greta skirtingose stratifikacijos sistemose. Mūsų visuome- 
nėje materialinė gerovė dažnai veda į politinę valdžią, bet 
nebūnai yra šitaip. Antra vertus, yra įtakingų individų, 
beveik neturtingų. Ir prestižas gali būti sąlygojamas veiklos, 
nieko bendra neturinčios su ekonominiu ar politiniu rangu. 
Tai pravartu atsiminti toliau nagrinėjant, kaip vieta visuo- 
menėje susijusi su stratifikacijos sistema, darančią didžiulę 
įtaką visoms Žmogaus gyvenimo sritims. 

Pagrindinis stratifikacijos tipas nūdienos Vakarų visuo- 
menėje yra klasių sistema. Klasės sąvoka, kaip ir dauguma 
stratifikacijos teorijos sąvokų, apibrėžiama nevienareikš- 
miai. Mums pakaks suvokti klasę kaip stratifikacijos tipą, kai 
individo visuomeninę padėtį daugiausia lemia ekonominiai 
kriterijai. Tokioje visuomenėje įgytas rangas paprastai yra 
svarbesnis už paveldimąjį (nors daug žmonių pripažįsta, 

kad pastarasis smarkiai veikia pirmąjį). Be to, klasinei visuo- 
menei būdingas didelis socialinis mobilumas. Tai reiškia, 
kad socialinė padėtis nėra nekintanti, kad savo gyvenime 
žmonės keičia ją: gerina arba blogina, taigi - jokia padėtis 
nėra visiškai tvirta. Todėl žmonėms labai reikšminga padė- 
ties simbolinė išraiška. Demonstruodamas įvairius simbo- 
lius (pvz., materialius daiktus, elgesio ir kalbos stilių, skonį, 
priklausymą tam tikroms bendrijoms ir net atitinkamas 
pažiūras), žmogus parodo pasauliui, kokią visuomeninę 
padėtį jis jau pasiekė. Sociologai tai vadina statuso simboli- 
ka, ji - svarbus stratifikacijos tyrinėjimo objektas. 

Maxas Weberis apibrėžė klasę atsižvelgdamas į individo 
pagrįstus lūkesčius iš gyvenimo. Kitaip tariant, individo 
klasinė padėtis suteikia jam tam tikrų tikimybių, t.y. gyveni- 
mo galimumų, kokios galima tikėtis dalios visuomenėje. Visi 
sutinka, kad taip yra ekonominiu požiūriu. Tarkim, 25-erių 
metų žmogus, priklausąs aristokratijai (ar stambiajai bur- 
žuazijai), gali daug realiau tikėtis po 10 metų turėti namą 
priemiestyje, dvi mašinas ir vilą negu jo bendraamžis iš 
vidutiniosios buržuazijos. Tai nereiškia, kad pastarasis netu- 
ri jokių galimybių įsigyti minėtą turtą, o tik tiek, kad statis- 
tiškai jo galimybės mažesnės. Vargu ar tai stebina, nes klasė 
pirmiausiai apibrėžiama ekonomikos atžvilgiu, o normali 
ekonomikos raida laiduoja, kad tie, kurie dabar turi, ateityje 
dar papildys savo turtus. Tačiau klasė lemia gyvenimiškas 
galimybes srityse, kurios tiesiogiai nesusijusios su ekonomi- 
ka. Individo klasinė padėtis sąlygoja, kokį išsilavinimą gali 
gauti jo vaikai, kokio lygio medicininės pagalbos gali su- 
laukti jis bei jo šeimos nariai, taigi, ko jis gali tikėtis iš savo 
gyvenimo - gyvenimo galimybių tikrąja žodžio prasme. Pri- 
klausantieji aukštesniosioms klasėms mūsų visuomenėje 
geriau maitinasi, geriau mokomi, turi geresnes gyvenimo 
sąlygas ir ilgiau gyvena negu kiti bendrapiliečiai, fortūnos 
mažiau apdovanoti. Tai gali atrodyti seniai žinomos tiesos, 

tačiau apstulbina, pastebėjus statistinę priklausomybę tarp 
individo pajamų per annum ir jo darbingų metų skaičiaus. 
Bet vietos klasinėje sistemoje svarba dar didesnė negu tai. 
Skirtingų mūsų visuomenės klasių gyvenimai skiriasi ne 
tik kiekybe (trukme) - jų gyvensenos ir kokybiškai skirtin- 
gos. Sumanus sociologas, turėdamas du pagrindinius klasės 
parametrus - pajamas ir profesiją, sugeba daug ką nuspėti 
apie dominantį individą, net jei nėra daugiau jokios kitos 
informacijos. Šie spėjimai, kaip ir visos sociologų prognozės, 
bus statistinio pobūdžio, t.y. tikimybiniai teiginiai su tam 
tikra paklaida. Nepaisant to, jie gali labai gerai atitikti 
tikrovę. Turėdamas šiuos du informacijos apie konkretų 
asmenį parametrus, sociologas galės visai pagrįstai numaty- 
ti, kokioje miesto dalyje gyvena šis žmogus, netgi kokio 
stiliaus ar dydžio yra jo namas. Sociologas taip pat galės 
bendrais bruožais apibūdinti namo interjerą ir nuspėti, ko- 
kie paveikslai ten kabo ir kokias knygas ar žurnalus galima 
rasti svetainės lentynose. Be to, jis gali atspėti, kokią muziką 
mėgsta šis individas, ar klausosi jos per radiją ar magnetofo- 
ną, ar eina į koncertus. Sociologas gali tęsti toliau. Jis gali 
numatyti, kokioms savanoriškoms organizacijoms ir kuriai 
bažnyčiai priklauso šis asmuo. Gali įvertinti jo žodyną, 
atskleisti apytiksles jo sintaksės normas, kitas kalbėjimo 
ypatybes. Gali nuspėti jo politinę priklausomybę bei požiūrį 
į visuomenines problemas. Taip pat - kiek vaikų turi šis 
žmogus, net - mylėdamasis su žmona gesina šviesą ar ne. 
Sociologas gali pareikšti apie tikėtinas fizines ir protines 
ligas, kurios gresia šiam asmeniui. Taigi, kaip matome, 
sociologas gali statistiškai įvertinti šio individo gyvenimiš- 
kus lūkesčius. Pagaliau, jei sociologas nuspręstų patikrinti 
savo spėjimų teisingumą ir norėtų pasikalbėti su šiuo žmo- 
gumi, tai galėtų numatyti tikimybę, ar pokalbis įvyks. 
Daugelį čia minėtų dalykų lemia kiekvienos klasės aplin- 
kos reikalavimai. Bendrovės vadovas, kurio adresas “netin- 

kamas" ar kuris turi "netinkamą" žmoną, bus verčiamas juos 
pakeisti. Darbininkų klasės žmogui, norinčiam tapti turtin- 
gųjų bažnyčios nariu, bus nedviprasmiškai duodama su- 
prasti, kad “kitur jis bus laimingesnis". O vaikui iš vidurinio- 
sios klasės, mėgstančiam kamerinę muziką, bus daromas 
spaudimas pakeisti šį savo muzikinių interesų “nukrypimą" 
ir taikytis prie tėvų bei draugų skonio. Tačiau daugeliu šių 
atvejų išoriniai suvaržymai visai nebūtini, kadangi nukrypi- 
mo nuo normų [deviancijos] tikimybė iš tikrųjų yra labai 
maža. Vyrai, kurių laukia bendrovės vadovo karjera, instink- 
tyviai veda "tinkamas" moteris (Davidas Riesmanas jas pa- 
vadino “visuomeninės padėties vežimu"), o daugumos že- 
mesniųjų sluoksnių vaikų muzikinis skonis suformuojamas 
ankstyvoje vaikystėje ir todėl jie pakankamai apsaugoti nuo 
kamerinės muzikos apžavų. Kiekvienos klasės aplinka ne- 
suskaičiuojamomis įtakomis nuo pat gimimo formuoja as- 
menybę. Tik kai šios formuojančios įtakos yra kažkodėl 
nepaveikios pasiekti tikslą, pradeda veikti socialinės kontro- 
lės mechanizmai. Norėdami suvokti klasės svarbą, mes ne 
tik nagrinėjame kitą socialinės kontrolės aspektą, bet ir 
pradedame apžvelgti, kaip visuomenė skverbiasi į mūsų 
sąmonę, 0 tai aptarsime kitame skyriuje. 

Tačiau pabrėžiame, kad nereikia šių svarstymų apie 
klasę suprasti kaip rimtų kaltinimų mūsų visuomenei. Žino- 
ma, yra tokių klasinių skirtumų (pvz., diskriminacija sie- 
kiant išsilavinimo arba nelygybė medicinos srityje), kuriuos 
galima būtų sušvelninti socialine inžinerija. Tačiau jokia 
socialinė inžinerija nepakeis esmės - skirtingos socialinės 
aplinkos kelia skirtingus reikalavimus savo nariams, ar kad 
kai kurie šie reikalavimai, labiau nei kiti, padeda sėkmei, 
kurią savaip supranta kiekviena visuomenė. Galima pakan- 
kamai tvirtai manyti, kad pagrindiniai klasinės sistemos 
požymiai, kuriuos ką tik palietėme, būdingi visoms industri- 
nėms bei žengiančioms šia kryptimi visuomenėms, netgi ir 

socialistinėms, kurių oficiali ideologija neigia klasių egzista- 
vimą. Jei priklausymas tam tikram socialiniam sluoksniui 
turi tokių veiksmingų padarinių mūsų visuomenėje, kuri yra 
pakankamai "atvira", tai galima nesunkiai įsivaizduoti, ko- 
kie padariniai “uždaresnėse" sistemose. Dar kartą prisimin- 
kime Danielio Lernerio Viduriniųjų Rytų tradicinių visuo- 
menių analizę; šiose šalyse socialinė vieta taip sąlygoja 
žmogaus identitetą ir lūkesčius (netgi vaizduotėje), kad 
dauguma vakariečių šiandien to net negali suvokti. Tačiau 
Europos visuomenės iki industrinės revoliucijos taip baisiai 
nesiskyrė, ypač savo stratifikacija, nuo Lernerio pateikto 
tradicinio modelio. Tose visuomenėse visą žmogaus esybę iš 
karto atspindėjo jo socialinė padėtis, kaip žvilgtelėjus į 
induisto kaktą pamatai jo kastos žymę. 

Tačiau ir mūsų visuomenėje, kurią tarsi apglėbia klasinė 
sistema, yra dar ir kitų stratifikacijų sistemų, daug griežtes- 
nių ir todėl labiau už klasę lemiančių visą individo gyveni- 
mą. Amerikos visuomenėje akivaizdus to pavyzdys yra rasi- 
nė sistema, kurią sociologai dažnai vadina kastų sistemos 
variantu. Tokioje sistemoje bazinė individo socialinė padėtis 
(t.y. jo priskyrimas kastinei grupei) apibrėžiama gimimo 
metu. Bent jau teoriškai jis neturi jokios galimybės pakeisti 
savo gyvenime šią padėtį. Žmogus gali tapti toks turtingas, 
koks tik nori, tačiau jis vis tiek yra negras. Arba žmogus gali 
nusmukti kiek beįmanoma, nugrimzti į visuomenės padug- 
nes, tačiau jis vis tiek yra baltasis. Žmogus gimsta priklausy- 
damas savo kastai ir privalo nugyventi visą gyvenimą neper- 
žengdamas jos ribų bei visų jos sąlygotų elgsenos apriboji- 
mų. Žinoma, jis privalo išsirinkti sutuoktinį iš savo kastos, 
gimdyti naujus kastos narius. Tikrovėje, bent jau mūsų 
rasinėje sistemoje, yra keletas galimybių “apgauti" visuome- 
nę, pavyzdžiui, ką ir daro šviesiaodžiai negrai “apsimesda- 
mi" baltaisiais. Tačiau šios galimybės mažai keičia sistemos 
esmę. 

Nelinksmi faktai apie rasinę sistemą yra per daug gerai 
žinomi, kad reikėtų į tai pažvelgti nuodugniau. Aišku, kad 
tokia individo socialinė padėtis kaip negras (tai labiau pasa- 
kytina, be abejo, apie pietines valstijas negu šiaurines, ta- 
čiau skirtumai šiuo klausimu tarp abiejų regionų nėra tokie 
dideli, kaip teigia savo teisumu įsitikinę šiaurinių valstijų 
baltaodžiai gyventojai) reiškia daug siauresnius gyvenimiš- 
kų galimybių kanalus negu klasių atveju. Iš tiesų individo 
klasinio mobilumo galimybes iš esmės lemia jo rasė, kadangi 
bene pagrindiniai jos suvaržymai yra ekonominio pobūdžio. 
Taigi žmogaus elgesį, idėjas ir psichologinį identitetą rasė 
formuoja daug lemiamiau negu klasė. 

Tokios žmogaus padėties suvaržymų gryniausia (jei gali- 
ma taikyti šį būdvardį tokiam pasipiktinimą keliančiam 
reiškiniui) raiškos forma yra tradicinės Pietų visuomenės 
rasinis etiketas, kai kiekvieną dviejų kastų narių susidūrimą 
reguliuodavo stilizuotas ritualas, tiksliai numatantis pa- 
gerbti vieną pusę, o kitą pažeminti. Net vos truputį nukryp- 
damas nuo šio ritualo negras rizikuodavo užsitraukti fizinę 
bausmę, o baltasis - didžiulę gėdą. Rasė nulemdavo daug 
daugiau, negu kur individas gali gyventi ir su kuo bendrauti. 
Ji lemdavo žmogaus kalbos intonaciją, gestus, sąmojus ir net 
prasiskverbdavo į svajones apie išganymą. Tokioje sistemoje 
stratifikacijos kriterijai tampa metafizinėmis manijomis, pa- 
vyzdžiui, viena ponia iš pietinių valstijų pareiškė esanti 
įsitikinusi, jog jos virėja po mirties keliaus į spalvotųjų 
žmonių rojų. 

Sociologijoje dažnai vartojama sąvoka “situacijos api- 
brėžtis" [definicija], kurią pirmasis paminėjo amerikiečių 
sociologas W.I.Thomasas. Tai reiškia, kad socialinė situacija 
yra tai, kas yra apibrėžiama jos dalyvių. Kitaip tariant, 
sociologui tikrovė yra apibrėžimo dalykas. Štai kodėl socio- 
logas privalo kruopščiai tirti įvairius žmogaus elgsenos as- 
pektus, net jei jie atrodytų absurdiški ar iliuziniai. Prisimin- 

kime ką tik pateiktą pavyzdį apie rasinę sistemą. Biologas ar 
antropologas gali, vos išgirdę apie baltųjų pietiečių rasinius 
įsitikinimus, paskelbti, kad šie įsitikinimai yra absoliučiai 
klaidingi, gali juos atmesti kaip dar vieną mitą, sukurtą 
žmogaus nežinojimo ar blogos valios, susikrauti daiktus ir 
keliauti namo. Tačiau kaip tik čia prasideda sociologo dar- 
bas. Jis negali taip lengvai atmesti pietiečių rasinės ideologi- 
jos kaip nemokšiškumo. Daugeliui socialinių situacijų povei- 
kį daro kvailos nuostatos. Iš tiesų šis kvailumas, kuris api- 
brėžia situaciją, yra sociologinės analizės dalis. Taigi socio- 
logas “tikrove" suvokia specifiškai, prie šio požiūrio dar 
grįšime. Šiuo metu mums svarbu tik atkreipti dėmesį, kad 
negailestingų suvaržymų, kuriais socialinė padėtis sąlygoja 
mūsų gyvenimą, negalima panaikinti vien tik iškėlus aikštėn 
klaidingas idėjas. 

Tačiau tai dar ne viskas. Mūsų gyvenimui daro įtaką ne 
tik mūsų amžininkų tuštybė bei kvailybė, bet ir išmirusios 
kartos. Maža to, kiekviena tuštybe vis labiau tikima ir ji 
labiau gerbiama sulyg kiekvienu dešimtmečiu, praeinančiu 
nuo jos paskleidimo. Kaip nurodė Alfredas Schuetzas, tai 
reiškia, kad kiekvieną socialinę situaciją, kurioje mums 
tenka atsidurti, apibrėžia ne tik mūsų amžininkai, bet yra 
seniai apibrėžę mūsų protėviai. Kadangi mes negalime pasi- 
kalbėti su savo proseneliais, jų sugalvotų neteisingų aiškini- 
mų yra paprastai daug sunkiau atsikratyti negu sukurtų 
mūsų gyvenime. Tą patvirtina ir Fontenelle's aforizmas, kad 
mirusieji galingesni už gyvuosius. 

Tai svarbu pabrėžti, nes iš to matyti, jog netgi tose srityse, 
kur visuomenė mums lyg ir leidžia pasirinkti, galinga praei- 
ties ranka apriboja mūsų pasirinkimą. Grįžkime prie anks- 
čiau minėto pavyzdžio - pora įsimylėjėlių sėdi mėnesienoje. 
Įsivaizduokime, kad šiuokart šis pasisėdėjimas mėnesienoje 
yra lemiamas - jis jai pasiperša, ir ji sutinka. Mes žinome, kad 
šiuolaikinė visuomenė labai griežtai sąlygoja tokį pasirinki- 

mą, taip jį palengvindama poroms, atitinkančioms vienas 
kitą pagal socioekonomines kategorijas, ir darydama dide- 
les kliūtis priešingu atveju. Taip pat aišku, kad tais atvejais, 
kai gyvieji “jie" nededa jokių sąmoningų pastangų apriboti 
šios dramos dalyvių pasirinkimą, mirusieji “jie" seniai surašė 
išsamų tokių dramų scenarijų. Idėją, kad seksualinę trauką 
galima paversti romantiškomis emocijomis, sugalvojo maž- 
daug XII amžiaus dainiai menestreliai, prikimusiais balsais 
kutendami aristokratiškų damų vaizduotę. Mintį, kad vyras 
savo seksualinę potenciją turi sieti nuolatos ir išimtinai su 
viena ta pačia moterimi - dalytis su ja lova, vonia ir nuobo- 
duliu prie įgrisusių pusryčių stalo, kiek anksčiau paskelbė 
mizantropiški teologai. O prielaida, kad šio nuostabaus 
susitarimo iniciatorius turi būti vyras, o moteris nuolankiai 
paklusti jo energingai piršlybų atakai, siekia dar priešistori- 
nius laikus, kai pirmykščiai kariai pirmą kartą įžengė į taikų 
matriarchalinį kaimelį ir prievarta išvilko rėkiančias šio 
kaimelio dukras į savo santuokinį guolį. 

Kadangi mūsų senoliai nustatė pagrindines gaires, kaip 
turėtų rutuliotis mūsų aptariamos poros aistros, tai kiekvie- 
nas jų piršimosi žingsnis yra iš anksto nulemtas, numatytas 
ir - jei norite - “fiksuotas". Tai reiškia ne tik tai, kad jie 
privalės įsimylėti vienas kitą ir žengti į monogaminę santuo- 
ką, kurioje ji neteks savo pavardės, o jis savo mokumo, kad 
šią meilę bet kokia kaina bus stengiamasi išlaikyti, nes kitaip 
jų santuoka atrodys aplinkiniams veidmainiška, kad valsty- 
bė ir bažnyčia atidžiai stebės jų kitados nustatytą mėnage - 
visa tai yra fundamentalios prielaidos, sukurtos daug šimt- 
mečių iki mūsų veikėjų gimimo. Kiekvienas jų piršlybų 
žingsnis yra taip pat socialinis ritualas, ir (nors visuomet 
lieka galimybių improvizacijoms) per didelis laisvumas ke- 
lia riziką sužlugdyti visos operacijos sėkmę. Taigi mūsų 
poros veiksmus galima prognozuoti tokia seka (ką teisinin- 
kas pavadintų “apdairiu greičiu"): nuo pasimatymų kine iki 

pasimatymų bažnyčioje ir apsilankymų vienas kito šeimose; 
nuo susikabinimų už rankų iki to, ką iš pradžių jie ketino 
atidėti vėlesniam laikui; nuo planų, kur praleisti vakarą, iki 
planų, kaip apstatyti savo namą priemiestyje; scena mėne- 
sienoje taip pat turi savo vietą šioje ceremonijų sekoje. Nė 
vienas iš dalyvių neišgalvojo šio žaidimo ar kokios jo dalies 
pats. Jie tik nusprendė, kad veiksmas vyks su jais, o ne su 
kitais galimais partneriais, ir jiems belieka žaisti šį žaidimą. 
Taip pat jiems nėra jokio pasirinkimo, kas vyks po privalomo 
pasikeitimo klausimais ir atsakymais ritualo. Šeima, drau- 
gai, dvasininkija, juvelyrai ir gyvybės draudėjai, gėlių kom- 
ponuotojai ir interjero meistrai užtikrina, kad likusi žaidimo 
dalis būtų žaidžiama pagal nustatytas taisykles. Šiems tradi- 
cijų saugotojams, žinoma, nereikia daryti didelio spaudimo 
pagrindiniams žaidėjams, kadangi jų socialinio pasaulio 
lūkesčiai jau gerokai anksčiau įtraukti į jų asmeninius pla- 
nus - jų norai tiksliai sutampa su tuo, ko iš jų tikisi visuo- 
menė. 

Jei taip yra net asmeniškiausiuose mūsų gyvenimo daly- 
kuose, tai nesunku numatyti, kad taip vyksta ir kiekvienoje 
socialinėje situacijoje, su kuriomis susiduriame per savo 
gyvavimą. Dažniausiai žaidimo taisyklės yra “fiksuotos" se- 
niai iki mums pasirodant scenoje. Mums belieka žaisti su 
didesniu ar mažesniu entuziazmu. Profesorius, skaitantis 
paskaitą auditorijai; teisėjas, skelbiantis nuosprendį; pa- 
mokslininkas, sakantis pamokslą savo parapijos tikintie- 
siems; pulko vadas, įsakantis kariuomenei pradėti mūšį, - 
visi šie asmenys užsiėmę veikla, kuri iš anksto apibrėžta su 
labai nedidelėmis paklaidomis. Įspūdingos kontrolės ir sank- 
cijų sistemos saugo šių paklaidų svyravimą. 

Po šių svarstymų galime pereiti prie sudėtingesnės socia- 
linių struktūrų funkcionavimo sampratos. Sociologinė sąvo- 
ka, kuria grindžiama ši samprata, yra "institucija". Instituci- 
ja paprastai apibrėžiama kaip tam tikras socialinių veiksmų 

kompleksas. Taigi mes galime kalbėti apie teisę, klasę, 
santuoką ar organizuotą religiją kaip apie konstituojančias 
institucijas. Toks apibrėžimas nepasako mums, kaip institu- 
cija susijusi su individų veikla. Vaizdingai į šį klausimą 
atsakė Arnoldas Gehlenas, šiuolaikinis vokiečių sociologas. 
Jis suvokia instituciją kaip reguliuojantį faktorių, valdantį 
Žmogaus veiklą taip, kaip instinktai valdo gyvūnų elgesį. 
Kitaip tariant, institucijos pateikia metodikas, pagal kurias 
modeliuojamas žmogaus elgesys, priverčiantis eiti jį visuo- 
menės pageidaujamomis vėžėmis. Ir tai pasiekiama patei- 
kiant šias vėžes individui kaip vieninteles galimas. 

Štai pavyzdys. Kačių niekas nemoko gaudyti pėlių, vadi- 
nasi, egzistuoja kažkas katės prigimtyje (instinktas, jei jums 
patinka ši sąvoka), kas verčia ją taip daryti. Matyt, kai katė 
pamato pelę, kažkas katės viduje nerimauja: “Suėsk ją! 
Suėsk! Suėsk ją!" Katė nesiblaško, tiesiog paklūsta vidinio 
balso šauksmui ir ima vytis nelaimingą pelę (kuriai, tikimės, 
vidinis balsas kartoja: “Bėk! Bėk! Bėk!"). Panašiai kaip ir 
Liutheris, katė negali elgtis kitaip. Vėl prisiminkime porelę, 
kurios piršimąsi taip negailestingai išnarstėme. Kai mūsų 
vaikinas pirmą kartą pamatė merginą, kuriai buvo lemta 
išprovokuoti tą poelgį mėnesienoje (jei ne tada, gal kiek 
vėliau), jis taip pat klaūsė, ką liepia jo vidinis balsas. Iš 
tolesnio elgesio matyti, kad jaunuolis negalėjo atsispirti tam 
1mperatyvui. Šis imperatyvas - visai ne tai, apie ką galbūt 
staiga pagalvojo skaitytojas, - apie imperatyvą, iš prigimties 
būdingą jauniems vyrams, katinams, šimpanzėms, krokodi- 
lams, bet šiuo metu jis mūsų nedomina. Mus domina kitas, 
liepiantis jam “Vesk ją! Vesk ją! Vesk ją!" Šis imperatyvas, 
skirtingai negu anas, nėra vaikinui įgimtas, o įdiegtas visuo- 
menės, palaikomas šeimos, moralės, religijos, masinių infor- 
macijos priemonių bei reklamos. Kitaip tariant, santuoka 
nėra instinktas, bet tai yra institucija. Nors būdas, kuriuo 

nukreipiamas individo elgesys į iš anksto numatytas vėžes, 
I1bai panašus į instinktų poveikį, kai šie ima viršų. 

Tai ypač akivaizdu, jei bandytume įsivaizduoti, ką mūsų 
vaikinas darytų, jei nebūtų šio institucionalizuoto imperaty- 
vo. Jis galėtų, žinoma, pasirinkti iš daugybės galimybių. 
Galėtų bendrauti lytiškai su mergina, o vėliau palikti ją 
visiems laikams. Arba jis galėtų palaukti, kol gims jos pirmas 
vaikas, ir tada paprašyti jos dėdės iš motinos pusės auginti jį. 
Arba galėtų sukviesti savo tris draugužius ir paklausti jų, ar 
šie nesutiktų turėti merginos kaip bendros žmonos. Arba jis 
galėtų apgyvendinti merginą savo hareme, kartu su čia jau 
gyvenančiomis dvidešimt trimis jo žmonomis. Kitaip tariant, 
jausdamas seksualinį potraukį ir susidomėjimą ta mergina, 
jis atsidurtų gana keblioje padėtyje. Netgi, tarkim, jei jis 
būtų studijavęs antropologiją ir žinotų, kad visi anksčiau 
išvardyti pasirinkimai yra normalūs tam tikrose kultūrose, 
jam vis tiek būtų labai sunku apsispręsti ir išsirinkti labiau- 
siai norimą iš jų. Štai dabar aišku, kaip institucionalizuotas 
imperatyvas padeda jam. Tai gelbsti šį vaikiną iš keblios 
padėties. Jis atmeta visus kitus pasirinkimus, priimdamas tą 
vienintelį, kurį jo visuomenė iš anksto jam nustatė. Šis 
imperatyvas neleidžia aniems variantams net prasmukti į 
vaikino sąmonę, 0 pateikia jam formulę - “geisti = mylėti = 
vesti". Vaikinui belieka atkartoti šią suformuluotą progra- 
mą. Žinoma, jis gali susidurti su kai kuriais sunkumais, 
tačiau jie iš esmės skiriasi nuo tų, su kuriais susidūrė pir- 
mykštis vyras, kai kirsdamas pirmykštį mišką sutiko pir- 
mykštę moterį ir turėjo kartu su ja sukurti gyvybingą modus 
vivendi. Kitaip tariant, santuokos institucija kryptingai pa- 
veikia vaikino elgesį, priverčia jį elgtis pagal tam tikrą 
modelį. Institucionalizuota visuomenės struktūra sukuria 
mūsų veiksmų modelius. Tik labai labai retai mes atsiduria- 
me situacijoje, kai reikia patiems kurti naujus elgesio mode- 
lius ir vėliau jais vadovautis. Dažniausiai mūsų visos galimy- 

bės - pasirinkti arba A modelį, arba B modelį, kurie abu 
mums apibrėžti a priori. Taigi galiu nutarti tapti menininku, 
o ne verslininku. Tačiau abiem atvejais susidursime su iš 
anksto nustatytomis taisyklėmis, ką privalome daryti; ir nė 
vienas iš gyvenimo būdų nebus išrastas mūsų pačių. 
Būtina pabrėžti dar vieną Gehleno institucijos teorijos 
aspektą, kadangi jis bus svarbus vėlesniems mūsų svarsty- 
mams - institucijos imperatyvų tariamą neišvengiamumą. 
Eilinis mūsų visuomenės vaikinas ne tik atmeta daugpatys- 
tės ar daugvyrystės galimybes, bet mano, kad tai tiesiog 
neįsivaizduojama, bent jau jam. Jis įsitikinęs, jog institucio- 
nalizacijos sąlygota veiksmų eiga yra vienintelė jam galima 
ir vienintelė ontologiškai priimtina. Turbūt ir katė, jei pa- 
mąstytų apie pelės persekiojimą, prieitų prie tokios pat 
išvados. Skirtumas tas, kad katės išvada būtų teisinga, o 
vaikino - ne. Kaip žinia, katė, kuri nelėktų paskui pelę, būtų 
biologiškai išsigimusi, galbūt kokios nors piktybinės mutaci- 
jos auka, tikra kačių šeimos išdavikė. Tačiau puikiai žinome, 
kad turėti daug žmonų arba būti vienu iš daugelio moters 
sutuoktinių visai nereiškia išduoti žmonijos, bet kuria biolo- 
gine prasme, net vyriškumo. Kadangi pirmasis atvejis yra 
biologiškai galimas tarp arabų, o antrasis - tarp tibetiečių, tai 
šie atvejai turėtų būti biologiškai įmanomi ir mūsų vaikinui. 
Iš tikrųjų, jei jį būtų pavogę iš lopšio ir pakankamai anksty- 
vame amžiuje nugabeneę į visai svetimus kraštus, suaugęs jis 
nebūtų tapęs šiuo energingu ir daugiau negu truputį senti- 
mentaliu tipišku amerikiečiu iš mūsų mėnesienos scenos, 
bet greičiausiai taptų smarkiu kelias žmonas turinčiu vyru 
Arabijoje arba viskuo patenkintu vienu iš daugelio žmonos 
teisėtų sutuoktinių Tibete. Vadinasi, šis jaunuolis apgaudi- 
nėja save (arba, tiksliau sakant, yra apgaudinėjamas visuo- 
menės), kai savo veiksmus toje situacijoje laiko neišvengia- 
mus. Tai reiškia, kad kiekviena institucionalizuota struktūra 
turi remtis apgavyste ir visa egzistencija visuomenėje yra 


92 


šiek tiek apgaulinga. Iš pradžių toks reiškinių perpratimas 
gali labai sugluminti, tačiau, kaip pamatysime vėliau, iš 
tikrųjų tai leidžia pamatyti, kad visuomenė gerokai mažiau 
determinuota, negu manėme iki šiol. 

Šį momentą visuomenė, panagrinėjus ją iš sociologinės 
perspektyvos, mums atrodo lyg didžiulis Alkatrazo kalėji- 
mas. Nuo vaiko džiaugsmo žinoti savo adresą mes priėjome 
prie suaugusiojo suvokimo, kad dažniausiai korespondenci- 
ja yra nemaloni. Sociologinė samprata tik padėjo mums 
tiksliau identifikuoti visus tuos - ir gyvuosius, ir mirusiuo- 
sius, - kurie turi privilegijų reguliuoti mums gyvenimą. 

Sociologijos nuostata, artimiausia tokiam požiūriui į vi- 
suomenę, siejama su Emile Durkheimu ir jo mokykla. Durk- 
heimas pabrėžė, kad visuomenė yra fenomenas ssui generis, t. 
y. susiduriame su didžiule realybe, kuri negali būti redukuo- 
ta ar paaiškinta kitomis sąvokomis. Jis teigė, kad socialiniai 
faktai yra “dalykai", objektyviai egzistuojantys nepriklauso- 
mai nuo mūsų kaip ir gamtos reiškiniai. Jis taip teigė didžia 
dalimi todėl, kad apsaugotų sociologiją nuo imperialistiškai 
nusiteikusių psichologų, tačiau jo koncepcija yra reikšminga 
savaime, atmetus šiuos metodologinius aspektus. “Dalykas" 
primena, pavyzdžiui, uolą, kurią netyčia aptinka žmogus ir 
kurios egzistavimas bei pavidalas nepriklauso nuo jo norų. 
“Dalykas", kuris yra, ir viskas, nepaisant mūsų troškimų bei 
vilčių, jis gali kada nors nukristi ant mūsų galvų ir užmušti 
mus. Ta prasme visuomenė yra “dalykų" kolekcija. Teisė 
turbūt geriau negu kuri kita socialinė institucija iliustruoja 
šią visuomenės savybę. 

Toliau pagal diurkheimišką koncepciją, visuomenė išky- 
la prieš mus kaip objektyvus faktiškumas. Tai yra čia, kaž- 
kas, ko negalima paneigti ir su kuo reikia skaitytis. Visuome- 
nė yra mūsų pačių išorė. Ji supa mus, gaubia mūsų gyvenimą 
iš visų pusių. Mes esame viduje visuomenės, lokalizuoti tam 
tikrose socialinės sistemos vietose. Ši lokalizacija iš anksto 

nustato ir apibrėžia beveik viską, ką mes darome: nuo 
kalbos iki etiketo, nuo išpažįstamos religijos iki tikimybės 
užbaigti gyvenimą savižudybe. Socialinė padėtis mūsų norų 
nepaiso, mūsų pasipriešinimas tam, ką visuomenė primeta 
ar draudžia, duoda labai mažai naudos, o dažniausiai visai 
nieko. Visuomenė, kaip objektyvus ir išorinis reiškinys, aiš- 
kiausiai stoja prieš mus kaip prievartos forma. Jos instituci- 
jos modeliuoja mūsų veiksmus ir net formuoja mūsų lūkes- 
čius. Institucijos atlygina mums, jei išliekame apibrėžtos 
veiklos ribose. Jeigu jas peržengiame, visuomenė turi dau- 
gybę įvairių kontrolės bei prievartos priemonių. Bet kuriuo 
momentu visuomenės sankcijos pajėgios mus izoliuoti nuo 
draugų, pasmerkti pajuokai, atimti pragyvenimo šaltinį, 
laisvę ir - blogiausiu atveju - gyvybę. Visuomenės įstatymai 
ir moralė gali atrasti įmantriausių pateisinimų kiekvienai iš 
šių sankcijų, kurioms pritars dauguma mūsų bendrapiliečių, 
jei jomis baudžiama už nukrypimus nuo normų. Be to, mes 
esame lokalizuoti visuomenėje ne tik erdvės, bet ir laiko 
atžvilgiu. Mūsų visuomenė yra istorinis esinys, savo gyvavi- 
mo trukme pralenkiantis kiekvieno žmogaus gyvenimą. Vi- 
suomenė gyvavo iki mūsų ir pergyvens mus. Ji buvo čia iki 
mums gimstant ir liks čia po mūsų mirties. Mūsų gyvenimai 
tėra tik epizodai. jos didingame žygyje per laiką. Taigi - 
visuomenė yra mūsų įkalinimo istorijoje sienos. 


5. SOCIOLOGINĖ PERSPEKTYVA - 
VISUOMENĖ ŽMOGUJE 


Perskaitęs ankstesnį skyrių, skaitytojas gali pagrįstai 
nuspresti, kad sociologija pasirengusi perimti iš ekonomikos 
“niūriojo mokslo" vardą. Skaitytojui pavaizdavę visuomenę 

kaip grėsmingą kalėjimą, turėtume nurodyti nors keletą 
išsigelbėjimo iš šio niūraus determinizmo tunelių. Tačiau 
prieš bandydami tai, dar truputį sustiprinsime tą niūrumo 
įspūdį. 

Traktuodami visuomenę daugiausiai jos kontrolės siste- 
mų aspektu, į individą ir visuomenę žiūrėjome kaip į du 
konfrontuojančius vienas su kitu esinius. Visuomenę suvo- 
kėme kaip išorinę tikrovę, taikančią prievartą ir darančią 
spaudimą individui. Jei šį vaizdą taip ir paliksime nemodifi- 
kuotą, galima susidaryti visiškai klaidingą įspūdį apie rea- 
lius savitarpio santykius, pvz., manyti, kad daug žmonių 
kasdien stengiasi ištrūkti iš šios nelaisvės, kad jie paklūsta 
kontrolės mechanizmams grieždami iš pykčio dantimis, kad 
paklusnumo priežastis - baimė to, kas jiems nutiktų priešin- 
gu atveju. Ir kasdieninis visuomenės supratimas, ir sociolo- 
ginė analizė tvirtina, kad tai netiesa. Dauguma mūsų visai 
nesunkiai pakenčia visuomenės jungą. Kodėl? Žinoma, ne 
todėl, kad visuomenės galia mažesnė, negu parodėme anks- 
tesniame skyriuje. Tai kodėl gi tada mes nesikankiname taip 
smarkiai visuomenės gniaužtuose? Sociologinis atsakymas į 
šį klausimą jau buvo paminėtas - todėl, kad dažniausiai mes 
patys trokštame to, ko visuomenė tikisi iš mūsų. Mes norime 
paklusti taisyklėms. Mes norime vaidinti vaidmenis, kuriuos 
visuomenė paskyrė. O tai įmanoma ne todėl, kad visuome- 
nės galia yra silpnesnė, bet todėl, kad ji daug kartų stipresnė, 
negu tvirtinome anksčiau. Visuomenė lemia ne tik tai, ką 
mes darome, bet ir kas mes esame. Kitaip tariant, socialinė 
lokalizacija sąlygoja mūsų 'esybę taip pat kaip ir mūsų 
elgseną. Kad atskleistume šį esminį sociologinės perspekty- 
vos elementą, panagrinėsime dar tris tyrinėjimo ir interpre- 
tavimo sritis: vaidmenų teoriją, žinojimo sociologiją, refe- 
rentinių grupių teoriją. 

Vaidmenų teorija - tai beveik grynai amerikiečių intelek- 
tinis atradimas. Kai kurios jos pradinės įžvalgos susijusios su 

Williamu Jamesu, tačiau jos tikrieji “tėvai" yra kiti amerikie- 
čių mąstytojai - Charles Cooley ir George Herbertas Meadas. 
Musų tikslas nėra pateikti šios tikrai žavinčios minties raidos 
atkarpos istorinę apžvalgą. Užuot bandydami nors bendrais 
bruožais tai nusakyti, mes elgsimės sistemingiau ir pradėsi- 
me analizuoti vaidmenų teorijos svarbą, naujai pažvelgdami 
į Thomaso situacijos apibrėžties koncepciją. 

Skaitytojas turbūt prisimena, kad Thomasas suvokė so- 
cialinę situaciją kaip tam tikrą tikrove, dėl kurios susitaria 
ad hoc tie, kurie dalyvauja joje, arba, tiksliau tariant, tie, 
kurie apibrėžia situaciją. Dalyvaujančio individo atžvilgiu 
tai reiškia, kad kiekvienoje situacijoje, į kurią jis pakliūna, 
susiduria su tam tikrais lūkesčiais [ekspektacija]* ir iš jo 
reikalaujama atitinkamų reakcijų į šiuos lūkesčius. Kaip jau 
matėme, kiekvienai socialinei situacijai būdingi labai galin- 
gi poveikio mechanizmai, užtikrinantys tas reikiamas reak- 
cijas. Visuomenė gali egzistuoti todėl, kad beveik visada 
dauguma žmonių bent apytiksliai vienodai apibrėžia svar- 
biausias situacijas. Šios knygos leidėjo ir autoriaus motyvai 
gali būti labai skirtingi, tačiau abu pakankamai panašiai 
apibrėžia knygos “pagaminimo" situaciją, ir to pakanka jų 
bendrai veiklai. Analogiškai, sėdinčių auditorijoje studentų 
interesai gali būti skirtingiausi, kai kurie mažai susiję su 
mokymusi, tačiau dažniausiai šie interesai (tarkim, vienas 
studentas atėjo rimtai studijuoti dėstomo dalyko, o kitas 
tiesiog užsirašė į kiekvienus kursus, kuriuos klauso jį domi- 
nanti rudaplaukė) gali sugyventi nesužlugdydami situaci- 
jos. Kitaip tariant, įmanomas tam tikras situacijos lūkesčių ir 
reakcijų į juos neatitikimas, kad situacija išliktų sociologiš- 
kai gyvybinga. Žinoma, jei situacija apibrėžiama pernelyg 
skirtingai, neišvengiamai kils socialinis konfliktas ar suiru- 
tė - pavyzdžiui, jei kai kurie studentai paskaitą supras kaip 


* Turima omenyje tam tikro elgesio šablono laukimas. 

pasilinksminimo vakarėlį ar jei knygos autorius visai neke- 
tins išleisti knygos, o kontraktą su leidėju naudos kaip 
poveikio priemone kitam leidėjui. 

Kadangi individas susiduria su labai skirtingais lūkes- 
Čiais skirtingose gyvenimo visuomenėje srityse, šiuos lūkes- 
čius sukuriančios situacijos tarsi išsisklaido į kelias grupes. 
Studentas gali klausyti dviejų kursų pas du skirtingus profe- 
sorius skirtinguose fakultetuose, nors lūkesčiai abiejose si- 
tuacijose būtų labai skirtingi (tarkim, sąlygoti formalių ir 
neformalių santykių tarp profesoriaus bei studentų). Nepai- 
sant to, situacijos bus gana panašios viena į kitą ir į kiekvieną 
ankstesne žinomą paskaitos situaciją, todėl studentas suge- 
ba abiejose situacijose pakankamai tinkamai reaguoti. Ki- 
taip tariant, abiem atvejais, nors ir truputį skirtingai, jis 
galės atlikti studento vaidmenį. Taigi vaidmenį galima api- 
brėžti kaip tipišką reakciją į tipiškus lūkesčius. Visuomenė 
Jau seniai yra nustačiusi fundamentalią tipologiją. Teatro 
kalba, iš kurios pasiskolinta vaidmens sąvoka, galime pasa- 
kyti - visuomenė pateikia scenarijų visiems dramatis perso- 
nae. Todėl aktoriams tereikia įsijausti į jiems jau prieš 
pakylant uždangai skirtus vaidmenis. Kol jie vaidina savo 
vaidmenis pagal šį scenarijų, socialinė pjesė gali sklandžiai 
tęstis. 

Vaidmuo pateikia šabloną, pagal kurį žmogus turi veikti 
konkrečioje situacijoje. Visuomenėje, kaip ir teatre, vaidme- 
nys skiriasi tuo, kaip tiksliai yra aktoriui pateikiami nurody- 
mai. Pavyzdžiui, paimkime profesijos vaidmenis. Pamatysi- 
me, kad antrinių žaliavų rinkėjo vaidmeniui atlikti beveik 
nėra jokių nurodymų, 0 gydytojai, dvasininkai ar karininkai 
turi išmokti visų būdingų manierų, kalbėjimo ir elgsenos 
įpročių, pvz., karininkiškos laikysenos, dvasininkiškos kal- 
bėsenos ar mokėjimo padrąsinti ligonį. Tačiau, jei vaidmenį 
laikytume tik reguliuojančiu išoriškai matomų veiksmų šab- 
lonu, pražiopsotume jo esminę savybę. Žmogus jaučiasi 
aistringesnis bučiuodamas, nuolankesnis - klūpėdamas ir 

piktesnis - grūmodamas kumščiu. Taigi bučinys ne tik išreiš- 
kia aistrą, bet ir kuria ją. Vaidmuo apima tam tikrą veiklą, 
emocijas ir nuostatas, kurios susijusios su ta veikla. Profeso- 
rius, imdamasis veiklos, reikalaujančios išminties, ima jaus- 
tis išmintingas. Pamokslininkas patiki savo skelbiamomis 
tiesomis. Kareivis pajaučia kovos dvasią apsivilkęs unifor- 
mą. Kiekvienu atveju prisiimtas vaidmuo sustiprina jausmus 
ar nuostatas, turėtus iki to. Daugeliu atvejų visgi galima 
pagrįstai manyti, kad nieko panašaus aktoriaus sąmonėje 
nebuvo iki gaunant vaidmenį. Kitaip tariant, žmogus tampa 
protingas paskirtas profesoriumi, tikinčiuoju - įsitraukda- 
mas į veiklą, kurios pagrindinė prielaida yra tikėjimas, 
pasirengęs mūšiui - žygiuodamas rikiuotėje. 
Panagrinėkime tokį pavyzdį. Tarkim, žmogus, neseniai 
pakeltas į karininkus, ypač jeigu jis iškilo iš eilinių kareivių, 
iš pradžių truputį varžysis, kai sutikti eiliniai bei puskarinin- 
kiai atiduos jam pagarbą. Tikriausiai jis atsakys jiems drau- 
giškai, kone teisindamasis. Nauji ženklai ant uniformos kol 
kas jam svetimi, tik išoriniai dalykai. Naujasis karininkas 
gali net sakyti sau ir kitiems, kad jis iš esmės yra tas pats 
žmogus, tiesiog gavo naujų pareigų (tarp kurių, en passant, 
yra pareiga priimti eilinių bei puskarininkių pagarbą). Tikė- 
tina, kad toks jo požiūris nebus ilgalaikis. Naujam karininko 
vaidmeniui atlikti šiam Žmogui būtina išmokti atitinkamos 
elgsenos. Ši elgsena turi nustatytą reikšmę. Nepaisant visų 
veidmainiškų šnekų, kurios įprastos vadinamosiose demok- 
ratiškose armijose, pvz., Amerikos, viena iš pagrindinių 
nuostatų yra ta, kad karininkas yra aukštesnis eilinių ir 
puskarininkių atžvilgiu, todėl turi teise į paklusnumą bei 
pagarbą. Kiekvienas žemesnio rango atstovo kariškas pasi- 
sveikinimas yra pagarbos atidavimas, kurį priimantysis lai- 
ko savaime suprantamu dalyku. Taigi kiekviena gaunama 
bei priimama pagarba (žinoma, kartu ir daugybė kitų cere- 
moninių veiksmų, stiprinančių naująjį statusą) sutvirtina šio 

Žmogaus naująjį vaidmenį ir jo ontologines prielaidas. Jis ne 
tik elgiasi kaip karininkas, jis jaučiasi karininkas. Pranyksta 
varžymasis, teisinimasis bei šypsena, reiškianti “aš toks pat 
kaip ir jūs vaikinas". Jei netyčia pavaldinys neatiduotų 
pagarbos ar tą padarytų nepakankamai pagarbiai, mūsų 
karininkas ne tik ketintų nubausti už karinių nuostatų pažei- 
dimą, bet tiesiog visa savo esybe trokštų, kad būtų atitaisytas 
nusižengimas nustatytai jo aplinkumos tvarkai. 

Būtina akcentuoti mūsų pavyzdyje, kad tokia eiga labai 
retai yra apgalvota, tyčinė. Mūsų karininkui nereikėjo imti ir 
apmąstyti dalykų, būtinų jo naujajam vaidmeniui - ką jam 
privalu jausti bei manyti. Vyksmas stiprus kaip tik todėl, kad 
yra nesąmoningas ir nereikalauja mąstymo. Šis žmogus 
tampa karininku beveik taip pat lengvai ir be pastangų, kaip 
Jis užaugo mėlynakis, rudaplaukis, šešių pėdų ūgio vyras. 
Būtų netikslu tvirtinti, kad jis buvo gana kvailas ar išskirtinis 
tarp savo draugų. Priešingai, išskirtinis yra tas žmogus, kuris 
mąsto apie savo vaidmenis ir savo vaidmenų pokyčius (toks 
tipas, beje, būtų prastas karininkas). Net labai protingi 
žmonės, iškilus abejonėms dėl jų vaidmenų visuomenėje, 
dažniau dar labiau pasiners į jiems dvejonių keliančią veik- 
lą, o ne į apmąstymus. Teologas, abejojantis savo tikėjimu, 
melsis dar uoliau ir dažniau lankysis bažnyčioje; verslinin- 
kas, apniktas svarstymų apie savo karjeros prasmę, pradės 
eiti į darbą net ir sekmadieniais, o teroristas, kamuojamas 
košmariškų sapnų, pasisiūlys į naktinius “žygius". Ir, žino- 
ma, toks jų elgesys yra visiškai pagrįstas. Kiekvienas vaid- 
muo implikuoja vidinę discipliną, kurią vienuoliai katalikai 
pavadintų "ugdymu". Vaidmuo ugdo, kuria, formuoja ir 
veiksmą, ir veikėją. Yra be galo sunku apsimetinėti šiame 
pasaulyje. Dažniausiai žmogus tampa tuo, ką vaidina. 

Kiekvienas vaidmuo visuomenėje yra susietas su tam 
tikru identitetu. Kaip jau matėme, kai kurie identitetai yra 
paprasti ir laikini, pvz., kai kurių profesijų atveju - nebūtini 

dideli pokyčiai norint tapti specialistu. Juk nesunku iš antri- 
nių žaliavų rinkėjo tapti naktiniu sargu. Yra žymiai sunkiau 
iš dvasininko tapti karininku. Yra labai labai sunku virsti 
baltuoju iš negro. Ir beveik neįmanoma vyrui tapti moterimi. 
Vaidmenų kaitos lengvumas ar sunkumas neturėtų paslėpti 
nuo mūsų fakto, kad netgi tie identitetai, kuriuos mes 
laikome esminiais, yra socialiai paskirti. Kaip yra įgyjami 
rasės vaidmenys ir su jais susitapatinama, taip yra ir su lyties 
vaidmenimis. Pasakyti “Aš - vyras" yra lygiai toks pat savo 
vaidmens apibūdinimas kaip ir pasakymas “Aš - JAV armijos 
pulkininkas". Mes visi gerai žinome, kad vienas ar kitas 
žmogus yra vyras, vyriškos lyties, nors net labiausiai jumoro 
jausmo neturintis despotas neįsivaizduoja esąs gimęs su ant 
bambagyslės tupinčiu auksiniu ereliu. Bet biologiškai būti 
vyru yra tik tolimas aidas to ypatingo, socialiai apibrėžto (ir, 
žinoma, socialiai reliatyvaus) vyro vaidmens, kurio prasmė 
ir glūdi pasakyme “Aš - vyras". Berniukui nereikia mokytis 
erekcijos, bet jis turi įgyti ambicijų, išmokti būti agresyvus, 
konkuruoti su kitais ir įtariai vertinti bet kokią savo švelnu- 
mo apraišką. Vyro vaidmuo mūsų visuomenėje reikalauja 
būtent šių, formuojančių vyro identitetą, dalykų, kurių turi 
mokytis. Vien erekcijos nepakanka - jei taip būtų, tai daugy- 
bė psichoterapeutų netektų darbo. 

Apibendrindami vaidmenų teorijos reikšmę, galime pa- 
sakyti, kad, sociologijos požiūriu, identitetas yra socialiai 
įgyjamas, socialiai palaikomas ir socialiai transformuoja- 
mas. Naujai “iškepto" karininko pavyzdys gana išsamiai 
iliustruoja, kaip identitetai įgyjami suaugusiųjų gyvenime. 
Net ir tie vaidmenys, sudarantys svarbesnę mūsų, kaip 
psichologai pavadintų asmenybės, dalį, kaip ir anie, susiję su 
suaugusiųjų veikla, yra įgyjami labai panašiu būdu, sąlygo- 
jami socialinių procesų. Tai ne kartą buvo įrodyta tiriant 
vadinamąją socializaciją, t.y. vaiko ugdymosi gyventi visuo- 
menėje procesą. 

Šį procesą turbūt įžvalgiausiai atskleidžia Meado teorija, 
kuri savojo “aš" genezę tapatina su visuomenės atradimu. 
Vaikas suvokia, kas jis yra, suprasdamas, kas yra visuomenė. 
Jis ugdosi vaidinti jam priklausančius išmokti vaidmenis, 
mokydamasis, pasak Meado, “perimti kitų vaidmenis", o tai, 
beje, yra žaidimo esminė sociopsichologinė funkcija. Žais- 
(lami vaikai mėgdžioja daugybę socialinių vaidmenų ir taip 
elgdamiesi suvokia jiems skirtų vaidmenų reikšmę. Viso šito 
mokomasi ir įmanoma mokytis tik sąveikaujant su kitais 
žmonėmis - tėvais ar bet kuo kitu, auklėjančiu vaiką. Pir- 
miausia vaikas imasi vaidmenų vis-d-vis, kuriuos Meadas 
apibūdina “jam reikšmingų kitų“, t.y. asmenų, su kuriais 
artimai bendraujama ir kurių pažiūros lemia vaiko savivo- 
kos formavimąsi. Vėliau vaikas patiria, kad vaidinami vaid- 
menys tinka ne tik artimų žmonių būriui, bet yra susiję su 
visuomenės lūkesčiais jo atžvilgiu. Šį aukštesnį socialinių 
reakcijų abstrahavimo lygmenį Meadas vadina “apibendrin- 
to kito" atradimu, t.y. ne tik mama tikisi, kad vaikas bus 
geras, tvarkingas bei teisingas, to iš jo laukia ir visuomenė. 
Tik atsiradus tokiai apibendrintai visuomenės sampratai, 
gali pradėti formuotis aiškus savęs suvokimas. Taip vaikas 
patiria, kad “Aš" ir “visuomenė" yra dvi tos pačios monetos 
pusės. 

Kitaip tariant, identitetas nėra kažkas “duota", bet jis 
įgyjamas socialinio pripažinimo veiksmais. Mes tampame 
tokie, kokiais mus laiko. Tą pačią mintį išreiškia ir garsusis 
Cooley'o savojo “aš" palyginimas su atspindžiu veidrodyje. 
Tai, žinoma, nepaneigia, kad esama individo įgimtų ypaty- 
bių, gaunamų kaip genetinis palikimas, nepriklausomų nuo 
socialinės aplinkos, kurioje jam tenka atsiskleisti. Mūsų 
žinios apie žmogaus biologiją kol kas neleidžia tiksliai pasa- 
kyti, ar tai teisinga. Tačiau žinome, kad ir tuose genetikos 
apribuose yra daug erdvės socialiniam formavimuisi. Net jei 
neišsprestas biologines problemas atidėtume į šalį, galėtu- 

me tvirtinti, kad būti žmogišku - reiškia, kad tave pripažįsta 
esant žmogišką, lygiai taip pat, kaip būti tam tikru žmogumi 
reiškia, kad tave pripažįsta kaip tokį. Vaikas, nepatyręs 
žmogiškos meilės bei dėmesio, tampa kietaširdis. Vaikas, su 
kuriuo elgiamasi pagarbiai, pats ima gerbti save. Berniukas, 
apie kurį visi mano būsiantį schlemiel, toks ir tampa: visų 
laikomas siaubą keliančiu karo dievaičiu, pradeda galvoti 
apie save bei elgtis atitinkamai kaip derėtų tokiam asmeniui 
ir, žinoma, sutapatina savo identitetą su jau minėtais lū- 
kesčiais. 

Identitetai yra socialiai įgyjami. Jie turi būti taip pat 
socialiai palaikomi ir tvirtinami. Žmogus negali būti žmogu- 
mi pats sau ir, žinoma, pats sau negali turėti jokio identiš- 
kumo. Karininkas savo, kaip karininko, savivaizdį gali išlai- 
kyti tik socialiniame kontekste, kai kiti asmenys sutinka 
pripažinti šį jo identitetą. Jei staiga netenkama šio pripažini- 
mo, tai paprastai neilgai trukus savivaizdis žlunga. 

Atvejai, kai staiga netenkama visuomenės pripažinimo, 
padės geriau suvokti socialinį indentiteto pobūdį. Pavyz- 
džiui, žmogus, per vieną naktį iš laisvo piliečio tapęs nusi- 
kaltėliu, pats patiria, kaip staiga jo ankstesniam savivaiz- 
džiui iškyla grėsmė. Šis žmogus gali iš paskutiniųjų stengtis 
jį išlaikyti, tačiau dabartinėje aplinkoje nebus kitų asmenų, 
patvirtinančių jo senąjį identitetą, ir žmogus nebegalės jo 
išlaikyti net savo sąmonėje. Gąsdinančiai greitai jis pamatys, 
kad elgiasi taip, kaip tikimasi iš nuteistojo, ir jaučia taip, 
kaip laukiama iš kalinio. Būtų neteisinga šį procesą vertinti 
paprasčiausiai tik kaip asmenybės dezintegraciją. Teisin- 
giau šį reiškinį būtų vertinti kaip asmenybės reintegracijos 
procesą, kurio sociopsichologinė dinamika visai nesiskiria 
nuo senojo indentiteto integracijos proceso. Anksčiau visi šį 
žmogų supantys jam svarbūs asmenys laikė jį atsakingu, 
oriu, supratingu ir turinčiu meninį skonį. Todėl jis įstengė 
būti toks. Dabar kalėjimo sienos skiria jį nuo tų, kurių 

pripažinimas padėjo jam teigti šias savybes. Tačiau šiuo 
metu jį supa Žmonės, manantys, kad jeigu tik jo neprižiūrėsi, 
jis elgsis neatsakingai, kiauliškai, savanaudiškai, visai nesi- 
rūpins, kaip atrodo. Šie naujieji lūkesčiai yra tipiški kalinio 
vaidmeniui, kuris atliepia juos, kaip ir senieji buvo suaugę su 
kitu elgsenos šablonu. Abiem atvejais identitetą formuoja 
elgesys, o elgesį lemia konkreti socialinė situacija. 

Ypatingi atvejai, kai visiškai žlunga individo senasis iden- 
titetas, tiesiog ryškiau parodo kasdienio gyvenimo procesus. 
Mes gyvename pripažinimų ir nepripažinimų brūzgynuose. 
Mes dirbame geriau, jei mus paremia viršininkai. Mums 
sunku būti mikliais, jei pažįstami mus laiko nerangiais. Mes 
tampame sąmojingi, kai žmonės tikisi linksmumo iš mūsų, 
mes tampame įdomiomis asmenybėmis, kai žinome, kad 
tokia mūsų reputacija. Intelektas, humoras, fiziniai įgūdžiai, 
religingumas ir net seksualinė potencija vienodai gyvai rea- 
suoja į kitų lūkesčius. Dabar galime lengviau suvokti jau 
minėtą dalyką - žmonės renkasi draugus taip, kad šie sustip- 
rintų savojo “aš" suvokimą. Trumpai tariant, tapimas socia- 
linės grupės nariu [socialinė afiliacija] visada susijęs su 
identiteto pasirinkimu. Ir atvirkščiai, kiekvienam identite- 
tui, kad jis išsilaikytų, būtina tam tikra socialinė afiliacija. 
Panašūs žmonės buriasi draugėn ne dėl malonumo, o iš 
būtinybės. Intelektualas tampa storžieviu prievarta paimtas 
į armiją. Studentas teologas, kuo arčiau įšventinamas, tuo 
labiau pameta humoro jausmą. Darbininkas, viršydavęs vi- 
sas normas, gavęs iš administracijos medalį, pasiekia dar 
daugiau. Dėl savo vyriškumo abejojęs jaunuolis tampa tarsi 
ugnis lovoje, jei sutinka merginą, kuriai jis - įsikūnijęs Don 
Žuanas. 

Šias mintis galima susieti su ankstesnio skyriaus idėjo- 
mis: individas nustato savo vietą visuomenėje socialinės 
kontrolės sistemų rėmuose, o kiekviena jų apima identitetą 
kuriančias priemones. Kiek tik sugebėdamas, individas sten- 


103 


giasi manipuliuoti savo socialiniais ryšiais ir priklausymu 
įvairioms grupėms (ypač artimųjų Žmonių) taip, kad stiprin- 
tų identitetus, jam teikusius pasitenkinimą: jis veda mergi- 
ną, kuri įsitikinusi, kad jis turi ką pasakyti, pasirenka drau- 
gus tuos, kurie mano, kad jis įdomi asmenybė, renkasi 
profesiją, kuri žada pripažinimą ir dideles perspektyvas. 
Žinoma, ne visada tai įmanoma, ir žmogui tada tenka dėti 
visas pastangas, kad geriausiai pasinaudotų jam primestais 
identitetais. 

Tokia identiteto sociologinė perspektyva leidžia geriau 
suprasti išankstinių nuostatų, t.y. prietarų, žmogišką pras- 
mę. Būtent - mes su šiurpu suvokiame, jog prietarai lemia 
aukos, patekusios į baudėjų rankas, ne tik fizinę baigtį, bet ir 
sąmonę, kadangi šią formuoja jų lūkesčiai. Baisiausia tai, 
kad žmonių prietarai priverčia jų auką supanašėti su prieta- 
rų sukurtuoju vaizdiniu. Antisemitinėje aplinkoje gyvenan- 
čiam Žydui reikia iš visų jėgų stengtis, kad jis netaptų vis 
panašesnis į antisemitų sukurtą stereotipą, tas pats pasaky- 
tina apie rasistinėje visuomenėje gyvenantį negrą. Šios pas- 
tangos bus sėkmingos, t.y. prietarai nesugniuždys individo, 
tik tada, jei šis ras atsvarą jam artimiausioje aplinkoje, 
kurioje yra palankiai vertinamas. Nežydų pasaulis gali laiky- 
ti žmogų dar vienu niekingu bei nemėgstamu žydu ir atitin- 
kamai elgtis su juo, tačiau tokį jo vertės nepripažinimą gali 
atsverti jo vertinimas žydų bendruomenėje, pvz., kaip ge- 
riausio Talmudo aiškintojo Latvijoje. 

Turint omenyje šio negailestingo pripažinimų žaidimo 
sociopsichologinį variklį, mūsų neturėtų stebinti tai, kad 
“žydų identiteto" problema iškilo tik moderniųjų Vakarų 
žydams, kai asimiliacija su supančiu nežydiškuoju pasauliu 
pradėjo silpninti pačios žydų bendruomenės pajėgą suteikti 
savo nariams identitetus, priešingus antisemitizmo sukur- 
tiesiems. Kadangi individas priverstas žiūrėti į save tokiame 
veidrodyje, kuriame mato save lyg klastingą siaubūną, tai 

jam tenka tiesiog karštligiškai ieškoti kitų žmonių su kitais 
veidrodžiais, nes antraip pamirš, kad turėjo kitokį veidą. 
Kitaip tariant, žmogaus orumas yra socialinio susitarimo 
dalykas. 

Panašią visuomenės ir identiteto sąsają galima matyti 
tais atvejais, kai dėl kokių nors priežasčių individo identite- 
tas radikaliai pasikeičia. Identiteto transformacija, kaip jo 
genezė bei palaikymas, yra socialinis procesas. Jau anksčiau 
parodėme, kad norint naujai interpretuoti savo praeitį ar 
pakeisti vieną savivaizdį kitu, yra būtina sąmokslininkų 
grupė, kuri paremtų šias metamorfozes. Tai, ką antropolo- 
gai vadina įšventinimo ritualu, yra išstumimas senojo iden- 
titeto (pvz., vaiko) ir iniciacija į naująjį identitetą (suaugu- 
siojo). Moderniosiose visuomenėse yra švelnesnių įšventini- 
mo apeigų, pvz., sužadėtuvių institucija - individas, sąmoks- 
liškai dalyvaujant visiems suinteresuotiems asmenims, leng- 
vai peržengia slenkstį, skiriantį viengungio laisvę ir santuo- 
kos nelaisvę. Jei nebūtų šios institucijos, paskutiniu momen- 
tu supanikuotų daug daugiau vyrų, išsigandusių to, ką jie 
prisiima. 

Mes jau matėme, kaip “kaita" pakeičia identitetus tokiose 
gerai apgalvotose situacijose kaip religinis ugdymas ar psi- 
choanalizė. Vėl paimkime pastarąją kaip pavyzdį. Ji sukuria 
intensyvią socialinę situaciją, kurioje individas yra priver- 
čiamas atsisakyti savo senojo savivaizdžio ir prisiimti naująjį 
identitetą, kurį jam numatė psichoanalitinė ideologija. Ką 
psichoanalitikai vadina “perkėlimu" - intensyvius analitiko 
ir analizuojamojo socialinius santykius - iš esmės yra sukū- 
rimas dirbtinės socialinės aplinkos, kurioje gali vykti trans- 
formacijos alchemija, t. y. kurioje ši alchemija gali tapti 
įtikima individui. Kuo ilgiau tesiasi šie santykiai ir kuo jie 
intensyvesni, tuo labiau individas įsigyvena į savo naująjį 
identitetą. Pagaliau kai individas yra “išgydytas", jis visai 
susitapatina su naujuoju identitetu. Todėl netiktų, marksis- 

tiškai kvatojant, atmesti psichoanalitiko tvirtinimą, kad jo 
gydymas efektyvesnis, jei pacientas lankosi pas jį dažniau 
bei ilgesnį laiką ir moka nemažus pinigus. Nors, žinoma, 
psichoanalitikas yra finansiškai suinteresuotas tokia padė- 
timi, tačiau ir sociologiškai visai įtikėtina, kad ši pozicija yra 
teisinga. Naujas identitetas - štai ką iš tikrųjų “daro" psi- 
choanalizė. Individo įsigyvenimas į šį naująjį identitetą 
stiprėja tuo intensyviau, kuo daugiau laiko bei pinigų jis 
paaukojo jam kurti. Akivaizdu, kad tam paaukojes porą 
gyvenimo metų ir keletą tūkstančių sunkiai uždirbtų dole- 
rių, Žmogus sunkiai begalės atmesti visą šį reikalą kaip 
apgavystę. 

Tokio pat tipo “alcheminė" aplinka sukuriama “grupinės 
terapijos" atvejais. Dabartinis jos populiarumas Amerikos 
psichiatrijoje negali būti vertinamas vien tik kaip ekonomi- 
nė racionalizacija. “Grupinės terapijos" sociologinis pagrin- 
dimas - remiamasi visiškai teisinga prielaida, kad grupės 
spaudimas padeda individui greičiau priimti jam pateikia- 
mą naują veidrodinį savęs vaizdą. Šiuolaikinis sociologas 
Ervingas Goffmanas vaizdingai aprašė, kaip pasireiškia gru- 
pės spaudimas psichiatrinėje ligoninėje, kur pacientai psi- 
chiatrinei interpretacijai galiausiai “parduoda" savo egzis- 
tenciją, kuri ir yra “terapinės" grupės pamatas. 

Tokie patys procesai vyksta norint “palaužti" visą indivi- 
dų grupę ir priversti kiekvieną jos narį priimti naują savęs 
apibrėžtį. Taip atsitinka apmokant naujokus armijoje ir - 
daug intensyviau - rengiant pastovius armijos kadrus, pvz., 
karo akademijose. Taip vyksta apmokant bei “ugdant" kad- 
rus totalitarinėms struktūroms, tokioms kaip nacistų SS ar 
komunistų partijos elitas. Tai jau daugybę amžių vyksta 
vienuolynų noviciatuose. Moksliškai tiksliai mūsų dienomis 
šią metodiką pritaikė totalitarinių sistemų slaptosios tarny- 
bos, “praplaudamos" savo aukų smegenis. Tokių metodikų 
žiaurumas, palyginti jas su kasdieniškesnėmis iniciacijomis, 

sociologiškai gali būti paaiškinamas, kad identitetą siekia- 
ma radikaliai pakeisti ir šiais atvejais funkcionalia būtinybe, 
kad ištikimybė jau pakeistam identitetui būtų atspari nau- 
joms “kaitoms". 

Vaidmens teorija ir jos logiškos išvados pateikia mums 
patogų, stenografišką būdą įvairiai socialinei veiklai aprašy- 
ti. Maža to, ši teorija suteikia mums sociologinės antropolo- 
gijos žinių - požiūrį į žmogų, grindžiamą jo egzistencija 
visuomenėje. Toks požiūris leidžia mums suvokti, kad žma- 
gus vaidina draminius vaidmenis grandioziniame visuome- 
nės vaidinime ir, kalbant sociologiškai, jis yra ta kaukė, 
kurią turi dėvėti, kad atliktų vaidmenį. Asmenybė, arba 
žmogiškoji persona, dabar iškyla vaidinimo kontekste atitin- 
kamai pagal savo teatrinę etimologiją (persona - terminas 
aktoriaus kaukėms klasikiniame teatre įvardyti). Persona 
yra suvokiama kaip vaidmenų visuma, kur kiekvienam vaid- 
meniui yra priskirtas tam tikras identitetas. Personos suge- 
bėjimus galima įvertinti pagal tai, kiek vaidmenų ji geba 
atlikti. Taigi asmenybės biografija dabar mums atrodo kaip 
nenutrūkstama seka teatro vaidinimų, vaidinamų skirtin- 
goms auditorijoms, kai kartais aktoriui tenka visiškai pa- 
keisti kostiumus ir visuomet privalu būti tuo, ką vaidina. 

Toks sociologinis požiūris į asmenybę yra daug didesnis 
iššūkis mūsų įprastiniam savęs suvokimui nei daugelis psi- 
chologinių teorijų. Šis požiūris meta iššūkį vienai mėgsta- 
miausių mūsų prielaidų apie savąjį “aš? - jo vientisumą. 
Žiūrint iš sociologijos pozicijų, “aš" jau nebe tvari vienovė, 
pereinanti iš vienos situacijos į kitą, o greičiau procesas, 
nuolat kuriamas ir perkuriamas kiekvienoje socialinėje si- 
tuacijoje, į kurią patenkama. Anot sociologų, tą vienovę 
telaiko plonas atminties siūlas. Koks jis nestiprus, liudija 
praeities reinterpretavimo aptarimas. Pripažįstant tokį su- 

pratimą, neįmanoma remtis ir pasąmoninga “aš" dalimi, 

kaip slepiančia "tikrąjį" “aš" turinį, nes ir tą, tariamai nesą- 

moningą, dalį formuoja socialiniai faktoriai lygiai taip pat, 
kaip ir tą, kuri laikoma sąmoninga. Kitaip tariant, žmogus 
nėra taip pat ir socialinė būtybė, bet jis yra socialus kiekvie- 
nu savo egzistencijos aspektu, kuris atviras empiriškai tyri- 
nėti. Toliau, žiūrint sociologiškai, jei kažkas norėtų sužinoti, 
kas individas “iš tikrųjų" yra tame vaidmenų ir identitetų 
kaleidoskope, į tokį klausimą tegalima atsakyti išvardijant 
situacijas, kuriose jis yra vienoks, ir situacijas, kuriose jis yra 
kitoks. 

Aišku, kad tokios transformacijos negali vykti ad infini- 
tum ir kad vienos yra lengvesnės už kitas. Individas taip 
pripranta prie kai kurių identitetų, kad net kai kinta jo 
socialinė situacija, jam sunku žengti koja kojon kartu su 
naujais lūkesčiais jo atžvilgiu. Tą labai akivaizdžiai patvirti- 
na sunkumai, su kuriais susiduria sveiki ir praeityje labai 
energingi žmonės, kai yra priversti išeiti į pensiją. Sugebėji- 
mas keisti savąjį “aš" priklauso ne tik nuo socialinio konteks- 
to, bet ir nuo to, kaip stipriai buvo priprasta prie ankstesnių- 
jų identitetų, ir gal dar nuo kai kurių paveldimų savybių. 
Šios mūsų modelio modifikacijos yra būtinos, kad išvengtu- 
me mūsų pozicijos radikalizavimo, bet jos nelabai sumenki- 
na išvadą apie savojo “aš" nevientisumą, kurią atskleidžia 
sociologinė analizė. 

Šis nelabai vaizdus antropologinis pavyzdys primena 
kitą, pateiktą Indijoje ankstyvosios budistų psichologijos: 
"aš" buvo lyginama su ilga žvakių eile, kurių kiekviena 
uždega šalia esančios knatą ir pati tuo momentu užgęsta. 
Budistų psichologai šį įvaizdį naudojo siekdami paneigti 
induistų supratimą apie sielos persikėlimą - taip norėdami 
įrodyti, kad nėra nieko, kas pereitų iš vienos žvakės į kitą. Šis 
įvaizdis puikiausiai atitinka ir mūsų antropologinį modelį. 

Iš viso to gali susidaryti įspūdis, kad iš tikrųjų nėra 
esminio skirtumo tarp daugumos žmonių ir tų, kuriuos 
psichiatrai vadina “susiskaidžiusiomis komplikuotomis as- 

menybėmis". Jei kas nors primygtinai tvirtintų čia Žodį 
"esminis", sociologas su tuo galėtų sutikti. Tikrasis skirtu- 
mas tas, kad “normalūs" žmonės (t.y. tie, kuriuos tokiais 
laiko jų visuomenė) tiesiog privalo, yra verčiami išlaikyti 
įvairių vaidinamų vaidmenų ir jų sąlygotų identitetų dermę 
bei logiškumą. Šis suvaržymas yra ir išorinis, ir vidinis. 
Išorinis - tai kiti žmonės, su kuriais individui tenka žaisti 
savo socialinius žaidimus ir nuo kurių pripažinimo priklauso 
jo vaidmenys. Jiems reikia, kad individas pasauliui laiduotų 
bent reliatyviai tvarų, darnų savo atvaizdą. Yra leidžiama, 
kad vaidmenys mažumą nesiderintų, tačiau peržengęs šias 
tolerancijos ribas individas netenka visuomenės pripažini- 
mo ir apšaukiamas moralės laužytoju ar netekusiu proto. 
Visuomenė nedraudžia, jei žmogus darbe yra tironas, o 
namie - vergas, tačiau ji neleis jam apsimesti policijos komi- 
saru ar dėvėti priešingos lyties drabužių. Norinčiam neper- 
žengti susitartų maskarado ribų tenka griebtis sudėtingų 
manevrų, kad būtų tikras, jog vaidmenys liks atskirti vienas 
nuo kito. Tirono vaidmeniui darbe iškyla pavojus, jei direk- 
torių tarybos susirinkime pasirodo šio žmogaus Žmona, o jei 
Zmogus garsėja kaip rafinuotas raconteur vienoje draugijoje, 
šiam jo vaidmeniui gali labai pakenkti kas nors iš kitos 
(lraugijos, laikančios jį visada nusišnekančiu vyruku. Toks 
vaidmenų atskyrimas vis labiau įmanomas mūsų šiuolaiki- 
nėje miestų civilizacijoje, kuri yra anoniminė ir turi labai 
greitas transporto priemones. Tačiau vis tiek slypi pavojus, 
kad netikėtai susitiks keli žmonės, kurių nuomonės apie kitą 
asmenį yra visai prieštaringos, ir visa jo režisūra pakibs ant 
plauko. Žmona su sekretore gali susitikti prie kavos puode- 
lio ir abi tiek “namų vergą", tiek “įstaigos tironą" paversti 
pasigailėtinu žŽmogėnu, praradusiu esmę. Tuomet jam pri- 
reiks psichoterapeuto, kad vėl sulipdytų į vieną naują tvirtą 
žmogelį. 

Žmogų veikia ir vidinis suvaržymas, greičiausiai sąlygo- 
jamas giluminio psichologinio poreikio suvokti save kaip 
visumą. Net šiandieninis miestietis, maskaradų dalyvis, vai- 
dinantis tarpusavyje nesuderinamus vaidmenis skirtingose 
gyvenimo srityse, gali jausti vidinę įtampą, nors ir sėkmingai 
sugeba kontroliuoti išorinį spaudimą, tiksliai atskirdamas 
savo mises en scėne vienas nuo kitų. Kad išvengtų tokio 
nerimo, žmonės paprastai išskaido savo sąmonę taip pat 
sėkmingai kaip ir elgesį. Tai nereiškia, kad jie “nustumia" 
savo prieštaringus identitetus į kažkokią “pasąmonės" sritį, 
dėl kurios egzistavimo, turėdami omenyje savo modelį, 
galime pagrįstai abejoti. Mes veikiau manome, kad jie sutel- 
kia savo dėmesį tik į konkretų identitetą, kurio reikia tuo 
momentu. Kiti identitetai tada neilgam pamirštami. Šį pro- 
cesą geriausiai iliustruotų, kaip visuomenės netoleruojamas 
seksualinis elgesys ar bet kokio pobūdžio moraliai abejotini 
veiksmai atskiriami sąmonėje. Žmogus, kuris praktikuoja, 
tarkim, homoseksualinį mazochizmą, turi tiksliai suformuo- 
tą identitetą, reikalingą tik tokiems atvejams. Kai tokia 
pasitaikiusi proga baigiasi, jis šį identitetą “palieka", taip 
sakant, už durų ir grįžta namo kaip mylintis tėvas, rūpestin- 
gas vyras ar gal net aistringas savo žmonos meilužis. Analo- 
giškai, teisėjas, nuteisdamas žmogų myriop, atskiria identi- 
tetą, lėmusį tokį sprendimą, nuo kitos savo sąmonės dalies, 
sąlygojančios tai, kad jis yra geras, tolerantiškas bei jautrus 
žmogus. Nacistų koncentracijos stovyklos viršininkas, ra- 
šantis sentimentalius laiškus savo vaikams, yra vienas iš 
kraštutinių atvejų, nuolat pasitaikančių visuomenėje. 

Būtų visiškas nesusipratimas, jei skaitytojas iš visų šių 
mūsų svarstymų imtų galvoti, kad mes pateikiame vaizdą 
visuomenės, kurioje visi kuria intrigas, sąmokslus ir tyčia 
maskuojasi, kad apgaudinėtų bei kvailintų savo bendrapilie- 
čius. Priešingai, vaidinamų vaidmenų ir identitetų kūrimo 
procesai paprastai yra neapgalvojami ir neplanuojami, be- 

vcik automatiški. Ką tik čia minėti psichologiniai poreikiai 
išlaikyti savivaizdžio darnumą užtikrina tai. Tyčinėms apga- 
vystėms būtina psichologinė savikontrolė, o tai būdinga 
nedaugeliui žmonių. Štai kodėl nenuoširdumas - gana retas 
reiškinys. Dauguma žmonių yra nuoširdūs, nes taip yra 
lengviausia psichologiškai. Taigi jie tiki savo poelgiais, savo 
patogumui pamiršdami prieš tai buvusius, ir laimingai žen- 
„ia per gyvenimą, įsitikinę, kad jie lemia visus jo reikalavi- 
mus. Nuoširdumas - tai sąmoningumas žmogaus, kuris pats 
save apgaudinėja. Arba, kaip teigia Davidas Riesmanas, 
nuoširdus žmogus yra tas, kuris tiki savo paties propaganda. 
Jau aptartos sociopsichologinės dinamikos požiūriu, yra 
labiau tikėtina, kad budeliai nacistai buvo nuoširdūs kalbė- 
dami apie save, jog biurokratizmas privertė susidurti su 
nemaloniomis būtinybėmis, kurios iš tikrųjų buvo nemalo- 
nios ir jiems patiems, negu manyti, kad taip jie sako tik 
norėdami pelnyti teisėjų palankumą. Jų žmogiška sąžinės 
graužatis yra tikriausiai tokia pat nuoširdi kaip ir ankstesnis 
žiaurumas. Kaip teigia austrų rašytojas Robertas Musilis, 
kiekvieno žudiko širdyje yra kertelė, kurioje jis išlieka visad 
tyras bei nekaltas. Gyvenimo periodai keičia vienas kitą, ir 
žmogus turi keisti savo veido išraišką taip, kaip jis keičia 
drabužius pagal metų laikus. Šiuo metu mūsų nedomina 
tokios “charakterio stokos" psichologiniai sunkumai ar etinė 
reikšmė. Mes norime tik pabrėžti, kad taip yra priimta, 
normalu. 

Norėdami susieti tai, kas čia pasakyta apie vaidmenų 
teoriją, su tuo, kas ankstesniame skyriuje buvo teigiama apie 
kontrolės sistemas, mes aptarsime dar vieną reiškinį, kurį 
Ilansas Gerthas ir G. Wrightas Millsas pavadino “asmens 
atranka". Kiekviena socialinė struktūra atsirenka tuos asme- 
nis, kurie būtini jai funkcionuoti, ir vienaip ar kitaip atmeta 
tuos, kurie netinka. Jei nėra tinkamų asmenų iš ko pasirink- 
ti, juos reikia pramanyti, arba, tiksliau kalbant, jie bus 

kuriami atsižvelgiant į reikiamas specifikacijas. Taip sociali- 
zacijos ir "ugdymo" procesais visuomenė “gamina" tarnau- 
tojus, reikalingus savo gyvavimui. Sociologas apverčia aukš- 
tyn kojom įprastą mintį, kad tam tikros institucijos atsiran- 
da, nes aplinkui yra tam tikrų žmonių. Priešingai, žiaurūs 
kariai atsiranda, nes reikia pasiųsti armijas, pamaldūs žmo- 
nės - nes reikia statyti bažnyčias, mokslininkai - nes reikia 
užpildyti universitetus, ir žmogžudžiai - nes reikia kai ką 
nužudyti. Neteisinga būtų sakyti, kad kiekviena visuomenė 
turi tokius žmones, kokių verta. Greičiau, kiekviena visuo- 
menė susikuria tokius žmones, kurių jai reikia. Čia mus 
truputį galėtų paguosti tai, kad šis kūrimo procesas kartais 
susiduria su techniniais sunkumais. Vėliau pamatysime, kad 
jis gali būti ir sabotuojamas. Taigi matome, kad vaidmenų 
teorija ir jos išvados - tai labai svarbi žmogaus egzistencijos 
sociologinės perspektyvos dimensija. 

Vaidmenų teorija nupiešia vaizdingą visuomenės žmo- 
guje vaizdą; panašių įžvalgų, tik pasirinkdama visiškai skir- 
tingus išeities taškus, pateikia ir vadinamoji žinojimo socio- 
logija. Skirtingai nuo vaidmenų teorijos, žinojimo sociologi- 
ja yra europietiškos kilmės. Šį terminą pirmasis pavartojo 
vokiečių filosofas Maxas Scheleris trečiajame šio amžiaus 
dešimtmetyje. Kito Europos mokslininko, Karlo Mannhei- 
mo, paskutiniuosius gyvenimo metus praleidusio Anglijoje, 
dėka anglosaksų mąstytojai atkreipė dėmesį į šią naują 
kryptį. Dabar nesigilinsime į labai intriguojančią žinojimo 
sociologijos intelektinę kilmę, kur rastume Marxą, Nietzs- 
che'ąir vokiečių istoricizmą. Mūsų temai žinojimo sociologi- 
ja pravarti, nes parodo, kad idėjos, kaip ir žmonės, yra 
socialiai lokalizuotos. Mūsų tikslams užteks kaip tik tokio 
žinojimo sociologijos apibrėžimo: tai sociologijos sritis, besi- 
dominti idėjų socialine lokalizacija. 

Žinojimo sociologija geriau nei bet kuri kita sociologijos 
šaka paaiškina, ką reiškia pasakymas, kad sociologas - tai 

vyrukas, nuolat klausinėjantis “Kas taip sako?" Ji atmeta 
pretenzingus teiginius, kad mintis gimsta nepriklausomai 
nuo socialinio konteksto, kuriame konkretūs žmonės mąsto 
apie konkrečius dalykus. Net visai abstrakčių idėjų, kurios, 
atrodo, labai mažai susijusios su socialiniais dalykais, atve- 
Ju, žinojimo sociologija stengiasi tiesiogiai susieti mąstymą 
su mąstytoju ir su jį supančiu socialiniu pasauliu. Tai nesun- 
kiai pastebima tais atvejais, kai idėja padeda įteisinti kokią 
nors socialinę situaciją, t.y. ją paaiškina, pateisina ir apgina. 

Paimkime paprastą pavyzdį. Tarkime, kad pirmykštei 
bendruomenei kokio nors būtino maisto buvo galima gauti 
tik augavietėje, kurią norint pasiekti, reikia keliauti per 
pavojingus, rykliais knibždančius vandenis. Dukart per me- 
tus genties vyrai savo menkais laiveliais keliauja atgabenti 
šio maisto. Dar tarkime, kad šios bendruomenės religija 
teigia, kad kiekvienas vyras, nedalyvausiantis šioje kelionė- 
je, neteks vyriškumo, išimtis daroma tik žyniams, kurių 
vyriškumą padeda išsaugoti jų kasdienės aukos dievams. 
Toks tikėjimas suteikia motyvaciją tiems, kurie, rizikuoda- 
mi savo gyvybe, leidžiasi į pavojingą kelione, ir kartu patei- 
sinimą žyniams, kurie visada lieka namie. Aišku, šiuo atveju 
galime įtarti, kad šią teoriją pirmiausiai sukūrė žyniai. Kitaip 
tariant, manysime, kad tai žynių ideologija. Tačiau anaiptol 
nereiškia, kad ji nefunkcionali visai bendruomenei - juk 
kažkas turi leistis į kelione, kitaip būtų badas. 

Mes kalbame apie ideologiją, kai tam tikra idėja visuo- 
menėje tarnauja turto valdymo teisei įteisinti. Labai dažnai, 
tačiau ne visada, ideologijos sistemiškai iškreipia socialine 
tikrovę, kad galėtų atsiskleisti ten, kur pajėgios šią funkciją 
realizuoti. Analizuodami profesinių grupių sukurtas kontro- 
lės sistemas, matėme, kaip ideologijos gali įteisinti tokių 
grupių veiklą. Ideologinis mąstymas gali apimti ir didesnes 
Žmonių bendrijas. Pavyzdžiui, pietinės Amerikos rasinė mi- 
tologija padeda įteisinti socialinę sistemą, įprastą milijo- 

nams Žmonių. “Laisvo verslo" ideologija padeda užmaskuoti 
didžiųjų Amerikos korporacijų, kurias su seno tipo verslinin- 
ku sieja bendras bruožas - tvirtas pasiryžimas apgaudinėti 
žmones, monopolistines tendencijas. Marksistinė ideologija 
padeda įteisinti komunistų partijos aparato, kurio interesai 
tiek turi bendro su Karlo Marxo, kiek Elmero Gantry'o su 
Apaštalo Pauliaus, neribotą valdžią. Kiekvienu atveju ideo- 
logija pateisina grupės, kurios valdymo teisėms atstovauja, 
veiksmus ir taip interpretuoja socialine tikrovę, kad šis 
pateisinimas tampa visai įtikimas. Ši interpretacija dažnai 
atrodo keista ir groteskinė pašaliečiui, kuris “nesupranta 
problemos esmės" (t.y. kuris nesusijęs su turtinėmis teisė- 
mis). Pietų Amerikos rasistas turi tvirtinti ir kad baltąją 
moterį nupurto net mintis apie lytinius santykius su negru, 
ir kad menkiausias rasinis draugiškumas tiesiog išprovokuo- 
ja tokius santykius. Korporacijos vadovas tvirtai gins savo 
nuomonę, jog tvirtų kainų politika gina laisvąją rinką. O 
komunistų partijos sekretorius sugebės paaiškinti, kad tei- 
sės būti išrinktam suteikimas tik partijos “palaimintiems" 
asmenims yra tikrosios demokratijos išraiška. 

Dar kartą būtina akcentuoti, kad paprastai tokius požiū- 
rius skleidžiantys žmonės yra visiškai nuoširdūs. Moralinės 
pastangos sąmoningai meluoti per sunkios daugumai žmo- 
nių. Daug lengviau apgaudinėti save. Todėl yra svarbu 
atskirti ideologijos sąvoką nuo melo, apgaulės, propagandos 
ar triuko sampratų. Melagis būtent žino, kad jis meluoja. 
Ideologas to nežino.  Nekvaršinsime sau galvos, kuris iš 
jųdviejų etiškai pranašesnis. Tik dar kartą akcentuojame 
neplanuojamą bei nesvarstomą įprastinį visuomenės gyva- 
vimo būdą. Dauguma konspiracijos bei sąmokslo teorijų 
labai pervertina intelektinį sąmokslininkų įžvalgumą. 

Ideologijos gali funkcionuoti ir “latentiškai", pavartoki- 
me Mertono apibūdinimą, pasakytą kitame kontekste. Dar 

kartą grįžkime į Amerikos pietines valstijas. Čia yra įdomus 
veografinis sutapimas tarp Juodosios Juostos* ir Biblijos 
Juostos**. Taigi apytikriai ta pati sritis, kurioje vykdoma 
pietinių valstijų rasinė politika, beveik visai nepakitusi nuo 
savo pradžios, yra ir ultrakonservatyviojo, fundamentalisti- 
nio protestantizmo židinys. Šį sutapimą galima paaiškinti 
istoriškai. Prieš pilietinį JAV karą vyko didieji denominacijų 
skilimai vergovės klausimu, ir nuo tų laikų pietinių valstijų 
protestantizmas yra izoliuotas nuo liberalesnių religinės 
minties srovių. Taip pat galima interpretuoti, kad šis sutapi- 
mas - tai du skirtingi intelektinio barbarizmo aspektai. Mes 
nelinkę polemizuoti su šių aiškinimų autoriais, bet galime 
tvirtinti, kad sociologinė interpretacija ideologinio funkcio- 
nalumo atžvilgiu padės mums giliau suvokti reiškinį. 
Protestantiškasis fundamentalizmas, nepaisant to, jog 
yra tiesiog apsėstas nuodėmės idėjos, keistai susiaurino jos 
sampratą. Revivalistai pamokslininkai, plūsdamiesi dėl pa- 
saulio sugedimo, apsiriboja nedaugeliu moralinių nusižen- 
„imų - paleistuvavimu, gėrimu, šokiais, azartiniais žaidi- 
mais ir keiksmažodžiais. Ypač daug dėmesio skiriama pir- 
majam iš čia išvardintųjų, protestantiškojo moralizmo lin- 
gua franca žodis "nuodėmė" labai artimas konkretesniam 
terminui “lytinis nusižengimas". Skaitant šį pražūtingų veiks- 
mų sąrašą matyti, kad visi jie yra asmeninio pobūdžio. Iš 
tiesų, jei revivalistas pamokslininkas ir pamini visuomeni- 
nius reikalus, tai dažniausiai kalba apie pačių valdininkų 
sugedimą. Valstybės tarnautojai vagia - tai yra blogai. Jie 
taip pat paleistuvauja, geria ir lošia azartinius žaidimus -tai, 
matyt, dar blogiau. Krikščioniškosios etikos apribojimas 


Black Belt - pietiniai JAV rajonai, kuriuose vyrauja juodaodžiai 
gyventojai. 

** Bible Belt - pietiniai JAV Viduriniųjų Vakarų rajonai, kur fermerių 
šeimose Biblija užima labai svarbią vietą. 

asmeniniais nusižengimais turi akivaizdžias funkcijas visuo- 
menėje, kurios socialinė struktūra yra abejotina, švelniai 
tariant, kai susiduria su kai kuriais Naujojo Testamento 
mokymais ir egalitariniais tautos įsitikinimais, kurie tariasi 
kilę iš to paties šaltinio. Protestantiškojo fundamentalizmo 
asmeninis moralės principų pobūdis sutelkia dėmesį į tas 
elgesio sferas, kurios nesusijusios su socialine sistema, ir 
atitraukia dėmesį nuo tų, kurių etinė priežiūra sukeltų 
pavojų sklandžiam sistemos vyksmui. Kitaip tariant, protes- 
tantiškojo fundamentalizmo ideologinė funkcija - paremti 
Amerikos pietinių valstijų socialinę sistemą. Mes nesigilinsi- 
me į tai, kaip konkrečiai įteisinama santvarka, skelbianti 
segregaciją Dievo duotu, normaliu dalyku. Jeigu ir nėra 
akivaizdaus, “manifestinio", įteisinimo, tokie religiniai įsiti- 
kinimai funkcionuoja “latentiškai", kad palaikytų sistemą. 

Ideologijų analizė paaiškina, kas gi yra idėjų socialinė 
lokalizacija, tačiau to nepakanka norint atskleisti visą žino- 
jimo sociologijos esmę. Ši disciplina domisi ne vien tik 
idėjomis, padedančiomis išsaugoti įstatyminės turto valdy- 
mo teises ar iškreipiančiomis socialinę tikrovę. Žinojimo 
sociologija veikiau visą minčių karalystę laiko savo sritimi, 
aišku, ji nepretenduoja į teisingumo arbitrus (tai jau būtų 
didybės manija); ją domina bet kokių idėjų susiformavimas 
visuomenėje. Tai nereiškia (tai būtų marksistinė interpreta- 
cija), kad visas žmogiškasis mąstymas laikomas tiesioginiu 
visuomenės struktūros "atspindžiu" ar kad idėjos laikomos 
visiškai nepajėgiomis veikti įvykių eigą. Tai reiškia, kad 
visos idėjos yra kruopščiai nagrinėjamos, kad būtų aiški jų 
lokalizacija jas generavusiųjų socialiniame gyvenime. Ta 
prasme būtų teisinga teigti, kad žinojimo sociologija šia savo 
tendencija yra antiidealistinė. 

Raktas pažinti kiekvieną visuomenę gali būti jos sociali- 
nė struktūra, jos sociopsichologiniai mechanizmai, taip pat 
pasaulėžiūra, kurianti bendrą jos narių gyvenamą erdvę. 

Pasaulėžiūros yra socialiai skirtingos - vienos visuomenės 
nuo kitos ir tos pačios visuomenės skirtingų segmentų. 
Todėl sakoma, kad kinai “gyvena visiškai kitokiame pasau- 
lyje" nei vakariečiai. Prancūzų sinologas Marcelis Granet'as, 
kuriam įtaką darė diurkheimiška sociologija, tyrinėjo kinų 
mąstymą būtent šiuo aspektu - atskleisdamas tą “kitokį 
pasaulį". Skirtumai, žinoma, akivaizdūs tokiose srityse kaip 
politinė filosofija, religija ar etika. Tačiau Granet'as įtikinė- 
jo, kad galima atrasti ir esminių laiko, erdvės bei skaičių 
kategorijų skirtumų. Labai prie panašių išvadų prieita atlie- 
kant kitus tokio pobūdžio tyrinėjimus, pavyzdžiui, lyginant 
senovės Graikijos ir senovės Izraelio “pasaulius" arba tradi- 
cinį induistų ir moderniųjų Vakarų “pasaulius". 

Viena iš dėkingiausių sričių tokiems tyrinėjimams yra 
religijos sociologija, turbūt todėl, kad socialinės lokalizaci- 
Jos paradoksas čia itin įtikinamas. Atrodo keista, kad idėjos 
apie dievus, kosmosą ir amžinybę gali būti lokalizuotos 
žmonių socialinėse sistemose, kurios apribotos visų žmogiš- 
kųjų geografinių bei istorinių santykinumų. Tai buvo vienas 
iš Biblijos studijų emocinių kliuvinių, ypač kai jos bandė 
surasti atskiro religijos fenomeno vadinamąją Sitz im Leben 
(pažodžiui būtų “vietą gyvenime" - beveik tas pats, ką mes 
vadiname socialine lokalizacija). Viena yra diskutuoti apie 
amžinąsias krikščionybės tiesas, o visiškai kita - tyrinėti, 
kaip jos gali būti susijusios su labai konkrečiai laiko atžvilgiu 
apibrėžtais nusivylimais, ambicijomis ar pasipiktinimais, 
būdingais tam tikram socialiniam sluoksniui daugiakalbiuo- 
se Romos Imperijos miestuose, į kuriuos pirmieji krikščionių 
misionieriai nešė savo mokymą. Maža to, pats religijos 
lenomenas kaip toks, gali būti socialiai lokalizuotas jo atlie- 
kamų funkcijų atžvilgiu, pvz., įteisinant politinę valdžią ar 
raminant visuomenės maištus (ką Weberis pavadino “kentė- 
jimo teodicėja", t.y. religija suteikia prasmę kentėjimui: iš 
revoliucijos šaltinio paverčia kančią nuodėmių atpirkimo 

kaina). Religijos universalumas, toli gražu neįrodantis jos 
metafizinio pagrįstumo, aiškinamas šiomis socialinėmis funk- 
cijomis. Be to, istoriškai atsiradę religijos modelių pokyčiai 
gali taip pat būti paaiškinti sociologiškai. 

Kaip pavyzdį panagrinėkime religingumo pasiskirstymą 
nūdienos Vakarų pasaulyje. Daugelyje Vakarų šalių galima 
matyti gana stiprų bažnyčios lankymo ir klasinės priklauso- 
mybės sąryšį - religinis aktyvumas yra vienas iš viduriniosios 
klasės požymių, o šio aktyvumo stoka būdinga darbininkų 
klasei. Kitaip tariant, atsiranda priklausomybė tarp individo 
tikėjimo, sakykim, Šventąja Trejybe (arba bent išorinės to 
tikėjimo raiškos), ir jo metinių pajamų: jei šios neviršija tam 
tikro lygio, atrodo, šis tikėjimas praranda pagrindą, tuo 
tarpu jis tampa savaime suprantamas dalykas, kai pajamos 
gerokai viršija minėtąjį lygį. Žinojimo sociologija kelia klau- 
simą, kaip atsiranda tokio pobūdžio pajamų statistikos ir 
išganymo idėjos priklausomybė. Sociologinis atsakymas, be 
abejo, būtų grindžiamas religijos funkcionalumu konkrečio- 
je socialinėje aplinkoje. Žinoma, sociologas negalėtų nieko 
pareikšti apie pačias teologines problemas, bet jis pajėgtų 
įrodyti, kad šios problemos puikiausiai išsisklaidytų sociali- 
niame vakuume. 

Prisiminkime ankstesnį pavyzdį. Sociologas nevaliotų 
patarti žmonėms, ar jie turėtų išpažinti protestantiškąjį 
fundamentalizmą ar mažiau konservatyvią šio tikėjimo at- 
mainą, tačiau jis pajėgus parodyti jiems kiekvieno pasirinki- 
mo socialinį poveikį. Taip pat sociologas negalėtų nuspręsti 
už kitus žmones, reikia jiems krikštyti kūdikius ar atidėti tai 
vėlesniam laikui, tačiau jis sugebėtų supažindinti, su kokiais 
lūkesčiais jie susidurs kiekvieno socialinio sluoksnio atveju. 
Sociologas negali patarti, katras žmogus gali tikėtis patekti 
į rojų, tačiau jis gali nurodyti, kokia veikla turėtų užsiimti 
šiame gyvenime, kad galėtų bent jau pretenduoti į tokį 
tikėjimą. 

Kartu su šiomis religingumo socialinio pasiskirstymo 
problemomis kai kurie šiuolaikiniai sociologai (pvz., Hel- 
mutas Schelsky ir Thomas Luckmanas) kelia klausimą, ar 
šiuolaikinės industrinės civilizacijos sukurta asmenybė apskri- 
tai gali užtikrinti tradicinių religinių modelių tęstinumą ir 
Vakarų pasaulis - daug įvairių sociologinių bei sociopsicho- 
loginių priežasčių - nėra įženges į pokrikščioniškąją stadiją. 
Tačiau sekdami įkandin šių klausimų, nukryptume nuo 
mūsų temos. Pavyzdžių, susijusių su religija, tikslas - paro- 
dyti, kaip žinojimo sociologija lokalizuoja idėjas visuome- 
nėje. 

Individas įgyja savo pasaulėžiūrą socialiai labai panašiai, 
kaip jis įgyja savo vaidmenis ar savo identitetus. Kitaip 
tariant, jo emocijas bei savivaizdį, kaip ir jo veiksmus, 
visuomenė iš anksto jam yra apibrėžusi, ir tokia yra pažinti- 
nė nuostata į supantį pasaulį. Tai Alfredas Schuetzas kaip tik 
nusakė fraze “pasaulis kaip savaime suprantamas“, t.y. nea- 
bejotinai savaime aiškių ir save įteisinančių prielaidų apie 
pasaulį sistema, kurią kiekviena visuomenė susikuria istori- 
jos raidoje. Ši visuomenės determinuota pasaulėžiūra, bent 
iš dalies, jau glūdi visuomenės vartojamoje kalboje. Kai 
kurie lingvistai gal ir pervertina šio faktoriaus svarbą for- 
muojantis pasaulėžiūrai, tačiau beveik neabejotina, kad 
žmogaus kalba bent jau sąlygoja jo santykius su tikrove. 
Aišku, mes patys nepasirenkame savo kalbos, ją mums 
primeta ta socialinė grupė, kuri vadovauja mūsų pradinei 
socializacijai. Visuomenė mums jau pateikia tą pamatinę 
simbolių visumą, kurios dėka suvokiame pasaulį, įvardijame 
savo patyrimą ir interpretuojame savo pačių egzistenciją. 

Taip pat visuomenė pateikia mums ir vertybių sistemą, 
logiką bei gausybę informacijos (gal teisingiau - dezinfor- 
macijos)- tai sudaro mūsų “žinojimą". Labai nedaugelis, ir 
tai tik fragmentiškai, yra linkę naujai įvertinti tai, kas jiems 
buvo primesta iš šalies. Žmonės iš tiesų nejaučia tam jokio 

poreikio, nes pasaulėžiūra, sąlygojusi jų socializaciją, yra 
jiems savaime aiški. Kadangi taip mano beveik visi jų visuo- 
menės nariai, tai ši pasaulėžiūra yra save įteisinanti. Šio 
įteisinimo "įrodymas" - besikartojantis patyrimas kitų žmo- 
nių, kurie šią pasaulėžiūrą taip pat priėmė kaip savaime 
suprantamą. Apibendrintai šią žinojimo sociologijos pers- 
pektyvą galima nusakyti: tikrovė yra socialiai konstruojama. 
Žinojimo sociologija padeda patikslinti Thomaso mintį apie 
socialinio apibrėžtumo galią ir geriau suvokti sociologinį 
tikrovės klastingos prigimties vaizdą. 

Vaidmenų teorija ir žinojimo sociologija atstovauja vi- 
siškai skirtingoms sociologinės minties sritims. Iki šiol nebu- 
vo bandoma teoriškai susieti jų abiejų esminių įžvalgų ana- 
lizuojant socialinius procesus; išskyrus galbūt svarbią šiuo- 
laikinę Talcotto Parsonso sociologinę sistemą, kuri yra per 
daug sudėtinga šiai knygai. Gana nesudėtingu ryšiu šias abi 
linkmes susieja vadinamoji referentinės grupės teorija - dar 
vienas amerikiečių nuopelnas sociologijos mokslui. Šį termi- 
ną pirmasis pavartojo Herbertas Hymanas penktajame šio 
amžiaus dešimtmetyje, vėliau referentinės grupės teoriją 
plėtojo ne vienas Amerikos sociologas (atskirai paminėtini 
Robertas Mertonas ir Tamotsu Shibutani). Ši teorija buvo 
labai pravarti tiriant įvairių struktūrų, pvz., karinių ar pra- 
monės, funkcionavimą, tačiau mūsų šis pritaikymas dabar 
nedomina. 

Referentinės grupės yra skiriamos į: 1) grupę, kurios 
narys yra individas; 2) grupę, į kurią orientuojasi individas. 
Pastaroji mus ir domina. Taigi ši referentinė grupė yra 
bendrija, kurios nuomonės, vertybės ir veikla lemia mūsų 
nuomonių, vertybių ir veiklos formavimąsi. Referentinė gru- 
pė - tai modelis, su kuriuo nuolat galime lyginti save. Būtent 
ji suteikia mums konkrečią nuostatą į socialinę tikrovę. Ši 
nuostata gali būti ideologinė arba neideologinė anksčiau 

minėta prasme, tačiau bet kokiu atveju ji bus mūsų atsidavi- 
mo šiai grupei šerdis. 

Neseniai buvo karikatūra The New Yorker: tvarkingai 
apsirengęs koledžo studentas kalba su netvarkinga, išsitar- 
šiusia mergina, žygiuojančia demonstracijoje su plakatu, 
reikalaujančiu uždrausti atominio ginklo bandymus. Stu- 
dento žodžiai maždaug tokie: “Man atrodo, tai reiškia, kad 
šįvakar mes nesusitiksime Jaunųjų konservatorių klube". Šis 
nedidelis paveiksliukas puikiai iliustruoja koledžo studento 
galimybę šiandien pasirinkti patinkamą referentinę grupę. 
Kiekviename nors kiek didesniame universitetiniame mies- 
telyje yra pačių įvairiausių grupių, iš kurių galima rinktis. 
Studentas, nekantraujantis bendrauti ir priklausyti kokiai 
nors draugijai, gali prisidėti prie vienos kurios politinės 
pakraipos grupės arba tapti bytnikų šalininku, arba įsitrinti 
į laikinas diduomenės, “dabitų", grupeles, arba tik šlietis 
prie literatų būrelio, susibūrusio apie žymų anglų literatūros 
profesorių. Savaime aišku, kad kiekvienu atveju yra keliami 
tam tikri reikalavimai, kaip žmogus turi elgtis bei rengtis: 
įterpti į savo kalbą kairiojo sparno žargonizmų, boikotuoti 
vietinę kirpyklą, dėvėti prisegamas apykakles, iššaukiančius 
kaklaraiščius ar nuo kovo vidurio vaikščioti basomis. Grupės 
pasirinkimas lems taip pat ir tam tikrus naudotinus intelek- 
tualinius simbolius, kuriuos pageidautina viešai su atsidavi- 
mu demonstruoti: skaityti National Review ar Dissent* (gali 
būti ir toks atvejis), žavėtis Alleno Ginsbergo poezija grojant 
naujausiam avangardiniam džiazui, žinoti daugybės korpo- 
racijų prezidentų vardus ir nuolat sekti jų veiklą, akivaiz- 
džiai niekinti kiekvieną, nieko negirdėjusį apie metafizinius 
poetus. Goldwaterio respublikonizmas, trockizmas, Dzen 
mokymas ar naujasis kriticizmas - visos šios Weltanschauung 
impozantiškos galimybės gali nulemti pasimatymus šešta- 


*  Dissent (amer.) - opozicija. 

dienio vakarais, apnuodyti santykius su kambario draugais 
ar tapti tvirtos draugystės pagrindu su tais, kurių anksčiau 
vengta kaip maro. Ir jaunuolis atranda, kad vienas merginas 
gali palenkti sportine mašina, o kitas - Džono Dono poezija. 
Aišku, tik piktavalis sociologas gali nujausti, kad pasirinki- 
mas - ar pro Jaguaro langą šmėkščiojantys vaizdai, ar poezi- 
jos vaizdai, bus nulemtas strateginio būtinumo. 
Referentinės grupės teorija teigia, kad socialinė afiliacija 
ar disafiliacija paprastai sąlygoja pažintines nuostatas. Indi- 
vidas tampa vienos grupės nariu ir todėl “žino", kad pasaulis 
yra toks ir toks. Perėjes iš šios grupės į naują, jis dabar “žino", 
kad anksčiau klydo. Kiekviena grupė, į kurią orientuojasi 
individas, turi savo poziciją pasaulyje. Už kiekvieno vaid- 
mens slypi atitinkama pasaulėžiūra. Pasirinkdami tam tik- 
rus žmones, mes pasirenkame tam tikrą pasaulio modelį. 
Žinojimo sociologija pateikia išsamų socialinio tikrovės konst- 
ravimo vaizdą, o referentinės grupės teorija leidžia pažvelg- 
ti mums į daugybę mažų dirbtuvėlių, kuriose pasaulio kūrė- 
jų pulkeliai kala savo visatos modelius. Sociopsichologinis 
šio proceso variklis yra beveik toks pat, kaip ką tik matėme 
ir vaidmenų teorijos atveju - pirminis žmogaus poreikis būti 
pripažintam, priklausyti ir gyventi kartu su kitais. 
Nemažai eksperimentų, kuriuos atliko socialinės psicho- 
logijos specialistai, nustatydami, kad grupės nuomonė vei- 
kia netgi fizinių objektų suvokimą, liudija minėto poreikio 
stiprumą. Žmogus, kuriam rodomas, tarkim, 30 colių ilgio 
daiktas, palengva keis savo pirminę teisingą nuomonę apie 
jo ilgį, jei pateks į eksperimentinę grupę, kurios visi nariai 
tvirtins, kad daiktas iš tikrųjų yra ne ilgesnis kaip 10 colių. 
Taigi mūsų visai neturėtų stebinti, kad grupinė nuomonė 
politikos, etikos ar estetikos klausimais daro dar didesnį 
spaudimą, kadangi jos gniuždomas individas negali griebtis 
kaip išeities kokiu nors matuokliu išmatuoti politinių, etinių 

ar estetinių vertybių. Netjei jis ir bandytų tai, grupė, žinoma, 
nepriimtų, kad jo kriterijai yra labiausiai tinkantys. Vienos 
grupės teisingumo kriterijus yra kitos tamsuoliškumo ma- 
tas. Kanonizacijos ir anatemos kriterijai gali būti sukeisti. 
Žmogus pasirenka savo dievus, pasirinkdamas žaidimo 
draugus. 

Šiame skyriuje aptarėme keletą sociologinės minties kryp- 
čių, kurios padėjo sukurti visuomenės, egzistuojančios žmo- 
guje, vaizdą ir taip papildyti mūsų ankstesnę žmogaus visuo- 
menėje perspektyvą. Dabar ankstesnis visuomenės, kaip 
didelio kalėjimo, vaizdas nebeatrodys įtikinamas, nebent 
papildysime jį - kalinių grupėmis, kruopščiai saugojančio- 
mis kalėjimo sienų neliečiamumą. Mūsų įkalinimas visuo- 
menėje dabar atrodo daugiau nulemtas mūsų vidinio balso 
negu išorės jėgų poveikio. Socialinė tikrovė dabar panašiau- 
sia būtų į lėlių teatrą: pakilus uždangai, nematomų virvelių 
tampomos mažos marionetės džiaugsmingai vaidina joms 
skirtus nedidelius vaidmenis pastatytoje tragikomedijoje. 
Tačiau analogijos negalime tęsti per daug toli. Lėlių teatro 
Pjero neturi nei norų, nei proto. O socialinio spektaklio Pjero 
nenori nieko daugiau negu jam pagal scenarijų numatytos 
lemties, ir jis susikūręs ištisą filosofijos sistemą, kad patvir- 
tintų tai. 

Šiame skyriuje analizuojamą reiškinį sociologai susietų 
su internalizacijos sąvoka. Socializacijos proceso metu vai- 
kas perima (internalizuoja] socialinį pasaulį. Panašūs proce- 
sai, tik gal ne tokie intensyvūs, vyksta visada, kai suaugęs 
Žmogus yra priimamas į naują socialinę aplinką ar naują 
socialinę grupę. Taigi visuomenė nėra tik kažkas esantis 
"ten, išorėje", pagal diurkheimišką požiūrį, bet taip pat ir 
esantis “čia, viduje", mūsų giluminio, vidinio “aš" dalis. Tik 
suvokus internalizacijos reiškinį, galima suprasti tą neįtikė- 
tiną dalyką, kad išorinė kontrolė beveik visą laiką veikia 
daugumą visuomenės narių. Visuomenė ne tik kontroliuoja 

mūsų veiksmus, bet formuoja mūsų identitetą, mūsų mintis 
ir mūsų emocijas. Visuomenės struktūros tampa mūsų są- 
monės struktūromis. Visuomenei nėra kliūtis mūsų kūnas. Ji 
įsiskverbia į mus taip pat stipriai kaip ir apglėbia. Mūsų 
vergiją visuomenei labiau įtvirtina sąmokslas su ja, o ne tai, 
kad ji nugali. Kartais, žinoma, mes priversti nuolankiai 
pasiduoti, tačiau daug dažniau mus į spąstus įstumia mūsų 
pačių socialinė prigimtis. Mūsų įkalinimo sienos jau buvo iki 
mums pasirodant, bet mes patys jas visada sutvirtiname. 
Mes leidžiamės suviliojami į nelaisve. 


O. SOCIOLOGINĖ PERSPEKTYVA - 
VISUOMENĖ KAIP DRAMA 


Jei autoriui praeituose dviejuose skyriuose pavyko 
užmegzti ryšį su skaitytoju, tai šis galėjo patirti jausmą, kurį 
galbūt galima būtų pavadinti sociologine klaustrofobija. 
Skaitytojas turi moralinę teisę iš rašančiojo reikalauti išei- 
ties iš tokios padėties - patvirtinti žmogaus laisvę įvairių 
socialinių sąlygotumų akivaizdoje. Tačiau toks patvirtini- 
mas kelia a priori sunkumų, bandant pateikti sociologinius 
argumentus. Todėl reikėtų trumpai aptarti šiuos sunkumus 
prieš tęsiant toliau. 

Laisvė nėra empiriškai pasiekiama. Tiksliau tariant, nors 
laisvė gali atsiskleisti mums kaip tikras faktas kartu su kitais 
empiriniais faktais, jos neįmanoma įrodyti jokiais moksli- 
niais metodais. Jeigu remtumės Kantu, laisvė yra ir protu 
nepasiekiama, t.y. jos negalima atskleisti filosofiniais meto- 
dais, grindžiamais grynojo proto veikla. Tačiau palikime 
empirinio pažinumo problemą. Laisvės neapčiuopiamumą, 
turint omenyje moksline sampratą, sąlygoja ne tiek neišreiš- 

kiamas šio fenomeno paslaptingumas (galų gale laisvė gali 
būti paslaptinga, bet su paslaptimis susiduriame kasdien), 
kiek mokslinių metodų ribotumas. Empirinis mokslas turi 
operuoti kai kuriomis prielaidomis, viena iš jų - universalus 
priežastingumas. Manoma, kad kiekvienas mokslinės anali- 
z7ės objektas turi pirminę priežastį. Savo paties priežastimi 
esąs objektas ar įvykis yra už mokslo erdvės ribų. Tačiau 
laisvė yra būtent tokio pobūdžio. Todėl joks mokslinis tyri- 
nėjimas niekada neatskleis fenomeno, kurį galima įvardyti - 
laisvė. Ką individo subjektyvi sąmonė laikytų kaip laisvę, tai 
gali būti įtraukta į mokslinę schemą kaip tam tikra priežas- 
tingumo grandinės grandis. 

Laisvė ir priežastingumas nėra logiškai prieštaringos są- 
vokos. Tačiau šios sąvokos priklauso visiškai skirtingoms 
nuostatų sistemoms. Štai kodėl neverta laukti, kad moksli- 
niais metodais bus sugebėta atskleisti laisvės esmę naudo- 
jant tą pačią metodiką- eliminuojant, redukuojant įvairias 
priežastis tol, kol kažkas pasieks tą reiškinį, likusį kitus 
atėmus, kuris jau, rodosi, nebeturi priežasties ir todėl gali 
būti paskelbtas esąs laisvas. Laisvė nėra tai, kas yra kaip 
nepriežastinis dalykas. Panašiai, negalima rasti laisvės ieš- 
kant ten, kur mokslo pranašavimai bei apskaičiavimai 
žlunga, neįmanus. Laisvę galima numatyti ir patvirtinti. 
Kaip atskleidė Weberis, kitokiu atveju beprotis būtų lais- 
viausias žmogus. Individas, sąmoningai suvokiąs savo lais- 
ve, nėra išstumtas iš priežastingumo ryšiais susieto pasaulio, 
o veikiau suvokia savo valios aktą kaip ypatingą kategoriją 
priežasties, skirtingą nuo kitų priežasčių, kurių jam reikia 
paisyti. Tačiau šio skirtumo neįmanoma moksliškai pa- 
rodyti. 

Čia gali būti pravarti štai tokia analogija. Laisvė ir prie- 
žastingumas, kaip ir naudingumas bei grožis, nėra priešin- 
gos, bet greičiau visai skirtingos, nesugretinamos sąvokos. 
Minėtų porų nariai logiškai neeliminuoja vienas kito. At- 

skleidžiant vieno iš jų esme, neįmanoma atskleisti antrojo 
esmės. Paimkime kaip pavyzdį baldą. Galima teigti, kad jis 
yra naudingas žmogui: ant jo galima sėdėti, valgyti, miegoti 
ir pan. Tačiau kad ir kaip išsamiai apibūdintume šio daikto 
naudą, nė truputėlį nepriartėtume prie klausimo, ar tikrai ta 
kėdė, stalas bei lova yra gražūs. Kitaip tariant, utilitarišku- 
mo ir estetiškumo sferos neįmanomos palyginti. 

Socialinio mokslinio metodo atžvilgiu, individas susidu- 
ria su mąstymo būdu, a priori suponuojančiu, kad žmonių 
pasaulis yra uždara priežastinė sistema. Priešingu atveju 
metodas nebūtų mokslinis. Laisvė, kaip ypatinga priežasties 
kategorija, yra a priori pašalinama iš šios sistemos. Sociali- 
nius reiškinius analizuojantis mokslininkas turi pripažinti 
begalinį regresą priežasčių, kurių nė viena neturi privilegi- 
juoto ontologinio statuso. Jeigu jis negali paaiškinti reiški- 
nio priežasties remdamasis viena sociologinių kategorijų 
sistema, jis bandys tai padaryti remdamasis kita. Jei politi- 
nės priežastys atrodo neįtikinamos, jis ieškos ekonominių. 
Jeigu sociologinio konceptualinio pagrindimo nepakanka 
paaiškinti tą reiškinį, žmogus gali pasitelkti kitos mokslo 
srities, tarkim, biologijos ar psichologijos, argumentus. Ta- 
čiau ir šiuo atveju jis neperžengia mokslo erdvės ribų, taigi 
jis atras naujus priežasties ryšius, bet niekaip nesusidurs su 
laisve. Nėra būdo laisvei suvokti, nei savo, nei jokio kito 
žmogaus, kaip tik subjektyvus vidinis įsitikinimas, kuris 
subyra vos tik patiria mokslinės analizės ataką. 

Autorius neturi net menkiausio ketinimo pasirodyti išti- 
kimas tai pozityvizmo - vis dar populiaraus tarp kai kurių 
Amerikos sociologų - nuostatai, tikinčiai tik tais tikrovės 
fragmentais, kuriuos galima tirti moksliškai. Beveik visuo- 
met tokio pozityvizmo rezultatai - vienokio ar kitokio pobū- 
džio intelektualinis barbariškumas, tai puikiai matyti iš 
Amerikos bihevioristinės psichologijos nesenos istorijos. Jei 
nenorite beviltiškai sugadinti savo intelektualinio peno, rei- 


kia laikytis judaizmo košerio tradicijos, t.y. negalima subjek- 
lyvios įžvalgos pieno lieti ant mokslinės interpretacijos mė- 
sos. Toks atskyrimas visai nereiškia, kad negalima mėgautis 
siais abiem produktais, tik negalima jų maišyti vienoje 
lckštėje. 

Iš to plaukia: jei šioje diskusijoje norėtume išlikti tik 
sociologijos nuostatų, kurios yra būtent mokslinės, ribose, 
mes iš viso negalėtume kalbėti apie laisvę. Tada skaitytojui 
tektų pačiam ieškoti būdų, kaip galėtų išsikapanoti iš šios 
klaustrofobiją keliančios situacijos. Tačiau, laimei, šioms 
cilutėms nebus lemta patekti į sociologijos žurnalą, jos 
nebus cituojamos ceremoninguose sociologų susibūrimuo- 
se, todėl visai nebūtina čia būti asketais, kaip visi jie. Taigi 
mes aptarsime du etapus. Pirmiausia, neperžengdami ribų 
žmogiškosios egzistencijos modelio, kurį pateikia sociologi- 
nė perspektyva, pabandysime parodyti, kad ir vidinė, ir 
išorinė kontrolė nėra tokia neišvengiama, kaip atrodė iš 
pradžių. Antra, mes ištrūksime iš ankštų mokslo metodolo- 
ginių nuostatų ir postuluosime laisvės realumą, 0 po to 
pabandysime pažvelgti, kaip atrodo sociologinis modelis, 
grindžiamas šiuo postulatu. Pirmajame etape pabandysime 
toliau pasigilinti į mūsų sociologinę perspektyvą. Antraja- 
me - stengsimės suformuluoti humanistinę perspektyvą, 
remdamiesi sociologine perspektyva. 

Prisiminkime mūsų pokalbį bei argumentus ano skyriaus 
gale, kur teigėme, kad mes patys savo noru ir dėdami tam 
pastangų žengiame į socialinę nelaisvę. Kokia gi to savano- 
riškumo esmė? Į šį klausimą galėtume atsakyti vėl pasitelkę 
Ihomaso situacijos apibrėžties koncepciją. Galime tvirtinti, 
kad kokie bebūtų visuomenės vidiniai ir išoriniai varžymai, 
daugeliu atvejų mes patys turime būti bent jau socialinės 
situacijos apibrėžties bendrininkai. Taigi kokia bebūtų tos 
situacijos priešistorė, mes patys savo noru stengiamės išlai- 
kyti tą jos apibrėžtį. Tačiau į anksčiau pateiktą klausimą 

galima atsakyti ir kitaip, jeigu orientuosimės į kitą sociologi- 
nę konceptualinę sistemą, būtent Weberio. Mes manome, 
kad Weberio nuostatos bus gera atsvara diurkheimiškam 
požiūriui į socialinę egzistenciją. 

Talcottas Parsonsas, palyginęs Weberio nubrėžtą socio- 
logijos kryptį su kitomis, pavadino ją “voliuntaristine". Nors 
Weberio mokslinės metodologijos koncepcija per daug kan- 
tiška, kad galėtume manyti Weberį įtraukus laisvės idėją į 
savo sistemą, Parsonso terminas šiuo atveju labai tinkamas, 
norint pabrėžti Weberio požiūrio, akcentuojančio socialinio 
veiksmo sąmoningumą (intensionalumą], skirtumą nuo 
diurkheimiškų nuostatų, šiai dimensijai skiriančių nedaug 
dėmesio. Kaip matėme anksčiau, Durkheimas pabrėžia so- 
cialinės tikrovės objektyvumą, išoriškumą ir panašumo su 
daiktais pobūdį (čia norėtųsi pavartoti scholastinę “esenci- 
jos" sąvoką). Priešingai jam, Weberis visada pabrėžia sub- 
jektyvias prasmes, veiklos motyvus ir interpretacijas - visa 
tai, kuo apgaubia kiekvieną socialinę situaciją joje dalyvau- 
jantys veikėjai. Weberis, žinoma, taip pat nurodo, kad tai, 
kas iš tikrųjų vyksta visuomenėje, gali labai skirtis nuo 
veikėjų norų ar tikrųjų ketinimų. Tačiau jis tvirtina, kad 
būtina atsižvelgti į šią subjektyvumo dimensiją, norint įgauti 
adekvačią sociologinę sampratą (anglų kalbą vartojančių 
sociologų kalboje tai vadinama skolintu terminu Verstehen). 
Taigi sociologinė samprata apima ir visuomenėje įsigalėju- 
sių reikšmių bei prasmių interpretavimą. 

Kiekviena socialinė situacija yra palaikoma prasmių, ku- 
riomis ją apgaubia jos dalyviai, struktūros. Aišku, kad pavie- 
nis individas, siūlydamas kitą apibrėžtį, negali labai smar- 
kiai pakeisti situacijos, jei jos prasmę seniai įtvirtino tradi- 
cijos ir visuotinis susitarimas. Šiuo atveju jis gali tik pasi- 
traukti iš situacijos. Tai, kad galima gyventi nusišalinus nuo 
visuomenės, tarsi jos pašalyje, jau rodo, kad visuotinai 
priimtos prasmės nėra visagalės, kad jų prievarta ribota. Dar 

įdomesni tie atvejai, kai individams pasiseka pasiekti, kad jų 
visai skirtingos nusistovėjusio pasaulio interpretacijos pri- 
zyja bent jau šalininkų gretose. 

Tokią galimybę sugriauti visuomenės priimtą “savaime 
suprantamą pasaulį" rutulioja Weberio charizmos teorija. 
Šis terminas, atėjęs iš Naujojo Testamento (kur, žinoma, jis 
vartojamas visai kita prasme), žymi visuomeninį autoritetą, 
grindžiamą ne tradicija ar teisėtumu, bet veikiau individua- 
laus lyderio nepaprasta įtaka. Religinis pranašas, kuris meta 
iššūkį nustatytai tvarkai remdamasis absoliučia valdžia, 
suteikta jam dievišku palaiminimu, yra charizmatinio vado 
prototipas. Čia galima prisiminti tokias istorines figūras kaip 
Budą, Jėzų ar Mahometą. Tačiau charizma gali atsirasti ir 
pasaulietiniame gyvenime, ypač politiniame. O čia galime 
prisiminti tokius veikėjus kaip Cezarį ar Napoleoną. Jėzaus 
kartojami tvirtinimai “Jūs girdėjote sakant, kad..., bet aš 
sakaujums..." - štai pavyzdys, kaip charizmatinis autoritetas 
veikia eidamas prieš nustatytą tvarką. Šiame “bet" glūdi 
reikalavimas pakeisti tai, kas seniau buvo privaloma. Taigi 
charizma meta tikrai ugningą iššūkį senosioms definicijoms, 
pakeičia senąsias prasmes naujomis ir visiškai naujai apibrė- 
Žia žmogiškosios egzistencijos prielaidas. 

Nereikia manyti, kad charizma yra lyg koks stebuklas, 
nieko bendra neturintis su tuo, kas jau vyko, ar su savo 
atsiradimo socialiniu kontekstu. Istorijoje nėra nieko laisvo, 
atpalaiduoto nuo saitų su praeitimi. Be to, kaip nuodugniai 
įrodo Weberio charizmos teorija, ta ypatinga charizmatinio 
Judėjimo trauka retai išlieka ilgiau negu vienos kartos gyve- 
nimas. Nekintanti charizma tampa, kaip Weberis pavadino, 
"rutinizuota", t.y. ji reintegruojama į visuomenės struktūras 
gerokai ne tokia radikalia forma. Pranašais seka popiežiai, o 
revoliucionieriais - valdininkai. Pasibaigus didiesiems reli- 
ginių ar politinių revoliucijų kataklizmams ir žmonėms 
ėmus gyventi pagal nustatytą naująją tvarką, visada pasiro- 

do, kad pokyčiai nebuvo tokie jau radikalūs, kaip atrodė iš 
pradžių. Kai pradeda vėsti sukilimų aistros, viršų ima ekono- 
miniai interesai bei politinės ambicijos. Senieji įpročiai vėl 
išlenda ir charizmatinės revoliucijos sukurta tvarka pradeda 
įgauti nerimą keliančių panašumų su ancien rėgime, taip 
negailestingai nuverstu. Priklausomai nuo žmogaus vertybi- 
nių nuostatų, tai gali kai ką paguosti, o kai ką nuliūdinti. 
Tačiau mus domina ne tai, ar ilgai tęsiasi pasipriešinimas - 
tai jo silpnoji vieta, - bet būtent pati jo galimybė. 

Čia vertėtų paminėti, kad Weberis charizmą laikė viena iš 
pagrindinių varomųjų jėgų istorijoje, nors jis aiškiai suvokė, 
kad charizma visada yra labai trumpalaikis reiškinys. Ta- 
čiau, nors senieji modeliai gali atsikartoti charizmai “rutini- 
zuojantis", pasaulis niekada neišlieka visiškai toks, koks 
buvo. Net jei pokyčiai būtų gerokai mažesni, negu vylėsi 
revoliucionieriai, jų vis dėlto yra. Kartais tik iš laiko perspek- 
tyvos galima suvokti, kokie gilūs jie buvo. Štai kodėl nusilps- 
ta beveik visos totalinių kontrrevoliucijų pastangos istorijos 
vyksme, tai liudija ir tokie susitarimai kaip Tridento* susi- 
rinkimas ar Vienos kongresas. Savo sociologinės perspekty- 
vos tikslams iš viso to galime padaryti labai paprastą, gal net 
banalią, bet ne mažiau reikšmingą išvadą: galima drąsiai 
šaukti į dvikovą išankstinės apibrėžties [predifinicijos] pa- 
baisą Leviataną. Arba galima šią išvadą suformuluoti kaip 
tik priešingai mūsų ankstesnėms mintims: mūsų pasidavimą 
istorijai įmanoma sustabdyti. 

Iš dalies tas negailestingas įspūdis, kurį atskleidžia Durk- 
heimas bei jo šalininkai, ir su tuo susijęs visuomenės vertini- 
mas kyla dėl to, kad jie per mažai dėmesio kreipė į patį 
istorijos procesą. Nė viena socialinė struktūra, kokia didžiu- 
lė bei stipri ji dabar beatrodytų, neturėjo šios didystės savo 


* Katalikų Bažnyčios XIX Visuotinis Susirinkimas, sušauktas 1545 m. 
Reformacijos padariniams įveikti. 

gyvavimo aušroje. Visas jos išskirtines savybes laikui bėgant 
sugalvojo bei įdiegė žmonės: charizmatiniai pranašai, gud- 
rūs apgavikai, pralaimėjimų nepripažįstantys didvyriai ar 
tiesiog valdžioje esantys asmenys - tie, kurie užčiuopė, jų 
nuomone, geresnius būdus socialiniam vaidinimui vado- 
vauti. Kadangi visas socialines sistemas sukūrė žmonės, iš to 
plaukia, kad žmonės gali ir pakeisti jas. Iš tiesų anksčiau 
aptarti požiūriai į visuomenę (0 tai - mes vėl pabrėžiame - 
suteikia pagrįstą socialinės tikrovės perspektyvą) yra riboti, 
nes remiantis jų teiginiais sunku paaiškinti pokyčius. Štai čia 
Weberio nubrėžtos krypties istorinė orientacija padeda nu- 
statyti pusiausvyrą. 

Durkheimo ir Weberio suformuluotos požiūrio į visuo- 
mene nuostatos nėra logiškai prieštaringos. Jos yra antite- 
zinės, nes akcentuoja skirtingus socialinės tikrovės aspek- 
tus. Visai teisinga teigti, kad visuomenė yra objektyvus 
faktas, verčiantis paklusti ir net kuriantis mus. Tačiau yra 
taip pat teisinga teigti, kad mūsų prasmingi poelgiai pare- 
mia visuomenės statinį ir kartais prireikus padeda pakeisti 
jį. Tiesą sakant, abu teiginiai drauge atskleidžia socialinės 
egzistencijos paradoksą: visuomenė apibrėžia mus, bet savo 
ruožtuji yra apibrėžta mūsų. Apie šį paradoksą užsiminėme 
anksčiau, kalbėdami apie mūsų savanorį paklusimą ir ben- 
dradarbiavimą su visuomene. Pažiūrėjus taip į visuomenę, ji 
pasirodys esanti daug trapesnė, negu atrodė vertinant ją iš 
kitų pozicijų. Kad galėtume jaustis iš tiesų esą žmonėmis, 
kad turėtume savo savivaizdį ir identiškumą, mums būtina, 
kad visuomenė pripažintų mus. Tačiau visuomenei, kad ji 
apskritai galėtų egzistuoti, būtina, kad ją pripažintų dauge- 
lis panašių į mus. Kitaip tariant, ne tik mes patys, bet ir 
visuomenė egzistuoja apibrėžtumo dėka. Mūsų socialinė 
lokalizacija lemia, ar mūsų atsisakymas pripažinti kokį nors 
socialinės tikrovės reiškinį turės paveikią įtaką. Vergo atsisa- 
kymas pripažinti savo vergiją jam nedaug ką padės. Bet yra 

visiškai kas kita, jei taip pareiškia šeimininkas, savininkas. 
Tačiau vergovės sistemos visada labai žiauriai reaguodavo į 
tokius iššūkius, net jei taip elgdavosi jų nuolankiausios 
aukos. Taigi atrodytų, kad visuomenėje nėra visiško bejėgiš- 
kumo, kaip nėra ir totalinės jėgos. Savininkai pripažįsta tai 
ir atitinkamai taiko savo kontrolės priemones. 

Iš to plaukia, kad kontrolės sistemas nuolatos turi vis 
sutvirtinti ir palaikyti tie, kuriuos jos turėtų kontroliuoti. Yra 
įmanoma šį palaikymą atmesti įvairiais būdais, kiekvienas iš 
jų kelia grėsmę oficialiai apibrėžtai visuomenei. Mes čia 
stabtelsime prie kelių tokių galimybių - transformacijos, 
atsiskyrimo ir manipuliacijos. 

Minėdami charizmą, jau parodėme, kaip gali atsirasti 
socialinių apibrėžčių transformacijos. Žinoma, charizma nė- 
ra vienintelis veiksnys, galintis sukelti pokyčius visuomenė- 
je. Visi socialiniai pokyčiai yra susiję su naujomis tikrovės 
apibrėžtimis. Ir visos naujosios definicijos reiškia, kad kaž- 
kas pradeda elgtis priešingai senųjų apibrėžčių diktuoja- 
miems lūkesčiams. Vergo šeimininkas tikisi, kad vergas 
nusilenks prieš jį, tačiau vietoj to gauna kumščiu į veidą. 
Nuo to, kaip dažnai tokie atsitikimai pasitaiko, žinoma, 
priklauso, ar mes kalbame apie individualią “devianciją" 
(neatitikimą visuomeninėms ar dorovinėms normoms) ar 
apie visuomenės “dezorganizaciją", jei vartotume įprastus 
sociologijos terminus. Kai vienas žmogus atsisako pripažinti 
ekonominių teisių visuomenines apibrėžtis, susiduriame su 
nusikaltimo reiškiniu, būtent su vienu iš tų deviantinių 
poelgių, kurie Federalinio tyrimų biuro suvestinėse vadina- 
mi “nusikaltimais prieš nuosavybę". Tačiau kai žmonių mi- 
nios, politikų vadovaujamos, pareiškia tokį patį savo atsisa- 
kymą, tai jau yra revoliucija (nesvarbu, siekianti įtvirtinti 
socialistinę santvarką ar gerokai "švelnesnį" dalyką - visiškai 
naują mokesčių sistemą). Sociologiniai skirtumai tarp indi- 
vidualios deviancijos, tokios kaip nusikaltimas, ir visos so- 

cialinės sistemos dezorganizavimo ar reorganizavimo, tokio 
kaip revoliucija, yra akivaizdūs. Mūsų argumentams abu 
atvejai yra reikšmingi, nes parodo, kad galima pasipriešinti 
išorinei ir (jei būtina) vidinei kontrolei. Iš tiesų, jei panagri- 
nėsime revoliucijas, pamatysime, kad iki išoriškų veiksmų, 
nukreiptų prieš senąją tvarką, buvo matyti lojalumo bei 
ištikimybės seniesiems autoritetams nykimas. Pirma sudūž- 
ta karaliaus įvaizdis, o po to griūva sostas. Kaip teigė Alber- 
tas Salomonas, tokie istorijos fenomenai kaip Karalienės 
vėrinio istorija prieš Prancūzijos revoliuciją ir Rasputino 
atvejis prieš Rusijos revoliuciją gali būti pavyzdžiai, iliust- 
ruojantys, kaip žlunga valdovo vaizdinys žmonių akyse. 
Mūsų laikais tebesitesiančio pietinių valstijų negrų maištavi- 
mo prieš segregacijos sistemą istorija nusidriekia toli į praei- 
tį, kai senosios jų vaidmens apibrėžtys didesnės nacijos 
dalies buvo diskredituotos ir griaunamos pačių negrų sąmo- 
nėje (beje, šiame procese nemažą vaidmenį suvaidino socia- 
linių mokslų atstovai, tarp jų ir baltieji iš pietinių valstijų). 
Kitaip tariant, ilgokai prieš tai, kai socialinės sistemos prie- 
varta yra sugriaunamos, jos netenka ideologinės paramos - 
imamos negerbti, niekinti. Socialinių normų nepripažini- 
mas ir priešingų apibrėžčių suteikimas visada skelbia revo- 
liucijos galimybę. 

Tačiau galime panagrinėti ir paprastesnius, kasdieniš- 
kesnius atvejus, kai socialinės situacijos gali būti transfor- 
muojamos arba bent jau sabotuojamos atsisakant priimti jų 
ankstesnes definicijas. Jei nieko blogo, kad pateiksime visai 
nemokslišką nuorodą, tai prisiminkime anglų humoristo 
Stepheno Potterio kūrinius, kaip puikius subtilaus socialinio 
sabotažo meno pavyzdžius. Potterio vartojamas žodis “triu- 
kas" tiksliai įvardija būdą, kaip situacija yra naujai apibrė- 
žiama, - ne taip, kaip visi įpratę, todėl kiti dalyviai situacijoje 
tarsi užliūliuojami ir pasijunta bejėgiai atsakomajam puoli- 
mui. Pacientas, kuris taip apgalvotai supainioja telefono 

skambučius, kad paverčia savo gydytojo priimamąjį verslo 
ofisu; į Angliją atvykes amerikietis turistas, kuris skaito visą 
paskaitą šeimininkui anglui apie Londono senovės pamink- 
lus; Riekada bažnyčios nelankantis namų svečias, sugeban- 
tis sekmadienio rytą visiškai sutrikdyti tų namų šeiminin- 
kus, uolius bažnyčios lankytojus, darydamas užuominas 
apie savo neaiškius ezoterinius religinius įsitikinimus, nelei- 
džiančius jam prisidėti prie jų, - štai pavyzdžiai vadinamojo 
sėkmingo mikrosociologinio sabotažo, kuris yra mažmožis, 
palyginti su prometėjiškais revoliucijų bouleversements, ta- 
čiau jis taip pat akivaizdžiai liudija socialinės struktūros 
įgimtą sąlygiškumą. Jei skaitytojui leidžia jo moralinės nuo- 
statos, jis pats gali lengvai patikrinti Potterio sociologinio 
griovimo (kurį taip pat galima būtų pavadinti, gražiai atsi- 
prašius Madison Avenue, nuomonių skirtumo inžinerija) 
metodų veiksmingumą. Tegu jis apsimeta tolerantišku, bet 
nepalaužiamu abstinentu kokiame nors kokteilių vakarėlyje 
Niujorke arba kokio nors mistinio kulto pradininku metodis- 
tų bažnyčios narių iškyloje, arba psichoanalitiku per oficia- 
lius verslininkų draugijos priešpiečius - kiekvienu atveju jis 
tikriausiai pastebės, kad tokio dramatiško veikėjo pasirody- 
mas visai neatitinka konkrečios pjesės scenarijaus ir labai 
trukdo veikėjams, derantiems pagal scenarijų, atlikti savo 
vaidmenis. Tai patyręs žmogus gali staigiai pakeisti savo 
požiūrį į visuomenę: iš pagarbią baimę keliančio masyvaus 
granitinio pastato ji pavirs žaisliniu nameliu, netvirtai sulip- 
dytų iš papier m4chė. Ši metamorfozė gali labai sutrikdyti 
žmones, kurie iki šiol nuoširdžiai tikėjo visuomenės stabilu- 
mu bei teisingumu, tačiau ji gali labai palengvinti gyvenimą 
tiems, kuriems visuomenė atrodė lyg milžinas, “atsisėdęs 
ant sprando", be to, nebūtinai šis milžinas palankiai nusitei- 
kęs. Jiems dar labiau palengvėja, sužinojus, kad šis milžinas 
serga nerviniu tiku. 

Jei negalima transformuoti ar sabotuoti visuomenės, tai 
galima vidujai nuo jos atsiriboti. Jau nuo Lao Dzė laikų 
atsiskyrimas buvo pasipriešinimo socialinei kontrolei meto- 
das, o stoikai sukūrė ištisą tokio pasipriešinimo teoriją. 
Žmogus, kuris pasitraukia iš socialinės scenos į savo susikur- 
tą intelekto, religijos ar meno pasaulį, nusineša į šią savano- 
rišką tremtį kalbą, identiškumą ir žinių bagažą - visa tai, ką 
jis anksčiau gavo iš visuomenės. Yra įmanoma - nors dažnai 
didelėmis psichologinėmis pastangomis - susikurti minties 
rūmą, kuriame galima beveik visai ignoruoti kasdienius 
visuomenės lūkesčius. Kai tai pasiseka, šio rūmo intelektinį 
pavidalą vis labiau formuoja pats individas, o ne jį supančios 
socialinės sistemos ideologijos. Jei šis individas randa bend- 
raminčių, norinčių prisidėti, tai jis gali iš tiesų kurti “kontra- 
visuomene", kurios santykiai su "teisėta" visuomene gali 
būti sumažinti iki diplomatinio minimumo. Beje, tokiu atve- 
ju psichologinė atsiskyrimo našta bus gerokai lengvesnė. 

Tokios “kontravisuomenės", sukurtos kiek kitokių ar vi- 
sai nepriklausomų apibrėžčių pagrindu, egzistuoja kaip sek- 
tos, kultai, “rateliai" ar kitokios grupės, kurias sociologai 
vadina subkultūromis. Jei norėtume akcentuoti tokių grupių 
normatyvinius bei kognityvinius skirtumus, geriau tiktų ter- 
minas “subpasaulis" [subworld]. Jis egzistuoja kaip devian- 
tinių prasmių sala savo visuomenės jūroje, jei pritaikytume 
Carlo Mayerio žodžius, kuriais jis išraiškingai nusakė religi- 
nio sektantizmo socialinį pobūdį. Į tokį “subpasaulį" įžengęs 
žmogus labai aiškiai priverčiamas pajusti, kad pateko į 
visiškai skirtingą kalbos ir bendravimo erdvę. Ekscentriškas 
religingumas, ardomoji politinė veikla, netradicinis seksas, 
neteisėti malonumai - visa tai įmanoma kuriant “subpasau- 
lį", atidžiai saugomą nuo fizinės ir ideologinės visuomenės 
didumos kontrolės. Todėl nūdienos Amerikos mieste gali 
gyvuoti gerai nuo visuomenės žvilgsnio pasislėpę teosofų, 

Trockio šalininkų, homoseksualistų ar narkomanų savi pa- 
saulėliai, kalbantys sava kalba ir savaip kuriantys visatą, 
nieko bendra neturinčią su jų bendrapiliečiams suprantamu 
pasauliu. Tiesą sakant, šiuolaikinio miesto anonimiškumas 
ir judėjimų laisvė yra palankūs tokiems “subpasauliams" 
atsirasti. 

Tačiau būtina pabrėžti, kad ir ne tokia maištinga mąstyse- 
na taip pat gali didžia dalimi atpalaiduoti individą nuo jo 
visuomenės apibrėžčių sistemos. Žmogus, kuris paskiria 
savo gyvenimą matematikos, teorinės fizikos, asiriologijos 
ar zoroastrizmo aistringoms studijoms, gali beveik nekreipti 
dėmesio į kasdienius visuomenės reikalavimus, jei tik suge- 
ba materialiai išgyventi. Tačiau svarbiau yra tai, kad tokia 
mąstymo linkmė, sąlygota pasirinktos srities, iš tikrųjų yra 
labai autonomiška vis-d-vis su tradiciniais intelektiniais mo- 
deliais, sudarančiais visuomenės pasaulėžiūrą. Čia galėtu- 
me prisiminti matematikų susibūrime pasakytą tostą: “Už 
grynąją matematiką! Ir tegu niekada ji neduoda niekam 
jokios naudos!" Skirtingai nuo kitų anksčiau minėtų pavyz- 
džių, šių “subpasaulių" atsiradimo nelemia pasipriešinimas 
visuomenei kaip tokiai, tačiau jie vis tiek sukuria autonomiš- 
ką intelektinę erdvę, kurioje individas gali gyvuoti visai 
atsiskyręs, tarsi Olimpe. Kitaip tariant, yra įmanoma žmo- 
nėms, pavieniui ar grupėmis, konstruoti savo pasaulius ir 
tokiu pagrindu atsiskirti nuo pasaulio, kuriame gyventi jie 
buvo nuo pat pradžių ugdomi. 

Aptardami “triukų" meną, mes priartėjome prie trečiojo 
būdo, kuriuo galima išvengti visuomenės tironijos - manipu- 
liavimo. Šiuo atveju individas nebando pakeisti socialinių 
struktūrų ar pats atsiriboti nuo jų. Vietoj to jis bando apgal- 
votai pasinaudoti jomis įstatymų saugotojų nenumatytais 
būdais. Taip jis skinasi kelią per visuomenės brūzgynus 
vedamas savo tikslų. Ervingas Goffmanas, tyręs “įnamių" 
(psichiatrinių ligoninių pacientų, kalinių ar kitų prievartos 

institucijų gyventojų) pasaulį, pateikia vaizdingų pavyz- 
džių, kaip galima “palenkti sistemą", t.y. pritaikyti ją savo 
tikslams tokiais būdais, kurių nenumato oficialus režimas. 
Kalėjimo skalbykloje dirbantis kalinys ima skalbyklos įranga 
skalbti savo kojines; ligonis įsigudrina personalo komunika- 
cinę sistemą naudoti savo asmeninėms žinutėms perduoti; 
kareivis pradeda karinėmis mašinomis vežioti savo mergi- 
nas - visi jie stengiasi “palenkti sistemą" savo tikslams ir taip 
demonstruoja savo sąlygišką nepriklausomybę nuo jos tiro- 
niškų reikalavimų. Būtų per daug skubota iš karto atmesti 
tokias manipuliacijas tik kaip patetiškas ir neefektyvias 
pasipriešinimo pastangas. Yra pamokančių atvejų, kai poli- 
cininkai iš savo telefonizuotos mašinos sugebėdavo susekti 
telefono skambučius, pagal kuriuos iškviečiamos prostitu- 
tės; arba ligoninės pacientai panaudodavo ligoninės tarny- 
binių ryšių sistemą informacijai apie užstatus arklių lenkty- 
nėse rinkti. Šie dalykai slaptai tęsdavosi ilgą laiką. Pramo- 
nės sociologija galėtų pateikti daug pavyzdžių, kaip darbi- 
ninkai gali panaudoti oficialią gamyklos tvarką tikslams, 
nesutampantiems, o kartais ir priešingiems, direkcijos in- 
tencijoms. 

Žmonių sumanumas, padedantis jiems apgauti ir sunai- 
kinti net labai kruopščiai parengtas kontrolės sistemas, yra 
veiksmingas sociologistinės depresijos priešnuodis. Tai tarsi 
išsilaisvinimas iš socialinio determinizmo. Štai kodėl dažnai 
jaučiame palankumą sukčiams, apsišaukėliams ar šarlata- 
nams (žinoma, tol, kol jie neapgaudinėja mūsų pačių). 
Tokie asmenys simbolizuoja socialinį makiavelizmą, t. y. 
nuodugniai išstudijuojama visuomenė ir, atmetus visas iliu- 
zijas, randamas būdas ja manipuliuoti savo tikslams. Litera- 
tūrinis tokių asmenų prototipas - Lafcadio iš Andrė Gide'o 
kūrybos ar Th. Manno Feliksas Krulis. Gyvenimiškas pavyz- 
dys galėtų būti Ferdinandas Waldo Demara, kuris mulkino 
daugybę įžymių įvairių sričių specialistų, laikiusių jį savo 

kolega, sėkmingai apsimesdamas gerbtiną socialinį statusą 
turinčiu asmeniu: aukštosios mokyklos profesoriumi, kari- 
ninku, kriminalistu ar net chirurgu. Stebint, kaip apsišaukė- 
lis imasi įvairių respektabilios visuomenės vaidmenų, mums 
neišvengiamai kyla ne itin malonus įspūdis, kad tie, kurie 
"teisėtai" vaidina šiuos vaidmenis, galbūt pasiekė šią savo 
padėtį būdais, ne daug ką besiskiriančiais nuo tų, kuriais 
naudojosi apsišaukėlis. Žinant apie mulkinimą, apsimetinė- 
jimą ir tuščias kalbas, kurie padeda, pavyzdžiui, profeso- 
riaus karjerai, beveik galima daryti išvadą, kad visuomenė 
yra visų pirma apgaulė. Vienokia ar kitokia prasme, mes visi 
esame apsišaukėliai. Neišmanėlis apsimeta eruditu, apgavi- 
kas - doru, o skeptikas - kažkuo tikinčiu, ir joks normalus 
universitetas negalėtų gyvuoti be pirmojo iš minėtųjų, jokia 
verslo organizacija - be antrojo ir jokia bažnyčia - be trečiojo 
apgavysčių. 

Šiame kontekste pravarti dar viena Goffmano sukurta 
teorija - apie vadinamąjį “vaidmens atstumą". Goffmanas 
turi galvoje, kad vaidmuo vaidinamas nenuoširdžiai, atme- 
tant jo tikrą reikšmę ir turint kitų slaptų tikslų. Šį reiškinį 
sukuria kiekviena prievartos situacija. “Vietinis" valdininkė- 
lis bendrauja su pukka sahib (“mieluoju ponu") kaip vieti- 
niams ir pritinka, o tuo tarpu mąsto apie tą dieną, kai galima 
bus perpjauti gerkles visiems baltiesiems. Negras tarnas 
vaidina savęs nevertinančio klouno vaidmenį, o karo tarny- 
bos naujokas - naujai iškeptą armijos fanatiką, tačiau jie abu 
puoselėja mintis, visiškai priešingas tai mitologijai, lemian- 
čiai jų vaidmens prasme, kurios jie iš tikrųjų nepripažįsta. 
Anot Goffmano, toks dvilypumas yra vienintelis būdas as- 
menims išlaikyti žmogiškąjį orumą tokiose situacijose. Ta- 
čiau Goffmano teoriją galima pritaikyti plačiau - ir visiems 
tiems atvejams, kai vaidmuo yra atliekamas nespontaniš- 
kai, apgalvotai, vidujai nesusitapatinus su juo, kitaip tariant, 
kai aktorius nustato tam tikrą vidinį atstumą tarp savo 

sąmonės ir atliekamo vaidmens. Šie atvejai yra labai svarbūs 
sociologinei perspektyvai, nes jie skiriasi nuo normalaus 
modelio, tai yra - ką mes jau bandėme atskleisti - kai 
vaidmenys atliekami visiškai nesusimąstant, žaibiškai ir 
beveik automatiškai reaguojant į situacijos lūkesčius. Šiuo 
atveju šis nesąmoningumo rūkas yra netikėtai išsklaidomas. 
Dažnaitai gali neturėti matomo poveikio įvykių eigai, tačiau 
sukuria kokybiškai skirtingą egzistavimo visuomenėje for- 
mą. “Vaidmens atstumas" išskiria momentą, kai marionetė 
klounas virsta pajacu Bajaccio, - kai lėlių teatras tampa gyvų 
žmonių scena. Žinoma, ir šiuo atveju lieka scenarijus, reži- 
sūra ir repertuaras, lemiantis individo vaidmenį. Tačiau 
dabar jis vaidina šį vaidmenį visiškai sąmoningai. Kai šitai 
atsitinka, iškyla reali grėsmė, kad Bajaccio “užmirš" jam 
skirtą vaidmenį ir pradės vaidinti tragišką herojų, o Hamle- 
tas pradės verstis ore per galvą ir dainuoti nešvankias daine- 
les. Dar kartą prisiminkime mūsų ankstesnį tvirtinimą, kad 
visų revoliucijų pradžia - sąmoningumo transformacijos. 

Į šį kontekstą reikėtų įtraukti ir “ekstazės" teoriją. Tačiau 
šį kartą ją vartosime norėdami apibūdinti ne nepaprastą 
sąmonės pakilumą mistine prasme, o veikiau visai pažodžiui - 
tokią poziciją, kai esama už (ekstasis) “savaime supranta- 
mos", nusistovėjusios visuomenės tvarkos ribų. Kalbėdami 
apie “kaitos" procesus, mes paminėjome labai svarbią “eks- 
tazės", mūsų prasme, formą - kai individas savo socialinės 
egzistencijos ribose gali tarsi peršokti iš vieno gyvenimo į 
kitą. Tačiau įmanoma užtikrinti atsiskyrimą bei atstumą 
savajame pasaulyje, net ir be minėto kaitaliojimo. Kai tik 
privalus vaidmuo atliekamas be vidinio įsipareigojimo, apsi- 
metinėjant ir viską kruopščiai apgalvojant, veikėjas yra “eks- 
tazinėje" padėtyje jo “savaime suprantamo pasaulio" atžvil- 
giu. Ką kiti žmonės mano esant likimu, jis tai laiko aplinky- 
bėmis, kurių tiesiog privalu paisyti. Ką kiti žmonės pripažįs- 

ta kaip esminį identitetą, jis laiko patogia kauke. Kitaip 
tariant, “ekstazė" transformuoja žmogaus sampratą apie 
visuomenę taip, kad tai, kas nustatyta, tampa tik galimumu. 
Nors iš pradžių šitai yra tik vidinė nuostata, tačiau aišku, kad 
anksčiau ar vėliau ją išduos ir veiksmai. Žiūrint įstatymų 
sergėtojų akimis, yra pavojinga, kai aplinkui tiek daug indi- 
vidų nenuoširdžiai, apsimesdami žaidžia socialinius žaidi- 
mus. 

Atsižvelgdama į “vaidmens atstumą" ir “ekstazeę", kaip 
galimus socialinės egzistencijos dėmenis, žinojimo sociolo- 
gija kelia labai įdomų klausimą - ar egzistuoja toks socialinis 
kontekstas ar grupės, kurie palengvintų tą nuostatų naštą? 
Karlas Mannheimas, didžiai vertinęs tokį bandymą, kuris 
remiasi etiniu ar politiniu pagrindu (pažiūra, dėl kurios kai 
kas gali ginčytis), praleido daug laiko ieškodamas galimo 
socialinio pagrindimo. Žinoma, galima ginčytis dėl jo požiū- 
rio, kad “laisvai plevenanti inteligentija" (t. y. intelektualų 
sluoksnis, mažiausiai susijęs visuomenėje su turto valdymo 
teisėmis) yra pagrindinė atpalaiduotų, laisvų nuostatų 
“reiškėja". Tačiau, antra vertus, neverta abejoti, kad kai 
kurios intelektualinės veiklos rūšys gali sąlygoti “ekstazę", 
kaip jau minėjome kalbėdami apie atsiskyrimo nuo visuo- 
menės formas. 

Pabandykime padaryti keletą apibendrinimų. Labiau ti- 
kėtina, kad “ekstazė" būdingesnė miesto, o ne kaimo kultū- 
rai (vide klasikinis miestų, kaip politinės laisvės ir minties 
liberalumo centrų, vaidmuo), paribio, o ne centrinėms vi- 
suomenės grupėms (vide Europos žydų dalyvavimas įvai- 
riuose intelektualiniuose judėjimuose arba, jau visiškai kita 
prasme, per visą Europą keliaujantys bulgarai samdiniai, 
pakeliui skleidžiantys manicheizmo erezijas); taip pat įtikė- 
tina, kad tai būdingiau grupėms, kurios jaučiasi nesaugios 
savo socialinėje padėtyje, negu toms, kurios jaučiasi saugios 
(vide naujai besiformuojančios klasės, kurios turi kovoti su 

oficialiąja visuomenės sankloda, kuria pastarąją nuvaini- 
kuojančias ideologijas; kylanti prancūzų buržuazija XVII- 
XVIII a. - puikiausias pavyzdys). Tokia reiškinio socialinė 
lokalizacija dar kartą primena, kad netgi totaliniai pasiprie- 
šinimai negali vykti socialiniame vakuume be ankstesnių 
definicijų. Net ir nihilizmas yra apibrėžiamas tų struktūrų, 
kurias jis neigia, atžvilgiu, pvz., prieš atsirandant ateizmui, 
turėjo būti Dievo idėja. Kitaip tariant, kiekvienas atsipalai- 
davimas nuo socialinių vaidmenų vyksta tam tikruose apri- 
bojimuose, kurie patys yra socialiniai. Nepaisant to, įvairių 
"ekstazės" formų aptarimas parodė takelį iš determinizmo 
aklavietės, į kurią mus buvo įvare ankstesnieji argumentai. 

Taip mes priartėjome prie trečiojo visuomenės vaizdinio - 
prieš tai ji buvo vaizduojama kaip kalėjimas, po to - kaip lėlių 
teatras, - dabar matome visuomenę kaip sceną, kurioje 
veikia gyvi aktoriai. Šis trečiasis paveikslas nesunaikina anų 
dviejų, tačiau jis tiksliau atspindi visuomenę atsižvelgiant į 
ką tik aptartą socialinį reiškinį. Naujasis visuomenės, kaip 
dramos, modelis, ties kuriuo dabar apsistojome, neneigia, 
kad dramos aktorius scenoje varžo visos galimos išorinės 
kontrolės sistemos, nustatytos impresarijaus, ir vidinė paties 
vaidmens kontrolė. Vis dėlto jie turi pasirinkimą: atlikti 
vaidmenį su entuziazmu ar niūriai, su vidiniu įsitikinimu ar 
išlaikant “vidinį atstumą", arba kartais visai atsisakyti vai- 
dinti. Į visuomenę žvelgiant per draminio modelio prizmę, 
ženkliai pakinta mūsų pagrindinė sociologinė perspektyva. 
Dabar atrodo, kad socialinė tikrovė yra atsitiktinai sukurpta 
bendradarbiaujant daugeliui paskirų aktorių, o turbūt dar 
geriau būtų - daugeliui akrobatų, atliekančių rizikingus 
ekvilibristinius veiksmus stengiantis išlaikyti siūbuojančią 
socialinio pasaulio struktūrą. 

Scena, teatras, cirkas ar net karnavalas - štai vaizdiniai 
mūsų dramos modeliui, suvokiant visuomenę kaip sunkiai 
prognozuojamą, kupiną atsitiktinumų ir netikrumo. Visuo- 

menės institucijos, nors jos mus iš tiesų varžo bei verčia 
paklusti, atrodo esančios tik dramos susitarimai, netgi fikci- 
jos. Jas sugalvojo praeities impresarijai, o ateities impresa- 
rijai gali nublokšti į nebūtį, iš kur jos iškilo. Vaidindami 
socialinę dramą mes nuolat apsimetinėjame, kad šie netva- 
rūs susitarimai yra amžinos tiesos. Mes vaidiname taip, lyg 
nebūtų kitų būdų būti žmogumi, politikos subjektu, tikin- 
čiuoju ar tam tikros profesijos atstovu, nors kartais kiekvie- 
nam iš mūsų, netgi bukiausiam, šmėkšteli mintis, kad galė- 
tume užsiimti visiškai kitais dalykais. Jei socialinė tikrovė 
yra kuriama pagal dramos principus, tai ji turi būti ir kaip 
drama lanksti, lengvai formuojama. Taigi dramos modelis 
suteikia galimybę ištrūkti iš griežto determinizmo, į kurį 
mus iš pradžių atvedė sociologinė mintis. 

Prieš paliekant ankštokus sociologinius argumentus, de- 
rėtų paminėti su ką tik aptartais dalykais susijusią socialu- 
mo teoriją, sukurtą vokiečių sociologo Georgo Simmelo, 
Weberio amžininko, kurio požiūris į sociologiją labai skyrėsi 
nuo pastarojo. Simmelas teigė, kad socialumas (draugumas] 
(įprasta šio žodžio reikšme) yra žaidiminė socialinio bend- 
ravimo forma. Susibūrime žmonės “žaidžia visuomenę", t.y. 
jie bendrauja tarpusavyje, atmesdami įvairių socialinės są- 
veikos formų įprastinį rimtumą. Socialumas rimtą bendravi- 
mą pakeičia niekuo neįpareigojančiu pokalbiu, eros - koke- 
tavimu, etiką - manieromis, o estetiką - skoniu. Kaip Simme- 
las įrodo, socialumo sukurtas pasaulis yra netvirtas ir dirbti- 
nis kūrinys, kuris gali bet kuriuo momentu suirti, jei kas nors 
atsisako dalyvauti žaidime. Žaidimą gali sugadinti asmuo, 
pradedantis vakarėlyje aistringus debatus, vyras, kuris flirtą 
sumaišo su atviru gundymu (vakarėlis juk nėra orgija), ar 
žmogus, kuris prisidengdamas nereikšmingu pokalbiu, pra- 
deda rimtai spresti verslo reikalus (suėjimo pokalbiai turi 
bent jau atrodyti nesuinteresuoti). Tokios lengvo bendravi- 
mo situacijos dalyviai laikinai pamiršta savo “rimtuosius" 

identitetus ir pasineria į trumpalaikį fantazijos pasaulį, kur 
jie juokauja ir žaismingai vaidina, kad jų neslegia padėties, 
nuosavybės bei aistrų įprastinė našta. Jei kas nors atsineša 
“rimtojo" pasaulio interesų sunkumą (ir trauką), šis trapus 
fantazijos kūrinys iš karto sudūžta. Štai kodėl visiškas socia- 
lumas yra retas dalykas, išskyrus tas situacijas, kai susirenka 
socialiai lygūs žmonės. Priešingu atveju reikia padėti labai 
daug pastangų, kad būtų išlaikomas žaismingas apsimetinė- 
jimas, - tai akivaizdžiai liudija visi oficialūs pobūviai. 

Mus nelabai domina socialumo reiškinys, paimtas atski- 
rai, bet dabar galime susieti Simmelo požiūrį su anksčiau 
aptarta Meado nuomone, kad socialinių vaidmenų moko- 
mės žaisdami. Mes tvirtiname, kad socialumas iš viso nega- 
lėtų egzistuoti, kadangi tai yra apsimetinėjimas, jei visa 
visuomenė nebūtų linkusi apsimetinėti. Kitaip sakant, socia- 
lumas yra atskiras “žaidžiame visuomenę" atvejis, dar dau- 
giau sąmoningai išgalvotas, mažiau susijęs su individo kar- 
jeros ambicijomis, bet vis tiek tai yra tos pačios socialinės 
medžiagos, su kuria irgi galima žaisti, dalis. Juk būtent 
šitaip žaisdamas, kaip jau minėjome, vaikas išmoksta savo 
“rimtųjų" vaidmenų. Susibūrimuose mes trumpam sugrįž- 
tame į vaikystės maskaradą - vadinasi, galbūt ir jos malo- 
numą. 

Nereikėtų manyti, kad yra labai didelis skirtumas tarp 
“rimtojo" pasaulio ir šio žaismo pasaulio kaukių. Štai vaka- 
rėlyje žmogus vaidina puikų raconteur, o darbo metu - 
tvirtos valios vyrą. Draugijoje būtinas taktiškumas lengvai 
virsta politiniu diplomatiškumu, o įžvalgumas biznyje be- 
veik garantuoja išradingas bendravimo manieras. Arba, jei 
norite, egzistuoja ryšys tarp “žavių manierų" ir pagrindinių 
socialinių įgūdžių. Šis faktas sociologiškai paaiškina tiek 
diplomatų, tiek debiutančių* mokymą “elgtis visuomenėje". 


* Turima omenyje pirmasis mergaičių pasirodymas visuomenėje. 

“Žaisdamas visuomenę" žmogus mokosi būti didžiosios so- 
cialinės scenos aktoriumi, nes ir pati visuomenė primena 
vaidinimą. Kaip puikiai pavaizdavo danų istorikas Johanas 
Huisinga knygoje Homo ludens, neįmanoma iš viso suvokti 
žmogiškosios kultūros, jei nežvelgiame į ją sub specie ludi - 
atsižvelgdami į žaidimo ir žaismingumo aspektą. 

Šiomis mintimis priartėjome prie ribų, ką dar galima 
pasakyti, neperžengiant socialinių mokslinių nuostatų. Jei 
norime likti mokslo ribose, nebegalime palengvinti determi- 
nizmo naštos, kurią ankstesnieji argumentai užkrovė ant 
skaitytojo pečių. Palyginti su anais argumentais, tai, kas 
pasakyta šiame skyriuje, gali atrodyti gana silpna ir vargu ar 
pretenduoja į apibendrinimus. Tai neišvengiama. Dar kartą 
kartojame, kad neįmanoma a priori suvokti laisvės plačiąja 
prasme, naudojant mokslinius diskursus. Mes tesugebėjome 
atskleisti, tam tikrose situacijose, kas yra laisvė nuo sociali- 
nės kontrolės sistemų. Turbūt negalime atrasti laisvės veikti 
socialiai, remdamiesi moksliniais būdais. Net jei mes galėtu- 
me atrasti skylių sociologinėje determinizmo grandinėje, tai 
psichologas, biologas ar kas kitas ateis ir užkimš mūsų skylę 
savuoju deterministiniu audeklu. Kadangi šioje knygoje ne- 
žadėjome asketiškai apsiriboti mokslo logika, tai dabar gali- 
me pažvelgti į socialinę egzistenciją visai iš kitos pusės. Mes 
nesugebėjome išsiaiškinti laisvės sociologiškai ir supratome, 
kad niekada to negalėsime. Ką gi, tebūnie taip. Pabandyki- 
me pažvelgti į patį mūsų sociologinį modelį iš kitos pozicijos. 

Kaip jau minėjome anksčiau, tik intelektualinis barbaras 
gali manyti, kad tikrovė yra tik tai, kas gali būti užčiuopiama 
moksliniais metodais. Kadangi bandėme atsiriboti nuo tokio 
apibrėžimo, mūsų sociologizavimas rėmėsi kitu požiūriu į 
žmogiškąją egzistenciją, kuris nėra grynai sociologinis ar 
net mokslinis. Nėra šis požiūris labai išskirtinis, tai greičiau 
bendra (nors ir skirtingai išplėtota) antropologinė nuostata, 
pripažįstanti žmogaus galimumą būti laisvu. Akivaizdu, kad 

filosofinė diskusija apie tokį antropologinį požiūrį visiškai 
sugriautų šios knygos struktūrą ir todėl išeitų už autoriaus 
kompetencijos ribų. Kadangi nepateiksime jokio filosofinio 
įvado į žmogaus laisvės problemas, būtina tarti nors keletą 
užuominų apie tai, kaip įmanoma mąstyti sociologiškai 
neatmetant laisvės sąvokos ir, dar daugiau, kaip požiūris į 
žmogų, pripažįstantis laisvės idėją, gali aprėpti ir socialines 
dimensijas. Tvirtiname, kad tai svarbi filosofijos ir socialinių 
mokslų dialogo tema, kad čia plyti beribės nepaliestos že- 
mės. Siūlome pasidomėti Alfredo Schuetzo darbais ir dabar- 
tiniais Maurice Natansono bandymais, kurie gali padėti 
nuspėti šios diskusijos kryptis. Mūsų pastabos tolesniuose 
puslapiuose bus labai paviršutiniškos. Tačiau tikimės, kad jų 
pakaks skaitytojui suvokti, jog sociologinė mintis nebūtinai 
nugrimzta į pozityvizmo liūną. 

Dabar pradėsime postulatu, kad žmonės yra laisvi, ir iš 
šio išeities taško grįšime prie tos pačios, socialinės egzisten- 
cijos, problemos. Čia mums labai pravers kelios egzistencia- 
lizmo filosofų išplėtotos koncepcijos (tačiau jas vartosime be 
jokių doktrinieriškų ketinimų). Skaitytoją kviečiame atlikti 
epistemologinį salto mortale ir vėl grįžti prie tų pačių dalykų. 

Sugrįžkime atgal ten, kur nagrinėjome Gehleno instituci- 
jų teoriją, teigiančią, prisiminkime, kad institucijos regu- 
liuoja žmogaus elgesį panašiai, kaip instinktai nulemia gy- 
vūnų elgesį. Aptardami šią teoriją atkreipėme dėmesį, kad 
yra esminis skirtumas tarp instinktų ir institucijų poveikio. 
Gyvūnas, jei pamąstytų apie jį valdančius instinktus, pasaky- 
tų: “Aš neturiu pasirinkimo". Žmonės sako lygiai tą patį, 
aiškindami, kodėl paklūsta instituciniams imperatyvams. 
Skirtumas yra toks, kad gyvūnas sakytų teisybę, o žmonės 
apgaudinėja patys save. Kodėl? O gi todėl, kad jie gali 
pasakyti “ne" visuomenei ir yra dažnai taip padare. Jei 
žmogus pasirenka tokį kelią, gali būti labai nemalonių pada- 
rinių. Tačiau Žmogus dažnai net nesusimąsto, kad yra tokia 

galimybė, nes savo paklusnumą laiko savaime suprantamu 
dalyku. Institucijų sąlygotas identiškumas gali atrodyti 
vienintelis įmanomas, o bet kokia alternatyva - beprotybė. 
Tai nekeičia teiginio, kad sakydamas “Aš privalau" žmogus 
iš tikrųjų apgaudinėja save beveik kiekvienoje socialinėje 
situacijoje. 

Atsižvelgdami į antropologines nuostatas, pripažįstan- 
čias žmogų esantį laisvą, šiai problemai galime pritaikyti tai, 
ką Jean-Paul Sartre'as pavadino “apgaulingu tikėjimu". La- 
bai paprastai sakant - tai apsimetinėjimas, kad privaloma 
tai, kas iš tiesų yra savanoriška. “Apgaulingas tikėjimas" yra 
bėgimas nuo laisvės, apgavikiškas išsisukinėjimas nuo “pasi- 
rinkimo kančios". “Apgaulingas tikėjimas" pasireiškia įvai- 
riausiose Žmogaus gyvenimo situacijose - nuo kasdieniš- 
kiausių iki katastrofiškų. Kavinės padavėjas, kasdien minda- 
mas begalinius ratus aplink jam paskirtus staliukus, apgau- 
lingai tiki, kad padavėjo vaidmuo atitinka jo tikrąją egzis- 
tenciją, kad tomis valandomis, kurioms jis pasamdytas, jis 
yra padavėjas. Moteris, kuri nekalto pokalbio metu pamažu 
leidžiasi sugundoma, persmelkta “apgaulingo tikėjimo", kad 
ji negali kontroliuoti savo kūno. Teroristas, užmušęs žmogų, 
pats sau teisinasi, kad neturėjo kito pasirinkimo, nes partija 
liepusi žudyti. Jis apgaulingai tiki, kad jo egzistencija neat- 
siejama nuo partijos, o juk iš tiesų ši priklausomybė yra jo 
pasirinkimo rezultatas. Nesunku pastebėti, kad “apgaulin- 
gas tikėjimas" apgaubia visuomenę lyg melo migla. Jau pati 
“apgaulingo tikėjimo" galimybė atskleidžia laisvės realybę. 
Žmogus gali rinktis “apgaulingą tikėjimą" tik todėl, kad yra 
laisvas ir nenori matyti savo laisvės. “Apgaulingas tikėjimas" - 
žmogaus laisvės šešėlis. Pastanga išvengti tos laisvės pa- 
smerkta pralaimėti. Kaip puikiai pasakė Sartre'as, mes esa- 
me “nulemti laisvei". 

Jei šią sampratą pritaikytume savo sociologinei perspek- 
tyvai, mus pritrenktų stulbinanti išvada. Tie visi vaidmenys, 

kurių ribojami mes egzistuojame visuomenėje, dabar atrodo 
tarsi didžiulis “apgaulingo tikėjimo" aparatas. Kiekviename 
vaidmenyje glūdi “apgaulingo tikėjimo" galimybė. Kiekvie- 
nas žmogus, sakantis “Aš neturiu pasirinkimo", turėdamas 
omenyje socialinio vaidmens jam keliamus reikalavimus, 
yra šio “apgaulingo tikėjimo" auka. Mes galime nesunkiai 
įsivaizduoti situaciją, kai šis tvirtinimas yra teisingas ta 
prasme, kad nėra pasirinkimo to konkretaus vaidmens ribo- 
se. Tačiau individas turi pasirinkimą peržengti tą vaidmenį. 
Žinoma, tiesa, kad tam tikromis aplinkybėmis verslininkas 
“neturi pasirinkimo", kaip tik negailestingai triuškinti savo 
konkurentą, jei nenori subankrutuoti pats, tačiau jis yra 
būtent tas, kuris renkasi žiaurius veiklos metodus, o ne 
bankrotą. Tiesa tai, kad žmogus “neturi pasirinkimo", kaip 
tik atsisakyti homoseksualinių ryšių, jei nori išlaikyti savo 
padėtį respektabilioje visuomenėje, tačiau šiuo atveju jis 
renkasi: tvirti homoseksualiniai ryšiai ar respektabilumas. 
Žinoma, kai kuriais atvejais teisėjas “neturi pasirinkimo", 
kaip tik nuteisti nusikaltėlį myriop, - to reikalauja teisėjo 
profesija, kurią jis pats sąmoningai pasirinko, žinodamas, 
kad gali tekti skirti tokią bausmę, ir jis renkasi ištikimybę 
profesijai, kai tenka priimti šį galbūt jam nemalonų nuo- 
sprendį. Žmonės atsako už savo veiksmus. Jie yra “apgaulin- 
go tikėjimo" aukos, kai savo pasirinkimą įvardija kaip neiš- 
vengiamą būtinumą. Net pati teisė, ši “apgaulingo tikėjimo" 
tvirtovė, pradėjo pripažinti šį faktą nagrinėdama nacistų 
karinius nusikaltimus. 

Sartre'as meistriškai pavaizdavo “apgaulingo tikėjimo" 
piktybiškiausią stadiją, pateikdamas antisemito, kaip žmo- 
gaus tipo, portretą. Antisemitas karštligiškai stengiasi suta- 
patinti save su mitologiniais vaizdiniais (“nacija", “rase", 
“Volk") ir taip atsikratyti žinojimo apie savąją laisvę. Antise- 
mitizmas (ar bet kuri kita rasizmo ar fanatiško nacionalizmo 
forma) yra “apgaulingas tikėjimas" par excellence, nes suta- 

patina žmonių visumą su jų socialinėmis charakteristikomis. 
Žmonija tampa elementų sistema, neturinčia laisvės. Žmo- 
gus myli, neapkenčia ir žudo mitologiniame pasaulyje, kur 
visi žmonės yra tik savo socialinių paskirčių raiška, pavyz- 
džiui, SS žmogų išreiškia jo emblema bei skiriamieji ženklai, 
o žydas yra niekinimo simbolis, prisiūtas ant jo koncentraci- 
jos stovyklos kalinio drabužio. 

“Apgaulingas tikėjimas", besireiškiantis tokia kraštutinė 
žalingumo forma, neapsiriboja vien Kafkos plunksnos vertu 
nacizmo ar jo totalitarinių analogijų pasauliu. Jis egzistuoja 
mūsų visuomenėje kaip saviapgaulės formos. Mirties baus- 
mė toliau vykdoma tariamai humaniškose visuomenėse dau- 
gybės tokių “apgaulingo tikėjimo" veiksmų dėka. Nūdienos 
budeliai, kaip ir nacistiniai, prisistato kaip nuolankūs visuo- 
menės tarnai, nepriekaištingos ar bent pusėtinos moralės, 
kuriems tenka nugalėti savo silpnumą, kad galėtų atlikti 
savo pareigas. 

Nenagrinėsime dabar “apgaulingo tikėjimo" etinės pu- 
sės. Palikime tai kitam skyriui. Geriau grįžkime prie to 
stulbinančio visuomenės vaizdo, kuris iškilo kaip šių svars- 
tymų rezultatas. Kadangi visuomenė yra tarsi socialinių 
vaidmenų raizginys, o kiekvienas iš šių vaidmenų gali tapti 
pastoviu ar laikinu jo atlikėjo pasiteisinimu nenorint prisi- 
imti atsakomybės, tai galime teigti, kad apgaulė ir saviap- 
gaulė yra socialinės realybės šerdis. Tai nėra atsitiktinė 
visuomenės savybė, kurią būtų galima išrauti su šaknimis 
viena ar kita moralės reforma. Socialinėse struktūrose gluū- 
dinti apgaulė yra funkcinis imperatyvas. Visuomenė gali 
išsilaikyti tik tada, jei jos fikcijos (jos “tarytum" pobūdis, jei 
vartotume Hanso Vaihingerio terminą) turi ontologinį sta- 
tusą, kurį palaiko nors keli jos nariai kurį nors laiko tarpą 
arba, tarkim taip, visuomenė tokia, kokią mes ją pažinome 
per žmonijos istoriją. 

Visuomenė pateikia individui būdą, padedantį nuslėpti 
nuo savęs savo laisvę. Tačiau visuomenė, parodydama 
“apgaulingo tikėjimo" slėptuvę, suteikia ir laisvės galimybę, 
įmanomą tik visuomenės dėka. Mes esame socialios būty- 
bės, ir mūsų egzistenciją riboja socialinė lokalizacija. Tos 
pačios socialinės situacijos, galinčios tapti “apgaulingo tikė- 
jimo" spąstais, taip pat gali būti vartais į laisvę. Kiekvieną 
socialinį vaidmenį galima atlikti sąmoningai arba aklai. Jei 
jis atliekamas sąmoningai, jis gali tapti mūsų sprendimų 
varomąja jėga. Kiekviena socialinė institucija gali būti mūsų 
bėgimo nuo savo laisvės pasiteisinimu ir įrankiu. Tačiau 
bent jau kai kurios institucijos gali tapti laisvo žmogaus 
veiklos apsauginiais skydais. Taigi “apgaulingo tikėjimo" 
samprata nebūtinai pateikia visuomenės, kaip iliuzijų kara- 
lystės, vaizdinį, o greičiau - išryškina socialinės egzistenci- 
jos paradoksalumą ir sąlygiškumą. 

Kita mūsų diskusijai pravarti egzistencialistinės filosofi- 
jos koncepcija - Martino Heideggerio pavadinta das Man. Šis 
vokiškas žodis tiesiogiai neišverčiamas. Jis vartojamas vo- 
kiečių kalboje tais pačiais atvejais kaip ir one yra vartojamas 
angliškuose beasmeniuose neapibrėžtuose sakiniuose, pvz., 
“Taip nedaroma" (“One does not do that", “Man tut das 
nicht"). Ta pačią prasmę perteikia prancūzų on, o Josė 
Ortega y Gassetas puikiai pagavo Heideggerio mintį ispanų 
kalba perteikdamas šią prasmę lo gue se hace. Kitaip sakant, 
Man žymi miglotą žmonių apibendrinimą. Taip nedaro ne 
šis, ne anas Žmogus, ne tu, ne aš, - tam tikra prasme taip 
nedaro visi žmonės, tačiau tai toks apibendrinimas, kuris 
gali ir visiškai nereikšti jokio žmogaus. Ta prasme vaikui 
sakoma, kad “prie žmonių niekas nekrapšto savo nosies". 
Konkretus vaikas, kurį erzina būtent jo nosis, priskiriamas 
tai anoniminei beveidei bendrijai,- ir tai, beje, daro didelę 
įtaką vaiko elgesiui. Iš tiesų (ir tai turėtų leisti mums atsi- 

kvėpti) Heideggerio Man labai primena tai, ką Meadas 
vadino “apibendrintas kitas". 

Heideggerio filosofinėje sistemoje Man koncepcija yra 
susijusi su jo nagrinėjama autentiškumo ir neautentiškumo 
problema. Egzistuoti autentiškai - tai gyventi gerai suvo- 
kiant savo individualybės nepakartojamumą, išskirtinumą 
bei unikalumą. Ir priešingai, neautentiška egzistencija - tai 
savęs praradimas anoniminiame Man, savo unikalumo iš- 
keitimas į socialiai sukurtas abstrakcijas. Tai ypač lemia 
žmogaus laikyseną mirties akivaizdoje. Aišku, kad miršta 
vienas, konkretus, nepakartojamas žmogaus. Tačiau visuo- 
menė guodžia velionio artimuosius ir visus, kurie taip pat 
mirs, priskirdama kiekvieną mirtį bendroms kategorijoms, 
kurios skirtos sušvelninti mirties siaubui. Žmogus miršta, o 
mes sakome: “Taip, mes visi kada nors tenai turėsime iške- 
liauti". Šis “mes visi" yra tikslus sąvokos Man perteikimas - 
tai yra visi ir todėl niekas konkrečiai, o po šiuo apibendrini- 
mu slepiamės nuo neišvengiamo fakto, kad ir mes mirsime, 
t. y. mirs konkretus asmuo. Heideggeris rėmėsi L.Tolstojaus 
apsakymu “Ivano Iljičiaus mirtis", kaip literatūros kūriniu, 
geriausiai išreiškiančiu neautentišką laikyseną mirties aki- 
vaizdoje. Autentiškumą kančios momentu geriausiai iliust- 
ruoja nepamirštamas Federico Garcia Lorca eilėraštis apie 
matadoro mirtį “Rauda, netekus Ignacio Sanches Mejias". 

Heideggerio Man teorija tinka mūsų požiūriui į visuome- 
ne ne tiek normatyviniu, kiek pažintiniu aspektu. “Apgaulin- 
gas tikėjimas" atskleidė mums visuomenę kaip mechaniz- 
mą, suteikiantį alibi mūsų bėgimui nuo laisvės. Man samp- 
rata pateikia visuomenės, kaip gynybos nuo nerimasties, 
baimės, paveikslą. Visuomenėje egzistuoja “savaime su- 
prantamos" struktūros (čia galėtume kalbėti apie “viskas 
gerai" pasaulį [okey world]), kurios, jei tik laikomės taisyk- 
lių, apsaugo mus nuo atviros gyvenimo nerimasties. Šiame 
pasaulyje, kur “viskas gerai", yra įsitvirtinę standartiniai 

veiksmai bei ritualai, organizuojantys visas baimes taip, kad 
galime ramiau į jas reaguoti. 

Visos įšventinimo apeigos iliustruoja šią funkciją. Gimi- 
mo stebuklas, geismo paslaptis, mirties siaubas - visi jie yra 
kruopščiai užmaskuojami: mes einame iš vienos pakopos į 
kitą natūralia ir savaime suprantama seka; visi gimstame, 
subręstame bei turime mirti, ir todėl kiekvienas iš mūsų gali 
būti apsaugotas nuo šių įvykių neįtikėtino stebuklo. Man 
koncepcija leidžia mums gyventi neautentiškai, ignoruojant 
metafizinius klausimus, kuriuos iškelia mūsų egzistencija. 
Mus supa tamsa iš visų pusių, kai skubame per savo trumputį 
gyvenimą neišvengiamos mirties link. Kankinantis klausi- 
mas “kodėl?", anksčiau ar vėliau kylantis kiekvienam savo 
padėtį apmąstančiam Žmogui, yra tuoj pat numalšinamas 
atsakymais-klišėmis, kuriuos parengusi visuomenė. Visuo- 
menė pateikia mums jau gatavas religijos sistemas bei socia- 
linius ritualus ir atpalaiduoja mus nuo tokio klausinėjimo. 
“Savaime suprantamas“ pasaulis, socialinis pasaulis, kuris 
teigia mums, kad viskas yra labai gerai, yra mūsų neauten- 
tiškos būties vieta. 

Panagrinėkime tokį pavyzdį. Žmogus atsibunda naktį 
nuo košmariško sapno - sapnavo netekęs savo identiškumo 
ir padėties nuovokos. Net atsibudimo momentu jo būties bei 
jo pasaulio tikrovė jam atrodo į sapną panaši fantasmagori- 
ja, kuri gali išnykti ar pasikeisti akimirksniu. Žmogus guli 
lovoje lyg metafizinio paralyžiaus sukaustytas, jausdamasis 
tik per žingsnį nutolęs nuo išnykimo, kuris buvo grėsmingai 
pasirodęs košmariškame sapne. Kurį laiką būdamas skaus- 
mingai aiškios sąmonės, jis beveik užuodžia lėtą mirties 
artėjimą, o kartu su ja - ir nebūties dvelksmą. Po to jis 
griebiasi cigeretės ir, kaip sakoma, “sugrįžta atgal į tikrovę". 
Jis primena sau savo vardą, pavardę, adresą, profesiją ir 
rytdienos planus. Žmogus atsikelia, vaikšto po namus, kupi- 
nus praeities bei dabarties identiškumo įrodymų. Jis pasi- 

klauso gatvės garsų, galbūt budina žmoną ar vaikus ir 
nusiramina, kai šie pyksta žadinami. Greitai, juokdamasis iš 
savęs, jis atmeta savo naujus išgyvenimus kaip didžiausią 
kvailystę, nueina į virtuvę, ieško šaldytuve kokio kąsnio ar 
išlenkia stiklelį ko nors stipresnio ir eina miegoti, pasiryžęs 
sapnuoti malonius dalykus, pavyzdžiui, naujas pareigas. 

Kol kas viskas gerai. Tačiau kas gi iš tikrųjų yra ta 
"tikrovė", į kurią jis ką tik grįžo? Tai jo socialiai sukonstruoto 
pasaulio “tikrovė", to “viskas gerai" pasaulio, kuriame meta- 
fiziniai klausimai visada juokingi, jeigu jų prieš tai neapdo- 
rojo “savaime suprantami" religiniai ritualai. Tiesą sakant, 
ši “tikrovė" yra labai trapi ir sąlygiška. Vardai, adresai, 
profesijos bei žmonos gali staiga pradingti ar pasikeisti. Visi 
planai galiausiai suyra. Visi namai kada nors ištuštėja. Jei 
mes ir nugyventume visą savo gyvenimą be kankinančių 
klausimų, kas esame ir ką darome, vis tiek pabaigoje teks 
susidurti su tuo vidurnakčio košmaru, kada pasijusime nete- 
kę visų vardų bei identitetų. Maža to, mes patys šitai žino- 
me, - tai ir skubina mus ieškoti priedangos neautentiškume. 
Visuomenė suteikia mums vardus, kad apsaugotų nuo nebū- 
ties. Ji sukuria mums pasaulį, kuriame galime gyventi, ir 
taip apsaugo nuo chaoso, supančio mus iš visų pusių. Ji 
duoda mums kalbą ir prasmes, kad šis pasaulis atrodytų 
įtikinamas. Ir ji parūpina nuolatinį balsų chorą, kuris patvir- 
tintų mūsų tikėjimą bei nuramintų mumyse slypinčias abe- 
jones. 

Šiame truputį pasikeitusiame kontekste mes dar kartą 
turėtume prisiminti “apgaulingą tikėjimą". Iš tikrųjų visuo- 
menė, turint omenyje jos Man aspektą, yra sąmokslas neau- 
tentiškai egzistencijai kurti. Visuomenės sienos - tai sienos 
Potiomkino kaimelio, pastatyto ant būties gelmės krašto. Jos 
saugo mus nuo baimių, sukuria reikšmių bei prasmių visu- 
mą, sąlygojančią, kad mūsų gyvenimai taptų prasmingi. 
Tačiau taip pat teisinga, jog autentiška egzistencija įmano- 

ma tik visuomenėje. Visos prasmės perduodamos sociali- 
niuose procesuose. Žmogus gali būti žmogiškas, autentiškas 
arba neautentiškas, tik visuomenėje. Ir visos mintys - religi- 
nio, filosofinio ar estetinio pobūdžio, - kurios veda mus prie 
būties apmąstymų, yra socialiai lokalizuotos. Visuomenė 
gali padėti bėgti nuo laisvės arba pasiekti ją, visuomenė taip 
pat gali palaidoti mūsų metafizinius ieškojimus arba nu- 
brėžti kontūrus jiems plėtotis. Taigi dar kartą susiduriame 
su, tarsi dviveidžiu Janu, mūsų socialinės egzistencijos para- 
doksu. Turbūt neabejotina, kad didesnei žmonių daliai vi- 
suomenė yra tarsi pasiteisinimas, tarsi tas Potiomkino kai- 
melis, one išsivadavimo kelias. Nors tvirtiname, kad įmano- 
mas autentiškumas visuomenėje, visai neteigiame, kad šia 
galimybe iš tiesų naudojasi daug žmonių. Kokia bebūtų 
mūsų pačių socialinė padėtis, jei apsidairytume aplinkui, 
įsitikintume tuo. 

Šiais samprotavimais dar kartą priartėjome prie etinių 
svarstymų, kuriuos norime atidėti kitai progai. Šiuo metu 
norėtume akcentuoti, kad “ekstazė", kaip mes ją apibrėžė- 
me, turi tiek metafizinę, tiek ir sociologinę prasmę. Norint 
suvokti žmogaus padėtį be paguodžiančių mistifikacijų, bū- 
tina peržengti “savaime suprantamą“ visuomenės rutiną. 
Tai nereiškia, kad tik atskalūnas arba maištininkas gali būti 
autentiškas. Tai reiškia, kad laisvei būtina sąmonės nepri- 
klausomybė. Kad ir kokias laisvės galimybes turėtume, jų 
negalėsime įgyvendinti, jei ir toliau manysime, kad šis “vis- 
kas gerai" visuomenės pasaulis yra vienintelis. Visuomenė 
aprūpina mus šiltais, pakankamai patogiais urvais, kuriuo- 
se galime spaustis kartu su draugais, garsiai mušdami būg- 
nus, nustelbiančius hienas, gūdžiai staugiančias mus supan- 
čioje tamsoje. “Ekstazė" - tai individo pasiryžimas vienam 
išlįsti iš urvo ir pasitikti naktį. 


153 


7. PRIEDAS: SOCIOLOGINIS 


MAKIAVELIZMAS!IR ETIKA 
(ARBA: KAIP SUDERINTI SĄŽINĖS 
SKRUPULUS SU APGAUDINĖJIMU) 


Autorius jau anksčiau minėjo kai kuriuos sociologi- 
nės minties etinius akcentus, lemiamus krikščioniško požiū- 
rio į žmogų. Tačiau šia knyga jis nesiekia primesti skaitytojui 
savo religinių įsitikinimų. Autorius mano, kad šiai knygai 
turi pakakti pasaulietinės griaunamosios pozicijos, visai 
nesiekiant išklibinti visuotinai priimtų, amžinųjų, tiesų - ką 
gali sukelti simpatijos vienai ar kitai religijai. Etikos proble- 
mas mūsų knygos kontekste galime aptarti tik labai glaus- 
tai. Kadangi ankstesniuose savo svarstymuose, ypač pasku- 
tiniajame skyriuje, paminėjome keletą svarbių etikos klausi- 
mų, skaitytojas turi teise reikalauti bent jau užuominos, kaip 
galima atsakyti į juos. 

Anuose puslapiuose buvo pateikta pakankamai daug 
patvirtinimų išvadai, kad sociologinė perspektyva nėra nu- 
kreipianti į besiplėtojantį, apimlų požiūrį, greičiau ji padeda 
daugiau ar mažiau atkerėti nuo to, kaip socialinė tikrovė 
aiškinama sekmadieninėse pamokose ar civilinės teisės pas- 
kaitose. Tai tinka bet kuriuo atveju, ar liktume prie ką tik 
aptarto visuomenės, kaip dramos, vaizdinio, ar grįžtume 
prie dar anksčiau minėtų gerokai griežtesnių deterministi- 
nių modelių. Beje, oficialiųjų ideologijų požiūriu, visuome- 
nę traktuoti kaip karnavalą yra blogiau negu ją laikyti 
kalėjimu. Akivaizdu, kad toks sociologinis iliuzijų išsklaidy- 
mas suponuoja makiavelizmo galimybes. Nors pozityvizmo 
vizija, kad žinojimas visada grindžia kelius į valdžią, yra 
gana utopiška, visgi teisinga, jog įžvalgumas padeda įgyti 
reiškinių kontrolę. Tai ypač teisinga kalbant apie įžvalgumą 

visuomeniniuose reikaluose, ką gerai žinojo ir mokė Ma- 
chiavelli. 

Tik tas, kuris perpranta žaidimo taisykles, gali sukčiauti. 
Laimėjimo paslaptis - nenuoširdumas. Tas žmogus, kuris 
nuoširdžiai atlieka visus savo vaidmenis, kuris negalvoda- 
mas reaguoja į lūkesčius, jų smulkmeniškai netyrinėdamas, 
negali būti “ekstazinėje" padėtyje ir todėl yra visai nepavo- 
jingas tiems, kurie rūpinasi taisyklių saugojimu. Mes bandė- 
me parodyti, kaip sociologija gali praversti lyg preliudija į 
"ekstazę" ir, potekstėje, kaip sistemos apgaudinėjimo būdas. 
Neskubėkite daryti išvados, kad šis siekis visada etiškai 
smerktinas. Galų gale tai priklauso nuo to, kaip žmogus 
vertina esamos sistemos etinį statusą. Turbūt niekas ne- 
prieštaraus, jei tironijos aukos bandys panaudoti keletą 
gudrybių už tirono nugaros, kad palengvintų savo gyveni- 
mą. Vis dėlto egzistuoja bloga lemianti, etine prasme, gali- 
mybė žinoti taisyklių “mechanizmus". Paplitęs nepasitikė- 
jimas socialiniais mokslais, bent jau iš dalies, grindžiamas 
teisinga, nors ir neaiškiai formuluojama tokios galimybės 
nuojauta. Šia prasme kiekvienas sociologas yra ir potencia- 
lus sabotuotojas ar apgavikas, ir numanomas priespaudos 
talkininkas. 

Kaip jau buvome minėję gerokai anksčiau, su šia etiškai 
keblia padėtimi susiduria ne tik visuomenę tyrinėjantis moks- 
lininkas, bet ir jo kolegos gamtos mokslų atstovai, - tai 
pakankamai aiškiai visai neseniai paliudijo branduolinės 
fizikos panaudojimas politiniams tikslams. Politiškai kont- 
roliuojamų mokslininkų, dirbančių abiejose Geležinės už- 
dangos pusėse, pozicija nelabai aiški. Fizikai užsidegę kuria 
pasaulio sunaikinimo projektus, o socialiniam mokslininkui 
gali būti patikėta mažesnė misija - formuoti tam pasaulio 
sutikimą. Tačiau turbūt beveik visi sutiks, kad negalima 
užbaigti šių pasvarstymų, fizikos mokslą paskelbiant visai 
praradusį moralę. Viskas priklauso ne nuo mokslo pobū- 
džio, o nuo mokslininko asmenybės. Tas pats pasakytina 

apie sociologą, nors ta jo galia atrodytų niekingai maža, 
palyginti su pragaištingu gamtos mokslų arsenalu. 

Makiavelizmas, politinis ar sociologinis jis būtų, yra nuos- 
tata pati savaime etiškai neutrali. Makiavelizmas įgauna 
neigiamos moralinės energijos, kai jį taiko žmonės be etinių 
skrupulų ar užuojautos. Friedrichas Meinecke'as savo pa- 
teiktoje politinio makiavelizmo istorijoje įtikinamai parodė, 
kad raison d'etat -italo, didžiojo valstybės diagnostiko varto- 
jama prasme - yra suderinami su svarbiausiais etikos daly- 
kais. Sociologinis makiavelizmas yra toks pat. Pavyzdžiui, 
Maxo Weberio gyvenimas - tikra pamoka, kaip nekompro- 
misinė sociologinė samprata gali būti derinama su skrupu- 
lingais ieškojimais, siekiant įgyvendinti etikos idealus. Ta- 
čiau vis tiek išlieka ta nelemta galimybė, kad makiavelizmo 
instrumentai gali patekti į rankas žmonių, turinčių nehuma- 
niškų kėslų arba neturinčių visai jokių tikslų, išskyrus siekį 
tarnauti esamai valdžiai. Sociologijos žinių pritaikymas po- 
litinei propagandai ir kariniam planavimui Amerikoje yra 
pakankamai nemalonus. Jis tampa tikru košmaru totalitari- 
nės visuomenės atveju, kaip ir kai kurių sociologijos aspektų 
panaudojimas dabar pramonės valdyme, visuomeniniuose 
santykiuose ir etiškai labai tendencingoje reklamoje. Vien 
tai, kad daug sociologų, nagrinėdami šias problemas, neke- 
lia etinių klausimų, pakankamai aiškiai įrodo, kad sociologi- 
nė perspektyva ipso facto neskatina žengti į aukštesnę etinio 
jautrumo pakopą. Maža to, visiškai ciniškas tyrinėtojas kar- 
tais gauna daug tikslesnius duomenis negu jo kolega, slegia- 
mas skrupulų bei moralės nuostatų, nes šis gali pasibaisėti 
kai kuriais tyrimo metu išryškėjusiais dalykais. Deja, negali- 
me pasiguosti mintimi, kad geresni (mokslinės kompetenci- 
jos prasme) yra tie socialinių mokslų atstovai, kurie labiau 
rūpinasi etikos dalykais. 

Turint tai omenyje, įdomu žvilgterėti, kaip pati sociologi- 
nė samprata gali tapti “apgaulingo tikėjimo" kuriamąja jėga. 

Tai atsitinka tada, kai ši samprata tampa alibi dėl neprisiim- 
tos atsakomybės. Mes jau užsiminėme, kad taip gali atsitikti, 
pirmame skyriuje, aptardami sociologo įvaizdį - tai bejaus- 
mis ir niekam neįsipareigojąs stebėtojas. Pavyzdžiui, pieti- 
nėse valstijose apsigyvenęs sociologas gali pradėti savo kar- 
jerą turėdamas tvirtų asmeninių nuostatų nepripažinti Pietų 
rasinės sistemos ir gali būti, kad jis bandys išreikšti savo 
požiūrį kokiais nors politiniais ar socialiniais veiksmais. 
Tačiau po kurio laiko jis tampa, tarkim, rasinių problemų 
ekspertu, gua sociologu. Dabar jis įsitikinęs, kad perpranta 
šią sistemą. Atsidūrus vis-d-vis su moralės problemomis, 
kartais pasirenkama tokia pozicija - šaltakraujiško moksli- 
ninko komentatoriaus. Dabar sociologas mano, kad jo išma- 
nymas išreiškia jo santykius su reiškiniu ir išvaduoja jį nuo 
bet kokių veiksmų, kurie paliestų jį kaip asmenį. Tokiais 
atvejais mokslinio objektyvumo ir moralės sąlygoto subjek- 
tyvumo sąsają galima įsivaizduoti remiantis Sgreno Kierke- 
gaardo panaudota analogija Hėgelio idėjoms išreikšti: žmo- 
gus pasistato puikiausius rūmus, tiesiog stebuklą akiai, ta- 
čiau ir toliau tebegyvena lūšnoje netoliese. Čia būtina pa- 
brėžti, kad toks mokslinis neutralumas visai nėra etiškai 
smerktinas ir, galimas daiktas, kad tam tikrose situacijose 
labai įsitraukęs, angažuotas sociologas gali jausti, kad bū- 
tent mokslinis neutralumas leistų daugiausia pasiekti. Etinė 
problema iškyla tada, kai šis neutralumas iškeliamas vietoj 
asmeninių įsipareigojimų visos sociologo egzistencijos at- 
žvilgiu. Tokiu atveju mes turime teisę kalbėti apie “apgau- 
lingą tikėjimą" Sartre'o termino prasme. 

Mes sutinkame su sociologijos kritikais, kad iš tiesų yra 
pagrindas nerimauti dėl etinių dalykų. Tačiau tvirtiname, 
kad egzistuoja ženklūs etikos raiškos galimumai, glūdintys 
pačioje sociologinėje sampratoje. Iš karto reikia paaiškinti, 
kad mes negalime priimti ar atnaujinti senosios Comte'o 
vilties, kurią išlaikė prancūzų sociologijos diurkheimiška 

linkmė, kad sociologijos mokslas pajėgs pasivyti objektyvią- 
ją moralę (prancūzai pavadintų science des moeurs), kurios 
pagrindu galima būtų sukurti savotišką sekuliarinį katekiz- 
mą. Tokios viltys - kai kurios rado atgarsį Amerikoje - 
pasmerktos žlugti, nes nepaisoma, jog mokslinė bei etinė 
sampratos iš esmės yra visiškai skirtingos. Moksliniai meto- 
dai negali paaiškinti, koks turėtų būti teisingas gyvenimas, 
lygiai kaip jie neįstengia žvelgti į laisvę kaip empirinį reiški- 
nį. Tikėtis tokių žygdarbių iš mokslo - tai visiškai nesuvokti 
jo savitumo esmės. Iš čia plaukiantis nusivylimas aptemdo 
galimybę matyti, kokie yra tikrieji humanistiniai mokslo 
nuopelnai. 

Mes tvirtiname, kad sociologija yra pajėgi padėti indivi- 
dui humanizuoti savo požiūrį į socialinę tikrovę. Tai yra 
pasakytina labai rezervuotai, kadangi jau pripažinome, kad 
nėra tokio būtinumo. Tačiau jei žmogui priimtini ankstesnių 
skyrių argumentai, susiję su sociologine perspektyva, šis 
humanizavimas tampa jam bent jau intelektualiai įtikimas. 
Sociologinė samprata vis grįžta prie visuomenės absoliutu- 
mo ir santykinumo paradokso. Galime pakartoti, kad visuo- 
menė apibrėžia žmogų, 0 ji savo ruožtu yra žmogaus api- 
brėžta. Šis paradoksas susijęs su pačia žmogaus situacijos 
problema. Būtų iš tiesų labai keista, jei ši perspektyva netu- 
rėtų jokios etinės svarbos; tokią prielaidą galėtume daryti tik 
tada, jei etikos sritį visiškai atskirtume nuo empirinio pasau- 
lio, kuriame gyvena žmonės. 

Tai, ką čia vadiname humanizacija, galima iliustruoti 
trimis pavyzdžiais, kurie iš tikrųjų turi tam tikrą paradigmi- 
nę reikšme, - rasės, homoseksualizmo ir mirties bausmės 
problemos. Kiekvienu iš šių atvejų galima matyti, kaip socio- 
loginė samprata pagilina, išplečia paprastai paviršutinišką 
požiūrį į šiuos reiškinius. Iš tikrųjų sociologai labai nemažai 
nuveikė gvildendami kiekvieną šią problemą. Sociologų 
indėlis yra tas, kad jie demaskavo su rase susijusią mitologi- 

ją: atskleidė tokių mitų išnaudotojišką funkciją bei parodė, 
kaip veikia rasinė sistema Amerikos visuomenėje, ir tokiu 
būdu iškėlė minčių, kaip būtų galima šią sistemą efektyviai 
pakeisti. Kalbėdami apie homoseksualizmą, sociologai linkę 
palikti šio fenomeno esmės interpretaciją psichologams bei 
psichiatrams, tačiau jie sukaupė duomenų apie šio reiškinio 
paplitimą ir socialinį pjūvį, tuo remdamiesi paneigė moralis- 
tinį homoseksualizmo apibrėžimą - esą tai mažos išsigimėlių 
grupės yda, o teisines nuostatas, susijusias su šiuo reiškiniu, 
pavertė diskutuotinais dalykais. Kalbėdami apie mirties baus- 
me, sociologai sugebėjo įtikinamai parodyti, kad ji visai 
neatbaido nuo nusikaltimų, už kuriuos yra skiriama, ir kad 
mirties bausmės panaikinimas visiškai nesąlygoja tų pražū- 
tingų padarinių, kaip pranašauja jos šalininkai. 

Be jokios abejonės, šie sociologų nuopelnai yra labai 
svarbūs formuojant protingą visuomenės elgseną bei požiūrį 
į minėtus reiškinius. Jau vien šių nuopelnų pakaktų, kad 
galėtume patvirtinti sociologo pretenziją, jog jo veikla turi 
etine vertę. Tačiau teigtume, kad kiekvienu iš šių trijų atvejų 
sociologija turi atlikti daugiau, - tai glaudžiai susiję su tuo, 
ką pavadinome humanizacija, ir suaugę su jau anksčiau 
aptarta paradoksalia socialinės tikrovės samprata. 

Sociologija parodo Žmogaus - tokio, kokį jį padarė visuo- 
menė, ir žmogaus, neryžtingai, atsargiai, o kartais aistringai 
bandančio būti kuo nors kitu, pagal savo norą, - paveikslą. 
Sociologija atskleidžia visišką visų socialiai suteikiamų iden- 
titetų santykinumą. Sociologinės perspektyvos, kaip mes ją 
suprantame, esmė yra nesuderinama su požiūriais, visiškai 
sutapatinančiais žmones su jiems socialiai suteiktais identiš- 
kumais. Kitaip sakant, sociologas turėtų gerai suvokti, kaip 
režisūros mechanizmai veikia kiekvieno veiksmo metu. Jis 
turėtų permanyti tą akrobatiką - aktoriai įlenda į savo 
kostiumus tik konkrečiam vaidmeniui, ir dėl to jam turėtų 
būti labai sunku suteikti šiam maskaradui ontologinį statu- 

są. Todėl sociologui tenka vargti su visomis tomis kategori- 
jomis, kurios pavadina žmones: “negrai", “baltieji", “kauka- 
ziečiai", “žydai", “nežydai", “amerikiečiai" ar “vakariečiai". 
Vienaip ar kitaip, daugiau ar mažiau pragaištingai, visi šie 
įvardijimai stumia prie “apgaulingo tikėjimo", vos tik jiems 
suteikiamos ontologinės prasmės. Sociologija moko mus 
suvokti, kad “negras" - tai asmuo, kurį taip įvardijo, “pažy- 
mėjo", visuomenė, kad šis “pažymėjimas" pateisina suvaržy- 
mus, kuriais siekiama paversti jį iš anksto sukonstruotu 
įvaizdžiu, taip pat, kad šie suvaržymai yra sąlygiški, niekuo 
nemotyvuoti ir, kas svarbiausia, pasireiškiantys iš abiejų 
pusių. 

Jei į žmogų žiūrėsime tik kaip į “negrą" - tai bus “apgau- 
lingo tikėjimo" apraiška, nesvarbu, rasisto ar rasinio liberalo 
požiūris. Tiesą sakant, verta pabrėžti, kad liberalai taip pat 
dažnai pasiduoda toms socialine prasme savaime supranta- 
moms fikcijoms, kaip ir jų politiniai oponentai, tik skirtingai 
jas vertina. Čia galima paminėti, kad manantieji, jog jiems 
priskiriami neigiami identitetai, yra linkę priimti tas katego- 
rijas, kurias sugalvojo jų engėjai, paprasčiausiai minuso 
ženklą, siejamą su jų identitetu, pakeisdami pliuso ženklu. 
Žydų reakcijos į antisemitizmą - klasikiniai tokio proceso 
pavyzdžiai: žydai pateikia savo identiteto kontraapibrėžtis 
paprasčiausiai pakeisdami priešingais ženklus, susijusius su 
antisemitinėmis kategorijomis, tačiau iš esmės nepriešta- 
raudami pačioms šioms kategorijoms. Grįžkime prie negro 
pavyzdžio: negras ima jausti “pasididžiavimą savo rase" 
vietoj anksčiau buvusios gėdos; taip sukuriamas atsakoma- 
sis juodasis rasizmas, kuris tėra baltojo prototipo šešėlis. 
Sociologinė samprata visų pirma paaiškintų, kad pats “ra- 
sės" konceptas yra ne kas kita, o fikcija, ir turbūt padėtų 
suvokti, kad tikroji problema - kas yra žmogus. Tai visai 
nepaneigia, kad priešingi dariniai, kaip šie ką tik minėti, gali 

būti funkcionalūs organizuojant pasipriešinimą priespaudai 
ar gali būti politiškai pagrįsti kaip ir daugelis kitų mitų. 
Tačiau vis vien jų šaknys glūdi “apgaulingame tikėjime", 
kurio griaunamoji energija galiausiai išsireikalaus jai pri- 
klausančią duoklę, o tada tie, kurie taip sunkiai įgijo “pasi- 
didžiavimą savo rase", supras, kad tai tėra muilo burbulas. 

Sociologija tokiu atveju nukreipia į egzistencinę poziciją, 
kurią sunku suderinti su rasiniais prietarais. Deja, tai visai 
nereiškia, kad ji eliminuoja juos. Tačiau sociologas, kuris 
atkakliai laikosi tokių prietarų, yra dvigubos “apgaulingo 
tikėjimo" dozės auka: “apgaulingo tikėjimo", kuris yra bet 
kokio rasistinio požiūrio neatskiriama dalis, ir jam pačiam 
būdingo “apgaulingo tikėjimo", kuriuo jis atskiria savo so- 
ciologinį požiūrį nuo visos kitos savo egzistencijos visuome- 
nėje. Sociologas, kuris neatskiria savo intelektinės veiklos 
nuo savo gyvenimo, suvokdamas tų išgalvotų socialinių 
kategorijų santykinumą, sieks tokios moralinės bei politinės 
padėties, kuri nebūtų beviltiškai fiksuota kokios nors vienos 
pagarbiai traktuojamų kategorijų sistemos. Kitaip sakant, jis 
nepatikliai žiūrės į visus socialiai nustatytus identitetus, taip 
pat ir į savo paties. 

Tokią pačią logiką galima pritaikyti ir homoseksualizmo 
atveju. Dabartinis savaime suprantamas vakariečių požiūris 
į homoseksualizmą bei jo raiška įstatymuose ir mores grin- 
džiami prielaida, kad pati gamta paskiria lytims vaidmenis, 
kad vienas lytinių santykių modelis yra normalus, sveikas ir 
pageidautinas, o kitas - nenormalus, nesveikas ir bjaurus. 
Sociologinis požiūris kelia klausimą ir šiai prielaidai. Lyties 
vaidmenys kuriami toje pačioje santykinumo bei nepatiki- 
mumo aplinkumoje, kaip ir visa socialinė struktūra. Įvairių 
kultūrų seksualinio elgesio lyginimai liudija mums nepa- 
prastai didelį lankstumą, kurį vyrai sugeba parodyti, organi- 
zuodami šią savo gyvenimo sritį. Kas yra normalu ir įprasta 
vienoje kultūroje, kitoje gali būti laikoma patologija. Šis 

lytinių vaidmenų sampratos reliatyvizmas, žinoma, neatpa- 
laiduoja individo nuo būtinybės susirasti moraliai priimtiną 
kelią. Tai dar vienas “apgaulingo tikėjimo" pavyzdys - objek- 
tyviai esančio reliatyvumo griebiamasi norint pateisinti sub- 
jektyvią būtinybę rasti tas lemiamas nuostatas, kuriomis 
individas grindžia visą savo egzistenciją. Pavyzdžiui, galima 
puikiai žinoti, kad būdai, kuriais vyrai organizuoja savo 
seksualinį gyvenimą, yra labai įvairūs, tiesiog tai susitarimo 
(santykinis) dalykas, ir vis dėlto pasirinkti kitą saviraiškos 
erdvę - tik savo santuoką. Tokiam įsipareigojimui nereikia 
jokios ontologinės paramos. Taip pasirenkama ir elgiamasi 
sprendimų naštos neperkeliant gamtai ar būtinybei. 
Homoseksualizmo persekiojimas taip pat išreiškia “ap- 
gaulingą tikėjimą" kaip rasiniai prietarai ar rasinė diskrimi- 
nacija. Abiem atvejais individo netvirtą, vibruojantį identi- 
tetą laiduoja jam priešingas įvaizdis niekinamojoje grupėje. 
Kaip parodė Sartre'as pavaizduodamas antisemitą, indivi- 
das įteisina save nekęsdamas ir niekindamas tą asmenį, kurį 
laiko sau priešingu. Baltaodis niekina negrą ir taip patvirti- 
na savo paties identitetą, suteikiantį jam teisę reikšti šią 
panieką. Lygiai taip pat individas ima įtikėti savo abejotinu 
vyriškumu tada, kai spjauna į homoseksualistą ir visaip jį 
niekina. Jei šiuolaikinei psichologijai ir pavyko ką nors 
išaiškinti - tai kaip tik homme sexuel moyen sintetinį vyrišku- 
mą, to paties erotiškojo miesčionio, kuris mėgsta vaidinti 
Torkvemados* vaidmenį persekiodamas seksualines erezi- 
jas. Nereikia griebtis psichologinių vingrybių, kad suvoktu- 
me tą stingdančią paniką, kuri tūno po šiurkščiu tokio tipo 
vyrų elgesiu. Persekiojimą suponuojančio 'apgaulingo tikė- 
jimo" šaknys yra tos pačios: bėgimas.nuo savo laisvės, 
apimančios ir tą bauginančią laisvę (kuri, šiaip ar taip, 
gąsdina persekiotoją) geisti vyro, o ne moters. Būtų naivu 


*  Torguemada (1420-1498) - Ispanijos inkvizicijos vadovas. 

tvirtinti, kad sociologai neturi sugebėjimų būti tokie neau- 
tentiški. Mes dar kartą teigiame, kad sociologinė šių reiški- 
nių perspektyva pripažįsta ir jų reliatyvų pobūdį, ir humani- 
zuoja juos. Ji skeptiškai žiūri į tą konceptualinį aparatą, 
kurio dėka visuomenė vienus žmones priskiria tamsai, o 
kitus - šviesai (tai apima ir nūdienos modifikaciją, tapati- 
nančią tamsą su “patologija"). Taigi galėtume daryti išvadą, 
kad visi grumiasi su gundančia galimybe patiems susikurti 
savo identitetą tokį, kuriam nuolat grėstų pavojai ir būtų tuo 
brangesnis bei saugotinesnis tą trumpą laiko tarpą, kuris 
jiems priklauso. („ 

Mirties bausmė - tai “apgaulingo tikėjimo" ir nehumaniš- 
kumo derinio pavyzdys, nes kiekvienas šio baisaus proceso 
(kuris tebevykdomas Amerikoje) žingsnis yra “apgaulingo 
tikėjimo" veiksmas - socialiai suformuoti vaidmenys yra 
tarsi pasiteisinimas dėl asmeninio bailumo bei žiaurumo. 
Kaltintojas teigia, jog jam tenka nuslopinti gailestį, kad 
galėtų atlikti šią rūsčią pareigą, tą patį tvirtina prisiekusieji 
ir teisėjas. Teismo salėje vykstančioje dramoje, kai nagrinė- 
jamas mirties bausmės atvejis, visi tie asmenys, rengiantys 
kaltinamajam galimą egzekuciją, yra įsitraukę į apgavystės 
veiksmą - apgaulę, kad jie veikia ne kaip individai, bet tik 
atlieka teisinės sistemos paskirtą vaidmenį. Taip apsimeti- 
nėjama iki pat paskutiniojo dramos veiksmo - pačios egzeku- 
cijos, kurios metu paskiriančius mirties bausmę, prižiūrin- 
čius šio sprendimo vykdymą ir atliekančius patį nuosprendį 
asmenis nuo asmeninės atsakomybės atleidžia fikcija, kad iš 
tikrųjų ne jie atlieka šiuos veiksmus, bet anoniminės būty- 
bės, atstovaujančios “įstatymui", “valstybei" ar “žmonių va- 
liai". Šios fikcijos yra tokios galingos, kad žmonės net užjau- 
čia vargšus kalėjimo viršininkus ar prižiūrėtojus, kurie pa- 
reigų verčiami “privalo" elgtis taip negailestingai. Šių parei- 
gūnų pasiteisinimas, kad jie “neturi jokio pasirinkimo", yra 
visiškas melas, kuriuo grindžiamas “apgaulingas tikėjimas". 

Jis tik kiekybiškai skiriasi nuo nacistinės teroro sistemos 
oficialių žudikų pasiteisinimų. Teisėjas, kuris teisinasi būti- 
nybe nuteisti žmogų myriop, yra melagis, kaip ir kalėjimo 
pareigūnas, vykdantis tą egzekuciją, ar valstijos gubernato- 
rius, atsisakantis ją sustabdyti. O teisybė yra tokia: teisėjas 
gali atsistatydinti, kalėjimo pareigūnas gali atsisakyti vykdy- 
ti įsakymą, o valstijos gubernatorius - stoti humanizmo 
pusėn, net ir prieštaraudamas įstatymui. “Apgaulingas tikė- 
jimas" mirties bausmės atveju yra košmariškas ne dėl di- 
džiulės apgaulės (ji klesti ir kitur), o baisi tos apgavystės 
vykdoma funkcija - sunaikinti žmogų su preciziškai apskai- 
čiuotu žvėriškumu, ir taip, kad niekam už tai nereikėtų 
prisiimti atsakomybės. 

Šiandien daug žmonių įsitikinę, kad mirties bausmė yra 
baisus nehumaniškumas, peržengiantis civilizuotos bendri- 
jos moralinės tolerancijos ribas. Šį įsitikinimą sąlygoja po- 
žiūris į žmogaus būtį, o šio požiūrio tikrai negalima tapatinti 
su sociologine perspektyva. Jis grindžiamas esminiu žmo- 
giškumo ir “nežmogiškumo" pripažinimu, jei vartotume 
Martino Buberio terminus, paminėtus jo garsioje kalboje, 
smerkiančioje Adolfui Eichmannui įvykdytą mirties baus- 
mę. Tai tokia būti žmogišku nuostata, pagal kurią galima 
tam tikromis aplinkybėmis, ir labai nenoriai, žudyti, bet 
niekada neleidžiama kankinti. Trumpai sakant, mirties baus- 
mė pripažįstama kaip kankinimas. Čia ne vieta spėlioti, ką 
galėtų pakeisti tokia žmogaus būties samprata. To negalima 
primesti sociologijai. Šiuo momentu mes turime daug kuk- 
lesnę, tačiau labai reikšmingą užduotį. Sociologinė sampra- 
ta negali būti tarsi užuojautos mokykla, tačiau ji gali at- 
skleisti mistifikacijas, kurios paprastai dangsto negailestin- 
gumą. Sociologas supranta, kad visos socialinės struktūros 
yra susitarimai, sukurti fikcijų ir apgaulės būdu. Jis pripažįs- 
ta, kad kai kurie iš šių susitarimų yra naudingi, ir nelinkęs jų 

keisti. Tačiau jam derėtų turėti ką pasakyti, kai tie susitari- 
mai tampa žudymo priemonėmis. 

Turbūt pakankamai buvo pasakyta parodant galimybę, 
kad jei egzistuoja kažkas panašaus į sociologinę antropolo- 
giją, turėtų egzistuoti kažkas panašaus į sociologinį huma- 
nizmą. Aišku, pati sociologija negali sąlygoti humanizmo, 
kaip kad ji pati negali sukurti kompetetingos antropologijos 
(kaip bus matyti iš paskutinio šios knygos skyriaus). Tačiau 
sociologinė samprata gali tapti svarbiu gyvenimo pajautos - 
modernios, kupinos savaip suvokiamos užuojautos ir galin- 
čios būti tikrojo humanizmo pagrindu - elementu Šis huma- 
nizmas, prie kurio sociologija gali daug prisidėti, neskuba 
mojuoti transparantais, nepatikliai žiūri į per didelį entu- 
ziazmą ir per didelį tikrumą. Jis neramus, susirūpinęs ir 
dvejojantis, suvokiantis savo santykinumą ir apdairiai išsa- 
kantis bet kokius pareiškimus ar tvirtinimus moralės klausi- 
mais. Tačiau tai nereiškia, kad jis lieka nuošalyje, atsidavęs 
nestoja į kovą ten, kur paliečiamos esminės žmogaus egzis- 
tencijos nuostatos. Trys anksčiau iškeltos problemos ir žymi 
tris esmines žmogaus egzistencijos apraiškas. Šis humaniz- 
mas protestuoja, priešinasi ir maištauja prieš teisėjus bei 
tribunolus, pasmerkiančius žmogų pažeminimui už jo rasę 
ar seksualumą ar nuteisiančius mirčiai. Žinoma, yra ir tokių 
sričių, kai atjauta gali tapti revoliucijos prieš mitų palaikomą 
nehumaniškumą pradžia. Daugeliu kitų klausimų, kurie ne 
taip lemiamai susiję su žmogiškuoju orumu, mūsų siūlomas 
sociologinis humanizmas dažniausiai užima ironizuojančią 
poziciją. Dar norėtume pabaigai pridurti keletą pastabų. 

Sociologinė samprata gerokai prasklaido iliuzijas. Žmo- 
gus be iliuzijų nesukelia didelės rizikos nei konservatyvie- 
siems, nei revoliuciniams judėjimams. Pirmiesiems jis nepa- 
vojingas todėl, kad nėra toks lengvatikis, jog patikėtų status 
guo ideologijomis, o antriesiems - todėl, kad skeptiškai žiūri 
į utopinius mitus, kurie visada yra revoliucionierių penas. 

Žodžiu, iliuzijų netekęs žmogus nėra nei dabartinio, nei 
būsimo režimo uolus tarnas, tačiau jis nebūtinai tampa nuo 
visko atsiribojusiu ciniku. Žinoma, gali atsitikti ir taip. To- 
kios pozicijos dažnai laikosi Amerikos jaunesniosios kartos 
sociologai, kurie puola nustatinėti radikalias visuomenės 
diagnozes nenorėdami prisiimti radikalių politinių įsiparei- 
gojimų. Tai juos nubloškia į mazochistinį blogybių ieškotojų 
kultą, kurio nariai vienas kitą ramina, kad vargiai begali būti 
blogiau. Mes manome, kad ši ciniko poza yra naivi ir kad 
dažniausiai jai ypač trūksta istorinės perspektyvos suvoki- 
mo. Ciniškas požiūris į visuomenę - ne vienintelis galimas 
pasirinkimas, atmetus lengvatikybę, lankstų prisitaikymą 
prie šios socialinės eros ar patiklumą laukiant naujos. 

Kitas pasirinkimas, mūsų nuomone, yra tikėtiniausias 
sociologinės sampratos rezultatas. Čia puikiai dera užuojau- 
ta, ribotas įsipareigojimas ir humoristinis požiūris į žmonių 
socialinį karnavalą. Šiuo atveju tenka užimti poziciją vis-d- 
vis visuomenei, pastarąją suvokiant kaip komediją, kurioje 
žmonės žygiuoja pirmyn ir atgal, pasidabinę akį rėžiančiais 
rūbais, keičia skrybėles bei vardus, daužo vienas kitą turi- 
momis ar tariamomis lazdomis, kurių buvimu reikia įtikinti 
kolegas aktorius. Ši komiškumo persmelkta perspektyva 
nepaleidžia iš akių ir tokio fakto, kad neegzistuojanti lazda 
gali padaryti tikrą žaizdą, bet iš to ji neskuba daryti neteisin- 
gų išvadų ir Potiomkino kaimelio laikyti Dievo Miestu. Jei 
žmogus į visuomenę žiūri kaip į komediją, tai nedvejodamas 
ją apgaudinėja, ypač tada, jei šitaip gali nors truputį paleng- 
vinti širdgėlą ar šiek tiek praskaidrinti gyvenimą. Individas 
nesutiks rimtai priimti žaidimo taisyklių, išskyrus tuos atve- 
jus, kai jos gina tikrus žmones ir puoselėja tikras žmogišką- 
sias vertybes. Taigi sociologinis makiavelizmas yra visiškai 
priešingas ciniškajam oportunizmui. Tai būdas, kuriuo lais- 
vė gali realizuotis socialiniuose veiksmuose. 

8. SOCIOLOGIJA KAIP 
HUMANISTINĖ DISCIPLINA 


Nuo pat pradžios sociologija laikė save mokslu. Kny- 
gos pradžioje aptarėme keletą tokio savęs supratimo meto- 
dologinių padarinių. Šiose paskutinėse pastabose neapsisto- 
sime prie metodologijos, o aptarsime tokios akademinės 
disciplinos kaip sociologija humanistinę reikšmę. Ankstes- 
niuose skyriuose bandėme pavaizduoti, kaip sociologinė 
perspektyva padeda geriau suvokti žmogaus socialinę egzis- 
tenciją. Paskutiniajame priede trumpai aptarėme, kokios 
gali būti tokios perspektyvos etinės išvados. Baigsime dar 
kartą pažvelgę į sociologiją kaip į vieną iš daugelio discipli- 
nų tame socialinio karnavalo užkampyje, kurį vadiname 
erudicija. 

Iš kolegų - gamtos mokslų atstovų - sociologai gali pasi- 
mokyti vieno labai svarbaus dalyko - žiūrėti į savo discipliną 
šiek tiek kaip į žaidimą. Gamtos mokslų atstovai ilgainiui 
išmoko sofistiškai traktuoti savo mokslų metodus, ir tai 
leidžia pastaruosius laikyti reliatyviais bei ribotų galimybių. 
Socialinių mokslų atstovai vis dar bando traktuoti savo 
discipliną be jokio humoro jausmo, magiškai kartodami 
tokius terminus kaip “empirinis", “duomenys", “teisėtumas" 
ar “faktai", tarsi kokie burtininkai, stengdamiesi iššaukti 
jiems pavaldžias piktąsias dvasias. Kadangi socialiniai mokslai 
iš entuziazmo kupino brendimą amžiaus suka į brandą, 
galima tikėtis panašaus bešališkumo žaidžiamo žaidimo 
atžvilgiu ir, reikia pripažinti, jau yra tokių ženklų. Taigi 
sociologiją priimsime kaip vieną iš daugelio žaidimų, reikš- 
mingą, tačiau vargu ar lemiamą kalbėjimą apie žmogaus 
gyvenimą, - tada galima būti ne tik tolerantiškam, bet 
domėtis ir kitomis Žmonių epistemologinėmis pramogomis. 

Toks brandesnis saves suvokimas jau pats savaime supo- 
nuoja žmogiškąją svarbą. Galima netgi teigti, kad intelek- 
tualinei disciplinai būdingas ironiškas skepticizmas savo 
užmojų atžvilgiu yra jos humanistinio pobūdžio ženklas. Tai 
labai svarbu sociologiniams mokslams, susiduriantiems su 
tais juokingais, absurdiškais reiškiniais, kurie sukuria visuo- 
menės “žmogiškąją komediją". Išties galima teigti, kad tas 
socialinių mokslų atstovas, kuris nesuvokia socialinės tikro- 
vės komiškojo elemento, greičiausiai nepastebės jos esmi- 
nių savybių. Neįmanoma perprasti politikos pasaulio, jei 
nelaikome jo konfidencialiu žaidimu, arba sunku suprasti 
stratifikacijos sistemą, jei nepastebime jos maskaradinio 
pobūdžio. Taip pat neįmanoma sociologiškai suvokti religi- 
jos institucijų, jei neįstengiame prisiminti, kaip vaikystėje, 
užsidėję kaukę bei atitinkamai sušukę, mirtinai išgąsdinda- 
vome savo bendraamžius. Sunku suprasti erotikos paslaptis, 
jei neužčiuopsime jos pagrindinės savybės - bendrumo su 
opėra bouffe (į tai būtinai turėtų atkreipti dėmesį rimtieji 
jauni sociologai, skaitantys paskaitas apie “draugystę, san- 
tuoką ir šeimą" visiškai be šypsenos ir su tokiu rimtumu, 
kuris vargiai tinka mokslinei studijai, kurios kiekvienas 
aspektas susijęs su, taip sakant, tokia žmogaus anatomijos 
dalimi, kurią itin sunku traktuoti rimtai). Sociologas negali 
suprasti teisės, jei neatsimena Karalienės iš “Alisos Stebuklų 
šalyje" teisės mokslų. Šiomis pastabomis mes anaiptol ne- 
menkiname rimtų visuomenės studijų, tik norime pasiūlyti - 
šioms studijoms labai praverstų ir tos gelmės, kurios pasie- 
kiamos tiktai juokiantis. 

Sociologijai ypač patartina nesieti savęs su grynuoju 
moksliškumu [scientizmu], kuriam visai svetimas humoro 
jausmas, kuris kurčias ir aklas socialinio spektaklio bufona- 
dai. Jei sociologija pasirenka būtent šį - grynojo mokslo - 
kelią, gali paaiškėti, kad ji įgijo paprastą, patikimą, visada 
funkcionalią metodologiją tik tam, kad prarastų tą reiškinių 

pasaulį, kurį jai kaip tik reiktų tirti - liūdnas likimas, kaip ir 
to burtininko, galų gale atradusio būdą, kaip išleisti galingą- 
Jį džiną iš butelio, tačiau niekaip neprisimenančio, ko gi jis 
norėjo paprašyti. Antra vertus, ir vengdamas grynojo moks- 
liškumo sociologas galės atskleisti žmogiškąsias vertybes, 
susijusias tik su moksline metodika - tiek socialinių, tiek 
gamtos mokslų. Tokios vertybės - tai nuolankumas prieš 
begalinį tiriamo pasaulio įvairiapusiškumą bei spalvingu- 
mą, savojo “aš" ignoravimas siekiant supratimo, sąžiningu- 
mas ir metodo tikslumas, pagarba garbingai pasiektiems 
atradimams, kantrybė bei pasiryžimas pripažinti savo klai- 
das ir naujai peržiūrėti savo teorijas, galų gale itin svarbu - 
bendradarbiavimas su kitais žmonėmis, pripažįstančiais šias 
vertybes. 

Sociologų naudojama mokslo metodika suponuoja kele- 
tą tik šiai disciplinai būdingų vertybių. Viena iš jų - atidus 
dėmesys dalykams, kurie kitiems mokslininkams atrodo 
nuobodūs ir neverti būti mokslinio tyrimo objektais, tai 
galima būtų pavadinti sociologinių tyrimų demokratišku 
domesio fokusavimu. Visa, ką žmonės daro ar kuo yra, - 
nesvarbu, kiek tai įprasta bei kasdieniška, - gali būti reikš- 
minga socialiniam tyrimui. Kita tokia specifinė vertybė yra 
susijusi su būtinybe išklausyti kitus, neprimetant jiems savo 
pažiūrų. Menas mokėti išklausyti, ramiai ir atidžiai, yra tai, 
ko turi išmokti kiekvienas sociologas, norintis atlikti empiri- 
nius tyrinėjimus. Žinoma, nereikia perdėti svarbos to, kas 
dažniausiai tėra tik tyrimo būdas, tačiau toks elgesys pats 
savaime turi žmogišką reikšmę, ypač mūsų nervingame bei 
plepiame amžiuje, kada beveik niekas neberanda laiko ati- 
džiai išklausyti kitą. Galų gale dar viena specifinė žmogiška 
vertybė - tai sociologo atsakomybė vertinti gautus duomenis 
(kiek jis sugeba psichologiškai) neatsižvelgiant į savo simpa- 
tijas ir antipatijas, išankstines nuostatas, viltis bei baimes. 
Žinoma, ši atsakomybė būtina ne tik sociologui, bet ir ki- 


12* 169 


tiems mokslininkams, tačiau to ypač sunku laikytis šios 
disciplinos, taip glaudžiai susijusios su žmogiškosiomis aist- 
romis, atveju.i Akivaizdu, kad šis tikslas ne visuomet pasie- 
kiamas, tačiau jau pačių pastangų moralinės reikšmės nega- 
lima lengvabūdiškai atmesti. Tai ypač patrauklu, jei palygi- 
name sociologo sugebėjimą išklausyti visų aplinkui nepuo- 
lant išsakyti savo nusistatymo, kas yra gerai, o kas blogai, su 
normatyvinių disciplinų, pvz., teologijos ar teisės, metodika - 
nuolatinėmis pastangomis įsprausti tikrovę į siaurus kieno 
nors vertybinių sprendimų rėmus. Taigi sociologiją galėtu- 
me palyginti su apaštališku kartezianizmo “gilaus ir išsamaus 
suvokimo" ieškojimų įpėdiniu. 

Be šių Žmogiškųjų vertybių, kurios neatsiejamos nuo 
moksliškojo sociologijos aspekto, ši disciplina turi daug 
bendrybių su humanitariniais mokslais, o kartais dėl šių 
bruožų atrodo, jog ją galima tapatinti su pastaraisiais. Anuo- 
se skyriuose dėjome daug pastangų bandydami atskleisti 
šiuos bruožus, kuriuos visus galėtume apibendrinti teigda- 
mi, kad sociologija gyvybiškai susijusi su tuo, kas yra pagrin- 
dinis humanitarinių mokslų objektas - žmogaus egzistencija 
kaip tokia. Santykis su visuomene yra lemiama Žmogaus 
egzistencijos dimensija, todėl sociologija nuolatos sugrįžta 
prie esminio klausimo: ką reiškia būti žmogumi ir ką reiškia 
būti žmogumi tam tikroje situacijoje. Šį klausimą dažnai 
aptemdo, supainioja mokslinio tyrimo metodai bei anemiš- 
kas žodynas, kurį sociologija sukūrė norėdama įteisinti savo 
mokslinį statusą. Tačiau sociologijos žinios yra taip glau- 
džiai susijusios su Žmogaus gyvenimo esme, jog šis Eat 
mas nuolat iškyla, bent jau tiems sociologams, kuriems rūpi 
jų veiklos žmogiškoji prasmė. Toks rūpestis, kaip jau aptarė- 
me, nėra tik papildoma ar pageidautina savybė šalia kitų, 
sociologui privalomų profesinių kvalifikacijų (kaip, tarkim, 
gera muzikinė klausa ar subtilus skonio jautimas), bet jis 
tiesiogiai susijęs su pačiu sociologiniu suvokimu. 

Toks sociologijos humanistinio vaidmens suvokimas reiš- 
kia minties atvirumą ir regėjimo lauko universalumą. Ne- 
sunku suvokti, kad tokią poziciją galima užimti tik atsisakius 
uždaros sociologinės sistemos logikos. Mūsų pačių diskusija 
gali būti gluminantis šio silpnumo pavyzdys. Šios knygos 
ketvirtame ir penktame skyriuose pateikta mąstymo slinktis 
logiškai galėtų būti susieta su teorine sociologizavimo 
sistema (t.y. sistema, kuri visą Žmogaus tikrovę aiškina 
nuosekliai ir išimtinai tik sociologijos požiūriu, nepripažin- 
dama jokių kitų priežastinių faktorių ir savo priežasties 
struktūrose nepalikdama nė menkiausios spragos). Tokia 
sistema yra labai tvarkinga, “nušlifuota", netgi kelia estetinį 
pasitenkinimą. Jos logika vienmatė ir uždara./Kad toks 
intelektinės veiklos tipas yra labai priimtinas daugeliui tvar- 
kingų ir metodiškų protų, iliustruoja žavėjimasis pozityviz- 
mu - visomis jo formomis nuo pat pradžių. Marksizmo bei 
froidizmo traukos bei populiarumo priežastys beveik tos 
pačios. Pradėdami sociologinę diskusiją, o po to nukrypda- 
mi nuo logiškai plaukiančių sociologinių išvadų, atrodome 
esą nenuoseklūs ir daugiau negu netikslūs, tai skaitytojas 
galėjo pastebėti, kai mes pasukome tarsi ir į kitą taką 
šeštajame skyriuje. Mes pripažįstame tai, tačiau teigiame, 
kad šio nenuoseklumo priežastis - ne tyrėjo mąstymo trūku- 
mai, o paties gyvenimo, kurį jam tenka stebėti, paradoksalus 
daugiabriauniškumas. Atvirumas begalinei žmogaus gyve- 
nimo įvairovei nebeleidžia laikytis griežto sociologizavimo 
ir verčia sociologą pripažinti, kad esama “plyšių" jo uždaro- 
se teorinėse schemose, pro kuriuos žvelgiant galima nujaus- 
ti egzistuojant įmanomus horizontus. 

Atvirumas humanistiniam sociologijos akiračiui toliau 
numato nenutrūkstamą bendradarbiavimą su kitomis dis- 
ciplinomis, gyvybiškai susijusiomis su Žmogaus egzistenci- 
jos tyrinėjimu. Pačios svarbiausios iš jų - istorija ir filosofija. 
Galima būtų nesunkiai išvengti kai kurių, ypač Amerikos, 

sociologinių darbų lėkštumo bei bukumo, jei jų autoriai 
turėtų nors kiek daugiau žinių iš minėtų sričių. Daugumos 
sociologų - galbūt dėl savo temperamento ar profesinės 
specializacijos - domėjimasis tik nūdienos įvykiais, nepai- 
santjų istorinės perspektyvos, yra nusižengimas ne tik klasi- 
kiniam vakarietiškam civilizuoto Žmogaus idealui, bet ir 
pačiam sociologiniam samprotavimui, būtent tai atšakai, 
kuri susijusi su predefinicijos reiškiniu. Humanistinė socio- 
logijos samprata sąlygoja beveik simbiozę su istorija ar net 
tai, kad sociologija ima laikyti save istorijos disciplina (tokia 
nuomonė yra dar vis svetima daugeliui Amerikos sociologų, 
bet visai įprasta Europoje). Didesnis filosofijos išmanymas 
ne tik padėtų kai kuriems sociologams išvengti metodologi- 
nio naivumo, bet ir pagelbėtų geriau suvokti pačius reiški- 
nius, kuriuos sociologas ketina tirti. Viso to nereikia inter- 
pretuoti kaip statistinių metodų ir kitų tyrinėjimo būdų, 
kuriuos sociologija pasiskolino iš nehumanitarinių šaltinių, 
menkinimo. Tačiau jų panaudojimas būtų gerokai rafinuo- 
tesnis, tobulesnis, taip pat (jei taip galima pasakyti) civili- 
zuotesnis, jei juos gaubtų humanistinių nuostatų fonas. 

Humanizmo sąvoka nuo Renesanso laikų glaudžiai sieja- 
ma suintelekto laisve. Ankstesniuose šios knygos puslapiuo- 
se buvo pateikta pakankamai įrodymų, kad sociologija seka 
šia tradicija. Tačiau galėtume paklausti, kaip Amerikoje 
sociologija, kaip veikla (pati sudaranti socialinę instituciją ir 
profesinę subkultūrą), gali imtis šios humanistinės misijos. 
Tai nenaujas klausimas - jį ne kartą kėlė socio' »4ai Florianas 
Znanieckis, Robertas Lyndas, Edvardas Shilsas ir kiti. Ta- 
čiau problema pakankamai svarbi ir todėl turime ją aptarti 
prieš baigdami savo pokalbį. 

Jei godus princas įkalina alchemiką ir reikalauja daug 
aukso tuojau pat, tai vargu ar alchemikas sudomins savo 
pavergėją didingu Filosofinio Akmens simbolizmu. Sociolo- 
gai, dirbantys vyriausybinėse agentūrose ir įvairiose pramo- 


12 


nės šakose, dažnai atsiduria panašioje padėtyje. Nėra lengva 
įtraukti Žmogiškąjį, humanistinį, matą į tyrimus, kurių tiks- 
las - nustatyti optimalią naikintuvo įgulos sudėtį ar atrasti 
faktorius, skatinančius apsnūdusias namų šeimininkes pirk- 
ti vienus, o ne kitus kepimo miltelius, arba rekomenduoti 
personalo direkcijai, kaip efektyviausiai galėtų neutralizuoti 
profsąjungų įtaką gamykloje. Nors sėkmingai tokį darbą 
dirbantys sociologai savo pačių džiaugsmui gali įrodyti, kad 
toks profesijos pritaikymas nekelia jokių etinių abejonių, 
tačiau laikydami šią veiklą humanistinėmis pastangomis, 
iškrėstume tarsi ideologizavimo tour de force. Antra vertus, 
negalima visai atmesti, kad sociologinių mokslų pritaikymas 
vyriausybės ar pramonės procesuose gali vis dėlto turėti tam 
tikrą humanistinę reikšmę. Pavyzdžiui, sociologų darbas 
įvairiose sveikatos apsaugos, gerovės kėlimo ar miestų pla- 
navimo programose arba vyriausybės agentūrose, susijusio- 
se su rasinės diskriminacijos panaikinimu, neleidžia mums 
daryti skubotų išvadų, kad valstybinis darbas sociologui gali 
reikšti tik bedvasę nelaisvę politinio pragmatizmo rėmuose. 
Net pramonėje pasitaiko tokių atvejų, kad prie pažangiausių 
bei protingiausių vadybos idėjų (ypač administravimo srity- 
je) yra labai prisidėjusi sociologija. 

Jei sociologą laikome makiavelistine figūra, tai jo suge- 
bėjimai gali būti pritaikyti ir kilniausiems, ir niekingiau- 
siems tikslams. Jei leidžiama pavartoti spalvingą metaforą, 
galima žiūrėti į sociologą tarsi į socialinio suvokimo con- 
dottiere*. 

Kai kurie condottieri kovoja žmonių engėjų pusėje, kai 
kurie - jų išvaduotojų. Jei pasidairytume po Ameriką ir už jos 
ribų, tai galėtume patikėti, kad nūdienos pasaulyje yra 
vietos ir pastarojo tipo condottiere. O sociologinio makia- 

velizmo visiškas nešališkumas nėra jau toks nereikšmingas 
indėlis situacijose, kuriose žmones drasko prieštaringos fa- 
natiškos idėjos, turinčios bendrą svarbią savybę - ideologiš- 
kai kvailinti žmones apie visuomenės prigimtį. Geriau apsi- 
riboti žmogiškaisiais poreikiais, nei imtis grandiozinių poli- 
tinių programų, pasirinkti sau kokias nors atskiras veiklos 
sritis ir veikti ekonomiškai, o ne paaukoti save kokiam nors 
totalitariniam tikėjimui, būti užjaučiančiam ir skeptiškam 
tuo pačiu metu, siekti supratimo be tendencingumo - visa tai 
yra egzistencinės sociologijos raiškos galimybės, kurias var- 
gu ar galima pervertinti daugelyje šiuolaikinio pasaulio 
situacijų. Be to, sociologija pajėgi įgyti politinio orumo bei 
svarbos, bet ne todėl, kad ji galėtų pasiūlyti konkrečią savo 
politinę ideologiją, o kaip tik todėl, kad ji neturi tokios. Ji 
gali padėti ypač tiems, kurie nusivylė mūsų amžiaus aistrin- 
gomis politinėmis eschatologijomis, parodydama jiems poli- 
tinio užsiangažavimo galimybes, nereikalaujančias paauko- 
ti savo sielos ar humoro jausmo. 

Tikra tiesa, kad daugelis Amerikos sociologų tebedirba 
akademinėse institucijose. Atrodo, ši situacija nesikeis arti- 
moje ateityje. Todėl bet kokie apmąstymai apie humanistinį 
sociologijos potencialą susiduria su akademiniu kontekstu, 
derančiu didžiajai Amerikos sociologijos daliai. Akademinių 
sluoksnių kai kurių atstovų nuomonė, kad tik tie, kuriems 
algas moka politinės ar ekonominės struktūros, tampa les 
mains sales, yra absurdiška ir atlieka ideologinę funkciją jų 
pačių pozicijai pateisinti. Šiandien mokslinių tyrimų ekono- 
mika yra tokio pobūdžio, kad pats akademinis pasaulis yra 
persmelktas šių išorinių struktūrų pragmatinių interesų. 
Nors yra daug sociologų, kurie nesemia lengva ranka tūks- 
tančių iš valstybės ar verslo organizacijų (dažniausiai savo 
begaliniam nusivylimui), tačiau mokslo institucijų administ- 
ratoriams žinomos priemonės, pvz., “fondų išlaisvinimas" 
(kuris piktai vadinamas “cigarečių dėžutės metodu"), lai- 

duoja, kad net akademiškiausius, visai siaurus, profesorių 
tyrinėjimus gali penėti trupiniai, nubyrantys nuo valstybės 
ar verslininkų stalų. 

Vis dėlto jei ir atsidedama grynai akademinei veiklai, 
nedera šaipytis iš tokio akademinėje aplinkoje besidarbuo- 
jančio sociologo. Universitetuose vykstantis rungtyniavimas 
dažnai yra dar žiauresnis už visiems žinomą Madison Avenue 
konkurenciją, nes pirmojo nirtulį bei negailestingumą mas- 
kuoja mokslininkų etiketas ir ištikimybė pedagoginiam idea- 
lizmui. Kol dešimt metų Žmogus stengiasi iš trečiarūšio 
koledžo patekti į prestižinį universitetą, vėliau pastarajame 
tiek pat laiko siekia profesoriaus vardo, humanistinis socio- 
logijos akstinas patirs bent jau tiek įtampos, kiek ir neakade- 
minėje veikloje besidarbuojančių sociologų. Akademiškumo 
siekiantis sociologas rašys tokius dalykus, kuriuos galėtų 
skelbti tinkamuose, reikalinguose leidiniuose; bandys susi- 
tikti su tokiais žmonėmis, kurie nuolat sukinėjasi akademiš- 
koje įtakingųjų aplinkoje; užpildys spragas trumpame savo 
gyvenimo apibūdinime su tokiu politiniu uolumu, kuris 
būdingas karjerą darantiems žemesnio rango vadovams; ir 
galų gale jis patyliukais nekes savo kolegų bei studentų taip 
stipriai, kaip galima neapkęsti tik tų, su kuriais esi įkalintas 
vienoje kameroje. Štai tiek apie akademinį pretenzingumą. 

Aišku, jei sociologija yra humanistinio pobūdžio, tai jis 
turėtų pasireikšti ir akademinėje aplinkoje, bent jau taip 
sąlygotų statistika. Manome, kad, nepaisant ką tik išsakytų 
nemalonių pastabų, tai visai įmanoma. Universitetas savo 
jautrumu šio pasaulio gundymams labai primena bažnyčią. 
Universiteto žmones, kaip ir dvasininkus, graužia kaltės 
jausmai, jei nesugeba atsispirti šiems gundymams. Pagal 
seną vakarietišką tradiciją, universitetas yra laisvės bei tie- 
sos buveinė. Ši tradicija buvo ginama ir krauju, ir rašalu, ji 
įstengia nelengvu sąžiningumu patvirtinti šias savo preten- 
zijas. Būtent šios gyvybingos akademinės tradicijos dėka 

humanistiniai sociologijos impulsai gali rasti savo raiškos 
erdvę nūdienos situacijoje. 

Akivaizdu, kad šios problemos įgauna kiek kitokį pobūdį, 
jei jos susiję su aukštąja mokykla, besirūpinančia naujos 
sociologų kartos parengimu, ir jei - su pirmosios pakopos* 
studijų situacija. Pirmuoju atveju problema atrodo gana 
nesudėtinga. Autorius mano, kad šioje knygoje pateikta 
sociologijos koncepcija bus pravarti “ugdant" ateities socio- 
logus. Reikšmė to, kas buvo pasakyta apie humanistinį 
sociologijos aspektą, antrosios pakopos studijų programoms 
yra akivaizdi. Pakanka pasakyti, kad humanistinis raštingu- 
mas kartais pasiekiamas metodologinio profesionalumo dė- 
ka. Žinoma, kad sociologijos, kaip disciplinos, koncepcija 
lemia nuostatą, ko ir kaip reiktų mokyti sociologus. Tačiau 
kokia bebūtų koncepcija, ji bus priimtina tik kai kuriems 
studentams. Deja, ne kiekvienas gali tapti tikru sociologu, o 
tas, kuris tampa, jei grįsime mūsų argumentais, pasiekia tai 
iliuzijų išsklaidymo kaina ir privalo susirasti savo kelią 
pasaulyje, apraizgytame mitų. Mes jau pakankamai esame 
kalbėję apie tai, kaip, mūsų nuomone, to įmanoma pasiekti. 

Visiškai kitaip problema sprendžiama koledžuose. Socio- 
logas, kuriam tenka dėstyti koledže (o dauguma sociologų 
tą veikia), žino, kad tik keletas jo studentų vėliau tęs šios 
srities studijas. Greičiausiai vos keli iš tų, kuriems sociologi- 
ja buvo profilinė disciplina, pasiners į socialinį darbą, 
žurnalistiką, verslo administravimą ar kitas sritis, kuriose 
vertinamas sociologinis išmanymas. Eiliniame koledže dės- 
tantis sociologas, matydamas, kaip vaikinai ir merginos 
desperatiškai siekia socialinio mobilumo, kaip jie atkakliai 
skinasi kelią per įskaitų sistemą ir užsispyrę reikalauja ge- 

Remiamasi Amerikos atveju: aukštosios mokyklos suteikia mokslo 
laipsnį (bakalaurą, magistrą, daktarą), 1-osios pakopos studijos 
(universitetų koledžai ir pan.) nesuteikia mokslo laipsnio. 

resnių pažymių, suprasdamas, kad paskaitos jų visiškai ne- 
domina, kad jie reaguotų lygiai taip pat, jei jų metu skaitytų 
telefonų abonentų knygą, kad jie rūpinasi tik privalomomis 
įskaitomis, - anksčiau ar vėliau turės susimąstyti: “Ką gi aš 
čia veikiu?" Net ir “kilmingesnėje, aristokratiškesnėje" ap- 
linkoje dėstančiam sociologui, kuris užtikrina intelektualų 
laiko leidimą tiems, kurių statusas yra iš anksto nulemtas ir 
išsilavinimas yra veikiau privilegija, o ne priemonė įgyti tą 
statusą, gali taip pat iškilti klausimas apie sociologijos vietą 
šioje situacijoje. Žinoma, valstybiniuose universitetuose, kaip 
ir Ivy League* koledžuose, visuomet pasitaiko keletas stu- 
dentų, kurie iš tikrųjų domisi savo studijomis, iš tikrųjų 
supranta, o tada verta dėstyti vien dėl jų. Tačiau ilgainiui ši 
mintis mažai teguodžia, ypač jei dėstytojas abejoja, ar nau- 
dinga, kąjis dėsto. Tai ir yra klausimas, iškylantis morališkai 
jautresniam sociologui, dėstančiam 1-osios pakopos moky- 
mo įstaigose. 

Ne tik sociologai, bet ir kitų disciplinų dėstytojai susidu- 
ria su ta pačia problema: jiems tenka dėstyti studentams, 
įstojusiems į koledžą tik todėl, kad jį baigę galėtų įsidarbinti 
pasirinktose bendrovėse, arba todėl, kad to iš jų laukia 
socialinė aplinka. Tačiau šiuo atveju sociologui iškyla ir 
specifinė problema, susijusi su demaskuojančiu, išsklaidan- 
čiu iliuzijas sociologijos pobūdžiu, kaip jau aptarėme. Galė- 
tume paklausti, kokią teisę turi sociologas skleisti tokias 
pavojingas tiesas jaunoms galvoms, kurios greičiausiai ne- 
teisingai supras ar neteisingai pritaikys tai, ką dėstytojas 
siekia jiems perduoti. Viena yra skleisti sociologijos nuodus 
aukštųjų mokyklų studentams, kurių polinkis šiems nuo- 
dams jau susiformavęs, t.y. kurie rimtai atsidėjo sociologijai 
ir todėl intensyviai studijuodami gali suprasti gydomąsias 
šių nuodų galimybes. Visiškai kita yra neatsakingai barstyti 

juos žmonėms, kurie neturi galimybių ar poreikio siekti 
gilesnio šių tiesų išmanymo. Kokią teise turi žmogus griauti 
kitų žmonių “savaime suprantamus“" įsitikinimus? Kodėl jis 
turėtų skatinti jaunimą matyti dalykų, kuriuos jie laikė labai 
tvariais, santykinumą? Kodėl juos turi paveikti kritiškos 
mąstysenos erozija? Ir apskritai, kodėl gi nepalikus jų 
ramybėje? 

Aišku, viena vertus, viską sąlygoja dėstytojo atsakomybė 
ir kvalifikacija. Jis negali kalbėti pirmakursių auditorijai to, 
ką teigia magistrantams per seminarus. Antra vertus - 
“savaime suprantamos“ struktūros yra per daug stipriai 
įsitvirtinusios sąmonėje, kad jas galima būtų lengvai su- 
griauti keliomis paskaitomis, skaitomomis, tarkim, antrame 
kurse. “Kultūrinį šoką" nėra taip lengva sukelti. Dauguma 
žmonių, kurie yra nepasirenge jų “savaime suprantamos" 
pasaulėžiūros reliatyvizmui, negali rimtai priimti iš šio fakto 
plaukiančių išvadų ir laiko jas įdomiu intelektualiniu žaidi- 
mu, žaidžiamu per sociologijos paskaitas lygiai taip, kaip jie 
žaidžia filosofijos seminarų metu, diskutuodami, ar objektas 
egzistuoja tada, kai į jį nežiūrime. Taigi jie žaidžia ir nė 
minutei rimtai nesuabejoja savo ankstesnės perspektyvos, 
kurią jiems pateikia sveikas protas, besąlygišku galiojimu. 
Šis neišsamus atsakymas gana neblogas, tačiau vargu ar 
pateisina sociologijos dėstymą, jei panaudojamas tik kaip 
argumentas, kad sociologijos dėstymas nepasiekia savo tikslo. 

Mes tikriausiai pateisintume sociologijos dėstymą prie- 
laida, kad laisvamaniškas, liberalus išsilavinimas yra susijęs 
glaudesne negu tik etimologine sąsaja su intelekto laisve. Jei 
šios prielaidos nėra, jei išsilavinimas vertinamas tik profesi- 
niu ar techniniu požiūriu, sociologiją galima išmesti iš mo- 
kymo plano. Juk ji tik trukdytų nepriekaištingam jo vykdy- 
mui, žinoma, jei nebūtų supaprastinta pagal dominuojan- 
čias mokymo nuostatas. Tačiau ten, kur minėta prielaida 
gyva, sociologijos dėstymą pateisina įsitikinimas, kad ge- 

riau sąmoningumas negu nesąmoningumas ir kad sąmonin- 
gumas yra laisvės sąlyga. Pastangos įgyti gilesnį supratimą, 
podraug ir didesnę laisvę, pareikalauja kančių, net rizikos. 
Švietimo procesas, šito vengiantis, tampa paprastu mecha- 
niniu mokymu ir nebeturi nieko bendra su civilizuotos 
minties plėtra. Mūsų manymu, šio amžiaus civilizuotas pro- 
tas turi būti susipažinęs su ypač šiuolaikine, modernia kritiš- 
ko mąstymo forma, kurią vadiname sociologija. Net ir tie, 
kurie nesutinka šioje intelektualinėje veikloje savojo demo- 
no, kaip pavadino Weberis, nuo šios pažinties gal nebe taip 
tvirtai laikysis įsikibe įsisenėjusių nuostatų, truputį atidžiau 
žiūrės į savo įsipareigojimus ir truputį skeptiškiau - į kitų, ir 
galbūt bus truputį gailestingesni savo kelionėse po visuo- 
menę. 

Dar kartą prisiminkime lėlių teatro įvaizdį, kuris mums 
susidėstė. Mes matome lėles, šokančias miniatiūrinėje sce- 
noje: traukomos virvelių jos šokinėja aukštyn ir žemyn - taip 
atlieka joms skirtus įvairius nedidelius vaidmenis. Mes iš- 
mokstame suprasti šio teatro logiką ir patys pasijuntame 
dalyvaujantys jame. Mes lokalizuojame save visuomenėje ir 
supančioti jos nematomų virvelių pripažįstame savo padėtį. 
Kurį laiką iš tikrųjų jaučiamės esą lėlės. Bet po to pagauna- 
me įtikinantį skirtumą tarp lėlių teatro ir savosios dramos. 
Skirtingai nuo lėlių, mes galime patys sustoti judėję, pama- 
tyti ir suprasti mechanizmus, mus verčiančius judėti. Šis 
mūsų poelgis - tai pirmasis žingsnis į laisvę. Ir galutinis 
sociologijos, kaip humanistinės disciplinos, pateisinimas. 

BIBLIOGRAFINIAI 
KOMENTARAI 


Ši knyga - tarsi kvietimas apsilankyti kokiame suėji- 
me. Įteikiant kvietimą, nepriimta pateikti dosjė visų žmonių, 
kuriuos būsimasis svečias čia sutiks. Vis dėlto jis turbūt 
norėtų šį bei tą žinoti apie tuos žmones ar bent jau, kur 
galėtų tai išsiaiškinti. Būtų visiškai neprotinga baigti šią 
knygą didžiuliu bibliografiniu sąrašu įvairiais minėtais so- 
ciologijos klausimais. Tačiau manome, kad reikia pateikti 
šiek tiek bibliografinės informacijos skaitytojui, kurį sudo- 
mino mūsų kvietimas ir kuris nori bent truputį giliau susipa- 
žinti su šiuo dalyku. Čia pateikiamų bibliografinių komenta- 
rų tikslas - pasiūlyti keletą įdomių klausimų, kuriuos galima 
toliau vaisingai tyrinėti. Be to, tekste be išsamių paaiškinimų 
buvo minimos įvairių mokslininkų pavardės. Komentaruose 
norime pristatyti skaitytojui šiuos mokslininkus kiek arti- 
miau. Žinoma, skaitytojas pats nuspręs, kiek jis norės atsi- 
liepti į mūsų kvietimą - ką ir kiek sužinoti. Jau perspėjome jį, 
kad jo pasiryžimas gana rizikingas. 


1 SKYRIAUS KOMENTARAI 


Jei skaitytojas nėra studentas ar netgi jeigu yra, jis 
gali jausti giliai įsišaknijusią antipatiją vadovėliams, pradė- 
damas pažintį su nauju dalyku. Gana dažnai šią antipatiją 
galima visiškai pateisinti, tačiau būna dėmesio vertų išim- 
čių. Klasikinis sociologijos vadovėlis, kurį ir šiandien verta 
perskaityti - Robert M.McIver Society (“ Visuomenė", New 
York, Farrar and Rinehart, 1937). Jei skaitytojas pageidau- 
tų vadovėlio, daugiau dėmesio skiriančio Amerikos visuo- 
menės problemoms, rekomenduotume Robin M.Williams, 
Jr. American Society (“Amerikos visuomenė", New York, 
Alfred A.Knopf, 1951). Iš vėlesnių vadovėlių galėtume pa- 

minėti ypač suprantamai parašytą Ely Chinoy Society (“Vi- 
suomenė", New York, Random House, 1961). 

Maxas Weberis (1863-1920) - vienas iš sociologijos mil- 
žinų. Savo laiku jis buvo glaudžiai susijęs su Vokietijos 
intelektualine aplinka, tačiau jo idėjos bei įtaka toli peržen- 
gė gimtosios šalies ribas. Weberio sociologinėms nuosta- 
toms būdingas filosofinis subtilumas, tvirtas pagrindimas 
istorinėmis žiniomis, tiesiog stulbinantis akiratis, kurį liudi- 
ja kultūrų, kuriomis remiamasi analizėse, įvairovė. Weberio 
koncepcija apie sociologiją, kaip mokslo discipliną, vaiz- 
džiai išdėstyta jo esė Science as a Vocation (“Mokslas kaip 
pašaukimas"), angliškąjį vertimą galima rasti knygoje The 
Methodology of the Social Sciences (“Socialinių mokslų meto- 
dologija", Chicago, Free Press, 1949), kurios sudarytojai bei 
vertėjai Edward A.Shils, Henry A.Finch. Toje pačioje knygo- 
je galima susipažinti su kitomis svarbiomis mintimis apie 
Weberio mokslinio metodo sampratą. 

Alfredas Schuetzas (1899-1959) - fenomenologinės mo- 
kyklos filosofas, didesnę savo darbų dalį paskyręs sociologi- 
jos, kaip mokslo, filosofiniam pagrindimui. Gimė Austrijoje. 
Nacistams ją okupavus, išvyko į Ameriką ir visą gyvenimą 
dėstė Niujorko naujajame socialinių tyrimų institute (New 
School for Social Research). Jo įtaka dabartiniams sociolo- 
gams kol kas nėra didelė, tačiau ji neabejotinai stiprės, kai jo 
darbai taps prieinamesni. Olandų leidėjas Martinus Nijhoff 
dabar rengia trijų tomų Schuetzo darbų rinktinę anglų 
kalba. 


2 SKYRIAUS KOMENTARAI 


Albertas Salomonas knygoje The Tyranny of Progress 
(“Progreso tironija", New York, Noonday Press, 1955) glaus- 
tai išdėsto savo sampratą apie Prancūzijos sociologijos isto- 
rinius šaltinius ir kilmę. Paulas Radinas yra amerikiečių 
antropologas, išleidęs daug darbų apie pirmykštę visuome- 

nę. Pradėti gilintis į šiuos veikalus geriausia nuo knygos 
Primitive Man as Philosopher (“Pirmykštis žmogus kaip filo- 
sofas", New York, D.Appleton and Co., 1927). Klasikinis 
veikalas apie socialinės minties, taip pat ir sociologijos rai- 
dą - Howard Becker, Harry E. Barnes Social Thought from 
Lore to Science (“Socialinė mintis nuo žinių iki mokslo", 
Washington, D.C., Harren Press, 1952). Glaustesnis įvadas į 
sociologinės minties istoriją būtų Nicholas S.Timasheff So- 
ciological Theory (“Sociologinė teorija", Garden City, N.Y., 
Doubleday and Co., 1955). 

Jei skaitytojas norėtų geriau susipažinti su sociologijos 
polinkiu įžvelgti, kas glūdi po reiškinių išoriniu apvalkalu, 
jam siūlome Floyd Hunter Community Power Structure 
(“Bendruomenės valdžios struktūra", Chapel Hill, Universi- 
ty of North Carolina Press, 1953), o jei jį domintų protes- 
tantų denominacijų organizacijos formų sąsajos su biurok- 
ratija, tai - Paul M.Harrison Authority and Power in the Free 
Church Tradition (Princeton, Princeton University Press, 
1959). 

Weberio knyga The Protestant Ethic and the Spirit of 
Capitalism (“Protestantiškoji etika ir kapitalizmo dvasia") 
yra vienas iš svarbiausių kada nors publikuotų sociologijos 
darbų. Ji ne tik turėjo lemiamą įtaką pačios sociologijos 
raidai, bet buvo labai reikšminga ir istorikams, besidomin- 
tiems šiuolaikinių Vakarų ekonomikos bei kultūros istorijos 
santykiais. Weberio nuostatos apie protestantizmą ir ka- 
pitalizmą buvo ypač reikšmingos, kritikuojant marksistinį eko- 
nominį determinizmą. Ši knyga pirmą kartą pasirodė 1905 m. 
vokiečių kalba. Anglų kalba ji išleista 1930 m. Nesunku 
gauti Scribnerio 1958 m. išleistą jos leidimą. 

Ėmile Durkheimas (1858-1917) buvo reikšmingiausias 
prancūzų sociologas šios disciplinos formavimosi periodu. 
Apie žurnalą Annėe sociologigue jis subūrė didelę mokyklą, 
kurios nariai domėjosi įvairiomis socialinių mokslų proble- 

momis; ši mokykla gyvavo ir po Durkheimo mirties. Durk- 
heimo sociologija tęsia Comte'o pozityvizmo tradicijas, jai 
būdingas dėmesys nesubjektyviosioms socialinių reiškinių 
ypatybėms; pirmoji pradėjo naudoti statistinius duomenis, ji 
glaudžiai susijusi su etnologija ir ideologiškai gimininga 
prancūzų respublikonizmo dvasiai. Durkheimo sociologijos 
sampratą galima suvokti perskaičius jo programinį veikalą 
The Rules of Sociological Method (“Sociologinio metodo tai- 
syklės", Chicago, Free Press, 1950). 

Robertas K.Mertonas iš Kolumbijos universiteto kartu su 
Talcottu Parsonsu iš Harvardo yra išskirtinės asmenybės 
tarp kitų šiuolaikinių amerikiečių sociologijos teoretikų. 
Mertono samprotavimus apie “akivaizdžias" bei “latentines" 
funkcijas, taip pat ir kitas reikšmingas mintis apie tai, ką jis 
laiko funkcionalistiniu požiūriu į visuomenę, galima rasti jo 
knygoje Social Theory and Social Structure (“Socialinė teori- 
ja ir socialinė struktūra", Chicago, The Free Press of Glen- 
coe, 1957). 

Ideologijos sąvoką sukūrė prancūzų filosofas Destutt de 
Tracy, o Marxas ją pavartojo labiau apibrėžta sociologine 
prasme. Vėliau sociologijoje ši sąvoka gerokai pakito, paly- 
ginti su Marxo prototipu. Vilfredo Pareto (1848-1923) - 
italų mokslininkas, didesnę gyvenimo dalį praleidęs dėsty- 
damas Šveicarijoje - garsėja sukūręs sociologinę sistemą, 
kuri grindžiama būtent ideologijos konceptu. Pagrindinius 
Pareto darbus galima rasti keturių tomų angliškame leidiny- 
je, pavadintame The Mind and Society (“Mintis ir visuome- 
nė", New York, Harcourt, Brace and Co., 1935). Tai iš tiesų 
labai didelis darbas žmogaus smegenims, tačiau jis vertas 
ryžtingo skaitytojo pastangų. Pareto veikalus amerikiečių 
sociologams pristatė savo knygoje Talcott Parsons The Struc- 
ture Of Social Action (“Socialinio veiksmo struktūra", Chica- 
go, Free Press, 1949). Skaitytojas, kuris mano neįveiksiantis 
didingos Pareto prozos, pagrindinių jo idėjų santrauką ras 

Parsonso knygoje. Ideologijos sąvoka labiausiai šiandien 
remiasi vadinamoji žinojimo sociologija, apie kurią kai kas 
pasakyta šios knygos penktajame skyriuje. Daugiausia infor- 
macijos apie tai rasite Karlo Mannheimo knygoje Ideology 
and Utopia (“Ideologija ir utopija", New York, Harcourt, 
Brace and Co., 1955). 

Thorsteinas Veblenas (1857-1929) - vienas spalvingiau- 
sių ankstyvųjų Amerikos sociologų. Jo sociologinėms nuo- 
statoms būdinga negailestinga demaskuojanti orientacija, 
daugiausia dėmesio ekonominiams socialinės raidos fakto- 
riams ir radikali kapitalistinės visuomenės kritika. Jo The 
Theory of the Leisure Class (“Niekuo neužsiėmusios klasės 
teorija", New York, Modern Library, 1934), kurioje anali- 
zuojamos Amerikos aukštesniosios klasės, tapo pačiu įtakin- 
giausiu jo bendrosios sociologijos teorijos darbu. Kita jo 
knyga - The Higher Learning in America (“Aukštasis mokslas 
Amerikoje", New York, B.W.Huebsch, 1918) yra vienas iš 
kandžiausių kada nors parašytų sociologinių darbų. Atrodo, 
kad kiekvienas puslapis trykšta nuodais - tai iškalbingai 
liudija begalinį Vebleno nusivylimą Amerikos universiteti- 
niu gyvenimu. 

Vadinamoji “Čikagos mokykla" (Chicago School) - tai 
sąjūdis sociologų, susibūrusių apie Robertą Parką Čikagos 
universitete, kurie paliko daugybę mokslinių darbų apie 
trečiojo dešimtmečio miesto visuomenę. Ji padarė didelę 
įtaką urbanistinei sociologijai, bendruomenių tyrinėjimams 
ir užimtumo (profesijų) sociologinei analizei. Parko sociolo- 
ginės pažiūros aptariamos Maurice R.Stein The Eclipse of 
Community (“Bendruomenės nykimas", Princeton, Prince- 
ton University Press, 1960). Žymiausi darbai apie amerikie- 
čių bendruomenę - tai gyvenimo ir papročių Muncyje, India- 
noje, tyrinėjimai, kuriuos du kartus atliko Robert S. ir Helen 
Lyndai: prieš pat Didžiąją depresiją ir iš karto po jos - 
Middletown (New York, Harcourt, Brace and Co., 1929) ir 

Middletown in Transition (New York, Harcourt, Brace and 
Co., 1937). Lyndų ryžtu įsiskverbti po apgaulinga bendruo- 
menės ideologijos išore seka Arthur J.Vidich ir Joseph Bens- 
man. Jų Small Town in Mass Society (“Mažas miestelis 
masinėje visuomenėje", Princeton, Princeton University Press, 
1958; arba Doubleday Anchor Books, 1960) - tai pažintis su 
Niujorko valstijos šiaurinės dalies kaimo bendruomenės 
socialinės struktūros vidine puse. 

Danielis Lerneris dėsto sociologiją Masačiusetso techno- 
logijos institute. Kartu su Lucille W.Pevsner parašė knygą 
The Passing of Traditional Society (“Tradicinės visuomenės 
nykimas", Chicago, The Free Press of Glencoe, 1958), kurio- 
je rasime puikią Artimųjų Rytų sociologinę apžvalgą, taip 
pat ji itin svarbi, nes pateikiami samprotavimai apie moder- 
nųjį mąstymą kaip senesnių tradicinių modelių tąsą. 


3 SKYRIAUS KOMENTARAI 


Kaip ten bebūtų, šios knygos autorius turi prisiimti 
atsakomybę už šiame priede pateiktas mintis. Tačiau šioms 
autoriaus mintims labai didelę įtaką padarė Alfredo Schuet- 
zo mokymas ir kai kurios Maurice Halbwachs'o idėjos. 


4 SKYRIAUS KOMENTARAI 


Šiuolaikinėje sociologijoje yra daug prirašyta apie 
stratifikacijos problemas. Skaitytojas galėtų pradėti pažintį 
nuo antologijos - Reinhard Bendix, Seymour M.Lipset (red.) 
Class, Status and Power (“Klasė, statusas ir valdžia", Chica- 
go, Free Press, 1953). Glaustai įvairios stratifikacijos proble- 
mos apžvelgiamos Kurt B.Mayer Class and Society (“Klasė ir 
visuomenė", Garden City, N.Y., Doubleday, 1955). 

Amerikos sociologas Williamas I.Thomasas kartu su Flori- 
anu Znanieckiu parašė didžiulį veikalą apie imigraciją - he 
Polish Peasant in Europe and America (“Lenkų valstietis 

Europoje ir Amerikoje"), kurio pirmoji dalis išleista 1919 m. 
(Boston, Richard G.Badger). Daug Thomaso vertingų socio- 
loginės teorijos minčių randama šio monumentalaus veikalo 
išnašose ir prieduose - žavi, bet ne visuomet tinkama vieta 
tokioms mintims. Šis darbas, beje, žymi amerikiečių sociolo- 
gijos empirinio periodo (dėl kurio ribotumo negalima kal- 
tinti nei Thomaso, nei Znanieckio) pradžią. 

Arnoldas Gehlenas - šiuolaikinis vokiečių socialinių moks- 
lų atstovas ir filosofas. Kartu su Helmutu Schelsky jis padarė 
ženklią įtaką sociologijos atgimimui Vokietijoje po Antrojo 
pasaulinio karo. Šios knygos autoriaus žiniomis, anglų kalba 
dar nėra išleistas nė vienas Gehleno darbas. 


5 SKYRIAUS KOMENTARAI 


Charles Horton Cooley - vienas iš ankstyvųjų Ameri- 
kos sociologų. Jis buvo teorinės orientacijos mokslininkas, 
smarkiai veikiamas europietiško mąstymo. Jo svarbiausias 
veikalas - Human Nature and the Social Order (“Žmogaus 
prigimtis ir visuomenės santvarka“, New York, Charles 
Scribner's Sons, 1922). George Herbertas Meadas buvo 
turbūt svarbiausia figūra Amerikos socialinės psichologijos 
raidai. Daugelį metų jis dėstė Čikagos universitete, jo svar- 
biausias darbas buvo paskelbtas netrukus po jo mirties. Tai 
- Mind, Self and Society (“Protas, aš ir visuomenė", Chicago, 
University of Chicago Press, 1934). Meadas yra labai sunkiai 
skaitomas autorius, tačiau būtinas, norint suvokti vaidmenų 
teorijos pagrindus. Naujesni ir bendresni darbai apie vaid- 
menų teoriją yra šie: Hans H.Gerth ir C.Wright Mills Charac- 
ter and Social Structure (“Charakteris ir socialinė struktūra", 
New York, Harcourt, Brace and Co., 1953); Erving Goffman 
The Presentation of Selfin Everyday Life (“Savasis "aš" kasdie- 
niame gyvenime“, Garden City, N.Y., Doubleday Anchor, 
1959); Anselm L.Strauss Mirrors and Masks (“Veidrodžiai ir 
kaukės", New York, The Free Press of Glencoe, 1959). Labai 

įtaigi grupinės terapijos poveikio analizė pateikta Goffman 
Asylums (“Prieglobsčio namai", Garden City, N.Y., Double- 
day Anchor, 1961). 

Maxas Scheleris - vokiečių filosofas, patyręs stiprią feno- 
menologijos įtaką, šio amžiaus trečiajame dešimtmetyje 
suformulavo žinojimo sociologijos (kurią pavadino Wissens- 
soziologie) idėją. Nors kai kurie Schelerio darbai yra išversti 
į anglų kalbą, tačiau patys svarbiausi šia tema dar neišversti. 
Scheleris didele įtaką padarė sociologui Karlui Mannhei- 
mui, kurio svarbiausias darbas - jau čia minėtas Ideology and 
Utopia, buvo išleistas Vokietijoje. Nacizmui atėjus į valdžią 
Vokietijoje, Manheimas išvyko į Angliją ir čia daug nuveikė 
akademinėje sociologijos srityje. Puikų žinojimo sociologi- 
jos įvadą skaitytojas ras anksčiau minėtame Roberto Merto- 
no darbe. Įvairiapusiškesnį traktavimą galima rasti Werner 
Stark The Sociology of Knowledge (“Žinojimo sociologija", 
Chicago, The Free Press of Glencoe, 1958). 

Helmutas Schelsky, dabar dėstantis Miunsterio universi- 
tete, yra parašęs ne vieną straipsnį apie šiuolaikinio žmo- 
gaus religines nuostatas, tuo sukeldamas ne tik socialinių 
mokslų atstovų susidomėjimą, bet ir Vokietijos teologų įtūžį. 
Deja, šie straipsniai neišversti į anglų kalbą. Thomas Luck- 
mannas, kuris dėsto Naujajame sociologinių tyrimų institute 
(The New School for Social Research), netrukus paskelbs 
labai įtaigų darbą ta pačia tema. 

Talcottas Parsonsas iš Harvardo universiteto yra garsiau- 
sios šiandieninės amerikiečių teorinės sociologijos mokyk- 
los kūrėjas. Parsonsas pradėjo jungti klasikines Europos 
sociologijos teorijas su kitų socialinių mokslinių disciplinų, 
ypač antropologijos, psichologijos ir ekonomikos, teoriniais 
pagrindais. Parsonso pažiūrų sistema, žinoma kaip “veiks- 
mo teorija", yra daug dėmesio ir ginčų Amerikos sociologijo- 
je sukėles objektas. Parsonsas buvo produktyvus rašytojas, 
jo pažiūrų trumpiausią santrauką galima rasti jo knygoje 

The Social System (“Socialinė sistema", Chicago, Free Press, 
1951). 

Puikų referentinių grupių teorijos įvadą ir jos apimlesnes 
sociologines išvadas pateikia Mertonas anksčiau minėtame 
savo veikale. T.Shibutani kryptingame straipsnyje Reference 
Groups as Perspectives (“Referentinės grupės, kaip perspek- 
tyvos", išspausdintame 1955 m. American Journal of Sociolo- 
gy) puikiai interpretuoja referentinės grupės teoriją kaip 
vaidmenų teorijos ir žinojimo sociologijos sąsają. 


6 SKYRIAUS KOMENTARAI 


Vienas geriausių sociologijos metodologinių proble- 
mų įvadų - Felix Kaufmann Methodology of the Social Scien- 
ces (“Socialinių mokslų metodologija", New York, Oxford 
University Press, 1944). Jau minėtame Parsonso veikale 
galima susipažinti su mintimis apie Weberio ir Durkheimo 
sociologijos santykį. 

Su Weberio samprotavimais apie charizmą šiek tiek gali- 
ma susipažinti Hans H.Gerth ir C.Wright Mills From Max 
Weber (“Nuo Maxo Weberio", New York, Oxford University 
Press, Galaxy Book, 1958). Carlas Mayeris dėsto sociologiją 
Naujajame socialinių tyrimų institute. Jo darbas apie religi- 
nes sektas, išleistas šio amžiaus ketvirtajame dešimtmetyje 
Vokietijoje, nėra išverstas į anglų kalbą. 

Goffmanas interpretuoja “įnamio" likimą anksčiau minė- 
tame veikale Asylums. Jo “vaidmens atstumo" koncepcija 
toliau plėtojama jo knygoje Encounters (“Susidūrimai", In- 
dianapolis, Bobbs-Merrill, 1961). 

Georgas Simmelis (1858-1918) - kitas vokiečių sociolo- 
gijos klasikas. Jam būdingos tvirtos filosofinės nuostatos, 
susijusios su katalikiška pasaulėjauta, analizuojant įvairias 
sociologijos problemas. Simmelis laikomas vadinamosios 
formalistinės sociologijos linkmės pradininku, po jo mirties 
Vokietijoje tai plėtojo Leopold von Wiese ir kiti. Geriausia 

Simmelio raštų antologija anglų kalba - Kurt H.Wolff (red.) 
The Sociology of Georg Simmel (“Georgo Simmelio sociologi- 
ja", Chicago, Free Press, 1950). Šioje knygoje taip pat galima 
rasti Simmelio socialumo teoriją. 

Johano Huizinga'o šokiruojančią knygą Homo ludens 
anglų kalba 1955 m. išleido Beacon Press, Boston. Maurice 
Natansonas, buvęs Alfredo Schuetzo mokinys, dabar dėsto 
filosofiją Šiaurės Karolinos universitete. Išėjo jo straipsnių 
rinktinė Literature, Philosophy and the Social Science (“Lite- 
ratūra, filosofija ir socialiniai mokslai", The Hague, Nijhotff, 
1962). 


7 SKYRIAUS KOMENTARAI 


Tekste remiamasi ir šio autoriaus knyga The Preca- 
rious Vision (“Trapioji vizija", Garden City, N.Y., Doubleday 
and Co., 1961). Šioje knygoje iš krikščioniškų pozicijų apta- 
riama sociologinės minties prasmė ir išvados, taip pat plėto- 
jamos šiame priede paliestos etinės problemos, ypač jų 
santykis su religijos sociologija. 


8 SKYRIAUS KOMENTARAI 


Sociologijos, kaip mokslo disciplinos, vaidmuo mo- 
derniajame pasaulyje išsamiai aptariamas šiose knygose: 
Robert S.Lynd Knowledge for What? (Princeton, Princeton 
University Press, 1939) ir Florian Znaniecki The Social Role 
of the Man of Knowledge (“Apsišvietusio žmogaus socialinis 
vaidmuo", New York, Columbia University Press, 1940). 
Naujų samprotavimų apie tą patį objektą, gana artimų čia 
pateiktam požiūriui (nors greičiausiai nėra žengta taip toli, 
kai sociologija suprantama kaip priklausanti humanitari- 

cott Parsons (red.) Theories of Society (“Visuomenės teori- 

